ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΒ΄

Δευτέρα 20 Οκτωβρίου 2025

Αθήνα, σήμερα στις 20 Οκτωβρίου 2025, ημέρα Δευτέρα και ώρα 14.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 20 Οκτωβρίου 2025, οι επίκαιρες ερωτήσεις που θα συζητηθούν είναι οι εξής:

Η υπ’ αρ. 66/13-10-2025 επίκαιρη ερώτηση θα απαντηθεί από τον Υπουργό Προστασίας του Πολίτη κ. Μιχαήλ Χρυσοχοΐδη.

Η υπ’ αρ. 48/13-10-2025 επίκαιρη ερώτηση θα απαντηθεί από τον Υπουργό Υποδομών και Μεταφορών κ. Χρίστο Δήμα.

Οι υπ’ αρ. 24/7-10-2025, 53/13-10-2025 και 68/13-10-2025 επίκαιρες ερωτήσεις θα απαντηθούν από τον Υπουργό Μετανάστευσης και Ασύλου κ. Αθανάσιο Πλεύρη.

Οι υπ’ αρ. 49/13-10-2025 και 61/13-10-2025 επίκαιρες ερωτήσεις θα απαντηθούν από την Υπουργό Κοινωνικής Συνοχής και Οικογένειας κ. Δόμνα-Μαρία Μιχαηλίδου.

Οι υπ’ αρ. 50/13-10-2025 και 65/13-10-2025 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αρ. 28/8-10-2025 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Η υπ’ αρ. 31/9-10-2025 επίκαιρη ερώτηση θα απαντηθεί από τον Υφυπουργό Εσωτερικών κ. Βασίλειο-Πέτρο Σπανάκη.

Οι υπ’ αρ. 33/9-10-2025, 52/13-10-2025, 60/13-10-2025 και 62/13-10-2025, επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η υπ’ αρ. 47/13-10-2025 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αρ. 51/13-10-2025 επίκαιρη ερώτηση που απευθύνεται προς τον Υπουργό Υποδομών και Μεταφορών κ. Χρίστο Δήμα δεν θα απαντηθεί λόγω αναρμοδιότητας.

Η υπ’ αρ. 55/13-10-2025 επίκαιρη ερώτηση που απευθύνεται προς την Υπουργό Κοινωνικής Συνοχής και Οικογένειας κ. Δόμνα-Μαρία Μιχαηλίδου δεν θα απαντηθεί λόγω αναρμοδιότητας.

Κατόπιν τούτων, ξεκινάμε με την δέκατη πέμπτη με αριθμό 65/13-10-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Ελένης-Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Η ανυπαρξία πλαισίου προστασίας της πρώτης κατοικίας, η αδικαιολόγητη καθυστέρηση στη σύσταση του Φορέα Απόκτησης και Επαναμίσθωσης Ακινήτων και η προκλητική μετατροπή της τραπεζικής εισφοράς για τη σύσταση του φορέα σε δάνειο».

Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριε Υπουργέ, η ανυπαρξία ενός πλαισίου προστασίας της πρώτης κατοικίας είναι μια δεδομένη διαπίστωση που βαραίνει την Κυβέρνησή σας. Εδώ, όμως, έχουμε μία πρόσθετη, μια ακόμα ανεκπλήρωτη εξαγγελία της Κυβέρνησης Μητσοτάκη, αλλά και ένα φιάσκο που βλέπουμε να εξελίσσεται με τη δήθεν εισφορά των τραπεζών για τη σύσταση του Φορέα Απόκτησης και Επαναμίσθωσης Ακινήτων που μετατρέπεται σε δάνειο.

Στα πιο δύσκολα χρόνια του μνημονίου η τελευταία κυβέρνηση του ΠΑΣΟΚ, του Γιώργου Παπανδρέου, ψήφισε τον ν.3869/2010, έναν νόμο που παρείχε ένα πλήρες και αποτελεσματικό πλαίσιο προστασίας με το οποίο εκατοντάδες χιλιάδες νοικοκυριά διέσωσαν τα σπίτια τους. Στην πορεία ο νόμος αυτός καταργήθηκε και ήρθε ο περιορισμός της προστασίας από το ν.4605 της κυβέρνησης ΣΥΡΙΖΑ και στο τέλος η απόλυτη εξαφάνιση με τον Πτωχευτικό Κώδικα της Νέας Δημοκρατίας στον ν.4738/2020. Πέντε ολόκληρα χρόνια μετά από την ψήφιση του νόμου αυτού και ενώ προβλέπατε τον Φορέα Απόκτησης και Επαναμίσθωσης Ακινήτων, έναν θεσμό που παρουσιάστηκε ως δήθεν ασπίδα των ευάλωτων, αυτός ο φορέας παρά τις δεσμεύσεις του ίδιου του Πρωθυπουργού δεν έχει συσταθεί.

Στην πραγματικότητα, βέβαια, ο φορέας αυτός δεν σχεδιάστηκε, για να προστατέψει ούτε την κύρια κατοικία ούτε τους ευάλωτους. Το ενδιάμεσο πρόγραμμα και η πτώχευση για τους ευάλωτους οφειλέτες οδηγούν στην απώλεια της κυριότητας της πρώτης κατοικίας και μετατρέπουν τον οφειλέτη από ιδιοκτήτη σε ενοικιαστή του σπιτιού του. Η σύλληψη του φορέα από μόνη της αποτελεί έναν εμπαιγμό και μια υφαρπαγή με τη συναίνεση των ευάλωτων οφειλετών της κατοικίας τους, αφού επί της ουσίας φυσικά πρόκειται για εξαναγκασμό και όχι για πραγματική επιλογή. Ποιος θα ήθελε να χάσει το σπίτι του και να παραμείνει σε αυτό όχι ως κύριος, αλλά ως ενοικιαστής και μάλιστα πληρώνοντας ένα ενοίκιο που δεν προσμετράται στην ενδεχόμενη επαναγορά της κατοικίας από τον οφειλέτη στο μέλλον;

Η Κυβέρνηση όχι μόνο δεν έχει παρουσιάσει ένα πλαίσιο προστασίας, αλλά στη συζήτηση του προϋπολογισμού το 2024 ο ίδιος ο Πρωθυπουργός είχε ανακοινώσει ότι οι τέσσερις συστημικές τράπεζες θα διαθέσουν 100 εκατομμύρια από ίδια κεφάλαια για τη δημιουργία και τη λειτουργία του. Τα μέτρα εξειδικεύτηκαν από την ηγεσία, αλλά έναν χρόνο μετά όχι μόνο δεν έχουμε εισφορά των τραπεζών, αλλά έχουμε μετατροπή της σε δάνειο. Δηλαδή, οι τράπεζες δεν θα συνεισφέρουν από τα υπερκέρδη τους, αλλά θα δανείσουν το κράτος το οποίο τελικά θα επιβαρυνθεί με υποχρεώσεις ή θα δανείσουν απευθείας τον φορέα που θυμίζω ότι είναι νομικό πρόσωπο ιδιωτικού δικαίου.

Την ώρα που οι πλειστηριασμοί αυξάνονται οι ευάλωτοι δανειολήπτες παραμένουν απροστάτευτοι από τη δράση των funds και των services, την καταχρηστική κερδοφορία των τραπεζών, η Κυβέρνηση τους προσφέρει ακόμα ένα δώρο χωρίς αξίωση συμμετοχής τους στον εθνικό στόχο της κοινωνικής συνοχής. Ο φορέας αποτελεί όχημα κερδοφορίας με πολλούς ωφελούμενους, στους οποίους οι μόνοι που εξαιρούνται είναι οι ευάλωτοι οφειλέτες. Και πρόκειται για μια διπλή εξαπάτηση που εκθέτει βαρύτατα τον Πρωθυπουργό, που μας διαβεβαίωνε στη Βουλή ότι οι τράπεζες θα εισφέρουν από ίδια κεφάλαια και την ίδια στιγμή παραπλανώνται οι πολίτες που περιμένουν επί πέντε χρόνια την ενεργοποίηση ενός φορέα που δήθεν θα αποτελούσε το τελευταίο τους καταφύγιο.

Σας ρωτάω, λοιπόν, κύριε Υπουργέ: Σκοπεύετε να υιοθετήσετε την πλήρη, ολοκληρωμένη πρόταση του ΠΑΣΟΚ για την ουσιαστική προστασία της πρώτης κατοικίας με επαναφορά των διατάξεων του ν.3869 με επικαιροποιημένα στοιχεία; Αν όχι, πότε προβλέπεται να συσταθεί ο Φορέας Απόκτησης και Επαναμίσθωσης Ακινήτων;

Σας ρωτώ: Γιατί οι τράπεζες αναίρεσαν την αρχική τους δέσμευση για κεφαλαιακή εισφορά και αυτή η εισφορά μετατράπηκε σε δανειακή χρηματοδότηση και με ποιους όρους; Για ποιον ειδικότερο σκοπό θα χρησιμοποιηθεί η κεφαλαιακή αυτή εισφορά με δεδομένο ότι προβλέπεται στον νόμο, όπως σας είπα, ότι ο φορέας είναι νομικό πρόσωπο ιδιωτικού δικαίου; Και βέβαια, με ποιον τρόπο θα εξασφαλίσετε ότι αυτή η δανειακή εισφορά δεν θα μετακυλιστεί στο Δημόσιο και τελικά στους Έλληνες φορολογούμενους;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς την κ. Αποστολάκη.

Θα απαντήσει ο Υφυπουργός Εθνικής Οικονομίας και Οικονομικών κ. Γεώργιος Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, το σημερινό σας θέμα, όπως και αντίστοιχα που έχουν συζητηθεί κατά καιρούς σε σχέση με τα ζητήματα του ιδιωτικού χρέους και την προστασία των ευάλωτων συμπολιτών μας και τις συνέπειες της κρίσης που είχαμε την προηγούμενη δεκαετία, προφανώς είναι ζητήματα τα οποία χρήζουν σοβαρής και ενδελεχούς αντιμετώπισης.

Για αυτόν τον λόγο, στο πλαίσιο που ο νόμος και το νομικό πλαίσιο επιτρέπει, η Κυβέρνηση, αναγνωρίζοντας το βάρος που έχει επωμιστεί η ελληνική κοινωνία όλα αυτά τα χρόνια, έχει αναλάβει συγκεκριμένες πρωτοβουλίες στήριξης της κοινωνικής συνοχής και της δίκαιης μεταχείρισης των πολιτών που βρίσκονται σε δύσκολη οικονομική θέση.

Μεταξύ αυτών των πρωτοβουλιών, πράγματι, είναι και ο ν. 4738/2020, ο οποίος θέσπισε ένα ολοκληρωμένο πλαίσιο για τη ρύθμιση χρεών, τη δυνατότητα πτώχευσης και απαλλαγή από τα χρέη, δίνοντας στους πολίτες τη δυνατότητα να έχουν μια δεύτερη ευκαιρία, παράλληλα με άλλες πρωτοβουλίες που γνωρίζετε ότι έχουν ληφθεί, όπως ο εξωδικαστικός μηχανισμός και άλλες πρωτοβουλίες που δεν είναι της παρούσης να τις αναλύσουμε περισσότερο.

Στο πλαίσιο, λοιπόν, αυτού του νόμου και με σεβασμό, προφανώς, στις ανάγκες των πιο ευάλωτων συμπολιτών μας, προβλέφθηκε η σύσταση του Φορέα Απόκτησης και Επαναμίσθωσης Ακινήτων, ενός θεσμού που αναγνωρίζεται ως ένα δίκτυ προστασίας για τους ευάλωτους οφειλέτες, όπου, όπως είπατε και εσείς, σε περίπτωση πτώχευσης, το ακίνητο μεταβιβάζεται στον Φορέα και ο πολίτης παραμένει εκεί με κρατική στήριξη.

Για να γίνει αυτό το πολύπλοκο εγχείρημα, χρειάστηκε προφανώς να ξεπεραστούν πολλές θεσμικές, τεχνικές και επενδυτικές προκλήσεις, γιατί, όπως είπατε και εσείς -και το λέω και για την κατανόηση του θέματος- ως προς το status του φορέα, είναι ένας φορέας ο οποίος δεν έχει δημόσια χαρακτηριστικά. Είναι έργο που θα αναληφθεί από ιδιώτη ανάδοχο, ο οποίος θα προκύψει από την εν εξελίξει διαγωνιστική διαδικασία, που τελειώνει και ολοκληρώνεται. Και θα επανέλθω σε αυτό στο πλαίσιο και της ερώτησης που μου κάνετε.

Η σχετική συμβολή του τραπεζικού τομέα που προβλέφθηκε, παραμένει και είναι προφανώς είτε με συμμετοχή στο μετοχικό κεφάλαιο του αναδόχου είτε με άλλους τρόπους που ορίζει η ίδια η διαδικασία και η ίδια η πρόβλεψη του Φορέα ως ιδιωτικού φορέα. Ουδέποτε υπήρξε η συγκεκριμενοποίηση του τρόπου με τον οποίο θα γίνει αυτή η συμμετοχή. Ο στόχος είναι αυτός ο φορέας, που θα αποτελεί στην ουσία συνεργασία ανάμεσα σε ιδιώτη πάροχο και τις τέσσερις συστημικές τράπεζες, να μπορεί να επιτύχει τον κοινωνικό σκοπό και τον κοινωνικό στόχο για τον οποίο δημιουργείται. Και αντιλαμβανόμαστε ότι η δημιουργία ενός τέτοιου φορέα με αυτά τα χαρακτηριστικά έχει πολλές διαδικασίες που πρέπει να τηρηθούν, για να γίνει νόμιμα και να μην κινδυνεύσει το νομικό υπόβαθρο αυτής της διαδικασίας.

Έχουμε, λοιπόν, προχωρήσει με ένα πλήθος κανονιστικών πράξεων, που είναι διαθέσιμες και σε εσάς ευχαρίστως και έχουν απαντηθεί και από τον κ. Πετραλιά προ δύο μηνών σε ερώτηση του κ. Μαμουλάκη. Και βρισκόμαστε, σύμφωνα με τα στοιχεία που έχουμε από τη Γενική Γραμματεία Ιδιωτικού Χρέους διαθέσιμα αυτή τη στιγμή, στο τέλος της διαδικασίας αυτής. Η πληροφόρηση που έχουμε με βάση τα υφιστάμενα δεδομένα είναι ότι τους επόμενους μήνες, ενδεχομένως και μέχρι τέλος του παρόντος έτους, θα έχει ολοκληρωθεί η διαδικασία και θα μπορέσει να λειτουργήσει.

Οπότε εδώ η καθυστέρηση που υπονοείτε και εσείς στην ερώτησή σας οφείλεται κατά κύριο λόγο σε ένα σύνθετο νομικό και κανονιστικό πλαίσιο που πρέπει να τηρηθεί. Διότι, όπως είπα, είναι ένας ιδιωτικός φορέας, με συγκεκριμένα χαρακτηριστικά, με τη συμμετοχή των τραπεζών και θα πρέπει να γίνει με έναν τρόπο ο οποίος θα διασφαλίζει και τη διαφάνεια και την αποτελεσματικότητα του Φορέα.

Οπότε, ναι, είμαστε σε εξέλιξη και ολοκληρώνεται η διαδικασία αυτή. Η Κυβέρνησή μας έχει λάβει μέτρα να στηριχθούν οι συμπολίτες μας που βρίσκονται σε αδυναμία εκπλήρωσης των υποχρεώσεών τους και αυτό θα συνεχίσουμε να κάνουμε, πάντα στο πλαίσιο που ορίζει η νομοθεσία, εθνική και ενωσιακή, το τραπεζικό πλαίσιο, η Τράπεζα της Ελλάδος και ένα σύνθετο περιβάλλον πάνω στο οποίο πρέπει να κινηθούμε.

Θα επανέλθω και στη δευτερολογία, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Αποστολάκη, έχετε τον λόγο για τη δευτερολογία σας.

**ΜΙΛΕΝΑ ΑΠΟΣΤΟΛΑΚΗ:** Κύριε Υπουργέ, μιλήσατε για σοβαρή και ενδελεχή αντιμετώπιση. Είναι δυνατόν πέντε χρόνια να μην επαρκούν για σοβαρή και ενδελεχή αντιμετώπιση -και προσέξτε- για ένα ζήτημα το οποίο δεν γονατίζει απλώς τους ανθρώπους, αλλά τους κάνει να χάνουν τα σπίτια τους και τις περιουσίες τους.

Θα περίμενε κανείς μια απάντηση λιγότερο διεκπεραιωτική, μια απάντηση που να νιώθει ότι υπάρχουν άνθρωποι που οδηγούνται στην ηθική και ουσιαστική εξόντωση. Πέντε ολόκληρα χρόνια και οι άνθρωποι αυτοί βρίσκονται στο έλεος των funds και των πλειστηριασμών. Δεν περνάει ο χρόνος ουδέτερα για αυτούς.

Από το 2019 μέχρι το 2024, πάνω από διακόσιες χιλιάδες σπίτια έχουν αλλάξει ιδιοκτήτη. Το 2025 είναι προγραμματισμένοι είκοσι τρεις χιλιάδες πεντακόσιοι ενενήντα τρεις πλειστηριασμοί, από τους οποίους πάνω από δέκα χιλιάδες αφορούν κατοικίες.

Όταν ψηφίζατε τον νόμο του 2020, δεν είχατε υπ’ όψιν σας την ενδελεχή και σοβαρή αντιμετώπιση, όταν λέγατε ότι εντός δεκαοκτώ μηνών θα λειτουργήσει ο Φορέας; Όταν το 2022 δίνατε διαρροές εσείς ότι έξι funds έχουν εκδηλώσει ενδιαφέρον και ότι δόθηκε ολιγοήμερο περιθώριο, ούτως ώστε στις αρχές Σεπτεμβρίου, οι ενδιαφερόμενοι να υποβάλουν πλήρη φάκελο και θα ακολουθούσε διαβούλευση για τους τελικούς όρους του διαγωνισμού, δεν είχατε υπ’ όψιν σας τις τεχνικές δυσκολίες;

Είμαστε στα τέλη του 2025 και δεν έχει γίνει τίποτα, παρά μόνο αυτό που λειτουργεί είναι οι πλειστηριασμοί και οι ταχύτητές τους. Το μόνο που είναι αποτελεσματικό είναι η μεταβίβαση κατοικιών σε εταιρείες διαχείρισης, με τους πολίτες να χάνουν τα σπίτια τους και κάθε είδους εμπιστοσύνη στην πολιτεία. Είναι πολιτική σας επιλογή να μη στηριχθεί ο ευάλωτος δανειολήπτης, να αφεθεί το πεδίο ελεύθερο στις αγορές απαιτήσεων, να ιδιωτικοποιηθεί ακόμα και η κοινωνική προστασία.

Ακούστε. Σας άκουσα για το ζήτημα της εισφοράς των τραπεζών και εδώ πρέπει να μιλήσουμε τη γλώσσα της αλήθειας, γιατί τα ελληνικά είναι μια γλώσσα η οποία δεν επιδέχεται αντιλόγου. Όταν μιλάμε για εισφορά, εισφορά σημαίνει οτιδήποτε άλλο από δάνειο. Δεν έχει καμία θέση η δέσμευση του Πρωθυπουργού για εισφορά των τεσσάρων συστημικών τραπεζών, την οποία μάλιστα πότε εξήγγειλε; Στο πλαίσιο της εξαγγελίας των μέτρων-ανάχωμα στην κερδοφορία των τραπεζών, τις ελάχιστες, περιορισμένες μειώσεις των προμηθειών και των καταχρηστικών χρεώσεων. Εκεί μίλησε ο Πρωθυπουργός, σε αυτό το πλαίσιο για την εισφορά των τεσσάρων συστημικών τραπεζών και σήμερα, αυτή η εισφορά έχει μετατραπεί από δάνειο.

Στις 16 Δεκεμβρίου του 2024, ο νυν Αντιπρόεδρος της Κυβέρνησης έλεγε ότι έχουμε συμφωνήσει με τις τράπεζες. Ανεξαρτήτως της πορείας της έκβασης του διαγωνισμού για τον Φορέα, οι τράπεζες θα συμβάλουν με 100 εκατομμύρια ευρώ. Όταν λέμε «συμβάλουν», δεν εννοούμε δάνειο. Όταν λέμε ότι θα συμβάλουν, δεν εννοούμε ότι θα δανείσουν.

Σταματήστε, λοιπόν, να κοροϊδεύετε τον κόσμο και κυρίως, ανθρώπους που υποφέρουν και χάνουν τα σπίτια τους. Ο ίδιος νόμος, ο ν. 3869/2010, στον οποίο αναφερόμαστε και θα αναφερόμαστε, είναι μια κατάκτηση κοινωνικής δικαιοσύνης. Είναι το θεμέλιο της πολιτικής προστασίας, της αξιοπρεπούς διαβίωσης του πολίτη. Και αντικαταστάθηκε από εσάς, από ένα καθεστώς πτώχευσης φυσικών προσώπων. Ο ίδιος ο νόμος προβλέπει ρητά πως η μη λειτουργία του Φορέα αποτελεί κενό που καθιστά ανεφάρμοστη την υποτιθέμενη δεύτερη ευκαιρία. Όμως και η λειτουργία του στην πράξη του φορέα δεν θα είναι η δεύτερη ευκαιρία. Οι ευάλωτοι δανειολήπτες σήμερα δεν έχουν ούτε προστασία, ούτε πρόγραμμα, ούτε καν δυνατότητα υπαγωγής.

Το ΠΑΣΟΚ, λοιπόν, έχει παρουσιάσει μια πρόταση ρεαλιστική. Πρώτον, την επαναφορά ενός σύγχρονου πλαισίου προστασίας της πρώτης κατοικίας, με σαφή εισοδηματικά κριτήρια και αντικειμενικής αξίας του ακινήτου, μια προστασία που δεν θα επιβραβεύει την ασυνέπεια, αλλά θα διασώζει την κοινωνική συνοχή. Η προστασία της πρώτης κατοικίας πρέπει να συνοδευτεί από όρους διαφάνειας και δημόσιας λογοδοσίας για τα funds και τις εταιρείες διαχείρισης, για να αποτραπεί η σημερινή καταχρηστική τους λειτουργία. Δεν μπορεί να λειτουργούν ανεξέλεγκτα, χωρίς υποχρέωση διαφάνειας, χωρίς εποπτεία, χωρίς δεσμεύσεις έναντι της κοινωνίας.

Δεύτερον -και κλείνω, κύριε Πρόεδρε- λέμε για άμεση σύσταση δημόσιου και όχι ιδιωτικού φορέα απόκτησης και επαναμίσθωσης με συμμετοχή του κράτους και διαφάνεια στη λειτουργία του. Πρέπει να βρίσκεται υπό δημόσιο έλεγχο. Πρέπει να χρηματοδοτείται, για παράδειγμα, από το Ταμείο Ανάκαμψης -που ούτε καν σας πέρασε από το μυαλό να το χρησιμοποιήσετε για έναν τέτοιο στόχο- και να εξασφαλίζει ότι κανένας ευάλωτος πολίτης δεν θα χάνει το σπίτι του.

Τέλος, λέμε για έναν ουσιαστικό ρόλο της Ελληνικής Αναπτυξιακής Τράπεζας στη στήριξη βιώσιμων ρυθμίσεων, ώστε οι πολίτες να μπορούν να διασώσουν τις κατοικίες τους μέσα από πραγματικά προγράμματα χρηματοδότησης.

Αυτά θα περίμενε κανείς και όχι τις σημερινές διεκπεραιωτικές σας απαντήσεις που αποκαλύπτουν την παντελή έλλειψη πολιτικής βούλησης να παρέχετε ένα αξιόπιστο πλαίσιο προστασίας της πρώτης κατοικίας και των ευάλωτων δανειοληπτών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αποστολάκη.

Τον λόγο έχει ο κύριος Υπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, όταν αναφέρθηκα σε ενδελεχή και σοβαρή αντιμετώπιση ενός σοβαρού ζητήματος δεν περίμενα ότι θα αντιδρούσατε έτσι. Θεωρώ ότι θα συμφωνούσαμε ότι για ένα ζήτημα που αφορά το ιδιωτικό χρέος θα ήταν κοινώς αποδεκτό ότι προσπαθούμε να δώσουμε λύσεις στο πλαίσιο του νόμου και χωρίς μαξιμαλισμούς που τυχόν τίθενται κατά καιρούς στην Αίθουσα αυτή. Καλός είναι ο πολιτικός διάλογος και οι προτάσεις της Αντιπολίτευσης και ξέρετε ότι έχουμε συζητήσει πολλές φορές για προτάσεις που έχουν τεθεί από τους συναδέλφους από όλα τα κόμματα, γιατί είναι ένα θέμα που αφορά στην ελληνική κοινωνία. Όταν, όμως, εγώ αναφέρθηκα στο ότι υπάρχει ενδελεχής και σοβαρή επεξεργασία του μείζονος αυτού ζητήματος, αναφέρθηκα προφανώς στο θέμα που θέτετε για τον φορέα επαναμίσθωσης που ένα ζήτημα κομβικό και σας εξήγησα ότι η διαδικασία ολοκληρώνεται με τα συγκεκριμένα χαρακτηριστικά που φέρει ο φορέας τα οποία είναι γνωστά από τη νομοθετική διάταξη. Προφανώς θα αποτελέσει μία σημαντική πρωτοβουλία η ολοκλήρωση της διαδικασίας αυτής για τη στήριξη των συμπολιτών μας που έχουν δυσκολία.

Επίσης, μέχρι τη σύσταση του φορέα, η πολιτεία δεν έμεινε αδρανής, όπως αναφέρετε εσείς ότι είναι σε εξέλιξη διαδικασίες λόγω της έλλειψης του συγκεκριμένου φορέα. Αντιθέτως, από το 2022 και μετά, υφίσταται το ενδιάμεσο πρόγραμμα στήριξης ευάλωτων οφειλετών. Δεν είναι διεκπεραιωτική απάντηση αυτή. Είναι απάντηση που αποτυπώνει την αλήθεια. Ίσως είναι διεκπεραιωτική η ερώτηση η δική σας που αποκρύπτει τα συγκεκριμένα στοιχεία και παρουσιάζει μια άλλη εικόνα. Δεν λέει κανείς ότι δεν υπάρχουν δυσκολίες, αλλά πρέπει να αναδείξουμε ότι το ιδιωτικό χρέος έχει μειωθεί στην Ελλάδα με τις πρωτοβουλίες που έχει πάρει η Κυβέρνηση της Νέας Δημοκρατίας και μάλιστα μετά από μια δεκαετία πάρα πολύ δύσκολη και για την κοινωνία και για την αγορά.

Προφανέστατα, μάλιστα, ο Υπουργός Εθνικής Οικονομίας και Οικονομικών έχει αναφέρει ότι ο ρόλος των τραπεζών σήμερα που είναι καλύτερα τα δεδομένα της οικονομίας και πηγαίνουμε σε ένα πιο αναπτυξιακό μοντέλο, οφείλει να είναι και πιο παρεμβατικός, ώστε να στηρίξει την οικονομία και την αγορά.

Ο νόμος, λοιπόν, του 2022 που καλύπτει μέσω αυτής της διαδικασίας το Δημόσιο μηνιαία δόση από 70 έως 210 ευρώ για διάστημα δεκαπέντε μηνών, προστατεύοντας την πρώτη κατοικία από πλειστηριασμούς και αναγκαστικά μέτρα -για τον οποίο μάλιστα έχουν δοθεί συνεχείς παρατάσεις εφαρμογής του, τελευταία εκ των οποίων η 31η Οκτωβρίου του 2025- προστατεύει στο ενδιάμεσο τους συμπολίτες μας που έχουν αδυναμία διαπιστωμένη και εφαρμόζουν το υφιστάμενο νομοθετικό πλαίσιο. Οπότε δεν έμεινε αδρανής η πολιτεία. Αντιθέτως, στο πλαίσιο της στόχευσης που έχει για τη σύσταση του φορέα επαναμίσθωσης που αναφέρεστε στην ερώτησή σας, έκανε συγκεκριμένες ενέργειες ώστε στο ενδιάμεσο να προστατευθούν.

Επίσης, ο μηχανισμός εξωδικαστικής επίλυσης είναι ένας σημαντικός μηχανισμός και ειδικά μετά τη διεύρυνση των δικαιούχων που ψηφίστηκε τον περασμένο Απρίλιο, αν δεν κάνω λάθος, έχουν πολλαπλασιαστεί και οι αιτήσεις και η υπαγωγή συμπολιτών μας σε έναν μηχανισμό ο οποίος μπορεί και διασφαλίζει με συγκεκριμένα πλεονεκτήματα την πρώτη κατοικία, μπορεί και φέρνει καλύτερες ρυθμίσεις για τους πολίτες και μπορεί και μπαίνει πλέον μια σημαντική οριοθέτηση και μείωση του ιδιωτικού χρέους, που είναι σε αριθμούς αυτή τη στιγμή μεγαλύτερη από ό,τι τα πολλά προηγούμενα χρόνια.

Οπότε, το πρόγραμμα και η στόχευση δεν αναδεικνύουν κάποια αδράνεια. Αντιθέτως, αντί να προχωρούμε σε μαξιμαλισμούς που δεν έχουν αντανάκλαση στην πραγματικότητα, προσπαθούμε με σχέδιο να αντιμετωπίσουμε τις δυσκολίες. Εγώ δεν έκρυψα στην απάντησή μου ότι η σύσταση του συγκεκριμένου φορέα έχει τεχνικές, νομοθετικές και κανονιστικές δυσκολίες και νομίζω το καταλαβαίνετε και εσείς, διότι είναι ένας φορέας ιδιωτικός που πρέπει να ακολουθεί μια συγκεκριμένη διαδικασία, για να μπορέσει να λειτουργήσει σωστά και να έχει τα κοινωνικά αποτελέσματα που έχει.

Από εκεί και πέρα, νομίζω ότι έχει γίνει μια προσπάθεια η οποία έχει αποτελέσματα στη μείωση του ιδιωτικού χρέους. Αυτό θα συνεχίσουμε να κάνουμε. Στόχος μας είναι κάθε ευάλωτος συμπολίτης μας να έχει τα απαραίτητα νομικά, κανονιστικά και θεσμικά εργαλεία για να αντιμετωπίσει δυσκολίες που αντιμετωπίζει και γι’ αυτόν τον λόγο όλες οι πρωτοβουλίες που έχουμε λάβει, η καθεμιά στο δικό της κομμάτι, πραγματικά αντανακλούν στις ανάγκες της κοινωνίας.

Αυτό θα συνεχίσουμε να κάνουμε, αντιλαμβανόμενοι όπως είπα και στην αρχή της τοποθέτησής μου ότι είναι ένα ζήτημα που αφορά μεγάλο μέρος των συμπολιτών μας και πάντα στο πλαίσιο του κανονιστικού ευρωπαϊκού και εθνικού πλαισίου, προσπαθούμε να βρίσκουμε λύσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθήτριες και μαθητές και δύο συνοδοί εκπαιδευτικοί από το Γυμνάσιο Ιωλκού Μαγνησίας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Συνεχίζουμε τώρα με τη δέκατη τρίτη με αριθμό 50/13-10-2025 επίκαιρη ερώτηση δεύτερου κύκλου της Βουλευτού Κοζάνης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Καλλιόπης Βέττα προς τον Υπουργό Εθνικής Οικονομίας και Οικονομικών με θέμα: «Να παραμείνει το κατάστημα της Εθνικής Τράπεζας στα Σέρβια».

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά το κλείσιμο του υποκαταστήματος της Εθνικής Τράπεζας στον Δήμο Σερβίων στην Κοζάνη. Αυτό δεν είναι φήμη. Είναι επιβεβαίωση πια από την Περιφερειακή Διευθύντρια της Εθνικής Τράπεζας, που μας το επιβεβαίωσε σε μια συνάντηση που είχαμε στο Δημαρχείο των Σερβίων στις 9 Οκτωβρίου ότι εντός διμήνου θα κλείσει το υποκατάστημα και η μόνη πρόνοια της τράπεζας είναι να προσλάβει έναν υπάλληλο που θα βοηθάει στο ΑΤΜ τους κατοίκους.

Οι αντιδράσεις είναι πάρα πολύ μεγάλες και από φορείς και από αυτοδιοικητικούς της περιοχής και πάνω απ’ όλα από τους πολίτες.

Θα σας καταθέσω στα Πρακτικά την ομόφωνη απόφαση του Δημοτικού Συμβουλίου των Σερβίων -και σε αυτό συνηγορεί και η απόφαση του Περιφερειακού Συμβουλίου- ότι είναι αντίθετη σε μια τέτοια εξέλιξη.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αντίθετη γιατί αυτή η εξέλιξη είναι καταστρεπτική για την περιοχή. Πρόκειται για μια περιοχή που έχει ιδιαίτερο γεωγραφικό ανάγλυφο. Είναι μια ορεινή περιοχή. Είναι δύο Δήμοι, Βελβεντού και Σερβίων. Είναι περίπου τριάντα κοινότητες και οι πιο απομακρυσμένες -Λιβαδερού, Ελάτης- απέχουν περίπου πενήντα χιλιόμετρα από την Κοζάνη, που σημαίνει ότι ένας άνθρωπος για να μπορέσει να κάνει μια απλή συναλλαγή, θα πρέπει να διανύσει εκατό χιλιόμετρα για να φτάσει σε ένα φυσικό κατάστημα της τράπεζας.

Να πούμε επίσης -και να το τονίσω αυτό- ότι είναι το μόνο κατάστημα που υπάρχει στην περιοχή, αφού το κατάστημα της Πειραιώς έκλεισε το 2021.

Δεν πάρθηκαν καθόλου υπ’ όψιν κάποια χαρακτηριστικά, κοινωνικά ας πούμε, δηλαδή ότι δεν υπάρχει συγκοινωνία, ότι οι άνθρωποι είναι κάποιας ηλικίας και δεν έχουν ψηφιακές δεξιότητες και, βέβαια, η προσβασιμότητα και όλα όσα σας έχω πει.

Είναι, δηλαδή, μία τεράστια επιβάρυνση και για τους κατοίκους και για τις επιχειρήσεις και, αν μη τι άλλο, υπονομεύει την κοινωνική συνοχή και την ανάπτυξη της περιφέρειας και την προσβασιμότητα και έρχεται να προστεθεί -και είναι θλιβερό αυτό- στα επίχειρα της απολιγνιτοποίησης, των αποτελεσμάτων που έχουμε της βίαιης απολιγνιτοποίησης.

Επιπλέον, πρέπει να τονίσουμε ότι ο τραπεζικός τομέας έχει ωφεληθεί πολλαπλώς από το ελληνικό Δημόσιο και από τον φορολογούμενο πολίτη με τις ανακεφαλαιοποιήσεις που έγιναν, με τις διασώσεις, με τα προγράμματα στήριξης, με τα υπερκέρδη που παρουσιάζει, με το ότι φορολογείται χαμηλά στα μερίσματα. Επίσης, έχουμε την τεράστια διαφορά επιτοκίων χορηγήσεων καταθέσεων που είναι η μεγαλύτερη στην Ευρώπη. Πρέπει να δούμε, τελικά, πόσο έχει ωφεληθεί ο τραπεζικός τομέας, χωρίς καμία ουσιαστική κοινωνική ανταποδοτικότητα.

Τα ερωτήματα είναι τα εξής: Τι θα κάνετε σαν Κυβέρνηση για να μην κλείσει το υποκατάστημα εκεί της περιοχής στα Σέρβια; Κατά δεύτερον, πόσα χρήματα τελικά κόστισε στο ελληνικό Δημόσιο η στήριξη των τραπεζών με τις ανακεφαλαιοποιήσεις, τις εγγυήσεις, το Πρόγραμμα ΗΡΑΚΛΗΣ και όλα αυτά;

Περιμένουν οι πολίτες, κύριε Υπουργέ, να δώσετε μια απάντηση και να μην απεμπολήσετε την ευθύνη. Να δώσετε μία απάντηση ότι θα κάνετε ό,τι είναι δυνατόν για να κρατήσουμε αυτό το υποκατάστημα. Διότι, νομίζω, πως πρέπει να δοθεί τελικά ένα σήμα στην κοινωνία ότι η αγορά δεν είναι ούτε ανεξέλεγκτη, ούτε ασύδοτη -τουλάχιστον, δώστε αυτό το σήμα- και ότι υπάρχει και κοινωνική ευθύνη και λογοδοσία, εν τέλει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Πλακιωτάκης):** Και εμείς ευχαριστούμε.

Ο κύριος Υπουργός έχει τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία συνάδελφε, αντιλαμβάνομαι πλήρως και ως Βουλευτής τις ανησυχίες που υπάρχουν σε οποιονδήποτε συνάδελφο. Φορείς, αυτοδιοικητικοί και μη και πολίτες θέτουν ζητήματα που αφορούν ακόμη και θέματα που κατά κύριο λόγο, όπως αντιλαμβάνεστε και εσείς από την εμπειρία σας, αφορούν σε τομείς που δεν έχει αρμοδιότητα η πολιτεία.

Εμείς ως Υπουργείο Εθνικής Οικονομίας και Οικονομικών έχουμε αποδείξει ότι όπου η θεσμική μας κατεύθυνση και το θεσμικό πλαίσιο το επιτρέπει, το εξαντλούμε, σε βαθμό που να στηριχθούν οι πολίτες και ειδικά οι πολίτες της περιφέρειας. Μάλιστα, και στις πρόσφατες ανακοινώσεις που έχουν γίνει, σε σχέση με το ζήτημα των προμηθειών στις τράπεζες, γνωρίζετε πολύ καλά ότι προβλέφθηκε ειδική ρητή μνεία για περιοχές που υπήρχε ένα ΑΤΜ οποιασδήποτε τράπεζας, προκειμένου να μην τίθεται εν αμφιβόλω προφανέστατα η πρόσβαση των συμπολιτών μας στο τραπεζικό κομμάτι.

Η αρμόδια Γραμματεία του Υπουργείου Χρηματοπιστωτικού Τομέα και Διαχείρισης Ιδιωτικού Χρέους, προφανέστατα, έλαβε απάντηση από την Εθνική Τράπεζα, η οποία ενημερώνει με στοιχεία που διαθέτει για το ποια είναι η παρουσία της στο νομό, ο οποίος σας ενδιαφέρει και θέτει τον προβληματισμό σήμερα στο πλαίσιο του κοινοβουλευτικού ελέγχου για το δίκτυο καταστημάτων που έχει και για το ποιες ηλεκτρονικές υπηρεσίες παρέχονται. Καταλήγει δε, στην απάντηση που έχει δώσει η Εθνική ενημερωτικά στη Γραμματεία, ότι δεν αποσύρεται από την τοπική κοινωνία, διασφαλίζει τη διατήρηση της παρουσίας της και την απρόσκοπτη πραγματοποίηση των συναλλαγών.

Αντιλαμβάνεσθε ότι η ελληνική πολιτεία αυτό που μπορεί να κάνει -κυρίως, η Τράπεζα της Ελλάδος που έχει το χρηματοπιστωτικό πλαίσιο εποπτείας του τραπεζικού κλάδου- είναι να διασφαλίζει να μην υπάρχει καταχρηστικότητα στις συναλλαγές, να υπάρχει προφανέστατη εξυπηρέτηση των πελατών. Εμείς εμπράκτως έχουμε δείξει -το είπα και προηγουμένως στη συνάδελφο που έκανε την άλλη επίκαιρη ερώτηση, το έχει αναφέρει ο ίδιος ο Υπουργός Εθνικής Οικονομίας- ότι οι τράπεζες οφείλουν -το ανέφερε μάλιστα και στην πρόσφατη Γενική Συνέλευση της Ελληνικής Ένωσης Τραπεζών- να στηρίξουν -ειδικά τώρα που η οικονομία πηγαίνει καλύτερα και στεκόμαστε στα πόδια μας με μεγαλύτερη ασφάλεια- την ελληνική κοινωνία και την ελληνική οικονομία και γι’ αυτόν τον λόγο -το είπα και προηγουμένως- στο πλαίσιο των θεσμικών μας δυνατοτήτων μπορούμε και παρεμβαίνουμε, όπως ήταν το θέμα των προμηθειών, ειδικά για θέματα της Περιφέρειας.

Είναι, λοιπόν, ένα θέμα που αφορά στην Εθνική Τράπεζα, στην Τράπεζα της Ελλάδος και αντιλαμβάνεσθε και εσείς από την εμπειρία σας ότι δεν μπορεί η ελληνική πολιτεία να απαντήσει αντί της Εθνικής Τράπεζας, αλλά αυτό που εμείς ως Γενική Γραμματεία του Υπουργείου Οικονομικών λάβαμε ως ενημέρωση, είναι το συγκεκριμένο ζήτημα που σας είπα. Από εκεί και πέρα, τα στοιχεία που μας έχει παραθέσει η Εθνική Τράπεζα, σε σχέση με παρεχόμενες υπηρεσίες, είναι στη διάθεσή σας και προφανώς μέσω «ημών», αν θελήσετε, αλλά και από την Εθνική Τράπεζα στην οποία και εσείς -εικάζω- μπορείτε να απευθυνθείτε ως μέλος του Εθνικού Κοινοβουλίου, θα λάβετε την κατάλληλη απάντηση.

Για το θέμα του αριθμού που αναφέρατε στην ερώτησή σας, ευχαρίστως να σας δώσω τα στοιχεία που έχουμε διαθέσιμα στη δευτερολογία μου, για να επανέλθετε και εσείς.

**ΠΡΟΕΔΡΕΥΩΝ (Γεώργιος Πλακιωτάκης):** Ευχαριστούμε τον κύριο Υπουργό.

Η κ. Βέττα έχει τον λόγο.

**ΚΑΛΛΙΟΠΗ ΒΕΤΤΑ:** Κύριε Υπουργέ, η απάντησή σας ήταν αναμενόμενη και απογοητευτική. Διότι, από τη μία, μας λέτε ότι παρεμβαίνετε, τάχα, με λεονταρισμούς, θα έλεγα, μόνο μπροστά στις κάμερες -ξέρουν και από το παρελθόν που αναφέρθηκε σε «μπινελίκια» κάποιος Υπουργός σας- και τελικά, στο παρασκήνιο κυβιστήσεις. Ουσιαστικά, δεν κάνετε τίποτα, δεν μας είπατε κάτι. Αναφερθήκατε μόνο στο τι θα κάνει η Εθνική, για να εξασφαλίσει κάποια εξυπηρέτηση στην περιοχή.

Την ξέρουμε αυτήν την εξυπηρέτηση, σας το είπα πριν, ότι θα προσλάβει έναν υπάλληλο για να βοηθάει στο ΑΤΜ τους ανθρώπους μόνο πρωινές ώρες. Δηλαδή, απαντάμε τώρα εγώ και εσείς στους κατοίκους -σε αυτούς τους απομακρυσμένους κατοίκους που είναι εκατό χιλιόμετρα μακριά- ότι για μία απλή συναλλαγή το κράτος δεν μπορεί να κάνει κάτι, η πολιτεία δεν μπορεί να κάνει κάτι. Θα πρέπει να ταξιδεύουν με την πενιχρή τους σύνταξη, χωρίς συγκοινωνία, χωρίς ψηφιακές δεξιότητες εκατό χιλιόμετρα, για να κάνουν μια απλή συναλλαγή. Και αυτή τη στιγμή το κράτος, η πολιτεία, εσείς, το Υπουργείο, είστε ένας απλός παρατηρητής, που απλά παρατηρεί ότι εδώ μπαίνουν κριτήρια κόστους-οφέλους για την Τράπεζα και δεν μπορείτε να παρέμβετε.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Δεν το είπα εγώ…

**ΚΑΛΛΙΟΠΗ ΒΕΤΤΑ:** Δεν το είπατε εσείς, το λέει η Τράπεζα. Αυτά τα κριτήρια πήρε. Εσείς δεν το είπατε, αλλά εσείς το παρατηρείτε να συμβαίνει και δεν κάνετε τίποτα. Αυτό εννοώ. Αυτό βλέπει, δηλαδή, η Τράπεζα, ότι δεν έχει κανένα όφελος να είναι εκεί, ενώ έρχεται αντίθετο στις αναπτυξιακές, ίσως, προοπτικές που έχει η περιοχή. Έχουμε κάποια σχέδια που ελπίζουμε να γίνουν -τα μάρμαρα του Τρανόβαλτου, το φράγμα στο Λιβαδερό- που ίσως ανοίξουν κάποιες δουλειές. Ελπίζουμε! Όλα αυτά, όμως, έρχονται κόντρα, γιατί η περιοχή μαραζώνει. Έχουμε τη μεγαλύτερη μείωση του ΑΕΠ μετά τη βίαιη απολιγνιτοποίηση και τις αποφάσεις της δικής σας Κυβέρνησης, έχουμε τη μεγαλύτερη φυγή του πληθυσμού, έχουμε τη μεγαλύτερη ανεργία ειδικά στους νέους στην Ευρώπη και τώρα έρχεται και αυτό να προστεθεί, καμία προοπτική σε δύο δήμους και τριάντα κοινότητες που σας είπα. Δεν υπάρχει καμία απόφαση. Παρατηρείτε μόνο.

Εγώ έστειλα και επιστολή στον κ. Στουρνάρα, στην Τράπεζα της Ελλάδος, όπου ζήτησα απαντήσεις και παρεμβάσεις για τον εποπτευόμενο πιστωτικό Οργανισμό και δυστυχώς, η απάντηση ουσιαστικά ταυτίζεται με τη δική σας, ότι η Τράπεζα της Ελλάδας είναι αναρμόδια, δεν ελέγχει τις αποφάσεις των πιστωτικών ιδρυμάτων οι οποίες απορρέουν μόνο από τις ανάγκες του επιχειρησιακού τους μοντέλου και του στρατηγικού τους σχεδιασμού.

Με λίγα λόγια δηλαδή, η Τράπεζα της Ελλάδας, όπως και η Κυβέρνηση, θεωρούν ότι οι απανωτές διασώσεις των τραπεζών -τα χρήματα που έδωσε δηλαδή ο Έλληνας φορολογούμενος- δεν δημιουργούν καμία ανάγκη παρέμβασης από μέρους σας. Καμία ανάγκη αναθεώρησης και εμβάθυνσης του κοινωνικού ρόλου που πρέπει να έχουν και αυτά τα ιδρύματα. Δεν μπορεί να είναι ιδιωτικά α λα καρτ. Τη μια να είναι μόνο κόστος-όφελος και την άλλη να ζητάνε για ανακεφαλαιοποίηση τα χρήματα του Έλληνα φορολογούμενου. Είναι το γνωστό νεοφιλελεύθερο συμπέρασμα. Όταν κινδυνεύουν να τις σώσει το κράτος και όταν αυθαιρετούν και μοιράζουν χρήματα στους μετόχους δεν έχουμε κανένα δικαίωμα να παρεμβαίνουμε για τη στήριξη των πολιτών.

Δυστυχώς, το συμπέρασμα είναι ένα, κύριε Υπουργέ. Η Δυτική Μακεδονία και η Κοζάνη βιώνουν μια απερίγραπτη κατάσταση. Σας είπα πριν τους δείκτες. Είναι παντού αρνητικοί οι δείκτες και δυστυχώς, αυτή η απόφαση για κλείσιμο αθροίζεται στις εξελίξεις που σας είπα και υποβαθμίζει για άλλη μια φορά την περιοχή, τις υποδομές, τις υπηρεσίες, τις προοπτικές και εσείς απλά παρατηρείτε αυτή την υποβάθμιση της περιοχής.

Ευχαριστώ πολύ.

**ΠΡΟΕΔΡΕΥΩΝ (Γεώργιος Πλακιωτάκης):** Και εμείς ευχαριστούμε την κ. Βέττα.

Ο κύριος Υπουργός έχει τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κυρία συνάδελφε, σας είπα και προηγουμένως, αναφέροντας το θεσμικό πλαίσιο που προβλέπεται -γιατί είμαστε στο Εθνικό Κοινοβούλιο και αντιλαμβάνεσθε, ότι εγώ σεβόμενος πλήρως τον κοινοβουλευτικό έλεγχο και την αγωνία που μεταφέρετε, είμαι εδώ για να απαντήσω στο μέτρο που μπορώ να απαντήσω υπεύθυνα σε μία Βουλευτή του Ελληνικού Κοινοβουλίου- τα στοιχεία που έχουμε διαθέσιμα από την Εθνική Τράπεζα.

Η στήριξη της Περιφέρειας, ακόμη και με τη συζήτηση της επίκαιρης σήμερα που αναδεικνύει ένα θέμα, έχουμε αποδείξει ότι είναι μία σημαντική προτεραιότητα. Δεν θέλω να επεκταθώ γιατί θα μας πάρει όλο τον χρόνο. Το μεγαλύτερο κομμάτι των πρόσφατων ανακοινώσεων, σε σχέση με τη μείωση της φορολογίας, αφορά στην ελληνική περιφέρεια, αφορά στη μείωση και κατάργηση του ΕΝΦΙΑ για φέτος και του χρόνου για οικισμούς, μέχρι χίλιους πεντακόσιους κατοίκους, που αφορά δώδεκα χιλιάδες επτακόσιους οικισμούς, ανά την Ελλάδα και ένα εκατομμύριο συμπολίτες μας, προκειμένου να τους δοθεί ένα κίνητρο για να ενδυναμωθεί η οικιστική παρουσία στην ελληνική περιφέρεια, όπως και το θέμα του ΦΠΑ στα ακριτικά νησιά, όπως και η μείωση του τεκμαρτού εισοδήματος 50% για ελεύθερους επαγγελματίες σε οικισμούς μέχρι χίλιους πεντακόσιους κατοίκους, προκειμένου να στηρίξουμε στο μέτρο του εφικτού, την επιχειρηματικότητα και την οικιστική θωράκιση της περιφέρειας.

Σας ανέφερα προηγουμένως την ειδική πρόβλεψη που υπήρξε σε θέμα που μπορούσε να γίνει παρέμβαση, γιατί αφορούσε ένα ζήτημα που οριακά η ελληνική πολιτεία και η νομοθέτησή της μπορούσε να λάβει χώρα, όπως ήταν το θέμα των χρεώσεων και των τραπεζικών προμηθειών. Και ήταν αυτή η Κυβέρνηση, η οποία πήρε νομοθετικές πρωτοβουλίες, για να υπάρξουν ρυθμίσεις επ’ ωφελεία των πολιτών.

Οπότε, στο πλαίσιο της θεσμικής διαχείρισης και θεσμικής δυνατότητας που έχουμε ως ελληνική πολιτεία κάνουμε ό,τι είναι εφικτό, προκειμένου να στηριχθούν οι πολίτες. Πράγματι, αντιλαμβάνομαι τις αγωνίες των πολιτών και των κατοίκων, αλλά έχουν γίνει βήματα στήριξη της περιφέρειας. Αντιλαμβάνομαι ότι ένα ζήτημα που αφορά σε ένα τραπεζικό πιστωτικό ίδρυμα προκαλεί αγωνίες. Σας μετέφερα ακριβώς την απάντηση που έχουμε διαθέσιμη από την Εθνική Τράπεζα της Ελλάδος.

Είναι, επίσης, προφανές ότι εμείς επιθυμούμε και στηρίζουμε οποιαδήποτε δράση κοινωνικής στήριξης, που πρέπει να λαμβάνουν οι τράπεζες, όπως είναι, παραδείγματος χάριν, το πρόγραμμα «Μαριέττα Γιαννάκου», στο οποίο έχει μια σημαντική συνεισφορά ο τραπεζικός τομέας και θέλουμε αυτή η συνεισφορά να γίνει ακόμα μεγαλύτερη. Επ’ ουδενί, όμως, δεν μπορώ εγώ να σας πω, πλην δεδομένων διαθεσίμων που έχουμε για την πολιτική της Τράπεζας στο νομό σας. Είναι, σας λέω, ένας αναλυτικός κατάλογος των παρεχόμενων υπηρεσιών. Αυτό δεν μπορώ εγώ να σας το αναφέρω ως απάντηση του Υπουργείου Εθνικής Οικονομίας και Οικονομικών, γιατί δεν είναι ένα θέμα που το καθορίζει το Υπουργείο Εθνικής Οικονομίας και Οικονομικών. Το καταλαβαίνετε αυτό. Εμείς είμαστε εδώ, για να στηρίξουμε σε οποιοδήποτε μέρος είναι εφικτό τις ανάγκες της ελληνικής περιφέρειας, όπως προβλέπεται από το Σύνταγμα και τους νόμους.

Σε σχέση με το ερώτημα -γιατί δεν θέλω να μην το απαντήσω-, ξέρετε ότι το μεγαλύτερο κομμάτι των χρημάτων που δόθηκαν στις ελληνικές τράπεζες διασφαλίστηκε και έγινε, προκειμένου να διασφαλιστούν καταθέσεις, προκειμένου να αποτραπεί κατάρρευση της οικονομίας από τις συνέπειες της δύσκολης δεκαετίας που είχαμε. Δεν θέλω να μπω σε μια κομματική αντιπαράθεση περιόδων, γιατί το πώς διαχειρίστηκε ο ΣΥΡΙΖΑ τις τράπεζες το 2015-2019 έχει καταγραφεί ιστορικά και δεν νομίζω ότι είναι αντικείμενο της παρούσας συζήτησης.

Με βάση τα στοιχεία που υπάρχουν διαθέσιμα φαίνεται ότι ο Έλληνας φορολογούμενος από τις διαδικασίες ανακεφαλαιοποίησης έχει ωφεληθεί περί τα 3,5 δισεκατομμύρια ευρώ. Με τα στοιχεία που έχουμε από την Τράπεζα της Ελλάδος εκτιμάται σε περίπου 53 δισεκατομμύρια ευρώ το όφελος του ελληνικού Δημοσίου από την εθελοντική ανταλλαγή του δημοσίου χρέους, του PSI, την περίοδο εκείνη, ενώ το συνολικό κόστος για το ελληνικό Δημόσιο εκτιμάται στα 50 δισεκατομμύρια ευρώ, συμπεριλαμβανομένων της συνεισφοράς του Ταμείου Χρηματοπιστωτικής Σταθερότητας στην πρώτη ανακεφαλαιοποίηση των συστημικών τραπεζών, στην εξυγίανση των μη συστημικών τραπεζών, στην ανακεφαλαιοποίηση των τραπεζών το 2015, σε μετοχές και μετατρέψιμα ομόλογα και στην αύξηση μετοχικού κεφαλαίου της Τράπεζας Αττικής.

Δεύτερον, το όλο ποσό περιλαμβάνει και τη μετατροπή των οριστικών και εκκαθαρισμένων φορολογικών απαιτήσεων των σημαντικών τραπεζών, που έχει ήδη αποσβεστεί.

Σε ό,τι αφορά τον «Ηρακλή», μιας και τον αναφέρετε στην ερώτησή σας και θέλω να απαντήσω με όσο το δυνατόν μεγαλύτερη πληρότητα γίνεται, ΠΟΥ ξεκίνησε το 2019, με στόχο την αντιμετώπιση του μείζονος ζητήματος του ιδιωτικού χρέους, τονίζεται ότι δεν αφορά εγγύηση του ελληνικού Δημοσίου σε δάνεια που έχουν χορηγήσει οι ελληνικές τράπεζες, καθώς οι ήδη εγγυημένες από το ελληνικό Δημόσιο απαιτήσεις εξαιρούνται ρητά.

Είναι ένα πρόγραμμα που είχε αρχική διάρκεια δεκαοκτώ μηνών. Το Συνολικό ποσό της δυνάμενης να χορηγηθεί εγγύησης ήταν 12 δισεκατομμύρια ευρώ για το «Ηρακλής 1», το οποίο παρατάθηκε κατά δεκαοκτώ μήνες. Εν συνεχεία, με τον ν. 5072/2023 έγινε επανεισαγωγή του προγράμματος με δυνατότητα χορήγησης επιπροσθέτων ποσών.

Εδώ, λοιπόν, είναι ένα ζήτημα, το οποίο είναι σε εξέλιξη προφανώς. Δεν είχε κόστος σε σχέση με τη στήριξη του ελληνικού Δημοσίου και με το πέρας της καταληκτικής ημερομηνίας του «Ηρακλή 3» οι εγγυήσεις, οι οποίες δόθηκαν, είναι συνολικού ύψους 21,53 δισεκατομμυρίων ευρώ, ήτοι 18 δισεκατομμύρια ευρώ για το «Ηρακλής 1» και «Ηρακλής 2» και 2,83 δισεκατομμύρια ευρώ για τις τιτλοποιήσεις του «Ηρακλής 3».

Αντιλαμβανόμαστε ότι αυτά τα στοιχεία είναι διαθέσιμα και δημοσίως. Δεν είναι στοιχεία, τα οποία είναι μυστικά ή κρυφά. Καταλαβαίνω την ανάγκη που καταγράφεται -και την είπα και μόνος μου προηγουμένως, την έχει αναφέρει και ο ίδιος ο Υπουργός- ότι οι τράπεζες οφείλουν, στο πλαίσιο και του κοινωνικού τους ρόλου, ειδικά αυτή την περίοδο που η οικονομία πηγαίνει καλύτερα, να στηρίξουν την ελληνική κοινωνία και την αγορά. Αυτό γίνεται σε έναν βαθμό…

**ΚΑΛΛΙΟΠΗ ΒΕΤΤΑ:** Δεν γίνεται.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Αυτό γίνεται σε έναν βαθμό με προγράμματα, όπως είναι το πρόγραμμα «Μαριέττα Γιαννάκου», το οποίο στηρίζει ένα μεγάλο κομμάτι των ελληνικών σχολείων -φαντάζομαι και στην περιφέρεια τη δική σας, όπως και στη δική μου- σε όλη την Ελλάδα, προκειμένου να στηριχθούν και να ανακαινιστούν σχολεία που είχαν πρόβλημα.

Εμείς θα συνεχίσουμε να επιμένουμε σε αυτόν τον διαδραστικό ρόλο που απαιτείται να έχει το τραπεζικό σύστημα με την κοινωνία, ειδικά σε μια περίοδο που η ελληνική οικονομία πηγαίνει καλύτερα και οι τράπεζες προφανώς έχουν επανέλθει από τις δυσκολίες που αντιμετώπισαν τα προηγούμενα χρόνια. Ξαναλέω, δεν θα επανέλθω στο πώς ήταν οι τράπεζες το 2015-2019 και τι συνέπειες είχαν για τους Έλληνες πολίτες. Ας μείνουμε στο παρόν και ας δούμε πώς μπορούμε να κάνουμε καλύτερο το μέλλον.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωρούμε στην τέταρτη με αριθμό 47/13-10-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κ.Ο. ΝΕΑ ΑΡΙΣΤΕΡΑ κυρίας Θεανώς Φωτίουπρος την Υπουργό Εργασίας και Κοινωνικής Ασφάλισης, με θέμα: «Να σταματήσει το σκάνδαλο αγοράς ενός άχρηστου, ακατάλληλου και παράτυπα επιλεγμένου κτιρίου από τη ΔΥΠΑ με χρήματα του Ταμείου Ανάκαμψης και Ανθεκτικότητας».

Θα απαντήσει ο Υφυπουργός Εργασίας και Κοινωνικής Ασφάλισης κ. Καραγκούνης.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κύριε Υφυπουργέ, επανερχόμαστε σήμερα στην ερώτηση που κάναμε στην Υπουργό στις 2 Ιουλίου και ποτέ δεν μας απαντήσετε. Πρόκειται για τη σκανδαλώδη αγορά κτιρίου, που θα στεγάζει τις υπηρεσίες της Κεντρικής Διοίκησης της ΔΥΠΑ, πρώην ΟΑΕΔ, με χρήματα του Ταμείου Ανάκαμψης και Ανθεκτικότητας.

Γιατί λέω σκανδαλώδης; Πρώτον, δεν υπάρχει πραγματική ανάγκη για νέο κτίριο της Διοίκησης ΔΥΠΑ. Το υφιστάμενο ιδιόκτητο κτίριο στον Άλιμο αρκεί και περισσεύει για τις ανάγκες των υπηρεσιών της.

Δεύτερον, το κτίριο που επελέγη είναι ακατάλληλο. Δεν πληροί ούτε καν τις προδιαγραφές του διαγωνισμού ως προς την απόσταση από τον πλησιέστερο σταθμό του μετρό και την προσβασιμότητα αναπήρων και μη δικαιούχων, ενώ γειτνιάζει και με πρατήριο υγρών καυσίμων.

Τρίτον, ο διαγωνισμός για την αγορά του κτιρίου της ΔΥΠΑ από τη ΔΥΠΑ είναι σχεδόν φωτογραφικός. Βρέθηκε ένας μόνον να συμμετέχει με μια προσφορά μεγαλύτερη της εκτίμησης των ορκωτών εκτιμητών. Και ενώ είχε ζητηθεί αιτιολόγηση αυτής της διαφοράς, κατατέθηκε εκ νέου δεύτερη χαμηλότερη προσφορά, κάτι που αντιβαίνει, όπως ξέρετε, στον νόμο περί δημοσίων έργων, προμηθειών και υπηρεσιών.

Τρίτον, η αιτιολόγηση για τη χρηματοδότηση από κονδύλια του Ταμείου Ανάκαμψης και Ανθεκτικότητας είναι ψευδής. Τα πληροφοριακά συστήματα, που δήθεν θα στεγαστούν στο νέο κτίριο, είναι ήδη στεγασμένα στον Άλιμο και μάλιστα, μετά από πολλές προσαρμογές των υποδομών, με χρήματα του ΕΣΠΑ. Για δε το περιβόητο Εθνικό Συμβούλιο Δεξιοτήτων, αυτό δεν είναι καμία υπηρεσία, είναι ένα εντεκαμελές συμβούλιο, το οποίο συνεδριάζει μια φορά τον μήνα και υπάρχει αίθουσα συνεδριάσεων στον Άλιμο.

Όλα αυτά στοιχειοθετούν ένα νέο σκάνδαλο με τα χρήματα του Ταμείου Ανάκαμψης και Ανθεκτικότητας, αλλά εσείς εν γνώσει σας εγκρίνατε την αγορά και η Διοικήτρια, που αντικατέστησε τον απομακρυνθέντα κ. Πρωτοψάλτη, υπέγραψε τη σύμβαση.

Το περίεργο είναι ότι η σύμβαση δεν υπάρχει πουθενά δημοσιευμένη στη «ΔΙΑΥΓΕΙΑ», ούτε και στο ΚΗΜΔΗΣ, δηλαδή στο Ηλεκτρονικό Μητρώο Δημοσίων Συμβάσεων, όπου εκεί ανεβαίνουν υποχρεωτικά οι συμβάσεις. Μήπως μπορείτε να μας πείτε σήμερα πού βρίσκεται η σύμβαση;

Για τους υπαλλήλους, βέβαια, οι οποίοι γνώριζαν όλα αυτά, η προσφυγή στην Ευρωπαϊκή Εισαγγελία ήταν μονόδρομος και ω του θαύματος, εκείνη έκρινε ότι οι υπόνοιες έχουν βάση να παραπεμφθούν στην Ευρωπαϊκή Υπηρεσία Καταπολέμησης της Απάτης, στην OLAF -έχει γνώση η Κυβέρνησή σας από OLAF- που διερευνά περιπτώσεις διαφθοράς, σοβαρών παραπτωμάτων και απάτης εις βάρος του προϋπολογισμού της Ευρωπαϊκής Ένωσης.

Γι’ αυτό, κύριε Υπουργέ, σας ρωτώ: Θα σταματήσετε, έστω και την τελευταία στιγμή, το νέο σκάνδαλο παράνομης απορρόφησης ευρωπαϊκών πόρων; Θα ακυρώσετε την αγορά του συγκεκριμένου ακινήτου, που ούτε απαραίτητο είναι, ούτε κατάλληλο για την εξυπηρέτηση των δικαιούχων του πρώην ΟΑΕΔ, και επελέγη παράτυπα; Και βεβαίως να σας πω ότι έχω εδώ μαζί μου το έγγραφο της Ευρωπαϊκής Εισαγγελίας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Φωτίου.

Θα απαντήσει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρία συνάδελφε, προφανώς και θα απαντήσω στα ερωτήματα που θέτετε και ευχαριστώ για την ερώτηση, γιατί δίνετε και μια ευκαιρία να παρατεθούν κάποια στοιχεία όσον αφορά αυτήν τη συγκεκριμένη διαδικασία. Οφείλω να σας πω ότι θα σας μεταφέρω αυτούσια την επίσημη ενημέρωση που έχουμε από τη Δημόσια Υπηρεσία Απασχόλησης, που αφορά την αγορά του κτηρίου για τη στέγαση των υπηρεσιών της κεντρικής διοίκησης της ΔΥΠΑ. Θα εξειδικεύσω και λίγο περισσότερο στη δευτερολογία μου για την καταλληλότητα. Καλό, όμως, είναι να απαντήσω στα πρώτα ερωτήματα που θέσατε, ώστε να έχετε και εσείς γνώση των επίσημων στοιχείων και εγγράφων.

Κάνατε κάποιες αιτιάσεις σχετικά με τη νομιμότητα της διαγωνιστικής διαδικασίας. Λόγω του ύψους του προϋπολογισμού του διαγωνισμού, όπως γνωρίζετε, απαιτήθηκε η διενέργεια -ούτως ή άλλως γίνεται αυτό- προσυμβατικού ελέγχου. Ο προσυμβατικός έλεγχος γίνεται από το αρμόδιο τμήμα του Ελεγκτικού Συνεδρίου. Το Ελεγκτικό Συνέδριο απεφάνθη ότι ο προσυμβατικός έλεγχος είναι θετικός. Το Ζ΄ Κλιμάκιο του Ελεγκτικού Συνεδρίου εξέδωσε την πράξη 204/2025 και δεν διαπίστωσε πλημμέλειες που να κωλύουν την υπογραφή της προκείμενης σύμβασης αγοραπωλησίας. Οπότε σε πρώτη φάση ας κρατήσετε τον προσυμβατικό έλεγχο που έχει γίνει από το αρμόδιο τμήμα του Ελεγκτικού Συνεδρίου, το οποίο δεν διαπίστωσε πλημμέλειες.

Σχετικά με αυτά που λέτε και τις αιτιάσεις για την καταλληλότητα του νέου κτηρίου, προφανώς σας ενημέρωσαν και το ξέρετε ότι υπήρξαν σχετικοί ισχυρισμοί οι οποίοι προβλήθηκαν από συνδικαλιστικές οργανώσεις υπαλλήλων της ΔΥΠΑ ενώπιον της Επιτροπής Αναστολών του Συμβουλίου της Επικρατείας και υπήρξε εκδίκαση από την Επιτροπή Αναστολών του Συμβουλίου της Επικρατείας. Στις 23-7-2025 έγινε η σχετική αίτηση, η οποία απορρίφθηκε από το Συμβούλιο της Επικρατείας. Και τι είπε η Επιτροπή Αναστολών του ΣτΕ; Εξέδωσε την υπ’ αριθμόν 133/2025 απόφαση του ΣτΕ και έκρινε, μεταξύ άλλων, ότι η επίκληση λόγων ασφαλείας σχετικά με την πρόσβαση στο ακίνητο από τον σταθμό μετρό, που βρίσκεται εγγύτερα στο κτήριο και τη γειτνίαση με πρατήριο υγρών καυσίμων, δεν σχετίζεται με προδιαγραφές που είχαν τεθεί με τη διακήρυξη του διαγωνισμού σχετικά με την επιλεξιμότητα του ακινήτου. Οπότε ήταν πολύ σαφές όσον αφορά το ζήτημα αυτό το Συμβούλιο της Επικρατείας.

Αυτό που εγώ μπορώ να σας μεταφέρω, κυρία συνάδελφε, εκ μέρους του Υπουργείου και της ίδιας της Υπουργού, είναι ότι ούτως ή άλλως η προσβασιμότητα του ακινήτου αποτελεί υποχρέωση του Υπουργείου και προφανώς θα λάβει όλα τα απαραίτητα μέτρα, ώστε να διασφαλιστεί η ομαλή πρόσβαση. Κατά τα άλλα, φαντάζομαι ότι και το αρμόδιο κλιμάκιο του Ελεγκτικού Συνεδρίου και η απόφαση του Συμβουλίου της Επικρατείας σας δίνει πλήρη απάντηση σε αυτά τα οποία θέτετε όσον αφορά και τη νομιμότητα και την καταλληλότητα. Θα επανέλθω στη δευτερολογία μου, αφού βεβαίως πείτε και τις δικές σας απόψεις, για το ζήτημα της καταλληλότητας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ**: Ευχαριστώ, κύριε Πρόεδρε.

Κύριε Υφυπουργέ, σταθήκατε σε δύο τυπικές αποφάσεις τις οποίες δεν υποτιμώ και προφανώς τις γνωρίζω. Οι αποφάσεις αυτές όμως δεν αγγίζουν την ουσία του θέματος. Παρακάμψατε την ουσία του θέματος. Εγώ σας μίλησα για μια ιστορία σκανδαλώδη η οποία έχει φτάσει αυτήν τη στιγμή στην OLAF και αυτό νομίζω ότι είναι το υπέρτατο θέμα. Από εκεί και ύστερα, ξέρετε πολύ καλά ότι ενώ λέει η προδιαγραφή «ένα χιλιόμετρο απόσταση τουλάχιστον», υπερβαίνει το χιλιόμετρο η απόσταση. Ένα το κρατούμενο. Επίσης, έχετε πάει να κάνετε αυτήν τη διαδρομή; Φαντάζομαι πως μάλλον έχετε πάει και άρα θα έχετε δει ότι δεν υπάρχει ούτε πεζοδρόμιο ούτε δρόμος. Οι άνθρωποι, δηλαδή οι ανάπηροι και οι άλλοι ωφελούμενοι, θα περπατάνε πού ακριβώς; Θα προβλέψετε εσείς πεζοδρόμια, θα τα φτιάξετε όλα αυτά κ.λπ.

Πάμε όμως στα συγκεκριμένα. Νομίζω ότι δεν το έχετε κατανοήσει. Χρειαζόταν νέο κτήριο; Δεν μου απαντήσατε. Σας είπα ότι το εν λόγω κτήριο είναι ακατάλληλο και θα επανέλθει. Σας είπα ότι ο διαγωνισμός ήταν διάτρητος και είχε πολλά προβλήματα, παρά τις διάφορες τυπικές απαντήσεις που έδωσαν, τόσο το ΣτΕ, όσο και το Ελεγκτικό Συνέδριο. Σας είπα ότι η αιτιολόγηση για τη χρηματοδότηση του ταμείου ήταν ψευδής, ότι για το θέμα έχει επιληφθεί η OLAF.

Σας ρωτώ: Γνωρίζετε για την υπερτιμολόγηση του ακινήτου που αγοράστηκε το 2019 για 5 εκατομμύρια, κύριε Υπουργέ, από μια εταιρεία που ασχολείται κυρίως με ξενοδοχεία και κτήρια για βραχυχρόνια μίσθωση, τύπου Airbnb; Μέσα σε πέντε χρόνια, δηλαδή το 2024, προσφέρθηκε στον διαγωνισμό για 36 εκατομμύρια. Το αγόρασαν 5 εκατομμύρια και σε πέντε χρόνια το πωλούν 36 εκατομμύρια και όλα αυτά τα λεφτά από το Ταμείο Ανάκαμψης και Ανθεκτικότητας.

Για να καταλάβω επειδή είμαι και μηχανικός, πήρατε δηλαδή τον σκελετό ενός ακινήτου; Αυτό αυτήν τη στιγμή φτιάχνετε, γιατί δεν καταλαβαίνω αλλιώς πώς πήρατε ένα πράγμα 5 εκατομμύρια και θα στοιχίσει 36 εκατομμύρια, με εξοπλισμό ο οποίος είναι ήδη τοποθετημένος και πληρωμένος από τα ΕΣΠΑ στο νυν κτήριο του Αλίμου.

Επιπλέον, δώσατε προκαταβολή ίση με το 50% του συνολικού τιμήματος, κάτι που δεν συνηθίζεται στην ελεύθερη αγορά, πόσω μάλλον στα δημόσια έργα. Βεβαίως θα μου πείτε: Παράνομο είναι αυτό, κυρία Φωτίου; Από πότε συνηθίζεται να δίνουμε 50% προκαταβολή; Και παρ’ όλα αυτά η εταιρεία δεν παρέδωσε τον Σεπτέμβριο, όπως υποχρεούνταν, συγκεκριμένο έργο και το μετέθεσε για τα τέλη Δεκεμβρίου. Την οσμή σκανδάλου ενισχύει το γεγονός ότι της τριμελούς επιτροπής παρακολούθησης του έργου προΐσταται μέλος του ΔΣ της ΔΥΠΑ, που έχει στενή συγγενική σχέση με τον Πρωθυπουργό και που ήταν επί χρόνια στο ιδιαίτερο γραφείο του.

Εγώ σας λέω, κύριε Υφυπουργέ, να σταματήσετε το σκάνδαλο τώρα, πριν τιμωρήσει τη χώρα μας η OLAF. Μην συνεχίσετε την υλοποίηση της σύμβασης, που αν αποδειχθεί σκανδαλώδης, θα την πληρώσει πάλι ο ελληνικός λαός από την τσέπη του υποθηκεύοντας το μέλλον της νέας γενιάς.

Τα χρήματα του Ταμείου Ανάκαμψης είναι για έργα υπέρ της κοινωνίας και εσείς τα σπαταλάτε σε ένα όργιο διαφθοράς και ευνοιοκρατίας. Σε τι ωφελούνται παραπάνω δηλαδή οι δικαιούχοι της ΔΥΠΑ με το νέο έργο; Για εξηγήστε μου καλύτερα.

Σταματήστε, λοιπόν, εδώ. Χρησιμοποιήστε τα υπόλοιπα χρήματα από αυτά που έχετε δώσει -ήδη τα μισά τα δώσατε- για έργα που πραγματικά θα ωφελήσουν τους δικαιούχους του φορέα, δηλαδή ανακαινίσεις και ενεργειακές αναβαθμίσεις των βρεφονηπιακών σταθμών της ΔΥΠΑ -είναι και η κ. Μιχαηλίδου δίπλα σας, θα χαρεί πολύ εάν το κάνετε αυτό- που είναι σε κακή κατάσταση.

Σας ξαναρωτώ, λοιπόν, κύριε Υφυπουργέ: Θα σταματήσετε, έστω και τώρα το σκάνδαλο της αγοράς του αχρείαστου και ακατάλληλου κτηρίου στη Λεωφόρο Αθηνών για τη διοίκηση της ΔΥΠΑ και θα αναδιαρθρώσετε τα αιτήματά σας προς το Ταμείο Ανάκαμψης και Ανθεκτικότητας για να εξυπηρετούν πράγματι το συμφέρον των δικαιούχων του φορέα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Φωτίου.

Παρακαλώ, έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κυρία συνάδελφε, όσον αφορά τις αιτιάσεις τις οποίες επαναλάβατε και στη δευτερολογία σας, αντιλαμβάνεστε ότι οι δύο -τυπικές μεν για εσάς- αποφάσεις της ελληνικής Δικαιοσύνης και για την οικονομική διάσταση, αλλά και για την καταλληλότητα του κτηρίου, μπορεί να τις θεωρείτε ως τυπικές, προφανώς όμως εξειδικεύουν τη συνέχιση μιας συγκεκριμένης διαδικασίας.

Τώρα σε αυτό το οποίο λέτε, αν δηλαδή χρειαζόμασταν ένα νέο κτήριο και για να δώσω ακόμα περισσότερες πληροφορίες -γιατί έχετε θέσει και αυτό το ζήτημα-, για τα μεν τυπικά ζητήματα, που δεν ακριβώς μόνο τυπικά, σας είπα. Είναι οι δύο αποφάσεις της ελληνικής Δικαιοσύνης.

Όσον αφορά την καταλληλότητα, θέλω να σας δώσω κάποιες περισσότερες πληροφορίες. Γνωρίζω ότι έχετε πλήρη ενημέρωση, αλλά να σας πω ότι, σύμφωνα με την ενημέρωση που έχουμε και από τη Δημόσια Υπηρεσία Απασχόλησης, όπως ξέρετε, το έργο αυτό πράγματι εντάχθηκε στο Ταμείο Ανάκαμψης και Ανθεκτικότητας, για τη νέα στρατηγική για τη διά βίου μάθηση: «Εκσυγχρονισμός και αναβάθμιση του ελληνικού συστήματος αναβάθμισης δεξιοτήτων και επανειδίκευσης». Το νέο κτήριο θα φιλοξενήσει τις υπηρεσίες της ΔΥΠΑ, συμπεριλαμβανομένων -μεταξύ άλλων- των γενικών διευθύνσεων, των συμβούλων της ΔΥΠΑ, του υποστηρικτικού προσωπικού και του τμήματος που θα είναι υπεύθυνο για τη συντήρηση και την αναβάθμιση της τεχνολογικής υποδομής. Θα στεγάσει συνεδριακές εγκαταστάσεις και χώρους σεμιναρίων και εξ αποστάσεως εκπαίδευσης, οι οποίες σχεδιάζονται με γνώμονα τις ανάγκες εκπαίδευσης του προσωπικού της ΔΥΠΑ, λειτουργώντας έτσι ως κόμβοι γνώσης και πολλαπλασιαστές των θετικών επιπτώσεων που έχουν οι ενέργειες που αναλαμβάνει η ΔΥΠΑ για την αναβάθμιση των δεξιοτήτων και την επανακατάρτιση του ανθρώπινου δυναμικού.

Εδώ να πω ότι πράγματι γίνεται ένα πολύ μεγάλο έργο επανακατάρτισης του προσωπικού -για πρώτη φορά είναι περίπου πεντακόσιες χιλιάδες οι ωφελούμενοι- και στις πράσινες και στις ψηφιακές δεξιότητες και μάλιστα με πολύ συγκεκριμένο αποτέλεσμα, σύμφωνα με την έκθεση του ΟΟΣΑ, γιατί έχουν διπλάσιες δυνατότητες και πιθανότητες να μπουν στην αγορά εργασίας όσοι ακολουθούν αυτή την επανακατάρτιση, κάτι που είναι πολύ σημαντικό.

Η ΔΥΠΑ επίσης σχεδιάζει να εγκαθιδρύσει ένα κέντρο διά βίου μάθησης εντός του νέου κτηρίου στο άμεσο μέλλον και διαθέτει αυτή τη στιγμή επτά τέτοια κέντρα, τα οποία υλοποιούν στοχευμένα ταχύρρυθμα προγράμματα επαγγελματικής κατάρτισης και μέσα από τα κέντρα διά βίου μάθησης η Υπηρεσία επιδιώκει την αναβάθμιση της παρεχόμενης -αυτό που λέγαμε πριν- επαγγελματικής κατάρτισης.

Οπότε αυτό είναι το σύνολο των δράσεων όσον αφορά την καταλληλότητα του κτηρίου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Οι δύο επόμενες επίκαιρες ερωτήσεις απευθύνονται προς την Υπουργό Κοινωνικής Συνοχής και Οικογένειας, την κυρία Δόμνα Μιχαηλίδου.

Ξεκινάμε, λοιπόν, με την όγδοη με αριθμό 49/13-10-2025 επίκαιρη ερώτηση πρώτου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Γεώργιου Μανούσου προς την Υπουργό Κοινωνικής Συνοχής και Οικογένειας με θέμα: «Μη καταβολή επιδόματος σε ανάδοχες οικογένειες λόγω καθυστερήσεων υιοθεσίας».

Παρακαλώ, κύριε Μανούσο, έχετε τον λόγο.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κύριε Πρόεδρε.

Κυρία Υπουργέ, παρά το θεσμικό πλαίσιο που θεσπίστηκε με τον νόμο 4538/2018, καθώς και τις κανονιστικές πράξεις που τον συνοδεύουν (ΦΕΚ 4911/Β/2019, εγκύκλιος Δ11/Γ/οικ. 10722/193/2020), το οποίο προβλέπει ρητά την καταβολή μηνιαίου επιδόματος σε κάθε μορφή αναδοχής, παρατηρείται σοβαρή απόκλιση στην εφαρμογή του.

Συγκεκριμένα, καταγράφονται περιπτώσεις οικογενειών που έχουν αναλάβει παιδιά με προοπτική υιοθεσίας και οι οποίες, εξαιτίας παρατεταμένων δικαστικών και διαδικαστικών καθυστερήσεων, παραμένουν για χρόνια σε καθεστώς αναδοχής χωρίς να λαμβάνουν την προβλεπόμενη οικονομική ενίσχυση. Η πρακτική αυτή, που δεν στηρίζεται στον νόμο αλλά σε παρωχημένες διοικητικές ερμηνείες, δημιουργεί διακρίσεις εις βάρος ενεργών ανάδοχων γονέων και πλήττει την ισότητα στην προστασία των παιδιών. Αυτό έχει επισημανθεί και από τον Συνήγορο του Πολίτη, ο οποίος με έκθεσή του ορίζει ότι η μη καταβολή επιδόματος στερείται νομικής βάσης και συνιστά δυσμενή διάκριση.

Κατόπιν των ανωτέρω, ερωτάται η αρμόδια Υπουργός: Πώς προτίθεται να αποκαταστήσει την αδικία και να διασφαλίσει ότι όλες οι ανάδοχες οικογένειες θα λαμβάνουν το επίδομα, ανεξαρτήτως εκκρεμοτήτων υιοθεσίας; Υπάρχει πρόβλεψη για αναδρομική καταβολή των ποσών που παρακρατήθηκαν;

Και δεύτερον, ποια είναι η πραγματική έκταση του προβλήματος και τι μέτρα θα λάβει το Υπουργείο σας για την ενιαία εφαρμογή του νόμου και την αποτροπή νέων διοικητικών αυθαιρεσιών;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μανούσο.

Παρακαλώ, έχετε τον λόγο, κυρία Υπουργέ.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κύριε συνάδελφε, η αλήθεια είναι ότι διάβασα αρκετές φορές την ερώτησή σας για να καταλάβω αν εγώ δεν καταλαβαίνω κάτι ή αν σε εσάς λόγω της ελλιπούς ενασχόλησής σας μέχρι τώρα με την παιδική προστασία δεν είναι σαφής η διαφοροποίηση μεταξύ των δύο αυτών θεσμών, της υιοθεσίας και της αναδοχής.

Οι δύο αυτοί θεσμοί είναι διαφορετικοί και είναι διακριτοί. Αν αυτό που θέλετε να πείτε στην ερώτησή σας είναι γιατί όταν ένας υποψήφιος θετός γονέας, κατόπιν της θετικής εισήγησης της δομής και των κοινωνικών λειτουργών οι οποίοι είναι υπεύθυνοι για το παιδί το οποίο είναι να υιοθετήσει, δεν λαμβάνει κάποιο επίδομα μέχρι την τελική δικαστική απόφαση, εκεί η απάντηση είναι πολύ απλή: γιατί απλά δεν είναι υποψήφιος ανάδοχος.

Διαβάζω στην ερώτησή σας και επαναλαμβάνω τι γράφετε. Γράφετε, λοιπόν: «Συγκεκριμένα, καταγράφονται περιπτώσεις οικογενειών που έχουν αναλάβει παιδιά με προοπτική υιοθεσίας και οι οποίες, εξαιτίας παρατεταμένων δικαστικών καθυστερήσεων, παραμένουν για χρόνια σε καθεστώς αναδοχής χωρίς να λαμβάνουν την προβλεπόμενη οικονομική ενίσχυση». Όχι, αυτό κύριε συνάδελφε, είναι λάθος. Ένας γονέας όταν θέλει να γίνει θετός γονέας και να υιοθετήσει ένα παιδί δεν σημαίνει ότι μέχρις ότου βγει η δικαστική απόφαση και το υιοθετήσει είναι ανάδοχος γονέας. Οι δύο διαδικασίες είναι τελείως διαφορετικές. Η αναδοχή είναι μια παιδοκεντρική αμιγώς διαδικασία και είναι η απάντηση που δίνει αυτή η πολιτεία στην αποϊδρυματοποίηση. Ένα παιδί όταν βρίσκεται από τον εισαγγελέα ότι η βιολογική οικογένειά του είναι κακοποιητική ή είναι παραμελητική, τότε με εισαγγελική εντολή απομακρύνεται από την οικογένειά του. Και αυτό που θέλουμε και έχουμε καταφέρει σήμερα με 960 ανάδοχες οικογένειες σε όλη την Ελλάδα, είναι αν η ευρύτερη βιολογική του οικογένεια κρίνεται από τους κοινωνικούς λειτουργούς και εν τέλει την εισαγγελία ως ακατάλληλη για τη φιλοξενία του παιδιού αυτού, να πηγαίνει σε μια ανάδοχη οικογένεια.

Η διαδικασία αναδοχής είναι πάρα πολύ συγκεκριμένη. Κάποιος αρχικά κάνει αίτηση στο ηλεκτρονικό μητρώο, στο «Anynet. gr». Κάνει την αίτησή του, καταθέτει τα χαρτιά του, περνάει την κοινωνική έρευνα από τους κοινωνικούς λειτουργούς είτε του Κέντρου Κοινωνικής Πρόνοιας είτε της Περιφέρειας. Αφού και εάν την περάσει επιτυχώς, κάνει εκπαιδευτικά μαθήματα και μετά γράφεται στο μητρώο υποψήφιων αναδόχων. Άπαξ και γράφεται και γίνει το ματσάρισμα, παίρνει ένα επίδομα. Το επίδομα αυτό πια είναι καθολικό και είναι και πολύ υψηλότερο: είναι 560 ευρώ τον μήνα για παιδί τυπικής ανάπτυξης και 760 για παιδί με αναπηρία. Αυτό ξαναλέω -και κλείνω εδώ την πρωτολογία μου- δεν έχει καμία σχέση με την αναμονή ενός υποψήφιου θετού γονέα για τη δικαστική απόφαση για να υιοθετήσει το παιδί του.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Παρακαλώ, κύριε Μανούσο, έχετε τον λόγο.

**ΓΕΩΡΓΙΟΣ ΜΑΝΟΥΣΟΣ:** Νομίζω ότι μάλλον εσείς δεν με καταλάβατε. Αυτό που μου είπατε πράγματι με την πλατφόρμα του «Anynet.gr» ισχύει, αλλά τι συμβαίνει, ποιο είναι το πρόβλημα; Όταν μιλάμε για προθεσμική αναδοχή, πριν παραλάβουν το παιδί οι γονείς υπογράφουν ένα έγγραφο, μια υπεύθυνη δήλωση όπου τους ζητείται εν συνεχεία να παραιτηθούν από το επίδομα αναδοχής -προσέξτε τώρα- με τη δικαιολογία ότι πρόκειται για προθεσμική τοποθέτηση και ότι θα ακολουθήσει υιοθεσία. Όμως ο νόμος 4538 το λέει ρητά στο άρθρο 8: «Όλα τα παιδιά που τελούν υπό καθεστώς αναδοχής δικαιούνται οικονομική ενίσχυση». Τελεία. Δεν το λέω εγώ, το λέει ο Συνήγορος του Πολίτη, στον οποίο δεν έχετε απαντήσει, παραβιάζοντας φυσικά το άρθρο 10 -νομίζω- παράγραφος 3, ενώ είναι υποχρεωτικό να απαντήσετε και φυσικά έχει γίνει θέμα για ακόμη μία φορά και στην Ευρωπαϊκή Επιτροπή PETI. Θα τα δώσω στα Πρακτικά εν συνεχεία, για να τα έχετε και εσείς. Αυτό, λοιπόν, συνιστά δυσμενή διάκριση και ως προς τα παιδιά αλλά και ως προς τους υποψήφιους ανάδοχους γονείς.

Τι σημαίνει τώρα αυτό; Δημιουργούνται παιδιά δύο ταχυτήτων. Αποθαρρύνει τις αναδοχές και κρατά τα παιδιά περισσότερο στα ιδρύματα. Αυτή η αναμονή και αυτό το εν πάση περιπτώσει κώλυμα όσον αφορά τα επιδόματα στους υποψήφιους ανάδοχους δημιουργεί σύγχυση και στους πολίτες που επιθυμούν να γίνουν ανάδοχοι γονείς.

Τώρα όσον αφορά την αναφορά PETI με αριθμό 0252/25, έχει ήδη καταδείξει στην Ευρωπαϊκή Επιτροπή το πρόβλημα και οφείλει η Ελλάδα να ευθυγραμμιστεί στα ευρωπαϊκά πρότυπα και να στηρίξει όλα τα παιδιά χωρίς διάκριση.

Επίσης, θα σας παρακαλούσα να επισκεφθείτε το Κέντρο Βρεφών «Μητέρα» στο Ίλιον όπου εκεί γίνεται πραγματικά μια μάχη. Οι εργαζόμενοι και οι ανάδοχοι γονείς αγωνίζονται καθημερινά γι’ αυτά τα παιδιά, αλλά -κατόπιν δικής τους προτροπής έγινε αυτή η ερώτηση, δεν ήταν δική μου πρωτοβουλία- το κράτος τους αφήνει χωρίς στήριξη. Εγώ νομίζω ότι πρέπει να επιληφθείτε του θέματος διότι είναι άδικο και αντισυνταγματικό.

Επίσης, θα κλείσω, κύριε Πρόεδρε, αν μου επιτρέπετε, με το εξής. Η Κυβέρνηση παραβιάζει συστηματικά τον Κανονισμό της Βουλής. Έχω κάνει πάνω από τριακόσιες ερωτήσεις και οι εξήντα παραμένουν αναπάντητες. Επίσης, μεταξύ των ερωτήσεων αυτών είναι και τρεις για το ίδιο θέμα που έχω κάνει σε εσάς προσωπικά και παραμένουν και αυτές αναπάντητες.

Θα παρακαλούσα την Κυβέρνηση να είναι πιο συνεπής και πιο τακτική στις ερωτήσεις, γιατί δεν είναι δικές μας οι πρωτοβουλίες, είναι των πολιτών που μας στηρίζουν και επιθυμούν να λάβουν απαντήσεις στα προβλήματα που τους απασχολούν.

Ευχαριστώ πολύ.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κυρία Υπουργέ.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Αν και νομίζω, κύριε Πρόεδρε, ότι εδώ είναι πρώτα η δική σας απάντηση παρά η δική μου, εγώ αυτό που θέλω να τονίσω είναι ότι η Κυβέρνηση αυτή -και μπορώ να σας το πω αυτό με πλήρη σεβασμό στον ρόλο μου- από το 2019 δεν αφήνει καμία κοινοβουλευτική ερώτηση αναπάντητη.

Η διαδικασία ως είχε μέχρι το 2019 σας διαβεβαιώνω ότι δεν ήταν έτσι. Πάρα πολύ μεγάλο κομμάτι του κοινοβουλευτικού ελέγχου έμενε αναπάντητο. Όμως -και σας το λέω και εγώ- δεν έχω αφήσει από το 2019 μία κοινοβουλευτική ερώτηση αναπάντητη. Είμαι πάντα εδώ να απαντώ στις ερωτήσεις. Αυτό δεν είναι μόνο δικό μου μεμονωμένο ζήτημα. Είναι η πρακτική την οποία ακολουθεί όλη η Κυβέρνηση, δηλαδή παίρνει πάρα, μα πάρα πολύ σοβαρά τον κοινοβουλευτικό έλεγχο.

Τώρα στην ερώτησή σας. Είναι λάθος η ορολογία αυτή. Όταν μιλάμε για το διάστημα μεταξύ της έγκρισης της υιοθεσίας ενός παιδιού και της δικαστικής απόφασης, αυτό δεν είναι προθεσμιακή αναδοχή με την έννοια της αναδοχής, έτσι όπως την ορίζει ο νόμος του 2018. Δεν έχει καμία σχέση το ένα με το άλλο.

Αν κάποιοι υποψήφιοι γονείς -και εσείς πιθανώς- έχετε μπλεχτεί και θεωρείτε ότι επειδή αυτό το πράγμα στους κανονισμούς των κέντρων κοινωνικής πρόνοιας μπορεί να ονομάζεται προθεσμιακή αναδοχή, αυτό δεν έχει καμία σχέση. Οι δύο διαδικασίες -επιμένω σε αυτό, είναι πολύ σημαντικό να το καταλάβουμε αυτό- είναι πλήρως διακριτές.

Όταν κάποιος πάει να υιοθετήσει ένα παιδί, δεν πηγαίνει πρώτα ως ανάδοχος και μέχρις ότου εγκριθεί από το δικαστήριο η απόφαση να υιοθετήσει μετά γίνεται θετός γονέας. Είναι δύο διαφορετικές διαδικασίες. Αν το παιδί αυτό, με σύμφωνη γνώμη των κοινωνικών λειτουργών του φορέα στον οποίο φιλοξενείται - πουν ότι ναι και πολύ καλά θα κάνουν- αφού έχουν συμφωνήσει οι κοινωνικοί λειτουργοί των γονέων, οι κοινωνικοί λειτουργοί του παιδιού εντός του ιδρύματος, ότι οι γονείς αυτοί είναι κατάλληλοι για να μεγαλώσουν το παιδί αυτό, το βέλτιστο συμφέρον του παιδιού είναι να μεγαλώνει με αυτήν τη θετή οικογένεια και μέχρις ότου βγει η δικαστική απόφαση, έτσι ώστε να κριθούν και με τη βούλα αυτοί οι άνθρωποι ως θετοί γονείς του.

Όμως αυτό δεν σημαίνει ότι μέχρι να βγει η δικαστική απόφαση αυτοί οι άνθρωποι είναι ανάδοχοι. Αυτοί οι άνθρωποι είναι θετοί γονείς και περιμένουν την απόφαση του δικαστηρίου, έτσι ώστε να είναι και αυτοί και ακόμη περισσότερο το παιδί τους εξασφαλισμένοι ως προς τη σχέση μέριμνας που υπάρχει και τη σχέση γονεϊκότητας που υπάρχει μεταξύ των γονέων και του παιδιού.

Τώρα αυτό που μου λέτε, ακόμη και να μην έχετε καταλάβει, ξεπερνά τα όρια του πώς μπορούμε να καταλάβουμε τι σημαίνει αποϊδρυματοποίηση. Σας άκουσα πριν να λέτε ότι μένουν τα παιδιά στα ιδρύματα ακριβώς επειδή δεν δίνονται στους υποψήφιους θετούς γονείς τα χρήματα μέχρις ότου βγει η δικαστική απόφαση. Πιστεύετε ότι υπάρχει έστω και ένας θετός γονέας ή υποψήφιος θετός γονέας ο οποίος πάει να υιοθετήσει ένα παιδί για να πάρει το επίδομα αναδοχής που δεν είναι καν το επίδομα υιοθεσίας το οποίο δεν υπάρχει;

Εμείς ακριβώς επειδή δεν θέλαμε να δώσουμε κάποιο κίνητρο στους ανάδοχους γονείς να πάρουν τα παιδιά από τα ιδρύματα, θέλαμε όμως να τους στηρίξουμε μέχρις ότου τα παιδιά αυτά είτε ενηλικιωθούν είτε επανενωθούν που είναι αυτό που θέλουμε με τη βιολογική τους οικογένεια, γιατί θα έχει ενισχυθεί η βιολογική τους οικογένεια, αυτοί οι άνθρωποι παίρνουν κάποια χρήματα τα οποία δεν υπήρχαν πριν το 2021 και δινόντουσαν σποραδικά από κάποια κέντρα κοινωνικής πρόνοιας. Θέλουμε αυτή η βοήθεια να υπάρχει, να είναι οριζόντια, να είναι κατοχυρωμένη και να μπορούν να παίρνουν 525 ευρώ τον μήνα.

Αυτό θέλουμε και αυτό κάνουμε και αυτό είναι σημαντικό να είναι ένα κοινωνικό κεκτημένο στη συνείδηση του κόσμου. Δεν έχει καμία σχέση το επίδομα αναδοχής με την υιοθεσία και την πράξη αυτής έως ότου τελεσιδικήσει από τα ελληνικά δικαστήρια.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ την κυρία Υπουργό.

Απλά ήθελα να πω στον κ. Μανούσο, επειδή έθεσε το θέμα προγραμματισμού των επίκαιρων ερωτήσεων, ότι οι επίκαιρες ερωτήσεις των ανεξάρτητων Βουλευτών προγραμματίζονται κανονικά, αλλά αντιλαμβάνεστε ότι υπάρχουν σημαντικά προβλήματα, με δεδομένο ότι και κοινοβουλευτική ομάδα δεν έχει συσταθεί ακόμα και 25 ανεξάρτητοι Βουλευτές υπάρχουν, οπότε κάθε φορά προγραμματίζεται εκ περιτροπής επίκαιρη ερώτηση του κάθε ανεξάρτητου Βουλευτή.

Προχωράμε τώρα στη δέκατη με αριθμό 61/13-10-2025 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κ.Ο. ΝΕΑ ΑΡΙΣΤΕΡΑ κ. Θεανώς Φωτίου προς την Υπουργό Κοινωνικής Συνοχής και Οικογένειαςμε θέμα: «Κατεπείγουσα ανάγκη να αυξηθεί το ύψος και οι δικαιούχοι των προνοιακών επιδομάτων».

Παρακαλώ, κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε. Ευχαριστώ, Υπουργέ, που είστε εδώ.

Σας ζητώ δύο πράγματα. Το πρώτο, να αυξήσετε το ύψος των προνοιακών επιδομάτων στέγασης, παιδιού, το ελάχιστο εγγυημένο εισόδημα και αναπηρίας, ώστε να καλυφθεί τουλάχιστον ο πληθωρισμός και η ακρίβεια των τελευταίων χρόνων.

Είναι απολύτως απαραίτητη αυτή η αύξηση, διότι από το 2018-2019 που ορίστηκε το ύψος τους, η ακρίβεια σύμφωνα με την ΕΛΣΤΑΤ έχει αυξηθεί πάνω από τα 20% γενικά και στα τρόφιμα πάνω από 35% και 40% με 50% στη στέγη. Όπως καταλαβαίνετε, με αυτήν τη πληθωριστική και γενικότερη ακρίβεια σε όλα δεν αρκεί αυτό που δώσατε, το 8% -και μην μου το επαναλάβετε, το ξέρουμε και οι δύο- στο επίδομα αναπηρίας και στο ελάχιστο εγγυημένο εισόδημα και δεν δώσατε βέβαια καθόλου στο στέγασης ή στου παιδιού.

Γι’ αυτό σας ζητώ να δώσετε τώρα τουλάχιστον τις αυξήσεις που υποσχέθηκε στην προηγούμενη ΔΕΘ ο Πρωθυπουργός και βέβαια δεν τις έδωσε, γιατί είχε υποσχεθεί τότε σε όλα τα επιδόματα.

Δεύτερον, σας ζητώ να αυξήσετε αντί να μειώνετε τους δικαιούχους των προνοιακών επιδομάτων. Τα στοιχεία που θα σας παραθέσω είναι εφιαλτικά και τα ξέρετε και εσείς, αφορούν τον Σεπτέμβρη του 2019 σε σύγκριση με τον Σεπτέμβρη του 2025, για να είναι συγκρίσιμα πάντα.

Το επίδομα του παιδιού το 2019 το παίρνανε 857.000 νοικοκυριά, το 2025 το έλαβαν 499.000 νοικοκυριά, δηλαδή μέσα σε έξι χρόνια με τις κυβερνήσεις σας έχασαν το επίδομα του παιδιού το 41,8% των νοικοκυριών, το 42%, ή αν θέλετε σε νούμερα, 358.000 οικογένειες το έχασαν. Υποτίθεται ότι νοιάζεστε για το δημογραφικό -όλοι νοιαζόμαστε.

Το επίδομα στέγης δινόταν το 2019 σε 284.000 νοικοκυριά, το 2025 -Σεπτέμβριο με Σεπτέμβριο πάντα συγκρίνω- δόθηκε σε 178.000 νοικοκυριά, δηλαδή μέσα σε έξι χρόνια έχασαν το επίδομα σε ποσοστό 37,2% των νοικοκυριών ή 106.000 οικογένειες. Και υποτίθεται ότι νοιαζόμαστε για τη στεγαστική κρίση -και εσείς.

ΚΕΑ ή ελάχιστο εγγυημένο εισόδημα: Δινόταν το 2019 σε 270.000 άτομα, το 2025 δόθηκε σε 160.000 άτομα, δηλαδή το έχασαν με τις κυβερνήσεις Μητσοτάκη σε έξι χρόνια το 40,9% όσων έπαιρναν ή 110.000 άτομα. Πότε γίνεται αυτό; Όταν η φτώχεια, η παιδική φτώχεια, η γυναικεία φτώχεια, η φτώχεια των αναπήρων, η φτώχεια των ηλικιωμένων αυξάνεται με τις κυβερνήσεις σας. Θα σας δώσω τα νούμερα στη συνέχεια. (CB)

Αυτό το θαύμα το κάνατε, επειδή αφήσατε τα εισοδηματικά και περιουσιακά κριτήρια ως είχαν, παρά τον πληθωρισμό, και έτσι πετάξατε έξω περίπου το 40% των δικαιούχων προνοιακών επιδομάτων μέσα σε έξι χρόνια. Αν μου λέγατε ότι είχαμε ανάπτυξη, οι άνθρωποι πλούτισαν και γι’ αυτό τους πετάξαμε έξω, θα συμφωνούσα. Αλλά έλα που οι άνθρωποι φτώχυναν και υπάρχει μια αθλιότητα. Γι’ αυτό σας ζητάω να αναπροσαρμόσετε τα κριτήρια με βάση την ακρίβεια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε, κυρία Φωτίου.

Κυρία Υπουργέ, έχετε τον λόγο παρακαλώ.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κυρία συνάδελφε, ξεκινώ με κάτι σπάνιο, μια συμφωνία η οποία υπάρχει και από την οποία δεν μπορούμε να κρυβόμαστε. Όντως τα τελευταία χρόνια τη χώρα μας, τους πολίτες μας τους ταλανίζει η ακρίβεια και αυτό το βλέπουν όλα τα νοικοκυριά στις τσέπες τους.

Τώρα, η ενίσχυση του εισοδήματος των νοικοκυριών γίνεται με ποικίλους τρόπους. Κάθε παράταξη ιδεολογικά αποφασίζει τον τρόπο με τον οποίο θα ενισχύσει τα νοικοκυριά της. Σημαντικό είναι ότι ως ελάχιστο κοινό παρονομαστή κρατάμε πως όντως τα νοικοκυριά χρειάζονται ενίσχυση έναντι του πολύ υψηλού κύματος ακρίβειας που υπάρχει και στα αναλώσιμα, στο φαγητό, αλλά και -όπως πολύ σημαντικά είπατε και συμφωνούμε σε αυτό- στο κομμάτι της στέγασης.

Ιδεολογικές προσεγγίσεις, οι οποίες διαφοροποιούν και τα κόμματα και τις παρατάξεις μεταξύ τους: Η μία αφορά στην ενίσχυση αμιγώς προνοιακών επιδομάτων. Απ’ ό,τι φαίνεται η δική σας προσέγγιση, εξ ου και μου απευθύνετε την ερώτηση την οποία μου απευθύνετε.

Η δεύτερη αφορά στην ενίσχυση των νοικοκυριών και της τσέπης αυτών βάσει πολλών διαφορετικών μέτρων. Θα καταργήσουμε τα επιδόματα όπως φοβόσασταν το 2019; Όχι, βέβαια και δεν θα καταργήσουμε τα επιδόματα και γι’ αυτό, όπως είπατε και εσείς, και τα έχουμε κρατήσει, αλλά και δύο κύρια εξ αυτών, το επίδομα αναπηρίας αλλά και το ελάχιστο εγγυημένο, που έχουμε αυξήσει κατά 8%.

Έχουμε δώσει έκτακτες ενισχύσεις εκεί που θεωρούμε ότι χρειάζεται; Ναι έχουμε δώσει έκτακτες ενισχύσεις εκεί που θεωρούμε ότι χρειάζεται, γιατί πέραν των ιδεολογικών προσεγγίσεων έχουμε να κάνουμε και με τις πραγματικές προσεγγίσεις του τι χρειάζεται κάθε διαφορετική εποχή.

Δηλαδή τι θέλω να πω με αυτό; Στην περίοδο της πανδημίας όντως θεωρούσαμε ότι τα νοικοκυριά πρέπει με έκτακτες πληρωμές επιδομάτων να ενισχυθούν παραπάνω. Τον Απρίλιο του 2022 δώσαμε σε 1,2 εκατομμύρια δικαιούχους 210 εκατομμύρια ευρώ. Τον Δεκέμβριο του ίδιου έτους δώσαμε σε 970 χιλιάδες δικαιούχους άλλα 170 εκατομμύρια ευρώ. Το 2023, όπου η οικονομία κατέγραψε θετικούς ρυθμούς ανάπτυξης, έδωσε σε 2,3 εκατομμύρια ευάλωτους συμπολίτες μας η Κυβέρνηση 350 εκατομμύρια ευρώ. Έκτακτες ενισχύσεις γίνονται και τακτικά.

Τώρα, σε δύο εβδομάδες, σε δέκα ημέρες για να είμαι και πιο σαφής, ξεκινά το μόνιμο επίδομα 250 ευρώ σε χαμηλοσυνταξιούχους και άτομα με αναπηρία από πλευράς Κυβέρνησης. Στο κομμάτι της στέγασης πολύ σημαντικά έρχεται, όχι επίδομα, κάτι πολύ πιο ουσιώδες και αποτελεσματικό από το επίδομα στέγασης, το οποίο καλύπτει ένα εκατομμύριο νοικοκυριά, δηλαδή σχεδόν πενταπλάσια από ό,τι το επίδομα στέγασης, με ένα ενοίκιο πίσω τον χρόνο.

Όμως το θέμα δεν είναι μόνο αυτό. Και εδώ έρχεται η ιδεολογική διαφορά και πώς αυτή μετουσιώνεται με πράξεις και μεταρρυθμίσεις από δύο κυβερνήσεις ή από δύο κόμματα τα οποία έχουν ουσιαστικές ιδεολογικές διαφορές. Το ένα έχει να κάνει με την αμιγώς επιδοματική πολιτική. Το άλλο, η δική μας Κυβέρνηση, έχει να κάνει με την επιδοματική πολιτική η οποία υπάρχει, δεν σταματά, γίνεται έκτακτη εκεί και όταν χρειάζεται, αλλά και με πολύ μεγαλύτερη ελευθερία στο ίδιο το νοικοκυριό να αποφασίσει τι θέλει να κάνει.

Οι φορολογικές ελαφρύνσεις, οι οποίες περιγράφηκαν από τον Πρωθυπουργό στη Διεθνή Έκθεση Θεσσαλονίκης και οι οποίες ξεκινούν σε δύο μήνες από τώρα, έχουν να κάνουν με τη στήριξη της στέγασης, έχουν να κάνουν με τη στήριξη του παιδιού και άρα όταν λέμε ενισχύουμε τη στέγαση της οικογένειας, τι λέμε; Λέμε ότι την ενισχύουμε μέσα από το επίδομα στέγασης, μέσα από το ένα στα δώδεκα ενοίκια, μέσα από το Σπίτι Μου Ι και το Σπίτι Μου ΙΙ αλλά και μέσω της ενίσχυσης και της αύξησης του διαθέσιμου εισοδήματος του νοικοκυριού.

Όταν μια οικογένεια με ένα παιδί παίρνει πίσω το ζευγάρι έναν κατώτατο τον χρόνο και μια οικογένεια με τρία παιδιά -σας παραπέμπω στο επίδομα παιδιού, το οποίο είναι πολύ, πολύ λιγότερο τον μήνα από ό,τι αυτό- παίρνει πίσω τρεις μισθούς τον χρόνο, για να μην σας πω για μια οικογένεια με τέσσερα παιδιά, που παίρνει τέσσερις μήνες τον χρόνο, αυτό για εμάς είναι μια ενεργητική πολιτική στήριξη της οικογένειας, η οποία μετά πλαισιώνεται και με όλες τις υπηρεσίες που ενισχύουμε και παρέχουμε, όπως τον προσωπικό βοηθό, την πρώιμη παρέμβαση, την προσβασιμότητα κατ’ οίκον, όλα αυτά που δίνουμε ως υπηρεσίες για να ενδυναμωθεί ο ίδιος ο κόσμος.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κυρία Υπουργό.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κυρία Υπουργέ.

Δεν πρόκειται για καμία ιδεολογική διαφορά, κυρία Υπουργέ, καμία ιδεολογική διαφορά. Όλες οι κυβερνήσεις της Ευρώπης δίνουν στον προνοιακό τους προϋπολογισμό ένα ποσοστό του ΑΕΠ. Ξέρετε πόσο είναι αυτό, κυρία Υπουργέ; Αν μπορείτε να ακούτε εμένα και όχι τον κ. Σπανάκη, θα είμαι πολύ ευτυχισμένη.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Θέλετε και να σας κοιτάζω;

**ΘΕΑΝΩ ΦΩΤΙΟΥ:** Ευχαριστώ πολύ που θα με ακούτε.

Λοιπόν λέω ότι όλες οι ευρωπαϊκές κυβερνήσεις -σας εξηγώ γιατί δεν είναι ιδεολογία αυτό που μας χωρίζει ή, εν πάση περιπτώσει, είναι ιδεολογία άλλης κατηγορίας, αναδιανομής του πλούτου ιδεολογία, σε ποιους τα δίνετε και από πού τα παίρνετε- για να σας πω λοιπόν συγκεκριμένα.

Σας ρωτώ, ξέρετε ποιος είναι ο μέσος όρος της των δαπανών όλων των κρατών της Ευρώπης σε σχέση με το ΑΕΠ της χώρας; Είναι 4%. Μήπως ξέρετε πού βρίσκεται στη χώρα μας; Εμείς το φτάσαμε στο 2%. Τώρα θα σας εξηγήσω γιατί εσείς το ρίξατε. Αφήστε λοιπόν τα ιδεολογικά, γιατί επιδόματα δίνετε κι εσείς. Μόνο που τα επιδόματα τα ονομάζεται τη μία φορά ότι είναι ενοικίου, την άλλη φορά είναι δεν ξέρω τι, για τους αναξιοπαθείς, που τα δίνετε, τα διακοσιοπενηντάρια.

Για να πάμε τώρα να δούμε τι σας είπα συγκεκριμένα. Ποια είναι η πολιτική; Πώς υλοποιείται η πολιτική στην πρόνοια; Υλοποιείται με τη μείωση των προνοιακών δαπανών του ΟΠΕΚΑ. Αυτή είναι η πολιτική σας, η ιδεολογία σας. Μειώνετε τις δαπάνες του ΟΠΕΚΑ κάθε χρόνο. Δεν θα αναφερθώ στους προϋπολογισμούς σας, γιατί αυτοί είναι εν γνώσει σας πλασματικοί.

Αντίθετα, θα αναφερθώ στα επίσημα στοιχεία του ΟΠΕΚΑ, που δημοσιεύονται κάθε μήνα και τώρα τα τρέχοντα κάθε Σεπτέμβριο. Ας λάβουμε υπόψη αφενός δαπάνες που δημοσιεύει ο ΟΠΕΚΑ στη Διαύγεια κάθε μήνα και αφετέρου ότι το συνολικό ποσό που δαπανάται για επιδόματα μέχρι και τον Σεπτέμβριο μειώνεται κάθε χρόνο. Για ακούστε, κυρία Υπουργέ: 2,23 δις το 2023, 2,15 δις το 2024, 2,3 δις το 2025.

Μπορούμε να συμπεράνουμε ότι η μείωση της δημόσιας δαπάνης για επιδόματα του ΟΠΕΚΑ συνεχίστηκε και πέρσι και φέτος. Αυτό πρακτικά σημαίνει ότι φέτος θα δοθεί τουλάχιστον 1 δισ. ευρώ λιγότερα για επιδόματα απ’ ό,τι δίναμε εμείς το 2019. Το φαντάζεστε αυτό που σας λέω; 1 δισ. λιγότερα για επιδόματα απ’ ό,τι δώσαμε εμείς το 2019. Πρόκειται για μείωση 27%.

Και σας ρωτώ ευθέως: Γιατί δεν διαθέτετε το 1 δισ. για την αύξηση των προνοιακών επιδομάτων; 1 δισ. σας περισσεύει, να το διαθέσετε για την αύξηση των προνοιακών επιδομάτων, δηλαδή στέγης, παιδιού, ΚΕΑ, αναπηρίας. Και γιατί δεν αναπροσαρμόζετε τα κριτήρια για να περιλαμβάνονται όλοι οι δικαιούχοι αυτών των επιδομάτων όπως ήταν το 2019;

Κυρία Υπουργέ, ας μην κοροϊδευόμαστε, ξέρετε και εσείς και εγώ πολύ καλά -γιατί ήμουνα σε αυτήν ακριβώς τη θέση- ότι το 1 δισ. προστέθηκε ήδη στα υπερπλεονάσματα, που παρουσιάζετε κάθε χρόνο. Αυτά είναι τα μόνιμα επιδόματα στέγης και ενοικίου και -πώς το λένε- τα διακοσοπενηντάρια που θα δώσετε τώρα για τους υπερήλικες κ.λπ. Αυτά είναι. Από αριθμητική ξέρουμε όλοι εδώ ελπίζω.

Αυτό όμως είναι κοινωνική αναλγησία. Κοινωνική αναλγησία. Κόβετε από τους φτωχούς, από τους ανάπηρους, από τα παιδιά. Κόβετε, τα κόβετε αυτά τα ποσά, το 1 δισ., και τους εξαθλιώνετε.

Έχετε καταλάβει ότι εδώ βρισκόμαστε σε μία κατάσταση όπου όλα τα εισοδήματα, όπου η φτώχεια, από το 2019 μέχρι σήμερα σκαρφαλώνει; Τη φτώχεια την παραλάβατε το 2019 στο 17,9% και τη φτάσατε στο 19,6%. Καταλαβαίνετε; Είσαστε Υπουργός αυτού του Υπουργείου που νοιάζεται για τη φτώχεια, την παιδική φτώχεια, για τους ανάπηρους, για τους ανθρώπους οι οποίοι είναι φτωχοί και εξαθλιωμένοι! Πού τη φτάσατε; Από τα 17,9% τη φτάσατε στα 19,6%!

Ξέρετε τι θα πει αυτό; 200.000 επιπλέον ανθρώπους φτωχύνατε, βάλατε στη φτώχεια. Αυτά είναι τα επιτεύγματα σας! Και μου μιλάτε για ιδεολογίες, βεβαίως. Δεν ενδιαφέρεστε γι’ αυτά τα στρώματα, προφανώς. Για τους φτωχούς τώρα θα νοιαζόμαστε, για τους ανάπηρους, για τα παιδιά; Αυτά είναι που σας νοιάζουν; Σιγά!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε.

**ΘΕΑΝΩ ΦΩΤΙΟΥ:** Εδώ είναι συγκλονιστικό. Από τα 2019 ως το 2023 η φτώχεια σε ηλικιωμένος πάνω από εβδομήντα πέντε έτη αυξήθηκε ποσοστιαία κατά 51,8%, για τις γυναίκες 22,4% αυξήθηκε, είναι υψηλότερο και από το 2014 και το 2009. Δηλαδή, κυρία Υπουργέ, καταφέρατε αυτό που είναι αδύνατο να το καταφέρει κανείς, να μειώνετε τον προϋπολογισμό των επιδομάτων, να αυξάνετε τη φτώχεια, και πραγματικά δεν καταλαβαίνω τι είναι αυτά που μου λέτε περί ιδεολογίας.

Σας λέω λοιπόν, τελειώνοντας -και ευχαριστώ, κύριε Πρόεδρε- διαβάσατε το τελευταίο στατιστικό δελτίο της ΕΣΑμεΑ, όπου με τον εύγλωττο τίτλο «Το τετράπτυχο της περιθωριοποίησης των ατόμων με αναπηρία στην Ελλάδα» τεκμηριώνει τη φτωχοποίηση των αναπήρων; Ντρέπεται και η ντροπή, κυρία Υπουργέ, με την προνοιακή σας πολιτική.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Αμιγώς ιδεολογική είναι η διαφορά μας. Τα επιδόματα από μόνα τους, κυρία Φωτίου, δεν είναι πανάκεια.

**ΘΕΑΝΩ ΦΩΤΙΟΥ:** Μόνο επιδόματα δίνετε.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Όχι, κάνετε μεγάλο λάθος.

**ΘΕΑΝΩ ΦΩΤΙΟΥ:** Τι είναι το επίδομα στέγης;

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Εγώ δεν σας διέκοψα. Είχατε έναν οίστρο επτά λεπτών, κυρία συνάδελφε, και δεν σας διέκοψα ούτε στιγμή. Και ο λόγος που δεν σας διέκοψα δεν είναι επειδή θεωρούσα ότι λέγατε καμία σοφία. Είναι επειδή ήθελα να τηρήσω την κοινοβουλευτική διαδικασία. Πήρατε το διπλό του χρόνου σας και δεν σας διέκοψα ούτε δευτερόλεπτο. Οπότε, παρακαλώ πολύ, τον ίδιο σεβασμό που σας έδειξα και σας έδειξε και το Προεδρείο να δείξετε και στη δική μου την απάντηση.

Είναι, λοιπόν, αμιγώς ιδεολογική η διαφορά μας. Εμείς δεν καταπολεμούμε τη φτώχεια με αύξηση επιδομάτων. Εμείς καταπολεμούμε τη φτώχεια εμπράκτως με νέες θέσεις εργασίας, με ανάπτυξη, με επενδύσεις, με την ανεργία, η οποία έχει πέσει στο χαμηλότερο στη μεταπολιτευτική ουσιαστικά περίοδο στην Ελλάδα, στο 7,8% σήμερα. Έτσι εμείς καταπολεμούμε τη φτώχεια.

Βέβαια δεν ήρθε καμία δεξιά, νεοδημοκρατική, κυβέρνηση να μηδενίσει τα επιδόματα. Όχι, είμαστε εδώ, τα αυξήσαμε, αλλά αυτό που κάναμε είναι ότι διευρύναμε τα εργαλεία τα οποία έχουμε για να ενισχύσουμε το ελληνικό νοικοκυριό.

Ποιος είπε, κυρία συνάδελφε, ότι καταπολεμάς τη φτώχεια μόνο με επιδόματα; Ποιος είπε, κυρία συνάδελφε, ότι η αύξηση του προϋπολογισμού αμιγώς του ΟΠΕΚΑ είναι από μόνη της ένας κοινωνικός θρίαμβος; Δηλαδή από μόνο του το ότι αυξάνεται ο προϋπολογισμός του ΟΠΕΚΑ θα έπρεπε να είναι κάτι το οποίο εμείς πανηγυρίζουμε;

Λέτε έχουμε έναν προϋπολογισμό κατά 1 δισεκατομμύριο χαμηλότερο. Τι σημαίνει αυτό; Σημαίνει ότι οι άνθρωποι βγήκαν σε κάποιον βαθμό από την φτώχεια, άνθρωποι βρήκαν δουλειά, μπορούν και στηρίζουν μόνοι τους την οικογένειά τους, μπορούν και στηρίζουν την οικογένειά τους μέσα από προγράμματα της ΔΥΠΑ, μπορούν και στηρίζουν την οικογένειά τους μέσα από επενδύσεις που έχουν γίνει στην ελληνική οικονομία, μέσα από νέες θέσεις εργασίας, οι οποίες ναι, όσο και να σας πονάει αυτό, ευτυχώς έχουν δημιουργηθεί.

Λέτε 1 δισεκατομμύριο λιγότερα στον κοινωνικό προϋπολογισμό επιδομάτων του ΟΠΕΚΑ. Το 1 δισεκατομμύριο στο «Σπίτι μου Ι» πού μπαίνει ακριβώς; Επειδή δεν βγαίνει από τον ΟΠΕΚΑ, δεν βγαίνει πουθενά αλλού για να ενισχύσει το ελληνικό νοικοκυριό; Τα 2 δισεκατομμύρια για το «Σπίτι μου ΙΙ» επίσης δεν βοηθούν το ελληνικό νοικοκυριό; Τα 50 εκατομμύρια του «Ανακαινίζω-Νοικιάζω», τα 30 εκατομμύρια ετησίως για τον «Προσωπικό βοηθό», για πείτε, αυτά δεν βοηθούν το ελληνικό νοικοκυριό;

Βάσει των τελευταίων ερευνών που γίνονται, επειδή από ό,τι φαίνεται δεν μπορείτε να καταλάβετε τον συσχετισμό ή δεν θέλετε, γιατί η αλήθεια είναι ότι έχετε εντρυφήσει στα κοινωνικά, εγώ δεν θα σας πω ότι αυτό δεν ισχύει, δεν θέλετε να δείξετε ότι καταλαβαίνετε ότι οι φορολογικές μειώσεις ενισχύουν το νοικοκυριό. Το νοικοκυριό δεν θέλει ντε και καλά να τα παίρνει όλα σε επιδόματα. Όχι, ο κόσμος δεν θέλει να τα παίρνει μόνο σε επιδόματα. Ο κόσμος θέλει, και ορθώς θέλει γιατί ζορίζεται, να ενισχύεται. Αν μπορεί να του έρχονται τέσσερις μισθοί σπίτι στο χέρι στην τσέπη πίσω, το προτιμά από το να έρχεται ένα πατερναλιστικό κράτος να του δώσει ένα μεγαλύτερο επίδομα.

Ξέρετε ότι με βάση τις τελευταίες φορολογικές μεταρρυθμίσεις 250.000 συμπολίτες μας θα βγουν από το όριο της φτώχειας; Ξέρετε ότι -γιατί αυτό το 19% δεν υπάρχει πουθενά- από το 16,9% με τις τελευταίες φορολογικές μεταρρυθμίσεις πηγαίνουμε στο 15%, δηλαδή πέφτουμε δύο ποσοστιαίες μονάδες μόνο βάσει των τελευταίων φορολογικών μεταρρυθμίσεων που έρχονται και εστιάζουν πού; Στους νέους, που τους μηδενίζουν τον φορολογικό συντελεστή, και στις οικογένειες με τα πολλά παιδιά. Γιατί το θέμα είναι να έχουν το εισόδημά τους έτσι όπως το θέλουν και όχι να έρχεται το κράτος πατερναλιστικά και να τους γεμίζει με επιδόματα.

Βοηθάμε, στηρίζουμε τα επιδόματα, τα αυξήσαμε κατά 8%, αλλά έχουμε δημιουργήσει και πάρα πολλές άλλες φορολογικές ελαφρύνσεις, προγράμματα και υπηρεσίες, που έρχονται και στηρίζουν το νοικοκυριό εκεί που χρειάζεται. Και αυτό -έχετε τη δέσμευσή μου- θα συνεχίσουμε να το κάνουμε.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Καλαβρύτων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης θα ήθελα να ανακοινώσω προς το Σώμα ότι οι Υπουργοί Υγείας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών, Παιδείας Θρησκευμάτων και Αθλητισμού και Υγείας κατέθεσαν στις 17.10.2025 σχέδιο νόμου «Ρυθμίσεις για την ενίσχυση της δημόσιας υγείας και την αναβάθμιση των υπηρεσιών υγείας».

Παραπέμπεται στην αρμόδια Διαρκή Επιτροπή.

Επίσης, η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Υποδομών και Μεταφορών: «Σύσταση και οργάνωση του νομικού προσώπου δημοσίου δικαίου με την επωνυμία Υπηρεσία Πολιτικής Αεροπορίας και άλλες διατάξεις» αρμοδιότητας του Υπουργείου Υποδομών και Μεταφορών.

Συνεχίζουμε με την πρώτη με αριθμό 31/9-10-2025 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας Γιαννακοπούλου προς τον Υπουργό Εσωτερικών με θέμα: «Άμεση ανάγκη για τη δημιουργία υποδομών ύδρευσης και οδικής ασφάλειας στο Βιτάλι Άνδρου».

Έχετε τον λόγο, κυρία συνάδελφε.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, η σημερινή παρέμβασή μου αφορά σε ένα θέμα το οποίο δεν είναι απλά τεχνικό ή τοπικού χαρακτήρα. Είναι βαθιά κοινωνικό και είναι αναπτυξιακό, κύριε Υπουργέ. Είναι ένα ζήτημα το οποίο επί της ουσίας έχει να κάνει με την ισοτιμία των Ελλήνων πολιτών απέναντι στο κράτος και απέναντι στις στοιχειώδεις υποχρεώσεις της πολιτείας απέναντι σε Έλληνες πολίτες, οι οποίοι ζουν, εργάζονται και κρατούν ζωντανές τις τοπικές κοινωνίες της περιφέρειας.

Αναφέρομαι στον παραδοσιακό οικισμό Βιτάλι της Άνδρου, έναν τόπο με ιστορία, με φυσική ομορφιά, με παραγωγικό δυναμικό, όπου οι κάτοικοί του συνεχίζουν να ασκούν τα επαγγέλματα τα οποία είναι άμεσα συνδεδεμένα με την ελληνική γεωργία και την κτηνοτροφία. Επαγγέλματα τα οποία αποτελούν θεμέλιο της τοπικής οικονομίας, αλλά και της διατροφικής ασφάλειας όλης της Ελλάδας και ταυτόχρονα απαιτούν βασικές υποδομές, το αυτονόητο δηλαδή, προκειμένου να μπορούν να επιβιώσουν και πρωτίστως να έχουν πρόσβαση σε επαρκές και καθαρό νερό, το αυτονόητο δηλαδή.

Το Βιτάλι όμως, κύριε Υπουργέ, δεν διαθέτει δίκτυο ύδρευσης, το επαναλαμβάνω, το 2025! Στην Ελλάδα υπάρχουν ακόμα οικισμοί που δεν διαθέτουν δίκτυο ύδρευσης.

Οι κάτοικοι αναγκάζονται να αντλούν νερό από πηγάδια ή να μεταφέρουν νερό με ιδιωτικά μέσα από τοπικό ρέμα, το οποίο μάλιστα ρέμα, λόγω και της κλιματικής κρίσης, τείνει να στερέψει. Άρα, οι συνθήκες γίνονται ολοένα και πιο ακραίες. Νομίζω ότι σε αυτό τουλάχιστον μπορούμε να συμφωνήσουμε μεταξύ μας, ότι αυτές οι εικόνες δεν ταιριάζουν και δεν αρμόζουν σε ένα ευρωπαϊκό κράτος πόσο μάλλον σε ένα νησί, το οποίο έχει τόσο ανεπτυγμένο τουρισμό και έχει πολύ σημαντική συνεισφορά στην τοπική οικονομία.

Δεν μιλάμε μόνο για τους μόνιμους κατοίκους. Το Βιτάλι κάθε καλοκαίρι ζωντανεύει. Άνθρωποι επιστρέφουν στα πατρικά τους. Εκατοντάδες τουρίστες επισκέπτονται την πολύ γνωστή παραλία του νησιού, μια από τις ομορφότερες της Άνδρου. Η τουριστική κίνηση είναι έντονη, όμως, οι υποδομές είναι ανεπαρκείς.

Κλείνω, κύριε Πρόεδρε, δεν θέλω να καταχραστώ τον χρόνο μου.

Επειδή βρέθηκα να έχω κι εγώ η ίδια άμεση επαφή και γνώση του τι συμβαίνει εκεί και να διαπιστώσω τα προβλήματά τους, εκτός από το θέμα της ύδρευσης, δεν μπορώ να μην σας αναφέρω και το ζήτημα του οδικού δικτύου.

Το οδικό δίκτυο βρίσκεται σε μια πάρα πολύ επικίνδυνη κατάσταση και θέτει σε κίνδυνο ζωές, όπου ουσιαστικά ο δρόμος περνάει δίπλα από γκρεμούς και δεν υπάρχουν καν μπάρες ασφαλείας και έχουν υπάρξει πολλά ατυχήματα με νεκρούς, ιδιαίτερα το καλοκαίρι.

Άρα, για όλους αυτούς τους λόγους, σας απηύθυνα, κύριε Υπουργέ, την ερώτηση, με δύο σαφή σκέλη: Το πρώτο έχει να κάνει με το κατά πόσο η πολιτεία προτίθεται να στηρίξει και να συνεργαστεί με την τοπική αυτοδιοίκηση, προκειμένου επιτέλους να δημιουργηθεί ένα δίκτυο ύδρευσης στο Βιτάλι, μια υποδομή ζωτικής σημασίας και ισότιμης μεταχείρισης των κατοίκων του νησιού.

Το δεύτερο είναι αν υπάρχει πρόβλεψη χρηματοδότησης για τη βελτίωση και ασφάλεια του οδικού δικτύου, με έμφαση στα σημεία υψηλής επικινδυνότητας όπου απαιτούνται προστατευτικές μπάρες και αν κάτι τέτοιο υπάρχει, ποιο είναι το σαφές χρονοδιάγραμμα υλοποίησής του.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Γιαννακοπούλου.

Στην ερώτηση της κ. Γιαννακοπούλου θα απαντήσει ο Υφυπουργός Εσωτερικών κ. Βασίλειος Σπανάκης.

Παρακαλώ, κύριε Υφυπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, κατ’ αρχάς θέλω να σας ευχαριστήσω, γιατί μου δίνετε τη δυνατότητα να απαντήσω σε ό,τι έχει κάνει η Κυβέρνηση για το νότιο Αιγαίο και για να είμαι πολύ συγκεκριμένος για τον Δήμο Άνδρου, με τις ιδιαιτερότητες και τις ομορφιές που έχει το νησί της Άνδρου.

Δεν σας κρύβω, όμως, ότι με εκπλήξατε και παρότι θέλω να απαντήσω δεν ξέρω γιατί εστιάζετε το οδικό δίκτυο μόνο σε ένα συγκεκριμένο χωριό, σε έναν συγκεκριμένο οικισμό -γραφικό οικισμό και πολύ ωραίο οικισμό- και δεν μιλάτε για άλλους οικισμούς, για άλλες περιοχές, όπως είναι ο Φελλός, το Άνω Γαύριο, η Κατάκοιλος, η Άρνη, το Ατένι. Εκτός και αν το ΠΑΣΟΚ έχει ενδιαφέρον μόνο για το συγκεκριμένο, για το Βιτάλι, οπότε να ξέρω όταν θα πάω στην Άνδρο να πω ότι το ΠΑΣΟΚ ενδιαφέρεται μόνο για το Βιτάλι και δεν ενδιαφέρεται για το Άνω Γαύριο ή το Φελλό. Εν πάση περιπτώσει, όμως, εγώ θα σας απαντήσω.

Πρώτα από όλα, θέλω να σας πω ότι τα τελευταία χρόνια στα θέματα της αυτοδιοίκησης γίνονται συγκεκριμένα έργα, τα οποία δεν ξεπερνούν τα 6,5 δισεκατομμύρια στην τοπική αυτοδιοίκηση.

Άρα, απαντώντας στο δεύτερο ερώτημα, αν υπάρχει πλαίσιο χρηματοδότησης τοπικής αυτοδιοίκησης, θέλω να σας πω ότι και υπάρχει πλαίσιο χρηματοδότησης της αυτοδιοίκησης συγκεκριμένο, από τρεις και πλέον πηγές και δεύτερον, υπάρχει και μέλλον για την αυτοδιοίκηση. Και θέλω να σας πω ότι και για τις λειτουργικές και επενδυτικές δραστηριότητες καλύπτουμε και με πρόσθετη ΚΑΠ τις ανάγκες που έχουν οι δήμοι μας.

Θέλω να πάω στην απάντηση του ερωτήματος σας, όσον αφορά την ανάγκη δημιουργίας υποδομών για την οδική ασφάλεια του νησιού: Στο πλαίσιο της 43972 πρόσκλησης που έγινε το 2022 στο Πρόγραμμα «Βελτίωση οδικής ασφάλειας» και συγκεκριμένα στο Πρόγραμμα «Βελτίωση Οδικής Ασφάλειας στο εθνικό και επαρχιακό δίκτυο», έχει εκδοθεί η απόφαση και ο Δήμος Άνδρου έχει μπει με δύο κύρια υποέργα.

Το πρώτο είναι για να βελτιώσει την ασφάλεια οδικού δικτύου της Δημοτικής Ενότητας Υδρούσας, στην οποία ανήκει και ο Οικισμός Βιτάλι συνολικού προϋπολογισμού 1,8 εκατομμυρίων ευρώ περίπου και με το έργο αυτό θα τοποθετηθούν στην περιοχή μονόπλευρα χαλύβδινα στηθαία σε επικίνδυνα σημεία του οδοστρώματος.

Επίσης, βελτιώσεις θα έρθουν και στη Δημοτική Ενότητα Κορθίου συνολικού προϋπολογισμού 768.000 ευρώ. Αυτά τα δύο υποέργα αποσκοπούν στη βελτίωση της ασφάλειας σε επικίνδυνα σημεία του οδικού δικτύου, όπως στη βελτίωση του οδοστρώματος με τη δημιουργία των απαραίτητων κλίσεων σε συγκεκριμένα σημεία στην αύξηση της παρεχόμενης πρόσφυσης τριβής, ιδιαίτερα σε τμήματα απότομων στροφών και έντονων κλίσεων του δρόμου, στην τοποθέτηση στηθαίων ασφαλείας, στη δημιουργία θέσεων στάθμευσης, στην τοποθέτηση οριζόντιας και κατακόρυφης σήμανσης, στη διαχείριση ομβρίων, καθώς και σε εργασίες αποκατάστασης βελτίωσης πεζοδρομίων και διαβάσεων.

Επιπροσθέτως, ο δήμος έχει εκπονήσει μελέτη οδοποιίας προϋπολογισμού 330.000 ευρώ για τη βελτίωση διανοιγμάτων αγροτικών δρόμων 3 χιλιομέτρων σε διάφορες περιοχές του Δήμου Άνδρου, μεταξύ των οποίων είναι και η οδός από παραλία Βιταλίου προς Άγιο Ανδρέα - Βιτάλι σε μήκος ενός χιλιομέτρου.

Επιπλέον, απαιτείται περιβαλλοντική αδειοδότηση του έργου, κατόπιν εκπόνησης της περιβαλλοντικής μελέτης και ειδικής οικολογικής αξιολόγησης, λόγω της περιοχής NATURA. Μετά τη λήψη των απαιτούμενων αδειοδοτήσεων, θα αναζητηθεί χρηματοδότηση 400.000 ευρώ περίπου για την υλοποίηση του έργου.

Κλείνοντας, θέλω να σας πω ότι ήδη από τις 2 Ιουλίου του 2025, πριν ακόμα καταθέσετε την επίκαιρη ερώτηση η οποία έχει κατατεθεί στις 9 Οκτωβρίου, η Περιφέρεια Νοτίου Αιγαίου και ο Αντιπεριφερειάρχης έχουν μιλήσει με τον εργολάβο, ώστε να προβούν στη διαμόρφωσή της επαρχιακής οδού Χώρας Βιταλίου των τελευταίων 2.900 μέτρων μέχρι την παραλία του Βιταλίου, προκειμένου οι κάτοικοι να έχουν πρόσβαση στις επιχειρήσεις και τις οικίες τους.

Τα υπόλοιπα στη δευτερολογία.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Κύριε Υπουργέ, θα αντιπαρέλθω τον απίστευτο λαϊκισμό του ερωτήματός σας προς την ερωτώσα Βουλευτή για ποιο λόγο το Βιτάλι και όχι το Γαύριο και οτιδήποτε άλλο, γιατί προφανώς, είστε έμπειρος κοινοβουλευτικός και γνωρίζετε ότι είναι πολύ συγκεκριμένο το πλαίσιο στο οποίο μπορούμε να καταθέτουμε επίκαιρες ερωτήσεις.

Πάντως, αν αυτό σας καλύπτει, μπορώ να σας διαβεβαιώσω ότι για οποιαδήποτε περιοχή, για οποιοδήποτε χωριό της ελληνικής περιφέρειας, για οποιοδήποτε πρόβλημα στην Αθήνα ή οπουδήποτε αλλού μπορώ να δω η ίδια με τα μάτια μου και να μου έρθει καταγγελία, θα σας φέρνω στη Βουλή και εσάς και όλους τους Υπουργούς, προκειμένου να δίνετε σοβαρές απαντήσεις απέναντι σε προβλήματα τα οποία, όπως σας είπα, δεν τιμούν καθόλου τη χώρα μας. Είναι τριτοκοσμικές, κυρίες και κύριοι συνάδελφοι, οι συνθήκες, όταν δεν υπάρχει δίκτυο ύδρευσης στα χωριά μας. Και μετά κόπτεστε και μας λέτε και εσείς και ο Πρωθυπουργός, κύριε Υπουργέ, ότι σας ενδιαφέρει δήθεν το πώς δεν θα αδειάσουν και δεν θα ερημώσουν τα χωριά μας.

Όταν δεν έχει δίκτυο ύδρευσης σε ένα νησί, αναρωτιέστε για ποιο λόγο ο κόσμος φεύγει από εκεί, άμα δεν έχει να ποτίσει τα ζωντανά του, άμα δεν έχει τα στοιχειώδη της καθημερινότητας του; Αυτό ήρθατε να μας πείτε σήμερα; Να μας ψέξετε κιόλας επειδή σας αναδείξαμε το τόσο σοβαρό θέμα ενός χωριού; Για όλα τα χωριά λοιπόν, για όσα γνωρίζω, θα έρχομαι και θα σας κάνω ερωτήσεις. Όρεξη να έχετε να έρχεστε κάθε μέρα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Πού είναι η ερώτηση;

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Δεν σας τιμά το γεγονός ότι δεν είπατε ούτε μία λέξη για το δίκτυο ύδρευσης και αντί για αυτό λέτε αυτές τις ανοησίες.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ποιες ανοησίες; Δεν σας επιτρέπω. Εσείς να πείτε την αλήθεια.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Συγνώμη κιόλας, αλλά περί ανοησιών πρόκειται. Λυπάμαι πάρα πολύ, αλλά ρίχνετε το επίπεδο. Απαντήστε πολιτικά στο ερώτημα και αφήστε τα όλα τα άλλα.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Να πείτε την αλήθεια. Γιατί δεν λέτε για το Γαύριο;

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Είστε Υπουργός για να υπουργείτε, όχι για να κάνετε σχολιασμούς. Είστε Υπουργός για να κάνετε έργα όχι για να σχολιάζετε, κύριε Σπανάκη. Και έργα δεν πρέπει να γίνονται μόνο στην Αθήνα και σας το λέει μια Βουλευτής της Αθήνας του δυτικού τομέα. Έργα χρειάζεται όλη η Ελλάδα και τα πιο παρατημένα χωριά μας. Λυπάμαι πραγματικά και θλίβομαι για το επίπεδο της απάντησης. Θλίβομαι κυριολεκτικά.

Ξαναλέω λοιπόν, περιμένω τη δευτερολογία σας, γιατί δεν άκουσα στην πρωτολογία σας ούτε μία λέξη για το γεγονός ότι στη χώρα μας υπάρχουν χωριά τα οποία δεν έχουν δίκτυο ύδρευσης και οι κάτοικοι τους πληρώνουν ΕΝΦΙΑ, πληρώνουν δημοτικά τέλη, πληρώνουν τα πάντα και καλούνται να στηρίξουν την ύπαιθρο, να συνεχίσουν τη ζωή τους εκεί, όταν η πολιτεία είναι απούσα στα πιο βασικά, στις πιο βασικές υποχρεώσεις της.

Η εγκατάσταση δικτύου ύδρευσης, κύριε Υπουργέ, δεν είναι πολυτέλεια, είναι πρωταρχική υποχρέωση της Πολιτείας. Είναι δική σας πρωταρχική υποχρέωση. Είστε Υπουργός Υποδομών.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν είμαι Υπουργός Υποδομών.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ναι, Υπουργός Εσωτερικών.

Άρα, είναι πράξη σεβασμού απέναντι στους κατοίκους οι οποίοι επιμένουν να ζουν και να παράγουν στην ελληνική ύπαιθρο διατηρώντας ζωντανό τον κοινωνικό ιστό.

Σας καλώ, λοιπόν, να απαντήσετε επιτέλους επί της ουσίας. Γιατί ο κόσμος ο οποίος σήμερα μας βλέπει και μας ακούει αυτό περιμένει να δει: ουσία. Περιμένει να σας ακούσει, κύριε Υπουργέ. Περιμένει να ακούσει κάτι το οποίο θα έχει να κάνει με τη βελτίωση της ζωής του, για αυτονόητα πράγματα, όχι απλά να μας βλέπει να τσακωνόμαστε. Εγώ δεν ήρθα σήμερα εδώ πέρα, για να τσακωθώ. Ήρθα, για να πιέσω, για να λυθεί ένα τόσο σοβαρό ζήτημα και σας καλώ να μου δώσετε μία απάντηση.

Να μην αφήσουμε το Βιτάλι και κανένα άλλο χωριό σε ολόκληρη την ελληνική περιφέρεια να γίνει ένας εγκαταλελειμμένος τόπος στον χάρτη. Να δώσουμε το μήνυμα ότι ο κάθε πολίτης όπου κι αν ζει, σε οποιοδήποτε χωριό στην ελληνική ύπαιθρο -είτε είναι στις Κυκλάδες, είτε είναι στην πατρίδα μου, τη Μεσσηνία στην Πελοπόννησο, είτε είναι στα Χανιά του κ. Πολάκη, είτε είναι στον Έβρο, οπουδήποτε- να ξέρει ότι έχει ίσα δικαιώματα στην ασφάλεια, στην αξιοπρέπεια, στην ποιότητα ζωής.

Σας ευχαριστώ.

**ΠΑΥΛΟΣ ΠΟΛΑΚΗΣ:** Πρόγραμμα λειψυδρίας έχετε…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε τον λόγο για τη δευτερολογία σας.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ πολύ, κυρία Πρόεδρε.

Κατ’ αρχάς, θα μου επιτρέψετε να καταθέσω στα Πρακτικά τον χάρτη με το σημείο που ανέφερα για τα 2.900 μέτρα από το Βιτάλι, καθώς επίσης και τον χάρτη που είναι ο χωματόδρομος και που είπα προηγουμένως για τα έργα τα οποία θα γίνουν από το πρόγραμμα.

Το καταθέτω στα Πρακτικά.

(Στο σημείο αυτό ο Υφυπουργός Εσωτερικών κ. Βασίλειος-Πέτρος Σπανάκης καταθέτει για τα Πρακτικά τον προαναφερθέντα χάρτη, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τώρα για την πρόσβαση σε καθαρό και πόσιμο νερό, κυρία συνάδελφε, είναι καλοδεχούμενες όλες οι ερωτήσεις. Και ειλικρινά σας μιλάω και το ξέρετε πολύ καλά ότι χαίρομαι να έρχομαι στο Κοινοβούλιο και είναι και υποχρέωσή μου άλλωστε να απαντώ σε ερωτήσεις για την ενημέρωση των πολιτών, αλλά και να συζητάμε και να αναδεικνύουμε θέματα και πάνω απ’ όλα και το έργο της Κυβερνήσεως.

Όμως, επιτρέψτε μου να σας πω ότι μιλάτε για έναν οικισμό που ποτέ δεν είχε δίκτυο ύδρευσης και μιλάτε για συνέχιση γεωργικών και κτηνοτροφικών δραστηριοτήτων. Άρα, πέφτετε σε μία αντίφαση. Μάλλον θα έχετε κάποια λάθος πληροφόρηση.

Επιτρέψτε μου να σας πω ότι η πρόσβαση σε καθαρό και πόσιμο νερό, που αποτελεί δικαίωμα κάθε πολίτη, είναι ζήτημα προτεραιότητας για την Κυβέρνησή μας.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Αποδείξτε το.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Και μάλιστα, και ο Αντιπρόεδρος της Κυβέρνησης έχει εξαγγείλει συγκεκριμένες δεσμεύσεις της Κυβερνήσεως για την αντιμετώπιση του θέματος και το Υπουργείο Εσωτερικών, αλλά και το Υπουργείο Περιβάλλοντος έχουμε προχωρήσει σε συγκεκριμένες προσκλήσεις.

Τα τελευταία χρόνια το φαινόμενο της λειψυδρίας είναι έντονο σε όλη τη χώρα, αλλά και στα νησιά κυρίως. Στην Άνδρο τώρα -για να είμαι συγκεκριμένος- την οποία αφορά η ερώτηση σας, σε κάποιους οικισμούς ναι, δεν υφίσταται το ύδρευσης λόγω της μορφολογίας του νησιού, το οποίο έχει τέσσερις πόλεις, εξήντα τέσσερα χωριά και είκοσι πέντε οικισμούς. Τα περισσότερα από αυτά τα χωριά είναι ορεινά, δύσβατα λόγω του εκτεταμένου χωμάτινου οδικού δικτύου. Ο Δήμος Άνδρου…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Έχουμε κλιματική κρίση.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ακούστε με λίγο.

Ο Δήμος Άνδρου μέσα από χρηματοδοτικά προγράμματα κατασκευάζει δίκτυα ύδρευσης. Είναι άδικο να απαξιώνετε τον ρόλο της τοπικής αυτοδιοίκησης. Πηγαίνετε ως ΠΑΣΟΚ στα συνέδρια της Κεντρικής Ένωσης Δήμων Ελλάδος και της Ένωσης Περιφερειών και λέτε «μπράβο για το έργο σας» και μετά έρχεστε μέσα στο Κοινοβούλιο -αυτό είναι υποκρισία, αυτό είναι διγλωσσία- και υποβαθμίζετε και μηδενίζετε το έργο της αυτοδιοίκησης. Ε, δεν θα σας το επιτρέψω!

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ποιος απαξίωσε; Εσείς τους απαξιώνετε!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ και τους δύο. Χαμηλώστε τους τόνους να μπορούμε να σας παρακολουθήσουμε.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Είναι υποχρεωμένος ο Δήμος Άνδρου να κατασκευάσει και νέα δίκτυα ύδρευσης στις μεγάλες πόλεις, στα χωριά του νησιού, γιατί τα ήδη υπάρχοντα είναι πεπαλαιωμένα. Γίνεται, επομένως, μια τεράστια προσπάθεια, για να ικανοποιηθούν ταυτόχρονα όλες οι ανάγκες για ύδρευση σε όλη την έκταση του νησιού, με στόχο τη διασφάλιση της υγείας των πολιτών.

Το Υπουργείο Εσωτερικών έχει συγκεκριμένο πρόγραμμα του Τομεακού Προγράμματος Ανάπτυξης. Σήμερα που μιλάμε είναι 170.000 ευρώ. Έχει ενταχθεί ο Δήμος Άνδρου και υλοποιεί συγκεκριμένο πρόγραμμα. Επιπλέον, μέσα από το πρόγραμμα «Φιλόδημος Ι» είχε μπει στο πρόγραμμα «Υποδομές ύδρευσης» προϋπολογισμού 3,23 εκατομμυρίων ευρώ. Αυτό, για να μη λέτε τι έχει κάνει η Κυβέρνηση. Τρίτον, στο ειδικό αναπτυξιακό πρόγραμμα «Αντώνης Τρίτσης» έχει εκδώσει την πρόσκληση «Υποδομές ύδρευσης, παρεμβάσεις και δράσεις βελτίωσης». Ο Δήμος Άνδρου στο πλαίσιο των προσκλήσεων αυτών υπέβαλε πρόταση χρηματοδότησης για το έργο «Βελτίωση υποδομών ύδρευσης του Δήμου Άνδρου» συνολικού προϋπολογισμού 3,72 εκατομμυρίων ευρώ και για το έργο «Προμήθεια και εγκατάσταση ευφυών συστημάτων διαχείρισης και εξοικονόμησης ενέργειας στις υποδομές ύδρευσης-αποχέτευσης του Δήμου Άνδρου» πρόταση συνολικού προϋπολογισμού 2,3 εκατομμυρίων ευρώ. Και τα δύο έργα είναι ενταγμένα και ήδη υλοποιούνται. Άρα, απευθύνομαι από το Βήμα αυτό και λέω ότι στον Δήμο Άνδρου υλοποιούνται σήμερα που μιλάμε έργα 2,3 εκατομμυρίων ευρώ.

Επιπρόσθετα, θέλω να σας πω, όσον αφορά το οδικό δίκτυο, για την προτεραιοποίηση που υπάρχει. Γιατί πρέπει να καταλαβαίνουμε ότι υπάρχει και το αυτοδιοίκητο. Η αυτοδιοίκηση προτείνει. Ο κ. Πολάκης ήταν δήμαρχος και ξέρει πολύ καλά ότι προτείνει.

Το Υπουργείο Εσωτερικών, λοιπόν, σήμερα εδώ, στο Κοινοβούλιο, σας απάντησε συγκεκριμένα και για τα θέματα του δικτύου ύδρευσης και για τα θέματα της οδικής ασφάλειας. Και φυσικά, βρίσκεται εδώ, για να απαντήσει και για τις μελλοντικές ανάγκες. Όμως, η προτεραιοποίηση είναι ένα εργαλείο που το έχει η αυτοδιοίκηση, το δημοτικό συμβούλιο και ο δήμαρχος. Αυτήν τη στιγμή όσον αφορά το συγκεκριμένο οικισμό, σας απάντησα ότι μετά και από ενέργειες του αρμόδιου Αντιπεριφερειάρχη προχωράει η βελτίωση του οδοστρώματος.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Για την ύδρευση δεν μας είπατε τίποτα.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Απάντησα.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η δεύτερη με αριθμό 28/8-10-2025 επίκαιρη ερώτηση του Βουλευτή Χανίων της Κοινοβουλευτικής Ομάδας του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη προς τον Υπουργό Εθνικής Άμυνας με θέμα: «Αδιανόητη η συμμετοχή των Στρατιωτικών στη δαπάνη διαγνωστικών εξετάσεων στα δημόσια Νοσοκομεία».

Κύριε Πολάκη, έχετε τον λόγο για το ερώτημά σας.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κύριε Δαβάκη, εντάξει, τώρα προκλήθηκα λίγο με την προηγούμενη ερώτηση, αλλά θα υποβιβαστεί το θέμα το οποίο θέλω να ρωτήσω εγώ. Διότι ο κ. Σπανάκης δυστυχώς δεν απάντησε στο θέμα της ύδρευσης και υπάρχουν εργαλεία που θα μπορούσε να απαντήσει.

Κύριε Δαβάκη, πέρασε κάτι στον ν.5195/2025, που δημοσιεύθηκε σε ΦΕΚ στις 9 Μαΐου -αν θυμάμαι καλά- και πραγματικά πέρασε κάτω από τα ραντάρ της ενημέρωσης. Ανατριχιάζω στη σκέψη να ήταν η κυβέρνηση ΣΥΡΙΖΑ, κυρία Πρόεδρε, που να πέρναγε νόμο που να έλεγε ότι οι μόνιμοι στρατιωτικοί, οι οποίοι έχουν ανάγκες υπηρεσιών περίθαλψης και διάγνωσης και απευθύνονται σε δημόσια νοσοκομεία ή σε κέντρα υγείας, γιατί στο νησί ή στην περιφέρεια που υπηρετούν δεν υπάρχει στρατιωτικό νοσοκομείο, θα πληρώνουν 15% συμμετοχή στα δημόσια νοσοκομεία ή στα κέντρα υγείας που πηγαίνουν, για να κάνουν εργαστηριακές εξετάσεις. Δηλαδή, αυτό το πράγμα πέρασε κάτω από τα ραντάρ και της Αντιπολίτευσης, όταν έγινε, αλλά δείχνει το θράσος της Κυβέρνησης.

Και μάλιστα, βάζει και μία αιτιολογία, που την είδα τώρα, ότι γίνεται για λόγους ισοτιμίας των ασφαλισμένων με τον ΕΟΠΥΥ. Τι είναι αυτά τα πράγματα; Ποιος φωτεινός εγκέφαλος είναι αυτός που έκανε τέτοια νομική υποστήριξη και νομοτεχνική βελτίωση σε αυτήν τη διάταξη;

Εγώ συναντήθηκα κάτω με το παράρτημα Χανίων της Πανελλήνιας Ομοσπονδίας Ενώσεων Στρατιωτικών, οι οποίοι μου έφεραν τα συγκεκριμένα στοιχεία.

Και εδώ έχει μια αξία να πούμε τρία πράγματα. Δηλαδή, ακόμα και σε καρκινοπαθείς επιβάλλει 15% συμμετοχή αυτό το πράγμα που ψηφίσατε -ακόμα και σε καρκινοπαθείς!- γιατί δεν υπάρχει διευκρίνιση και λέει ότι, ενώ πανελλαδικά υπάρχει κατάργηση οποιασδήποτε συμμετοχής των καρκινοπαθών, σε στρατιωτικούς που δυστυχώς έχουν τέτοιο πρόβλημα και πάνε να κάνουν τον εργαστηριακό τους έλεγχο σε δημόσια νοσοκομεία, επαναλαμβάνω, τους παίρνουν 15%.

Επίσης, σε επείγοντα περιστατικά, όπου πάει ένας στρατιωτικός στο Νοσοκομείο της Κω που υπηρετεί εκεί -είναι τα δύο χρόνια που διαρκεί η υπηρεσία του- πηγαίνει, γιατί έχει κάποιο οξύ πρόβλημα, πονάει η κοιλιά του, κάνει εξετάσεις και πληρώνει 15%. Την ίδια στιγμή, ένας δημόσιος υπάλληλος που υπηρετεί εκεί και πηγαίνει, δεν έχει καμία συμμετοχή, ενώ ο στρατιωτικός έχει και βέβαια, όταν ανασφάλιστοι πολίτες, όταν άνεργοι και αλλοδαποί με μόνιμη διαμονή, με βάση τον νόμο που ψήφισε ο ΣΥΡΙΖΑ το 2016, έχουν απαλλαγεί από την οποιαδήποτε συμμετοχή τους κατά την ανάγκη περίθαλψής τους ή εξετάσεων σε δημόσιες δομές.

Με μια κουβέντα, πάρτε πίσω το άρθρο ή δώστε διευκρινιστική εγκύκλιο η οποία να λέει ότι αυτό το 15% αφορά πιθανά συμβεβλημένες με τον ΕΟΠΥΥ ιδιωτικές δομές, όπου και εκεί πληρώνουν και οι ασφαλισμένοι του ΕΟΠΥΥ συμμετοχή. Διότι αυτή τη στιγμή, η εφαρμογή είναι ότι πάει στρατιωτικός σε δημόσια δομή και πληρώνει για εξετάσεις συμμετοχή.

Και βέβαια, υπάρχει και το εξής. Θα πρέπει -γιατί πιστεύω ότι πρέπει να το πάρετε πίσω, δεν γίνεται να μην το πάρετε πίσω- να τους γυρίσετε και τα χρήματα που έχουν δώσει μέχρι τώρα οι άνθρωποι που εξετάστηκαν και αναγκάστηκαν να πληρώσουν. Αυτά.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Εθνικής Άμυνας, ο κ. Αθανάσιος Δαβάκης.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ πολύ, κυρία Πρόεδρε.

Θέλω να πω ότι ο συνάδελφος, ο κ. Πολάκης, αυτή τη φορά, ίσως και άλλες, παραβιάζει ανοιχτές θύρες.

Κατ’ αρχάς, το περιεχόμενο, η ένταση, το περίγραμμα της επίκαιρης είχε να κάνει με την ακαρδία της Κυβέρνησης σχετικά με τα στελέχη. Για οτιδήποτε μπορεί να κατηγορηθεί από εσάς η Κυβέρνηση Μητσοτάκη.

Για ένα δεν μπορεί να κατηγορηθεί, αγαπητέ κύριε Πολάκη και αυτό είναι η μέριμνα του Υπουργείου Εθνικής Άμυνας για τα στελέχη του. Τα τελευταία χρόνια ασκείται μια πολιτική η οποία μας κάνει περήφανους. Από τον νεοορκισθέντα ΕΠΟΠ μέχρι το πιο υψηλόβαθμο στέλεχος των Ενόπλων μας Δυνάμεων, κοιτάμε να κάνουμε τη ζωή του καλύτερη, την καριέρα του πιο προβλέψιμη, το επίπεδο ζωής του ποιοτικότερο, προκειμένου να μπορέσει να ανταποκριθεί καλύτερα στα καθήκοντα και τις υποχρεώσεις του. Καλά και τα Rafale, καλές και οι Belharra, καλά και όλα τα σύγχρονα οπλικά συστήματα, αλλά στο τέλος της ημέρας, εάν δεν υπάρχουν οι γυναίκες και τα στελέχη των Ενόπλων Δυνάμεων, για τα οποία συντονισμένα προσπαθούμε καθημερινά, δεν μπορεί να λειτουργήσει τίποτα.

Εδώ, λοιπόν, παραβιάζετε ανοιχτή θύρα.

Περίπου έναν μήνα, κύριε συνάδελφε, μετά την ψήφιση του ν. 5195, που ρύθμιζε υγειονομικά ζητήματα των Ενόπλων Δυνάμεων, στις 26 Ιουνίου, ξεκινήσαμε την προβλεπόμενη εσωτερική διαδικασία, ώστε να εξετάσουμε τελικά και να ρυθμίσουμε με νόμο την απαλοιφή της συμμετοχής του 15% των στελεχών στις διαγνωστικές εξετάσεις. Και αυτό, γιατί εντοπίσαμε ότι υπήρχε το απαραίτητο περιθώριο να κάνουμε μια τέτοιου είδους αλλαγή.

Θέλω, λοιπόν, να σας πω, απαντώντας στην καρδιά του ερωτήματός σας, το οποίο απηχεί σαφέστατα ένα κοινωνικό ζήτημα και σαφέστατα, δημιουργεί μια εντύπωση, ότι αυτό θα καταργηθεί. Η σχετική διάταξη με την οποία προχωρεί και καταργείται η συμμετοχή των στελεχών έχει ήδη ενσωματωθεί στο νέο πολυνομοσχέδιο το οποίο έρχεται και το οποίο θα το δείτε, όταν εμφανιστεί και στην Αίθουσα της Ολομέλειας. Αυτό θα γίνει πριν το τέλος του έτους.

Καταργείται, ξαναλέω, αγαπητέ συνάδελφε.

Επιπλέον, θα ήθελα να πω πως είμαστε σε συζήτηση με το συναρμόδιο Υπουργείο και για την αναδρομική εφαρμογή. Αυτό δεν θα σας διαβεβαιώσω, αλλά είμαστε σε αυτή τη διαδικασία, προκειμένου να υπάρξει και αυτή η νομοθετική ρύθμιση.

Πιστεύω ότι αυτό το οποίο προέχει σε αυτές τις περιπτώσεις και το οποίο συστοιχίζεται με την έκφραση και του Υπουργού, του κ. Δένδια, αλλά γενικά της Κυβέρνησης, είναι ότι τα νομοθετήματα εφαρμόζονται στην πράξη, απηχούν τις αναγκαιότητες της κοινωνίας και δεν είναι γραμμένες στις πλάκες του Μωυσή. Αυτό κάναμε και προς πλήρη απόδειξη αυτού που λέμε, είναι και αυτή η διορθωτική νομοθετική μεταβολή την οποία σας ανέφερα προηγουμένως.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, έχετε τα επόμενα τρία λεπτά για τη δευτερολογία.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κύριε Δαβάκη, ακούστε με. Αυτό δημοσιεύτηκε στις 9 Μαΐου. Ξέρω πολύ καλά ότι σας ήρθαν αντιδράσεις και δημοσιεύματα πολύ νωρίτερα για ανθρώπους και στρατιωτικούς οι οποίοι πήγαν και ζήτησαν βοήθεια σε δημόσια νοσοκομεία και τους έβαλαν να πληρώσουν με βάση τη δημοσίευση στο ΦΕΚ από 9 Μαΐου. Τον Ιούνιο μου είπατε εσείς ότι ξεκίνησε η ιστορία.

Εγώ βλέπω ένα δημοσίευμα 8 Αυγούστου του 2025 που λέει «μηδενική συμμετοχή των στρατιωτικών σε εξετάσεις, μετά από παρέμβαση του Α/ΓΕΕΘΑ και αναφέρει μέσα την καταγγελία ενός Σμηναγού της Πολεμικής Αεροπορίας, ο οποίος πήγε να κάνει μια αξονική τομογραφία σε δημόσιο νοσοκομείο και του ζήτησαν να πληρώσει το 15%. Και βγήκε τότε ο κ. Χούπης και είπε ότι τα Υπουργεία Άμυνας και Υγείας προχωρούν στη σύνταξη κοινής υπουργικής απόφασης που θα καταργεί την καταβολή οποιασδήποτε συμμετοχής κ.λπ., κ.λπ. Έχουν περάσει δύο μήνες, δεν έχει γίνει τίποτα.

Τρίτον, ξέρετε κάτι, κύριε Υφυπουργέ; Να αλλάξετε νομικούς παραστάτες ή αυτούς που σας ετοιμάζουν τα νομοσχέδια. Λέω το εξής. Ο ΕΚΠΥ, ο Ενιαίος Κανονισμός Παροχών Υγείας του ΕΟΠΥΥ είναι αυτός που έφτιαξα εγώ με τα χεράκια μου. Και είμαι ο μόνος Υπουργός Υγείας που είδε άρθρο-άρθρο όλα τα άρθρα του ΕΚΠΥ τότε, του 2018, που τροποποίησε του 2011 επί το φιλολαϊκότερον. Και αυτό το άρθρο δεν το αλλάξατε το 2025 -παραμένει ακριβώς το ίδιο- όταν έγιναν κάποιες τροποποιήσεις στον ΕΟΠΥΥ. Λέει ότι όσοι δικαιούχοι πραγματοποιούν εξετάσεις εντός των δημόσιων δομών παροχής υπηρεσιών πρωτοβάθμιας φροντίδας υγείας του ΕΣΥ, των πανεπιστημιακών και των στρατιωτικών νοσοκομείων, επίσης δεν καταβάλουν συμμετοχή. Αυτό ισχύει για όλους τους ασφαλισμένους, χωρίς εξαιρέσεις.

Πώς εσείς νομοθετείτε 15%; Ποιος είναι αυτός ο σύμβουλος, που μάλιστα και για λόγους ισοτιμίας, για λόγους εξομοίωσης λέει ότι καθιερώνεται με το καθεστώς του ΕΟΠΥΥ και βάζει τη συμμετοχή 15% στους στρατιωτικούς; Αντιβαίνει στον ΕΚΠΥ. Είναι λάθος νομοθέτηση.

Εδώ φέρνετε τροπολογίες -πώς το λένε;- μετά τα μεσάνυχτα που είναι ολόκληρα βιβλία για τον Λάτση κάτω στο Ελληνικό, για το ένα, για το άλλο. Φέρατε κάτι τόμους το βράδυ που δεν πρόλαβε να διαβάσει κανείς μέχρι το ξημέρωμα. Εδώ θα έπρεπε να φέρετε μια τροπολογία σε ένα οποιοδήποτε νομοσχέδιο που να λέει ότι καταργείται το άρθρο τάδε της παραγράφου τάδε, με το 15% και ισχύει ό,τι προβλέπει ο Ενιαίος Κανονισμός Παροχών Υγείας και για τους στρατιωτικούς, όπως ίσχυε και μέχρι τώρα. Αυτό έπρεπε να κάνετε.

Κοιτάξτε, ως προς το ότι κάνετε για τους στρατιωτικούς ίσως τα καλύτερα, νομίζω ότι είστε η μόνη Κυβέρνηση που έβγαλε στον δρόμο τόσους χιλιάδες στρατιωτικούς με αυτή την απαράδεκτη ιστορία που κάνει για τους υπαξιωματικούς ο κ. Δένδιας και εσείς. Διότι τη μια στιγμή, λέτε ότι θα τους δώσουμε αυξήσεις και ειδικά, στους πιο πάνω βαθμούς, αλλά το μεγάλο σώμα των μονίμων υπαξιωματικών, που αποτελεί τον κορμό και τον στυλοβάτη της άμυνας της χώρας και στα τρία σώματα, με τον τρόπο που πάτε να κάνετε την εξέλιξή τους, ουσιαστικά τους καθηλώνετε στη μη εξέλιξη, άρα και στη μη μισθολογική αναβάθμιση.

Και ναι, εμείς δεν είχαμε την άνεση που είχατε εσείς, γιατί κυβερνήσαμε μέσα στα μνημόνια, αλλά τα αναδρομικά στους στρατιωτικούς τα δώσαμε όλα και μέχρι τελευταίας πεντάρας και βάλαμε και τις βάσεις για κάποια πράγματα.

Γι’ αυτό, όχι στο νομοσχέδιο, κύριε Δαβάκη. Το νομοσχέδιο μπορεί να έρθει τον Δεκέμβρη, τον Γενάρη. Μία τροπολογία είναι! Άμα θέλετε, την υπαγορεύουμε, τη φτιάχνουμε, σας τη στέλνω εγώ και βάλτε την και στο αυριανό νομοσχέδιο! Εδώ, αύριο, για να πάτε την κουβέντα αλλού, θα φέρετε τροπολογία για το θέμα του Αγνώστου Στρατιώτη, που δεν υπάρχει καμία κινητοποίηση στην ιστορία αυτής της χώρας που να μη σεβάστηκε το μνημείο. Απλά, ο Μητσοτάκης μετά την ήττα του την προσωπική και του Αρείου Πάγου και του εισαγγελέα από τον πατέρα Ρούτσι που επιτρέπεται πλέον η εκταφή του παιδιού του και οι εξετάσεις, θέλει να πάει την κουβέντα αλλού και να μας το παίξει και προστάτης του μνημείου!

Στο αυριανό νομοσχέδιο, λοιπόν, φέρτε μια τροπολογία που να καταργεί το 15% συμμετοχής των στρατιωτικών στις δημόσιες -επαναλαμβάνω- δομές.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):**  Ορίστε, κύριε Δαβάκη, έχετε τον λόγο για τη δευτερολογία.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ειλικρινά, κατά βάση συμφωνούμε με τον κ. Πολάκη και θέλει να δείξει ότι διαφωνούμε. Έκανε μία ερώτηση επίκαιρη και του απάντησα προσχωρώντας στη φιλοσοφία της ερωτήσεώς του του διορθωτικά.

Κι εσείς πριν μια βδομάδα κάνατε την ερώτηση, κύριε Πολάκη.

**ΠΑΥΛΟΣ ΠΟΛΑΚΗΣ:** Κάντε το!

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Και φέρνουμε συνολικό νομοσχέδιο, πολυνομοσχέδιο…

**ΠΑΥΛΟΣ ΠΟΛΑΚΗΣ:** Εγώ τώρα το πήρα χαμπάρι!

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Το πήρατε χαμπάρι, εντάξει. Εμείς το είχαμε πάρει…

**ΠΑΥΛΟΣ ΠΟΛΑΚΗΣ:** Αν το ήξερα, θα είχα κάνει «Ανάστα ο Κύριος»!

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Σας εξήγησα στην πρωτομιλία μου. Όσον αφορά το ενδιαφέρον μας για τις Ένοπλες Δυνάμεις και τα στελέχη τους που αποτελούν την αιχμή του δόρατος των Ενόπλων Δυνάμεων, σας παραπέμπω στο μεγάλο οικιστικό πρόγραμμα, το οποίο για πρώτη φορά στα χρονικά της υπάρξεως των Ενόπλων Δυνάμεων εκτελείται και είναι σε πλήρη ανάπτυξη. Και αυτό θα σας το πουν οι νέοι ανθυπολοχαγοί, οι οποίοι θα τελειώσουν σε λίγο τη Σχολή Ευελπίδων και θα πάνε στο τελευταίο νησί της χώρας μας ή στην παραμεθόριο του Έβρου.

**ΠΑΥΛΟΣ ΠΟΛΑΚΗΣ:** Θα σας κάνω ερώτηση γι’ αυτό. Είναι η επόμενη ερώτησή μου. Να είστε σίγουρος.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Με πολλή χαρά την περιμένω.

**ΠΑΥΛΟΣ ΠΟΛΑΚΗΣ:** Θα σας κάνω ερώτηση, γιατί δεν είναι έτσι τα πράγματα!

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Με πολλή χαρά την περιμένω και θα είναι μια ευκαιρία να αναδειχθεί το μεγάλο οικιστικό πρόγραμμα. Θα σας ευχαριστήσω γι’ αυτήν την πρωτοβουλία.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μία μαθήτριες και μαθητές και τρεις συνοδοί εκπαιδευτικοί από το 1ο Γενικό Λύκειο Ναυπάκτου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ακολουθεί η τρίτη με αριθμό 52/13-10-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Ασημίνας (Σεμίνας) Διγενή προς την Υπουργό Παιδείας, Θρησκευμάτων και Αθλητισμού με θέμα: «Για την άμεση, πλήρη στελέχωση όλων των σχολείων του Δήμου Νέας Σμύρνης με όλες τις απαραίτητες ειδικότητες εκπαιδευτικών Γενικής και ειδικής αγωγής, νοσηλευτών και βοηθητικού προσωπικού».

Στην ερώτηση θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσης.

Κυρία Διγενή, ορίστε, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κυρία Πρόεδρε.

Πέρασε πάνω από ένας μήνας από το άνοιγμα των σχολείων και ενώ έχει ολοκληρωθεί και η δεύτερη φάση της τοποθέτησης των εκπαιδευτικών στον Δήμο της Νέας Σμύρνης Αττικής, καταγράφονται ακόμα κενά σε εκπαιδευτικούς γενικής, αλλά και ειδικής αγωγής, σε νοσηλευτές και ειδικό βοηθητικό προσωπικό.

Με βάση τις ανακοινώσεις της Ένωσης Γονέων Νέας Σμύρνης, σε πολλά δημοτικά σχολεία και νηπιαγωγεία το Ολοήμερο Πρόγραμμα και η Πρωινή Ζώνη καθυστέρησε έως και τέσσερις εβδομάδες να ξεκινήσει, με αποτέλεσμα εκατοντάδες οικογένειες να βρεθούν για άλλη μία χρονιά σε αδιέξοδο.

Επιπρόσθετα, με εγκύκλιο του Υπουργείου Παιδείας προς τις Διευθύνσεις των σχολείων για προτεραιοποίηση στην ένταξη των παιδιών στο Ολοήμερο, επιδιώκεται νέος αποκλεισμός πολλών παιδιών. Μάλιστα, η συγκεκριμένη Οδηγία έρχεται σε πλήρη αντίφαση με τη δύο εβδομάδων πρότερη εγκύκλιο, την οποία υπέγραφε ο ίδιος Γενικός Γραμματέας, που ανέφερε ρητά ότι οι διευθυντές, οι διευθύντριες και οι προϊστάμενοι και οι προϊστάμενες των δημοτικών σχολείων κάνουν δεκτές όλες ανεξαιρέτως τις αιτήσεις των γονέων-κηδεμόνων για φοίτηση των μαθητών στο Ολοήμερο Πρόγραμμα χωρίς προϋποθέσεις.

Αυτή η κατάσταση έχει ως συνέπεια την ανατροπή του οικογενειακού προγραμματισμού για πολλές οικογένειες, οι οποίες αναγκάζονται να καταφύγουν στα ιδιωτικά κέντρα μελέτης, επωμιζόμενες ένα ακόμα δυσβάσταχτο κόστος για την περίοδο που διανύουμε.

Επιπρόσθετα, καταγράφονται ελλείψεις σε εκπαιδευτικούς Παράλληλης Στήριξης που οι τοποθετήσεις έως σήμερα υπολείπονται των διαγνώσεων και των αναγκών, όπως επίσης και η ανυπαρξία Σχολικών Νοσηλευτών σε ολόκληρα σχολεία, με ό,τι αυτό συνεπάγεται για την εξασφάλιση της υγείας και την παροχή πρώτων βοηθειών σε μαθητές και εκπαιδευτικούς, εάν προκύψει κάποια ανάγκη.

Η εκπαιδευτική κοινότητα της Νέας Σμύρνης μέσα από πλούσιες δράσεις -συλλογή υπογραφών, παραστάσεις διαμαρτυρίας, συναντήσεις και συζητήσεις- έχει δηλώσει ρητά ότι δεν δέχεται η Κυβέρνηση και το Υπουργείο Παιδείας να βλέπουν τα παιδιά και τις οικογένειες ως κόστος και από χρόνο σε χρόνο να βάζουν επιπλέον κόφτες στις ανάγκες τους. Ζητά την κάλυψη όλων των κενών και τη στήριξη όλων των παιδιών με εκπαιδευτικούς Παράλληλης Στήριξης και νοσηλευτές.

Ερωτάται η κυρία Υπουργός τι μέτρα θα πάρει η Κυβέρνηση για την άμεση πλήρη στελέχωση όλων των σχολείων του Δήμου Νέας Σμύρνης με όλες τις απαραίτητες ειδικότητες εκπαιδευτικών γενικής και ειδικής αγωγής, νοσηλευτών και βοηθητικού προσωπικού, με μόνιμες προσλήψεις έτσι ώστε να αναπτυχθεί πλήρως το ωρολόγιο πρόγραμμα σε όλα τα σχολεία και η λειτουργία όλων των ολοήμερων τμημάτων σε νηπιαγωγεία και δημοτικά σχολεία, με βάση τις αρχικές αιτήσεις των γονέων.

Προτίθεται η Κυβέρνηση να αποσύρει τη νέα εγκύκλιο έπειτα και από τις έντονες αντιδράσεις της εκπαιδευτικής κοινότητας και να εξασφαλίσει τη λειτουργία των ολοήμερων τμημάτων των σχολείων με βάση τις ανάγκες;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Πρόεδρε, κυρία Διγενή, η ερώτηση που υποβάλατε αφορά στη στελέχωση των σχολείων της Νέας Σμύρνης, ένα ζήτημα που αγγίζει τον πυρήνα της εκπαιδευτικής καθημερινότητας, τη σταθερότητα, τη συνέχεια και την επάρκεια του ανθρώπινου δυναμικού μας.

Θέλω εξ αρχής να είμαι ξεκάθαρος. Τα σχολεία της Νέας Σμύρνης λειτουργούν κανονικά. Όπως επιβεβαιώνει, μάλιστα, η Διεύθυνση Πρωτοβάθμιας Εκπαίδευσης Δ΄ Αθήνας, όλα τα σχολεία καλύπτονται πλήρως στο υποχρεωτικό τους ωράριο, ενώ για την πλήρη ανάπτυξη των ολοήμερων τμημάτων υπολείπονται μόλις τρεις εκπαιδευτικοί, οι οποίοι μάλιστα θα καλυφθούν στην επόμενη τρίτη φάση των προσλήψεων.

Και για να έχουμε μια καλύτερη εικόνα για την περιοχή, να δούμε τι έχει γίνει την τελευταία πενταετία, όπου πραγματικά έχει γίνει μια πραγματική επένδυση σε ανθρώπινο δυναμικό. Από το 2020 έως και σήμερα, χίλιοι ογδόντα εννέα μόνιμοι εκπαιδευτικοί έχουν διοριστεί στη Δ΄ Αθήνας, ενώ μόλις το 2025 προστέθηκαν τετρακόσιοι τριάντα έξι νέοι μόνιμοι εκπαιδευτικοί. Παράλληλα, έχουν γίνει χίλιες πεντακόσιες εβδομήντα εννέα προσλήψεις αναπληρωτών σε πρωτοβάθμια και δευτεροβάθμια.

Η εικόνα αυτή, βέβαια, έρχεται για να συμπληρωθεί και από την ενίσχυση των σχολείων ειδικής αγωγής και εκπαίδευσης, αλλά και των υποστηρικτικών τους δομών. Τα τελευταία πέντε χρόνια, τα μέλη του Ειδικού Εκπαιδευτικού και Ειδικού Βοηθητικού Προσωπικού έχουν πενταπλασιαστεί από επτακόσια οκτώ το 2020, σε τρεις χιλιάδες τετρακόσια είκοσι τρία το 2027. Επαναλαμβάνω ότι μιλάμε για πενταπλασιασμό! Μόνο φέτος τον Αύγουστο έγιναν εννιακόσιοι ενενήντα τρεις νέοι μόνιμοι διορισμοί ΕΕΠ και ΕΒΠ, εκ των οποίων οι τριάντα στη Δ΄ Αθήνας.

Παράλληλα, για το τρέχον σχολικό έτος έχουν ήδη πραγματοποιηθεί τρεις φάσεις προσλήψεων ΕΕΠ και ΕΒΠ, συνολικά επτά χιλιάδες εννιακόσιοι επτά αναπληρωτές, με τριακόσιους εξήντα οκτώ από αυτούς να πηγαίνουν στη Δ΄ Αθηνών.

Σας υπενθυμίζω, λοιπόν, ότι επί Κυβερνήσεως Μητσοτάκη από το 2020 έως και σήμερα, συνολικά έχουν διοριστεί σαράντα επτά χιλιάδες εξακόσιοι είκοσι τέσσερις μόνιμοι εκπαιδευτικοί. Αυτό δεν έχει προηγούμενο, κυρία Διγενή. Αυτός ο αριθμός, βέβαια, είναι ο μεγαλύτερος που έχει πραγματοποιηθεί από το 2010, ενώ ήδη φέτος έχουμε και τριάντα πέντε χιλιάδες πεντακόσιους αναπληρωτές. Τι μας δείχνει αυτό; Μας δείχνει ότι οι ανάγκες των σχολείων δεν μένουν στα χαρτιά, αλλά μεταφράζονται σε συγκεκριμένες αποφάσεις, με τους ανθρώπους μέσα στις σχολικές αίθουσες, δίπλα στα παιδιά μας.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Διγενή, έχετε τον λόγο για τα επόμενα τρία λεπτά, για να ολοκληρώσετε τα ερωτήματά σας. (RG)

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Παρακολούθησα με πολλή προσοχή αυτά που είπατε. Ήξερα ότι θα ακούσω έναν τεράστιο αριθμό αριθμών, αλλά επιτρέψτε μου να έχω περισσότερη εμπιστοσύνη, κύριε Υπουργέ, σε αυτά που λένε οι μαθητές, οι εκπαιδευτικοί και οι γονείς που διαμαρτύρονται ότι τίποτα δεν λειτουργεί κανονικά.

Ακούγοντάς σας, ξέρετε πού κατέληξα; Κατέληξα στο ότι πρέπει να σας υπενθυμίσω κάτι που συνεχώς ξεχνάτε ή το παραβλέπετε, πως η δυνατότητα συμμετοχής στο ολοήμερο είναι δικαίωμα για κάθε παιδί. Το ολοήμερο δεν είναι μόνο φύλαξη για τις ώρες που εργάζονται και οι δυο γονείς-κηδεμόνες, είναι και βοήθεια στη μελέτη, όταν δεν υπάρχει δυνατότητα βοήθειας στο σπίτι. Το ολοήμερο θα έπρεπε να λειτουργεί προς όφελος της κοινωνικοποίησης και της ανάπτυξης όλων των παιδιών χωρίς προϋποθέσεις. Εσείς τα λέτε, βέβαια, αυτά. Στο site του Υπουργείου, σε διαφημιστικά σποτ, μιλάτε για ελεύθερη πρόσβαση χωρίς κανένα κριτήριο και να γίνονται δεκτές όλες οι αιτήσεις για ένταξη στο ολοήμερο χωρίς προϋποθέσεις. Να, όμως, που αυτό είναι κάτι που δεν γίνεται. Αντίθετα, αυτό που παρατηρείται είναι ότι τίποτα από όλα αυτά που θα οφείλατε να κάνετε, δεν αρχίζει στην ώρα του τα τελευταία χρόνια. Και αυτό, γιατί όλες οι κυβερνήσεις κάνουν οικονομία στην τοποθέτηση εκπαιδευτικών, γιατί βλέπουν ακριβώς τις ανάγκες των μαθητών ως κόστος. Έτσι, από αρχές Σεπτέμβρη χιλιάδες κενά παραμένουν στα σχολεία, με αποτέλεσμα η μόρφωση των παιδιών να μπαίνει στη ζυγαριά του κόστους-οφέλους. Αντιμετωπίζεται, δηλαδή, η εκπαίδευση σαν δαπάνη και όχι σαν δικαίωμα.

Ειδικά στη Νέα Σμύρνη τα κενά στο ολοήμερο εντοπίζονται από τα δεκατέσσερα νηπιαγωγεία της πόλης σε έξι τμήματα, όπως και στα δημοτικά σχολεία που δεν λειτουργούν, τουλάχιστον, σε επτά τμήματα. Αυτή η καταγραφή δεν είναι απλώς αριθμοί, είναι δεκάδες παιδιά που αποκλείονται από βασικά μορφωτικά δικαιώματα, είναι εκατοντάδες οικογένειες που ζουν στο άγχος και την αγωνία για το πώς θα ανταπεξέλθουν. Τα προβλήματα αυτά επηρεάζουν άμεσα την καθημερινότητά τους και προκαλούν εύλογη ανησυχία για την ποιότητα και τη συνέπεια της παρεχόμενης δημόσιας εκπαίδευσης. Έχουμε γονείς που αργοπορούν να πάνε στη δουλειά τους, φεύγουν νωρίτερα ρισκάροντας να απολυθούν, που ζητούν από φίλους να πάνε και να γυρίσουν τα παιδιά τους από το σχολείο, κάποιοι μάλιστα παίρνουν και άνευ αποδοχών ή εξαντλούν την κανονική τους άδεια.

Οι αιτήσεις για το ολοήμερο γίνονται τον Μάη και φθάσαμε σήμερα που αντί το Υπουργείο να έχει κάνει τους απαραίτητους διορισμούς, για να λειτουργούν τα σχολεία σωστά και κανονικά, όπως το είπατε, στέλνει την απαράδεκτη αυτή εγκύκλιο που ζητά από γονείς, εκπαιδευτικούς και διευθυντές να μαζέψουν επιπλέον δικαιολογητικά. Οι διαδικασίες θα μπορούσαν να έχουν ήδη ολοκληρωθεί με κατάλληλο και πιο έγκαιρο προγραμματισμό, ώστε οι ταλαίπωροι γονείς να μπορούν να συνδυάσουν οικογενειακές και επαγγελματικές υποχρεώσεις. Και βέβαια, η μη κάλυψη των ελλείψεων βρίσκεται σε πλήρη αντίθεση με τις εξαγγελίες της Κυβέρνησης, περί στήριξης του δημόσιου σχολείου και της γονεϊκότητας.

Να ξέρετε πως δεν πρόκειται να σταματήσει η αναστάτωση και η αγανάκτηση των γονέων, των μαθητών και των εκπαιδευτικών όσο περιορίζεστε σε προφορικές διαβεβαιώσεις και υπεκφυγές, ενώ η σχολική χρονιά αγκομαχάει κουτσαίνοντας με σοβαρές ελλείψεις σε βασικούς πυλώνες της εκπαιδευτικής διαδικασίας εξαιτίας της πολιτικής σας που εξοικονομεί το κόστος της μισθοδοσίας όλων των αναγκαίων εκπαιδευτικών, θυσιάζοντας τις μορφωτικές ανάγκες των μαθητών, με σχολεία που υπολειτουργούν, με κενά εκπαιδευτικών, με παιδιά χωρίς δωρεάν μεταφορά από και προς τα σχολεία τους, με κτίρια που εκπέμπουν SOS, με μαθητές χωρίς τη στήριξη που χρειάζονται. Σε πολλά σχολεία το διευρυμένο ολοήμερο πρόγραμμα δεν λειτουργεί για τρίτη σχολική χρονιά μετά την πολυδιαφημισμένη θέσπισή του, αν και ο ρυθμός των αιτήσεων είναι ο απαιτούμενος σε αρκετές περιπτώσεις. Σήμερα μιλούσα με γονείς από διάφορες περιοχές, όχι μόνο από τη Νέα Σμύρνη και τα προβλήματα παραμένουν.

Όταν τον περασμένο μήνα οι γονείς συναντήθηκαν με τους διευθυντές πρωτοβάθμιας και δευτεροβάθμιας εκπαίδευσης, καταθέτοντας σειρά διαπιστώσεων και αιτημάτων, με κύρια έμφαση στην κάλυψη των κενών θέσεων και στην ορθή λειτουργία του ολοήμερου προγράμματος, οι απαντήσεις των αρμοδίων κινήθηκαν στο πλαίσιο γενικών διαβεβαιώσεων, χωρίς σαφή χρονοδιαγράμματα, ενώ επισημάνθηκε πως η καταγραφή των κενών δεν έχει ακόμη ολοκληρωθεί.

Όσο για τους μόνιμους διορισμούς, δεν χαρίστηκαν από καμία κυβέρνηση. Είναι αποτέλεσμα των πολύχρονων, επίμονων και ανυποχώρητων αγώνων του κλάδου. Χωρίς τις απεργίες, τις κινητοποιήσεις και τη συλλογική δράση, καμιά κυβέρνηση δεν θα προχωρούσε σε διορισμούς. Ο αγώνας, όμως, δεν σταματάει εδώ. Η πραγματικότητα είναι σκληρή για όλους αυτούς τους νεοδιόριστους που η κυβερνητική πολιτική τους θέλει φθηνούς, ευέλικτους και υπάκουους. Κανείς δεν μπορεί να ζήσει με 800 και 900 ευρώ την ώρα που τα ενοίκια είναι δυσβάσταχτα και η ακρίβεια τσακίζει κάθε οικογενειακό προϋπολογισμό. Και για να ολοκληρώσουμε, ξέρετε πολύ καλά ότι τα προβλήματα που έχετε δημιουργήσει είναι μεγάλα και δεν μπορούν να περιμένουν. Έχει κτυπήσει κόκκινο η υποστελέχωση σε κενά, σε εκπαιδευτικούς, σε υποδομές. Θυμηθείτε πως αποτελεί πάγια υποχρέωση της πολιτείας η έγκαιρη στελέχωση των σχολείων.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Βλάσης έχει τον λόγο για τρία λεπτά.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Διγενή, λυπάμαι που είπατε ότι εμπιστοσύνη έχετε, ουσιαστικά, μόνο στους γονείς και τους δασκάλους, γιατί εμείς έχουμε εμπιστοσύνη και στους εκπαιδευτικούς. Είναι αυτή η μεγάλη διαφορά, μεταξύ της Κυβέρνησής μας και εσάς, γιατί εγώ σας είπα και προηγουμένως ότι εμείς δεχόμαστε αυτά που μας είπε η Διεύθυνση της Πρωτοβάθμιας της Νέας Σμύρνης και εσείς μας είπατε ότι ουσιαστικά δεν έχετε εμπιστοσύνη σε αυτά που μεταφέρουν οι εκπαιδευτικοί, αλλά σε αυτά που σας λένε κάποιοι γονείς.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Είπα εγώ τέτοιο πράγμα; Γονείς, εκπαιδευτικοί και μαθητές είπα.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Εγώ, λοιπόν, σας μίλησα με αριθμούς και εμείς είμαστε δίπλα και στους εκπαιδευτικούς, γι’ αυτόν τον λόγο ακόμα και στις χιλιάδες των εκπαιδευτικών που πήραν άδειες με το που διορίστηκαν, εμείς είμαστε δίπλα τους για τα δικαιώματά τους, αλλά με έμπρακτο τρόπο, με πράξεις.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Θα συνεχίζετε να λέτε κάτι που δεν είπα;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Επομένως, επειδή λέτε κουβέντες, καλό είναι, ό,τι λέγεται σε δημόσια συζήτηση, να είναι σαφές.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Πιο σαφές δεν γίνεται!

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Μπορεί να λέτε εσείς ότι υπάρχει μια στασιμότητα, αλλά σας είπα και ξεκαθαρίζω ότι δεν έχει ξανασυμβεί ποτέ σε αυτά τα πέντε χρόνια να έχουν έλθει κοντά στους πενήντα χιλιάδες μόνιμους εκπαιδευτικούς. Δεν έχει ιστορικό ποτέ στην πατρίδα μας. Ήδη μέχρι τέλος Σεπτέμβρη ήλθαν τριάντα πέντε χιλιάδες πεντακόσιοι νέοι αναπληρωτές καθηγητές, εκπαιδευτικοί, για να έλθουμε τώρα και να δούμε τι κενά έχουν μείνει για να συμπληρώσουμε.

Όσον αφορά για τις προσλήψεις οι οποίες σας είπα ότι έγιναν νωρίτερα από οποιαδήποτε άλλη χρονιά. Για τη Νέα Σμύρνη συγκεκριμένα, το είπα, το λέω και το τονίζω: Δεν υπάρχει κανένα κενό στο υποχρεωτικό πρόγραμμα. Τα ολοήμερα τμήματα, τα οποία καλώς τα αναφέρετε και πρέπει να τα αναφέρουμε, όπως σας εξήγησα και με βάση αυτά που μας λένε οι διευθύνσεις, θα λειτουργήσουν πλήρως με την κάλυψη των τριών -για τρεις μιλάμε τώρα- τελευταίων θέσεων. Σας είπα για ποιες χιλιάδες ήλθαν και μένουν τρεις θέσεις που ναι, θα καλυφθούν και αυτές.

Όσον αφορά για τις εγκυκλίους, επειδή είπατε για τη φετινή εγκύκλιο στις 18 Οκτωβρίου του 2025 να πούμε ότι αυτή ούτε αντικαθιστά ούτε αναιρεί την υπουργική απόφαση και τις εγκυκλίους του 2020. Απλώς συμπληρώνει προσωρινά το ισχύον πλαίσιο, μέχρι την πλήρη ανάπτυξη του ολοήμερου προγράμματος. Είναι πολύ σαφές αυτό που λέγεται μέσα και στη νέα εγκύκλιο, εισάγοντας σαφώς κριτήρια προτεραιότητας, γιατί εμείς -δεν ξέρω εσείς αν έχετε, αλλά εμείς έχουμε- έχουμε συγκεκριμένες ευαισθησίες για τις κοινωνικά και εργασιακά ευάλωτες ομάδες.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Τις έχετε αποδείξει.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Επομένως, είναι ένα εργαλείο διαχείρισης, όχι αποκλεισμού, μέχρι την καθολική εφαρμογή του ολοήμερου σχολείου. Αφήστε μας, τουλάχιστον κοινωνικά, να έχουμε τις ευαισθησίες που έχουμε πάντα και να βάζουμε κάποιες προτεραιότητες, μέχρι να ολοκληρωθεί το ολοήμερο.

Τώρα, εμείς ως Υπουργείο οφείλουμε να ελέγχουμε τη λειτουργία τους. Υπάρχουν ολοήμερα που ξεκινούν τη λειτουργία με μαθητές. Και πρέπει να σας πω και το εξής, που το λέμε πολλές φορές, για τα ολοήμερα: Δηλώνουν, όπως είπατε εσείς, τον Μάιο πόσα παιδιά θα πάνε στο ολοήμερο, ξεκινάει το σχολείο και ξαφνικά δεν πάνε τα παιδιά, με αποτέλεσμα να έχουμε ένα πλεονάζον προσωπικό σε εκπαιδευτικούς.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Πλεονάζον δεν υπάρχει πουθενά.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):**  Επομένως, εμείς εκεί τι πρέπει να κάνουμε; Πρέπει να δούμε πως θα διαχειριστούμε καλύτερα το εκπαιδευτικό προσωπικό, ώστε να μην υπάρχει πλεονάζον προσωπικό σε ορισμένα σχολεία χωρίς να έχουν κάποια δουλειά και ταυτόχρονα, να μπορούμε να κλείνουμε κάθε κενό που υπάρχει.

Επομένως, για να κλείσω, το μήνυμα είναι απλό: Κανένα παιδί δεν θα μείνει εκτός ολοήμερου, κανένα σχολείο δεν θα μείνει χωρίς τη στήριξή μας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Το ολοήμερο πότε θα ολοκληρωθεί;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Μα, για το ολοήμερο σας είπα πάλι.

**ΠΡΟΕΔΡΕΥΟΥΣΑ (Όλγα Γεροβασίλη):** Η επόμενη ερώτηση που θα συζητηθεί είναι η πρώτη, η υπ’ αριθμόν 33/9-10-2025 επίκαιρη ερώτηση του δεύτερου κύκλου της Βουλευτού Β2 Δυτικού Τομέα Αθηνών της Κοινοβουλευτικής Ομάδας ΠΑΣΟΚ-Κίνημα Αλλαγής κ. Κωνσταντίνας Γιαννακοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Ανάγκη άμεσης διάσπασης των τμημάτων είκοσι πέντε μαθητών σε δημοτικά σχολεία του δήμου Περιστερίου και τοποθέτησης δεύτερου εκπαιδευτικού Παράλληλης Στήριξης».

Η κ. Γιαννακοπούλου έχει τον λόγο.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Σας ευχαριστώ πολύ, κυρία Πρόεδρε.

Κύριε Υπουργέ, βρισκόμαστε σήμερα εδώ, για να μας δώσετε απαντήσεις σε ένα ζήτημα που για εμένα είναι πρωταρχικής σημασίας σε ένα πολύ σοβαρό θέμα με το οποίο έρχονται αντιμέτωποι εκπαιδευτικοί, γονείς, κυρίως όμως, οι μαθητές και οι μαθήτριες των σχολείων του Δυτικού Τομέα της Αθήνας, οι οποίοι ανήκουν στην Γ΄ Διεύθυνση Αθήνας.

Κύριε Υπουργέ, οδεύουμε προς τα τέλη του Οκτώβρη. Χρειαζόμαστε μια πολύ σαφή απάντηση από εσάς, σχετικά με την πρόθεσή σας, εάν θα σπάσουν τελικά ή όχι συγκεκριμένα τμήματα είκοσι πέντε μαθητών, για συγκεκριμένους λόγους, γιατί πρέπει να κατανοήσετε, επιτέλους, στα γραφεία σας, στο Υπουργείο Παιδείας, τι προβλήματα δημιουργεί στο πεδίο, μέσα στην τάξη, στην εκπαιδευτική διαδικασία, στη γνώση και στην εκπαίδευση που παίρνουν τα παιδιά μας να εμμένει το Υπουργείο σε έναν μαθηματικό τύπο, ο οποίος σε συγκεκριμένες περιπτώσεις -το ξαναλέω- είναι εις βάρος των παιδιών μας και της εκπαιδευτικής τους διαδικασίας.

Μιλώ πολύ συγκεκριμένα και πάντα πολύ πρακτικά. Στο 41ο Δημοτικό Σχολείο Περιστερίου, μετά από επίσκεψή μου, ενημερώθηκα ότι στη φετινή Δ΄ Τάξη φοιτούν συνολικά είκοσι πέντε μαθητές, από τους οποίους οι τρεις έχουν ήδη διαγνωστεί από το ΚΕΔΑΣΥ με αναπηρία ή και ειδικές εκπαιδευτικές ανάγκες από τις προηγούμενες σχολικές χρονιές, εκτός των ειδικών μαθησιακών δυσκολιών, όπως είναι η δυσλεξία και άλλα.

Την ίδια στιγμή, με προγενέστερη πρόταση του συλλόγου διδασκόντων, οι γονείς ακόμα πέντε μαθητών έχουν υποβάλει αίτημα για αξιολόγηση των παιδιών τους στο Β΄ ΚΕΔΑΣΥ της Γ΄ Αθήνας και ήδη βρίσκονται στο στάδιο αξιολόγησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

θα χρειαστώ λίγο ακόμη χρόνο, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον έχετε, αλλά να είστε σύντομη, σας παρακαλώ.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Βεβαίως, εάν προστεθεί και άλλος εκπαιδευτικός παράλληλης στήριξης στο ίδιο τμήμα, θα μιλούμε για τριάντα και πλέον άτομα μέσα σε μία τάξη. Μια στενή τάξη! Το είδα με τα ίδια μου τα μάτια και απόρησα ως γονέας, πρωτίστως, πώς μπορεί να γίνει μάθημα με τριάντα άτομα, εκ των οποίων τρία συν πέντε παιδιά έχουν ειδικές εκπαιδευτικές ανάγκες και χρειάζονται ειδική φροντίδα από πάνω τους. Και βεβαίως, καθώς έρχεται και ο χειμώνας, θα είναι και μια υγειονομική βόμβα.

Ακόμα ένα χαρακτηριστικό παράδειγμα και κλείνω με αυτό, κυρία Πρόεδρε.

Είναι πάρα πολύ σημαντικό και πρέπει να ακουστεί από το Βήμα της Βουλής των Ελλήνων, γιατί μας είπε πιο πριν ο Υπουργός ότι δείχνουν πολύ μεγάλη ευαισθησία σε συγκεκριμένες περιπτώσεις. Δεν γίνεται, λοιπόν, να μην ακουστεί αυτή η περίπτωση, κύριε Υπουργέ, από εδώ και είναι ο πιο βασικός λόγος, για τον οποίο κάνω αυτή την ερώτηση. Έχει να κάνει με το 18ο Δημοτικό Σχολείο Περιστερίου και είναι ένα ακόμα χαρακτηριστικό παράδειγμα των προβλημάτων που προξενεί η απόφασή σας σε σχεδόν εμμονικό επίπεδο για τη λειτουργία τμημάτων με είκοσι πέντε μαθητές.

Έχουμε, λοιπόν, έναν μαθητή, ο οποίος δεν μπόρεσε να εγγραφεί και ο οποίος έχει ήδη διάγνωση -ακούστε, κυρία Πρόεδρε και κύριοι συνάδελφοι- για ειδικές εκπαιδευτικές ανάγκες. Ο μαθητής κατοικεί ακριβώς απέναντι από το σχολείο, κυριολεκτικά απέναντι, στην άλλη μεριά του δρόμου, και είναι τέκνο μονογονεϊκής οικογένειας με πέντε παιδιά. Είναι μια μάνα με πέντε ανήλικα παιδιά, μόνη της, με το παιδί αυτό να έχει ειδικές εκπαιδευτικές ανάγκες, μια μάνα εργαζόμενη, με οικογενειακά προβλήματα και με βάση την απόφασή σας να μην διασπαστεί το τμήμα των είκοσι πέντε μαθητών σε δυο μικρότερα, αυτός ο μαθητής αναγκάστηκε να εγγραφεί σε ένα σχολείο σχεδόν τρία χιλιόμετρα μακριά από το σχολείο που είναι απέναντι από το σπίτι του. Το καταλαβαίνετε αυτό, κύριε Υπουργέ;

Εάν, λοιπόν, όπως επαίρεστε και λέτε, έχετε ευαισθησία πάνω σε συγκεκριμένες περιπτώσεις, πού είναι η ευαισθησία σας σε αυτή την περίπτωση; Το σχολείο, στο οποίο πηγαίνει, λέει «Ναι, να πάει, το αφήνουμε», το σχολείο υποδοχής απέναντι από το σπίτι του λέει «Ναι, το θέλουμε» και εσείς και η Διεύθυνση Πρωτοβάθμιας δεν το αφήνετε. Απαντήστε μας, γιατί φωνή αυτών των ανθρώπων πρέπει να είμαστε όλοι εδώ πέρα και να λύνουμε αυτά τα προβλήματα.

Έχετε μια εμμονή για εικοσιπεντάρια τμήματα. Πολύ ωραία. Όταν βλέπετε, όμως, ότι οδηγούν σε τέτοιες περιπτώσεις, ότι δεν μπορεί να υπάρχει σοβαρή εκπαιδευτική διαδικασία, ότι τέτοιου είδους οικογένειες δυσκολεύονται τόσο πολύ και υποτίθεται ότι έχετε και ευαισθησία για το ζήτημα του δημογραφικού και της στήριξης των ευάλωτων και των αδύναμων, τι κάνετε, λοιπόν, κύριε Υπουργέ;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, παρακαλώ.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ρωτούμε, λοιπόν, και περιμένουμε απάντηση για το κατά πόσο προτίθεστε να προχωρήσετε άμεσα στη διάσπαση του τμήματος της Δ΄ Τάξης και την τοποθέτηση δεύτερου εκπαιδευτικού παράλληλης στήριξης στο 41ο Δημοτικό Σχολείο Περιστερίου, όπως ομόφωνα ζήτησε ο σύλλογος διδασκόντων. Ποια μέτρα προτίθεστε να λάβετε, ώστε στο 32ο και στο 18ο Δημοτικά Σχολεία Περιστερίου να δημιουργηθούν τμήματα μικρότερα των είκοσι πέντε μαθητών, προκειμένου να διασφαλιστεί η κάλυψη των πραγματικών αναγκών παράλληλης στήριξης;

Σας ευχαριστώ

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Πρόεδρε, σας ευχαριστώ.

Κυρία συνάδελφε, σας ευχαριστώ πάρα πολύ για την ερώτησή σας, γιατί, νομίζω, μας δίνεται μια πολύ καλή ευκαιρία να φωτίσουμε πιο καθαρά ένα θέμα που μας αφορά όλους, τη στήριξη των παιδιών με αναπηρία ή και εκπαιδευτικές ανάγκες και τη διασφάλιση ότι κανένα παιδί δεν θα μείνει χωρίς φροντίδα και χωρίς πρόσβαση στην εκπαίδευση που του αξίζει.

Όσον αφορά στο κομμάτι του θέματος της ευαισθησίας, νομίζω ότι εμείς το δείχνουμε καθημερινά.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Δείξτε το συγκεκριμένα.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Το είπα και προηγουμένως στην προηγούμενη ερώτηση και το αναφέρω και τώρα. Το δείχνουμε με τις χιλιάδες των εκπαιδευτικών που έρχονται μόνιμα, για να καλύψουν πάγιες ανάγκες στα σχολεία και ταυτόχρονα, τρέχοντας όλες τις διαδικασίες με αναπληρωτές εκπαιδευτικούς, που έχουν έρθει νωρίτερα από ποτέ, είναι στις σχολικές αίθουσες, ακριβώς για να είναι δίπλα στα παιδιά μας και μάλιστα, καμιά φορά κατηγορούμαστε και για λαϊκισμό, όταν και ο ίδιος ο Γενικός Γραμματέας βγήκε δημόσια και είπε ότι εάν κάτι δεν βλέπουμε ή δεν έχουμε δει, να απευθυνθείτε στο γραφείο μου για κάτι εξειδικευμένο. Αυτό δείχνει από μόνο του ότι εμείς προσπαθούμε ακόμα και για την τελευταία περίπτωση να δούμε εάν υπάρχει η δυνατότητα και με βάση…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Σας ανέφερα συγκεκριμένη περίπτωση.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Προσέξτε. Προσπαθούμε και με βάση τον νόμο…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Σας ανέφερα παραδείγματα εξειδικευμένα.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Προσπαθούμε με βάση και τον νόμο -και θα τα πούμε και τώρα και στη δευτερολογία- και με τα δεδομένα που έχουμε και με το πλαίσιο, στο οποίο μπορούμε να κινηθούμε, να βοηθήσουμε γονείς, παιδιά και σαφώς πάντα και τους εκπαιδευτικούς.

Άρα, σε αυτό το σημείο να ξεκαθαρίσω ότι εξαρχής το Υπουργείο Παιδείας βρίσκεται σε συνεχή επικοινωνία και συνεργασία με τις περιφερειακές διευθύνσεις και τα ΚΕΔΑΣΥ, προκειμένου να εξασφαλιστεί η ομαλή λειτουργία όλων των σχολείων και να καλυφθεί κάθε πραγματική ανάγκη.

Ειδικά για τα σχολεία του Περιστερίου, τα στοιχεία αποδεικνύουν -και αυτό είναι καλό να το λέτε, κυρία Γιαννακοπούλου- ποιες συστηματικές παρεμβάσεις έχουν γίνει. Στο 41ο Δημοτικό Σχολείο Περιστερίου λειτουργεί πλήρως η Επιτροπή Διεπιστημονικής Υποστήριξης, ενώ εντός του μήνα αναμένεται να επιστρέψει και δεύτερη κοινωνική λειτουργός. Παράλληλα, λειτουργεί τμήμα ένταξης και στην Δ΄ Τάξη υπηρετούν δυο εκπαιδευτικοί παράλληλης στήριξης, που καλύπτουν συνολικά είκοσι τέσσερις και είκοσι τέσσερις ώρες.

Αυτά τα στοιχεία αποδεικνύουν ότι η πολιτεία έχει κινηθεί με πλήρη επάρκεια και ευαισθησία, εξασφαλίζοντας οι μαθητές να λαμβάνουν την υποστήριξη που δικαιούνται.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Άλλο είναι το ερώτημά μου.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Αντίστοιχα, στο 21ο Δημοτικό Σχολείο Περιστερίου λειτουργούν τόσο ΕΔΥ όσο και τμήμα ένταξης. Στο 32ο σχολείο, επίσης, λειτουργεί τμήμα ένταξης και έχουν ήδη τοποθετηθεί εκπαιδευτικοί παράλληλης στήριξης, για να καλύψουν τις ανάγκες των μαθητών.

Σε όλες, δηλαδή, αυτές τις περιπτώσεις η εκπαιδευτική διοίκηση έχει ανταποκριθεί άμεσα και εντός του ισχύοντος θεσμικού πλαισίου, το οποίο σας το ανέφερα και από την αρχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα μου επιτρέψετε να αφήσω για τη δευτερολογία μου το ζήτημα που θέσατε για το 18ο Δημοτικού Σχολείου Περιστερίου.

Προσωπικά, κλείνοντας, θα ήθελα να υπογραμμίσω ότι η ισότιμη πρόσβαση όλων των μαθητών στην εκπαίδευση δεν είναι απλά στόχος, αλλά για εμάς είναι υποχρέωση και ταυτόχρονα είναι και δέσμευση. Γι’ αυτό και παρακολουθούμε τι γίνεται σε κάθε σχολική μονάδα ξεχωριστά, κάθε αίτημα, κάθε παιδί τι χρειάζεται, γιατί εμείς δεν κοιτάμε μόνο αριθμούς, κοιτάμε πώς να βοηθήσουμε κάθε παιδί ξεχωριστά, πάντα εντός του πλαισίου και μέσα στα όρια που μας επιτρέπει και ο νόμος.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κυρία Γιαννακοπούλου, για τα επόμενα τρία λεπτά.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Κύριε Υπουργέ, θα μου επιτρέψετε να σας πω ότι εγώ άλλα ρωτάω και άλλα μου απαντάτε εσείς. Μου απαντάτε σε άλλη ερώτηση. (AG)

Παραδείγματος χάρη, για το 41ο Περιστερίου εγώ σας ρώτησα, γιατί πήγα στο πεδίο, είδα πώς είναι η τάξη -τριάντα άτομα σε μία μικρή τάξη, με τρία ήδη διαγνωσμένα παιδάκια και άλλα πέντε που περιμένουν διάγνωση από το ΚΕΔΑΣΥ- αν θεωρείτε ότι μπορεί πραγματικά να υπάρξει σοβαρή εκπαιδευτική διαδικασία τόσο προσαρμοσμένη ειδικά στις ανάγκες των τριών συν πέντε παιδιών, τα οποία χρειάζονται εξειδικευμένη φροντίδα και προσέγγιση, όσο και των υπολοίπων παιδιών, τα οποία επίσης δεν μπορούν να έχουν πρόσβαση, με όλον αυτόν τον κόσμο και με όλη αυτήν την ιδιαιτερότητα, σε μία ποιοτική δημόσια εκπαίδευση.

Εγώ δεν σας ρώτησα αν έχει δύο. Σας ρώτησα πώς γίνεται το μάθημα. Μίλησα με τους εκπαιδευτικούς που δίνουν τη ζωή τους κυριολεκτικά. Αυτά τα σχολεία κρατιούνται όρθια από τον πόνο και τον αγώνα των εκπαιδευτικών. Είναι στα όρια της τρέλας οι άνθρωποι. Πώς να αντέξουν; Πώς να μπορέσουν;

Κύριε Υπουργέ, ελάτε -να έρθει και η κ. Ζαχαράκη, η αρμόδια Υπουργός, την καλώ από το Βήμα της Βουλής- να πάμε να δούμε μαζί πώς γίνεται μάθημα σε μία τέτοια αίθουσα, σε ένα τέτοιο τμήμα και αν γίνεται μάθημα και το μάθημα που χρειάζεται για τα παιδιά μας. Μην κωφεύετε.

Ξαναλέω, μην μας λέτε γενικότερα αυτό το ποίημα για το πόσους εκπαιδευτικούς έχετε προσλάβει. Πού είναι στο πεδίο, κύριε Υπουργέ; Ξέρετε πόσα κενά έχουμε -θα σας τα καταθέσω στα Πρακτικά- στην Γ΄ Αθήνας; Έχουμε πολύ σοβαρά κενά. Ένας πολύ μεγάλος αριθμός σχολικών μονάδων παραμένουν υποστελεχωμένες. Ήδη γονείς και κηδεμόνες καταγγέλλουν ότι δεν μπορεί η εκπαιδευτική διαδικασία να πραγματοποιηθεί ομαλά, αφού και υπάρχουν κενά σε διδακτικές ώρες και το ολοήμερο σχολείο είναι ουσιαστικά ανενεργό σε πάρα πολλά σχολεία. Ένας εργαζόμενος γονέας, ένα εργαζόμενο ζευγάρι στο Περιστέρι σε λαϊκές γειτονιές, στο Καματερό, στο Αιγάλεω, τι θα κάνει όταν δεν λειτουργεί το ολοήμερο στο σχολείο του; Για πείτε μου. Ήδη υπάρχουν καταγγελίες από ανθρώπους οι οποίοι αναγκάστηκαν να πάρουν άδεια άνευ αποδοχών γιατί δεν μπορεί η πολιτεία να τους παράσχει το αυτονόητο: ολοήμερο σχολείο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συγκεκριμένα, λοιπόν, έχουμε 547 κενά εκπαιδευτικών στο σύνολο των ειδικοτήτων στη Γ΄ Αθήνας. Πού είναι, λοιπόν, οι προσλήψεις που μας λέτε, όταν έχουμε 547 κενά εκπαιδευτικών; Τα ολοήμερα τμήματα στα σχολεία της Γ΄ Αθήνας συνεχίζουν να υπολειτουργούν και πολλά παιδιά, όπως σας είπα, αποκλείονται αδίκως. Πήγα σε σχολείο. Η διευθύντρια ήταν στα όριά της και μου λέει: «Τι να κάνω; Τι να πω σε αυτούς τους γονείς;». Στο 5ο Δημοτικό Σχολείο Περιστερίου. Σας κατέθεσα ερώτηση. Στο 19ο Νηπιαγωγείο Περιστερίου. Δεν είναι αριθμοί, είναι οικογένειες, είναι εκπαιδευτικοί, είναι γονείς, είναι παιδιά.

Ξαναλέω: Μας λέτε ότι κόπτεσθε για το δημογραφικό. Πώς κόπτεσθε για το δημογραφικό, όταν δεν μπορείτε να παρέχετε ολοήμερο σχολείο σε εργαζόμενους γονείς, σε λαϊκές - εργατικές οικογένειες; Για πείτε μας. Πείτε μας για να το καταλάβουμε, γιατί εγώ προσωπικά δεν το καταλαβαίνω.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, κυρία Γιαννακοπούλου, και κλείστε.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ολοκληρώνω.

Παρά τις επανειλημμένες εξαγγελίες και τοποθετήσεις, δυστυχώς βλέπουμε το ίδιο φαινόμενο: ελλιπής στελέχωση, αποσπασματικές λύσεις και δυστυχώς ένα δομικό πρόβλημα στον σχεδιασμό των τοποθετήσεων.

Σας ρωτώ, λοιπόν, γιατί έχετε πλήρη γνώση των προβλημάτων, τι προτίθεστε να κάνετε συγκεκριμένα, όχι γενικά, για τα σχολεία που σας έχω αναφέρει και για την Γ΄ Αθήνας. Ρωτώ συγκεκριμένα: Θα συνεχίσετε να επιμένετε στις συγκεκριμένες περιπτώσεις που σας ανέφερα, σε μαθηματικούς τύπους 25 μαθητών ανά τμήμα, όταν οδηγούν σε τόσο προβληματική εκπαιδευτική διαδικασία ή όταν υπάρχουν τόσο έντονα κοινωνικά προβλήματα, όπως στο 18ο Περιστερίου και διαλύετε έτσι μονογονεϊκές πολύτεκνες οικογένειες;

Θα συνεχίσετε να λέτε στους γονείς «ας στοιβαχτούν τα παιδιά σας» ή «ας πάνε τα παιδιά σας πολλά χιλιόμετρα μακριά»; Και τι θα κάνουν οι εργαζόμενοι γονείς που τα παιδιά τους πηγαίνουν σε σχολεία, όπου λόγω έλλειψης προσωπικού δεν λειτουργούν τα ολοήμερα; Θα σας κάνω διαρκώς ερωτήσεις, κύριε Υπουργέ.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, όμως, κυρία Γιαννακοπούλου, γιατί πήγαμε στα έξι λεπτά.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Μέχρι να δοθεί απάντηση, κάθε εβδομάδα θα είμαστε εδώ πέρα. Την άλλη φορά πραγματικά θα περιμένω την κ. Ζαχαράκη, γιατί αυτό είναι ένα από τα πιο σοβαρά προβλήματα που αντιμετωπίζουν τα νέα ζευγάρια και οι ελληνικές οικογένειες, οι οποίες δεν έχουν τη δυνατότητα και δεν έχουν την τύχη να πάνε σε ιδιωτικά σχολεία. Εμπιστευόμαστε τη δημόσια εκπαίδευση, δεν δεχόμαστε καμία υποτίμησή της, θέλουμε έμπρακτη υποστήριξή της και θέλουμε συγκεκριμένες απαντήσεις στα ερωτήματα τα οποία σας θέτουμε.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βλάση, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):**  Εμείς, κυρία Γιαννακοπούλου, θα είμαστε εδώ για να απαντάμε σε όλες τις ερωτήσεις. Εμείς πάντα απαντάμε συγκεκριμένα και δεν μιλάμε θεωρητικά, όπως εσείς μάλιστα τώρα αναφέρατε για ένα τμήμα στο οποίο περιμένετε…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Δεν είναι θεωρητικά. Στα Πρακτικά καταθέτω τα κενά.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Είπατε επί λέξει ότι «περιμένουμε να έρθει το ΚΕΔΑΣΥ και λογικά θα πει ότι δύο παιδιά χρειάζονται παράλληλη υποστήριξη». Άρα προφανώς εσείς μιλάτε με το ΚΕΔΑΣΥ και λέτε ότι αυτά τα δύο παιδιά θα πάρουν παράλληλη στήριξη και έρχεστε και μου λέτε τώρα ότι «ξέρετε σε αυτό το τμήμα το οποίο λειτουργεί έτσι περιμένετε γιατί θα έρθουν άλλα δύο παιδιά».

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Τι λέτε;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κοιτάξτε να δείτε, να μην κάνουμε λαϊκισμό. Εδώ να μιλάμε και με αριθμούς…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Λαϊκισμός είναι αυτό που συμβαίνει καθημερινά στα σχολεία;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Πρόεδρε, εγώ την άκουσα. Νομίζω ότι εσείς θα βάλετε την τάξη.

**ΠΡΟΕΔΡΕΥΟΥΣΑ (Όλγα Γεροβασίλη):** Ο καθένας θα μιλάει μόνος του, χωρίς να γίνεται ο ζωντανός διάλογος. Ενδιαφέρων είναι, αλλά δεν γίνεται…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Απαντάνε μονίμως σε άλλα θέματα.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Γιαννακοπούλου, θα απαντήσει αυτά που θέλει και ο καθένας παίρνει την ευθύνη των λεγομένων του.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ο Υπουργός είναι εκτός θέματος, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Επιλέγει ο ίδιος. Επομένως σταματάει ο διάλογος εδώ.

Ολοκληρώστε, κύριε Βλάσση. Έχουμε ξεπεράσει και τον χρόνο της ερώτησης κατά πολύ.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):**  Δυστυχώς, όταν βλέπουν ότι με επιχειρήματα δεν μπορούν να ανταποκριθούν και να απαντήσουν, ακολουθούν οι φωνές.

Εμείς μιλάμε με επιχειρήματα, κυρία Γιαννακόπουλου, μιλάμε με αριθμούς, οι οποίοι όμως δεν είναι αριθμοί, όταν μιλάμε για τα σχολεία, μιλάμε για πραγματικούς εκπαιδευτικούς, μιλάμε για παιδιά, μιλάμε για γονείς, πάνω στους οποίους εμείς στεκόμαστε και προσπαθούμε κάθε φορά να τους στηρίξουμε. Γι’ αυτόν τον λόγο -και νομίζω ότι αυτό έπρεπε δημόσια να βγείτε να το πείτε- είναι πρώτη φορά που τόσο νωρίς το Υπουργείο Παιδείας κάνει μόνιμους διορισμούς -10.000 μόνιμους διορισμούς από τον Αύγουστο- για να είναι την 1η Σεπτέμβρη στα σχολεία, πρώτη φορά προσλήφθηκαν από την πρώτη δόση 23.000 αναπληρωτές εκπαιδευτικοί από το πρώτο δεκαήμερο του Σεπτεμβρίου, για να έρθουν και άλλοι 12.000 στο τέλος Σεπτέμβρη και άλλοι τέλος του μήνα, για να κλείσουμε και όλα τα κενά που υπάρχουν. Εδώ όμως θα μιλάμε με συγκεκριμένα λόγια και δεν θα μιλάμε με θεωρίες.

Τώρα πάμε λίγο και στα συγκεκριμένα:

Το 41ο Δημοτικό Σχολείο αποτελεί χαρακτηριστικό παράδειγμα καλής πρακτικής, όπου υπηρετούν ήδη, κυρία Γιαννακοπούλου, δύο εκπαιδευτικοί παράλληλης στήριξης στην ίδια τάξη, πράγμα που φανερώνει πόσο σημασία δίνουμε εμείς στην ένταξη.

Ως προς το 18ο Δημοτικό Σχολείο πράγματι η περίπτωσή του μας απασχόλησε ιδιαίτερα, καθώς αφορά παιδί με ειδικές εκπαιδευτικές ανάγκες που είναι και παιδί πολύτεκνης μονογονεϊκής οικογένειας. Όμως ωστόσο οφείλουμε να είμαστε ειλικρινείς, γιατί εσείς είπατε το ένα κομμάτι της ιστορίας. Σύμφωνα με την κείμενη νομοθεσία τα δωδεκαθέσια δημοτικά σχολεία, όπως είναι το 18ο Δημοτικό Σχολείο, δεν επιτρέπεται να διατηρούν τμήματα κάτω των 15 μαθητών. Επομένως η λύση της διάσπασης την οποία εσείς προτείνετε, καταλαβαίνετε ότι δεν μπορεί να εφαρμοστεί, γιατί θα έπρεπε σε όλη την Ελλάδα αυτόματα να σταματήσουμε και να κόψουμε στη μέση όλα αυτά τα τμήματα. Αυτό δεν σημαίνει αδιαφορία. Σημαίνει απλά, κυρία Γιαννακοπούλου, σεβασμός προς τους κανόνες και στο θεσμικό πλαίσιο. Εμείς σεβόμενοι αυτούς τους κανόνες, δεν ρίξαμε, όπως άλλοι, τη χώρα στα βράχια. Σε συνεργασία όμως πάντα με τη διεύθυνση της πρωτοβάθμιας θα σας πούμε…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Μία μονογονεϊκή πολύτεκνη οικογένεια ρίχνει τη χώρα στα βράχια;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Όχι, δεν είπα αυτό, είπα για τη γενικότερη πολιτική την οποία εσείς προφανώς πρεσβεύετε και θεωρείτε ότι πρέπει να λέτε «ναι» σε όλα, χωρίς να βλέπουμε κανένα θεσμικό πλαίσιο, χωρίς να βλέπουμε κανέναν κανόνα, απλά να πηγαίνουμε να λαϊκίζουμε και να λέμε τι;

Εμείς δεν κάνουμε αυτό. Εμείς λέμε: δίπλα στον κάθε γονιό και στο κάθε παιδί θα βρούμε τη βέλτιστη λύση, αλλά πάντα μέσα σε ένα ορισμένο θεσμικό πλαίσιο.

Τώρα, επειδή είπατε για την παραμονή του παιδιού στο 21ο Δημοτικό που απέχει περίπου 2 χιλιόμετρα από το σπίτι -και αυτό νομίζω μου το αναφέρατε-…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** 2,8 χιλιόμετρα.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):**…να σας πω κάτι; Εμείς του είπαμε ότι μπορεί να μεταφερθεί είτε στο 30ο Δημοτικό, το οποίο είναι 350 μέτρα από το σπίτι του, είτε στο 33ο Δημοτικό που είναι 550 μέτρα από το σπίτι. Και τα δύο σχολεία δεχτήκανε να πάρουν τον μαθητή. Αυτό γιατί δεν το λέτε και λέτε μόνο τη δική σας πλευρά;

Άρα θέλω να τονίσω ξεκάθαρα, για άλλη μια φορά -επειδή καμιά φορά λέτε μόνο τμήμα της αλήθειας και δεν τα αναφέρετε όλα- ότι εμάς καμία περίπτωση δεν μας αφήνει αδιάφορους. Θα προσπαθήσουμε να κινητοποιούμε όλες τις δυνάμεις μας, αλλά πάντα μέσα στο θεσμικό πλαίσιο και αυτά που μας επιτρέπει ο νόμος.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Βουλευτής Κυκλάδων της Νέας Δημοκρατίας κ. Μάρκος Καφούρος αιτείται άδεια απουσίας στο εξωτερικό από Πέμπτη 6 έως Κυριακή 9 Νοεμβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Ακολουθεί η δέκατη έβδομη με αριθμό 60/13-10-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Άμεση λειτουργία του 2ου Ειδικού Εργαστηρίου Επαγγελματικής Εκπαίδευσης και Κατάρτισης Θέρμης στην Περιφερειακή Ενότητα Θεσσαλονίκης».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Θα πάμε στην πολύπαθη Ειδική Αγωγή, κύριε Υπουργέ και συγκεκριμένα στη Θεσσαλονίκη. Εδώ και ενάμιση χρόνο συνεχίζει το 2ο ΕΕΕΕΚ Θέρμης, πρώην 2ο Πυλαίας, να είναι άστεγο, ανέστιο. Και όταν λέμε ΕΕΕΕΚ, για όσους μας ακούνε και δεν γνωρίζουν, είναι το Εργαστήρι Ειδικής Επαγγελματικής Εκπαίδευσης και Κατάρτισης για παιδιά με αναπηρίες. Οι γονείς αυτών των παιδιών του συγκεκριμένου σχολείου, όπως καταλαβαίνετε, βρίσκονται σε απόγνωση. Ενάμισης χρόνος έχει περάσει. Οι μαθητές είτε είναι σκορπισμένοι σε άλλα σχολεία είτε παραμένουν στα σπίτια τους, με τους παππούδες και τις γιαγιάδες. Οι εκπαιδευτικοί είναι τοποθετημένοι σε άλλα σχολεία. Εν τω μεταξύ έχει περάσει η περσινή χρονιά και ενάμισης μήνα πια από το άνοιγμα των σχολείων. Τίποτε δεν έχει αλλάξει σε όλο αυτό το διάστημα και αυτό το σχολείο, το 2ο ΕΕΕΕΚ Θέρμης, παραμένει ένα σχολείο - «φάντασμα».

Στο κτήριο τώρα -για να πούμε και σύντομα το ιστορικό- στον Δήμο Πυλαίας όπου λειτουργούσε το 2ο Πυλαίας, εκεί λειτουργούσαν τρία σχολεία: το Ειδικό Δημοτικό Αυτισμού, το Νηπιαγωγείο Αυτισμού και το 2ο ΕΕΕΕΚ της Πυλαίας. Πέρυσι αναστάλθηκε η λειτουργία του και οι μαθητές του μοιράστηκαν σε άλλα σχολεία, γιατί το κτήριο κρίθηκε και ήταν -το γνωρίζουμε, εγώ το έχω επισκεφθεί πάρα πολλές φορές- ακατάλληλο.

Τελικά, μετά από πιέσεις, μετά από αγώνες των ίδιων των γονέων εκεί και των εκπαιδευτικών, κινητοποιήσεις των συλλόγων, βρέθηκε λύση για τη στέγασή του. Ο Δήμος της Θέρμης δέχτηκε το συγκεκριμένο σχολείο στα δικά του διοικητικά όρια και προσωρινά αλλά και οριστικά και μετονομάστηκε μάλιστα, με απόφαση του Δημοτικού Συμβουλίου, από 2ο Πυλαίας σε 2ο Θέρμης, με έδρα προσωρινή το ενοικιαζόμενο κτήριο Κωνσταντινίδη. Και ενώ θα έπρεπε να λειτουργεί κανονικά αυτό το σχολείο, κύριε Υπουργέ, από την πρώτη μέρα, δηλαδή από τις αρχές του Σεπτέμβρη, το σχολείο δεν λειτουργεί από τη στιγμή που το ΦΕΚ, το Φύλλο Εφημερίδας της Κυβέρνησης με τη νέα ονομασία δεν έχει βγει ακόμα και οι μαθητές που θα τοποθετούνταν και θα φοιτούσαν σε αυτό το δεύτερο σχολείο, το ΕΕΕΕΚ της Θέρμης αναγκαστικά φοιτούν εκεί που φοιτούσαν και πέρυσι -δεν άλλαξε τίποτα δηλαδή- και οι καθηγητές βέβαια συνεχίζουν να εργάζονται σε άλλα σχολεία και όχι στο συγκεκριμένο.

Παρ’ όλα αυτά εδώ πρέπει να πούμε ότι ορισμένα παιδιά δεν φοιτούν καθόλου, όπως είπαμε, γιατί έχουν βγει από τη δύναμη των σχολείων που ήταν πέρυσι κι άλλα βρίσκονται σε ξένα σχολικά περιβάλλοντα. Και ξέρετε τι είναι ένα τέτοιο παιδί σε αυτή την κατάσταση να βιώνει τέτοιες αλλαγές στη ζωή του, τι διαταραχές προκύπτουν για τον ψυχισμό του. Υπάρχουν, όπως σας είπα, και παιδιά τα οποία δεν φοιτούν καθόλου γιατί πολύ απλά οι γονείς τους δεν μπορούν να τα μεταφέρουν, δηλαδή δεν έχει λυθεί ούτε το πρόβλημα της μεταφοράς στα άλλα σχολεία που έχουν μοιραστεί, και αρκετά παιδιά, καμιά δεκαριά περίπου, παραμένουν στα σπίτια τους, δηλαδή δεν πάνε στο σχολείο. Πρόκειται, όπως καταλαβαίνετε, για μια εντελώς απαράδεκτη κατάσταση, η οποία κάνει σκόνη και θρύψαλα αυτό το απατηλό αφήγημά σας περί κανονικότητας στην εκπαίδευση, που επιμελώς συνεχίζετε να λέτε διαρκώς.

Τι θέλουμε από εσάς τώρα, κύριε Υπουργέ; Θέλουμε να κάνετε ό,τι περνάει από το χέρι σας έτσι ώστε άμεσα -χθες!- να λειτουργήσει αυτό το σχολείο -ό,τι περνάει από το χέρι σας, γιατί είναι θέμα καθαρά του Υπουργείου πριν απ’ όλα-, βεβαίως με το κτήριο που υπάρχει και μπορεί να λειτουργήσει, έχει βρεθεί, με τους εκπαιδευτικούς, όλους τους εκπαιδευτικούς και όλα τα παιδιά, και να λυθεί βεβαίως και το ζήτημα της μεταφοράς, της μετακίνησης των παιδιών αυτών στο σχολείο. Γιατί αυτά τα σχολεία -τα ξέρετε εσείς βέβαια- είναι υπερτοπικά, πάνε στα σχολεία δηλαδή από σημεία που απέχουν 5 και 10 και παραπάνω ίσως χιλιόμετρα. Ζητούμε να λυθεί και αυτό το ζήτημα. Περιμένουμε να σας ακούσουμε, συγκεκριμένα όμως.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βλάση, έχετε τα επόμενα τρία λεπτά για την πρωτολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Κύριε Δελή, σας ευχαριστώ θερμά για την ερώτηση που καταθέσατε σχετικά με το 2ο ΕΕΕΕΚ Θέρμης. Πρόκειται για ένα θέμα που πραγματικά αγγίζει την καρδιά της Ειδικής Αγωγής, γιατί αφορά μαθητές που χρειάζονται τη στήριξη της πολιτείας όχι μόνο στα λόγια, αλλά στις πράξεις.

Κατ’ αρχάς να ξεκαθαρίσουμε πού βρισκόμαστε σήμερα, για να υπάρχει μια πλήρης εικόνα. Το νέο κτήριο που θα στεγάσει το σχολείο έχει ήδη παραδοθεί. Είναι ένα πλήρως ανακαινισμένο, προσβάσιμο και απολύτως κατάλληλο κτήριο που ο Δήμος Θέρμης εξασφάλισε και διαμόρφωσε σε πολύ σύντομο χρόνο. Ως Υπουργείο έχουμε ολοκληρώσει τα αναγκαία διοικητικά βήματα και αυτή τη στιγμή αναμένουμε -και αυτό είναι το συγκεκριμένο σημείο- την έκδοση βεβαίωσης για τις τυχόν επιπλέον πιστώσεις από την Περιφέρεια Κεντρικής Μακεδονίας, ώστε να προχωρήσουμε στην έκδοση υπουργικής απόφασης για τη μετονομασία και τη μεταφορά της έδρας της σχολικής μονάδας. Μέχρι, λοιπόν, να ολοκληρωθούν αυτές οι τυπικές διαδικασίες, οι μαθητές συνεχίζουν κανονικά τη φοίτησή τους στα σχολεία όπου έχουν κατανεμηθεί την περσινή σχολική χρονιά, χωρίς να διαταράσσεται η εκπαιδευτική τους καθημερινότητα.

Η Περιφέρεια Κεντρικής Μακεδονίας έχει ρυθμίσει τη μεταφορά των μαθητών, ενώ ήδη έχει ενημερωθεί για την ανάγκη αναπρογραμματισμού των δρομολογίων μετά την έναρξη λειτουργίας του σχολείου στη νέα του έδρα, ώστε με την έκδοση της υπουργικής απόφασης η μεταφορά των μαθητών να γίνει άμεσα, με ασφάλεια και συνέπεια.

Σχετικά τώρα με τις προσλήψεις του εποχικού προσωπικού, οδηγών σχολικών λεωφορείων και συνοδών για τη μεταφορά των μαθητών με ειδικές εκπαιδευτικές ανάγκες των σχολικών μονάδων ειδικής αγωγής και εκπαίδευσης στις Διευθύνσεις Πρωτοβάθμιας και Δευτεροβάθμιας Εκπαίδευσης του Υπουργείου Παιδείας, ενημερώνουμε ότι για το τρέχον σχολικό έτος με Κοινή Υπουργική Απόφαση του Υφυπουργού Εθνικής Οικονομίας και Οικονομικών και του Υφυπουργού Εσωτερικών εγκρίθηκε η πρόσληψη σαράντα ενός οδηγών και συνοδών σχολικών λεωφορείων.

Επομένως, καταλαβαίνετε, κύριε Δελή, ότι γενικότερα η διαδικασία δεν είναι τυπική. Αφορά μια συλλογική, μεγάλη προσπάθεια. Απλώς είναι κάποια βήματα που μένουν να ολοκληρωθούν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Η απάντησή σας μόνο καθησυχαστική δεν είναι. Αυξάνει τις ανησυχίες, όχι μόνο τις δικές μας, αλλά κυρίως αυτών των οικογενειών, των γονέων και των παιδιών. Έχετε πει ότι έχει παραδοθεί το κτήριο -φυσικά, το γνωρίζουμε κι εμείς- με τις ενέργειες του Δήμου, στο κτήριο Κωνσταντινίδη. Έχετε πει πριν από λίγο ότι έχετε ολοκληρώσει τις διοικητικές διαδικασίες. Ξεχάσατε όμως την πιο σημαντική, την έκδοση του ΦΕΚ. Γιατί αν δεν εκδοθεί ΦΕΚ, τι να τις κάνω εγώ τις άλλες διοικητικές διαδικασίες που έχουν ολοκληρωθεί; Δηλαδή, στα χαρτιά σχολείο δεν υπάρχει. Το καταλαβαίνετε νομίζω, το ξέρετε.

 Παρόλα αυτά, το ελληνικό κράτος πληρώνει κάθε μήνα 12.000 ευρώ για να λειτουργεί ένα κτήριο, για να λειτουργεί ένα σχολείο που δεν υπάρχει, σε ένα κτήριο που έχει κατασκευαστεί γι’ αυτό το σχολείο. Το ενοίκιο πληρώνεται κανονικά, είναι 12.000 ευρώ τον μήνα στον ιδιώτη.

Συνεπώς, τα δεδομένα, κύριε Υπουργέ, είναι τα εξής. Σήμερα 20 Οκτωβρίου δεν υπάρχει ΦΕΚ ίδρυσης σχολείου 2ου ΕΕΕΕΚ Θέρμης. Δεν υπάρχει τίποτα. Δεν έχουν γίνει και δεν θα μπορούσαν να γίνουν εγγραφές μαθητών μέσω του myschool σε αυτό το σχολείο. Δεν υπάρχουν εκπαιδευτικοί σε αυτό το σχολείο, το καταλαβαίνετε, από τη στιγμή που δεν υπάρχει σχολείο και δεν έχει λυθεί και το θέμα της μεταφοράς.

Συγγνώμη, αλλά τις διαβεβαιώσεις των υπευθύνων της Περιφέρειας Κεντρικής Μακεδονίας έχουμε πολλές επιφυλάξεις όταν τις ακούμε, γιατί τα προβλήματα είναι σοβαρά και θα περιμέναμε να γίνουν διαγωνισμοί και «ζήσε Μάη να φας τριφύλλι». Εντωμεταξύ ο καιρός περνάει και τα παιδιά αυτά συνεχίζουν να ταλαιπωρούνται.

Όλα λοιπόν είναι στον αέρα, κύριε Υπουργέ. Γι’ αυτό σας είπαμε ότι θα πρέπει τάχιστα να συνεννοηθείτε με την περιφέρεια, να τα τρέξετε όλα με ρυθμούς φαστ τρακ. Αλλού και αλλού όταν θέλετε το κάνετε. Κάντε το κι εδώ λοιπόν στα σχολεία που έχουν ανάγκη, γι’ αυτά τα παιδιά. Εκτός και αν θέλετε να κάνετε συγχωνεύσεις, γιατί αρχίζουμε να σκεφτόμαστε και τέτοια πράγματα, να συγχωνεύσετε το 1ο και το 2ο, ας πούμε, της Θέρμης, γιατί και το 1ο της Θέρμης εκεί που λειτουργεί, ξέρετε, είναι σε ένα παντελώς ακατάλληλο κτήριο.

Εντωμεταξύ, για να σας πω κάτι άλλο και για να σας προϊδεάσω και για τις επόμενες ερωτήσεις μας, τα παιδιά που ήταν στο ειδικό του αυτισμού και τα οποία έχουν διασκορπιστεί σε όλα τα ειδικά σχολεία της Θεσσαλονίκης θα πήγαιναν υποτίθεται από φέτος στο πρώην 23ο Δημοτικό Καλαμαριάς, το οποίο οι υπεύθυνοι του Δήμου Καλαμαριάς μας λένε ότι στην καλύτερη περίπτωση θα είναι έτοιμο από τον Σεπτέμβριο του 2026. Το νηπιαγωγείο του αυτισμού θα πάει στην Κερασιά, ένα μικρό χωριό έξω από τη Θεσσαλονίκη και εκεί απολύτως τίποτα δεν έχει γίνει.

Όπως καταλαβαίνετε, όλα αυτά προκαλούν μεγάλη αγανάκτηση και αγωνία στους γονείς αυτών των παιδιών, οι οποίοι προβαίνουν -και πολύ καλά κάνουν και τις στηρίζουμε- σε κινητοποιήσεις στην περιφέρεια, στις διευθύνσεις, παντού. Θα είμαστε δίπλα τους, έτσι ώστε τα παιδιά τους να έχουν ένα σχολείο αντάξιο της εποχής, αντίστοιχο των αναγκών τους, μαζί με τους εκπαιδευτικούς. Σε αυτόν τον αγώνα, σας είπα, θα είμαστε μαζί.

Περιμένουμε να ακούσουμε τώρα να δώσετε μια έστω συγκεκριμένη ημερομηνία. Υπουργείο είστε. Δεν μπορείτε να βγάλετε ένα ΦΕΚ για την ίδρυση αυτού του σχολείου; Ποιος θα το κάνει αυτό; Εσείς είστε αρμόδιοι να το κάνετε, έτσι ώστε να τρέξουν γρήγορα τα πράγματα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βλάσση, έχετε τον λόγο για τα επόμενα τρία λεπτά για να ολοκληρώσετε τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Δελή, χαίρομαι πραγματικά που παραδεχτήκατε ότι το καινούργιο κτήριο είναι έτοιμο για να υποδεχτεί τους μαθητές.

**ΙΩΑΝΝΗΣ ΔΕΛΗΣ:** Το κτήριο είναι έτοιμο. Σχολείο δεν υπάρχει. Τι να το κάνουμε που είναι έτοιμο;

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ήμουν πολύ ξεκάθαρος. Θα το επαναλάβω όμως για άλλη μια φορά, γιατί μπορεί να μην το ακούσατε, να μην το προσέξατε.

Μιλήσατε για ΦΕΚ, σας είπα ότι όλα τα διοικητικά βήματα έχουν γίνει και αναμένουμε αυτήν τη στιγμή την έκδοση βεβαίωσης για τυχόν επιπλέον πιστώσεις από την Περιφέρεια Κεντρικής Μακεδονίας. Με το που θα μας δώσει η Περιφέρεια Κεντρικής Μακεδονίας τη συγκεκριμένη βεβαίωση, προχωράμε σε έκδοση υπουργικής απόφασης, το οποίο βέβαια σημαίνει ΦΕΚ, σημαίνει μετονομασία και μεταφορά της έδρας της σχολικής μονάδας.

**ΙΩΑΝΝΗΣ ΔΕΛΗΣ:** Πάρτε ένα τηλέφωνο τον Περιφερειάρχη.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Νομίζω είναι πολύ απλό, αυτονόητο, με το που μας στέλνει η περιφέρεια αυτό. Είναι πολύ συγκεκριμένο αυτό που σας λέω. Νομίζω ότι δεν χαίρει οποιασδήποτε αμφισβήτησης.

Τώρα καλό είναι να πάμε και στη μεγαλύτερη εικόνα, πέραν από αυτό που σας το απάντησα ξεκάθαρα και σαφώς. Όλοι οι μαθητές που ανήκουν στο 2ο ΕΕΕΕΚ Πυλαίας Χορτιάτη φοιτούν κανονικά, κύριε Δελή, μέχρι να ολοκληρωθεί η μεταφορά του σχολείου στη νέα του έδρα. Έχει ολοκληρωθεί η στελέχωση του σχολείου…

**ΙΩΑΝΝΗΣ ΔΕΛΗΣ:** Φοιτούν σε άλλα σχολεία.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Επαναλαμβάνω και λέω ότι έχει ολοκληρωθεί -δεν λέω ότι έχουμε κενά- η στελέχωση του σχολείου με το απαραίτητο ειδικό εκπαιδευτικό προσωπικό και η μεταφορά τους επίσης γίνεται κανονικά. Διότι εμείς πιστεύουμε ότι δεν πρέπει να χαθεί ούτε μια μέρα μαθήματος για τα παιδιά. Η έγκαιρη στελέχωση έτσι κι αλλιώς ανήκει γενικότερα σε αυτά που τρέχουμε και προσπαθούμε να είμαστε στους χρόνους μας έτοιμοι στο Υπουργείο.

Όσον αφορά τον σχεδιασμό, επειδή δεν σταματάει εδώ και θέλω να προχωρήσω επειδή είπα για τη μεγαλύτερη εικόνα, θα πω και τη μεγαλύτερη εικόνα. Όπως ενημερώνει και ο Δήμος Θέρμης, έχει ήδη παραχωρηθεί και ένα οικόπεδο 20 στρεμμάτων στο Νέο Ρύσιο, όπου προγραμματίζεται η ανέγερση νέου μόνιμου σχολικού συγκροτήματος ειδικής αγωγής που θα στεγάσει το 1ο Εργαστήριο Ειδικής Επαγγελματικής Εκπαίδευσης Κατάρτισης Δήμου Θέρμης, το 2ο Ενιαίο Ειδικό Επαγγελματικό Γυμνάσιο Λύκειο Ανατολικής Θεσσαλονίκης, καθώς και το εν λόγω 2ο ΕΕΕΕΚ Θέρμης. Η ΚΤΥΠ ΑΕ -είναι εδώ και ο Υπουργός- εκπονεί ήδη την αρχιτεκτονική προμελέτη με τη συνεργασία βέβαια του Υπουργείου Εσωτερικών και θα προχωρήσουμε με τη διαδικασία του άρθρου 50 του νόμου 4412 του 2016.

Και τελευταίο, το πιο ανθρώπινο σημείο, να πούμε ότι, κύριε Δελή, η πολιτεία δεν μένει μόνο στη διαχείριση προβλημάτων, αλλά προσπαθούμε πραγματικά -και χαρακτηριστικό παράδειγμα είναι η Θέρμη- να δώσουμε τη βέλτιστη λύση σε τέτοια θέματα που υπάρχουν μπροστά μας.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενη είναι η δέκατη έβδομη με αριθμό 60/13-10-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή, προς την Υπουργό Παιδείας, Θρησκευμάτων και Αθλητισμού με θέμα: «Άμεση λειτουργία του 2ου Ειδικού Εργαστηρίου Επαγγελματικής Εκπαίδευσης και Κατάρτισης  Θέρμης στην Περιφερειακή Ενότητα Θεσσαλονίκης».

Έχετε τον λόγο να θέσετε το ερώτημά σας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κυρία Πρόεδρε.

Βρισκόμαστε πάνω από έναν μήνα μετά την έναρξη της σχολικής χρονιάς και οι γονείς, οι εκπαιδευτικοί, οι μαθητές και οι μαθήτριες στις δυτικές συνοικίες της Αττικής αντιμετωπίζουν τις συνέπειες, Υπουργέ, της αποφασιστικής υλοποίησης των αντιδραστικών διατάξεων της αντιεκπαιδευτικής πολιτικής, διατάξεων που λογαριάζουν ως κόστος ακόμα και τη μόρφωση των παιδιών.

Μόνο στη Διεύθυνση Πρωτοβάθμιας Εκπαίδευσης Γ΄ Αθήνας υπάρχουν 536 κενά σε εκπαιδευτικούς γενικής παιδείας, ειδικής αγωγής, αλλά και σε ειδικότητες, σε ειδικό βοηθητικό και λοιπό επιστημονικό προσωπικό, ακόμα και μετά την πρώτη και τη δεύτερη φάση των διορισμών και των προσλήψεων αναπληρωτών. Μιλάμε δηλαδή για χιλιάδες χαμένες διδακτικές ώρες.

Επειδή επικαλεστήκατε σε προηγούμενη απάντηση σε ερώτηση το θεσμικό πλαίσιο, μα αυτό το θεσμικό πλαίσιο που έχετε διαμορφώσει και η σημερινή Κυβέρνηση, αλλά συνεχίζοντας και το έργο των προηγούμενων κυβερνήσεων, είναι που φέρνει όχι μόνο κενά σε εκπαιδευτικούς, είναι που φέρνει τους «κόφτες» στην παράλληλη στήριξη. Γιατί σήμερα, Υπουργέ, υπάρχουν σχολικές τάξεις πρωτοβάθμιας εκπαίδευσης σε σχολεία της Δυτικής Αθήνας που δεν υπάρχει ούτε μία παράλληλη στήριξη, ενώ υπάρχουν δύο και τρία παιδάκια με διαγνωστικές αξιολογήσεις από το ΚΕΔΑΣΥ.

Αυτό το θεσμικό πλαίσιο που επικαλείστε είναι που οι ειδικότητες και τα τμήματα ένταξης αγνοούνται, είναι που έχουμε συγχωνεύσεις τμημάτων και υπεράριθμα τμήματα με 25 και 27 μαθητές ανά τάξη. Καταλαβαίνετε τι σημαίνει για ένα παιδί Α΄ Δημοτικού να είναι με άλλα 25 παιδάκια και μάλιστα σε ορισμένες περιπτώσεις να χρειάζεται και επιπλέον στήριξη και να μην την έχει;

Και βέβαια αυτή η κατάσταση έρχεται να επιδεινωθεί με την εκρηκτική κατάσταση που επικρατεί και στη σχολική στέγη, γιατί μετά από έξι χρόνια, για παράδειγμα, Υπουργέ, τα σεισμόπληκτα σχολεία του Αιγάλεω παραμένουν σεισμόπληκτα. Σήμερα το 2025 εξακολουθούν να γίνονται μαθήματα στα νηπιαγωγεία σε κοντέινερ. Αυτό ισχύει βέβαια και για τα δημοτικά σχολεία, ακόμα και για ειδικά σχολεία.

Γι’ αυτό, αν θέλετε, και οι γονείς είναι εξοργισμένοι από την κατάσταση που επικρατεί με όλα αυτά, αλλά πολύ περισσότερο και με τους «κόφτες» στα ολοήμερα τμήματα. Και δεν φτάνει που αποκλείονται μαθητές και μαθήτριες με βάση την εργασιακή κατάσταση των γονιών τους, πλέον διευθυντές σχολείων καλούνται να κάνουν διαγωνισμό, λοταρία, κλήρωση για να αποφασιστεί ποιοι θα είναι οι τυχεροί μαθητές οι οποίοι θα έχουν μία θέση στο ολοήμερο.

Γιατί; Διότι τα παιδιά των εργαζόμενων γονιών είναι υπεράριθμα με βάση τις δυνατότητες που λέτε δημιουργίας ολοήμερου τμήματος.

Για παράδειγμα, τι έχει να απαντήσει το Υπουργείο, κύριε Υπουργέ, στους εργαζόμενους γονείς, που έχει κυριολεκτικά βομβαρδιστεί οποιοσδήποτε οικογενειακός προγραμματισμός τους με αυτή την εξέλιξη με τα ολοήμερα; Τι έχει να πει στον γονιό που απολύθηκε, γιατί δεν έχει ολοήμερο τμήμα το σχολείο του παιδιού του και έπρεπε να απουσιάζει από την εργασία του;

Γι’ αυτό σωστά οι γονείς αγανακτισμένοι αναρωτιούνται γι’ αυτό που λέτε ότι επιτρέπει ο νόμος, αναρωτιούνται ποιος είναι αυτός ο νόμος που αφήνει κενά και ακάλυπτες ανάγκες, υπονομεύοντας τα μορφωτικά δικαιώματα των παιδιών.

Με βάση αυτά ερωτάται το Υπουργείο τι προτίθεται να κάνει για να καλυφθούν όλα τα κενά σε εκπαιδευτικούς και βοηθητικό προσωπικό, ώστε να μην υπάρχουν άλλες χαμένες ώρες, ώστε να σταματήσει η αθλιότητα με τα εικοσιπεντάρια τμήματα και τις συγχωνεύσεις τμημάτων σε όλη τη Διεύθυνση Πρωτοβάθμιας Εκπαίδευσης Γ΄ Αθήνας, τι προτίθεται να κάνει για να ικανοποιηθούν οι σύγχρονες μορφωτικές ανάγκες των παιδιών.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Βλάση.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Πρόεδρε, κυρία Δάγκα, η ερώτηση που συζητάμε σήμερα, μολονότι αποτυπώνει την αγωνία ενός μεγάλου μέρους της κοινωνίας μας και ειδικά της Γ΄ Αθήνας που είναι πολυπληθή, ωστόσο πρέπει να πούμε ότι βασίζεται σε μια εντελώς λανθασμένη αφετηρία, γιατί δεν ανταποκρίνεται στα πραγματικά δεδομένα της εκπαιδευτικής διοίκησης ούτε αποτυπώνει την πραγματική εικόνα των σχολικών μονάδων.

Πρώτον, μέχρι στιγμής, στη γ΄ φάση των προσλήψεων δεν έχει ζητηθεί από τις υπηρεσίες μας να δηλώσουν κενά. Συνεπώς δεν μπορεί να γίνεται λόγος για δήθεν πλαφόν που θέτει το Υπουργείο. Και για να σας προλάβω, αυτό δεν έχει συμβεί ούτε στις προηγούμενες δύο φάσεις.

Συνεπώς το Υπουργείο Παιδείας δεν επιβάλλει περιορισμούς, αλλά ακολουθεί μια σαφή, θεσμοθετημένη και διαφανή διαδικασία, όπου τα κενά δηλώνονται βάσει των πραγματικών αναγκών.

Θα μου επιτρέψετε να σταθώ σε ένα άλλο ζήτημα και θα μου επιτρέψετε να είμαι κάθετος. Δεν ισχύει αυτό που είπατε ότι οι διευθυντές σχολείων πραγματοποιούν κληρώσεις για τις θέσεις των ολοήμερων και προφανώς υποθέτω ότι θα αναφέρεστε σε ένα μεμονωμένο περιστατικό που έγινε στο Περιστέρι, όπου η Διεύθυνση όμως παρενέβη άμεσα -γιατί δεν το ολοκληρώσατε, είπατε μόνο το πρώτο κομμάτι- και επιβλήθηκαν κυρώσεις στον διευθυντή που ενήργησε αντίθετα με τις οδηγίες.

Επομένως, είναι ξεκάθαρο το πώς λειτουργεί η Κυβέρνηση, είναι ξεκάθαρο το πώς λειτουργεί η ηγεσία του Υπουργείου, είναι ξεκάθαρο ότι όλες οι εγκύκλιοι, όποια εγκύκλιος βγαίνει, όπως η συγκεκριμένη για τα ολοήμερα, είναι ακριβώς για να βοηθήσει να καλυφθούν αυτά. Και όπως είπαμε όλα τα ολοήμερα θα καλυφθούν από όσο κόσμο χρειάζεται. Γιατί εμείς δεν είμαστε μόνο δίπλα στα παιδιά, αλλά είμαστε δίπλα και στους γονείς που εργάζονται και εύλογα ανησυχούν, όταν κάποιες μέρες έχουν περάσει και δεν υπάρχει το ολοήμερο να λειτουργεί.

Τέλος, όσον αφορά τα κενά, θα μου επιτρέψετε να τα συνεχίσω στη δευτερολογία μου, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κυρία Πρόεδρε.

Δηλαδή, Υπουργέ, μου λέτε ότι είναι εκτός πραγματικότητας και δεν ανταποκρίνεται στην πραγματική κατάσταση των σχολικών μονάδων πως αυτή τη στιγμή δεν λειτουργούν στην πλήρη ανάπτυξη τα ολοήμερα τμήματα; Μου λέτε ότι δεν ισχύει ότι υπάρχουν 69 κενά σε νηπιαγωγούς, 48 κενά σε δασκάλους, 196 κενά σε δασκάλους ειδικής αγωγής, 91 κενά σε νηπιαγωγούς ειδικής αγωγής, 33 κενά σε καθηγητές ξένης γλώσσας, 71 κενά σε ειδικότητες; Δηλαδή δεν κάνουν τα παιδιά ούτε γυμναστική, έτσι! Μου λέτε ότι δεν υπάρχουν 28 κενά σε ειδικό βοηθητικό προσωπικό, ψυχολόγους, κοινωνικούς λειτουργούς, εργοθεραπευτές, λογοθεραπευτές ψυχοθεραπευτές; Θέλετε να μου πείτε ότι αυτά είναι εκτός πραγματικότητας;

Γιατί αυτά βιώνουν οι γονείς, οι εκπαιδευτικοί, οι μαθητές και οι μαθήτριες στις δυτικές συνοικίες, από το Χαϊδάρι, την Αγία Βαρβάρα, το Αιγάλεω, το Περιστέρι, την Πετρούπολη, το Ίλιον, τους Αγίους Αναργύρους, το Καματερό. Αυτά βιώνουν, αυτές τις συνέπειες αυτού του θεσμικού πλαισίου, που λογαριάζει με τη λογική των δημοσιονομικών αντοχών και του εξορθολογισμού των δαπανών τις μορφωτικές ανάγκες των παιδιών.

Ε βέβαια, Υπουργέ, άμα είναι να εξοικονομήσετε δασκάλους θα συγχωνεύσετε τμήματα, θα κάνετε είκοσι επτάρια τμήματα, άμα είναι για τον εξορθολογισμό των δαπανών θα είναι μία παράλληλη στήριξη για δύο παιδάκια. Αυτά δεν θεσμοθετήσατε τον Αύγουστο; Αυτά δεν θεσμοθετήσατε;

Και το κύριο είναι ότι επιβεβαιώνεται η θέση του ΚΚΕ για γενναία κρατική χρηματοδότηση και μόνιμους διορισμούς όλου του αναγκαίου εκπαιδευτικού προσωπικού και λοιπού βοηθητικού προσωπικού, γιατί αυτό μπορεί να απαντήσει στη σύγχρονη δυνατότητα και στις σύγχρονες ανάγκες μαθητών και μαθητριών με τις τεράστιες δυνατότητες της εποχής μας.

Αυτό είναι σήμερα σύγχρονο και ρεαλιστικό και με κριτήριο τις σύγχρονες κοινωνικές ανάγκες, και όχι βέβαια με κριτήριο το κόστος-όφελος για το κράτος, τις λεγόμενες δημοσιονομικές αντοχές, με τους κόφτες των δημοσιονομικών δαπανών, του εξορθολογισμού των δαπανών κ.λπ.

Τώρα τι θα κάνετε για παράδειγμα, Υπουργέ, που τα κενά τα καλύπτατε με προσλήψεις αναπληρωτών οι οποίες καλύπτονταν από το πρόγραμμα του ΕΣΠΑ; Τι θα κάνετε τώρα που λήγει; Τι θα κάνετε; Επιβεβαιώνεται ή δεν επιβεβαιώνεται η τοποθέτηση του ΚΚΕ;

Κυρίως όμως, ανεξάρτητα από τη δευτερολογία σας, να είστε σίγουρος, Υπουργέ, ότι ούτε οι γονείς, με τους συλλόγους και τις ενώσεις γονέων τους, ούτε προφανώς οι εκπαιδευτικοί, ούτε και οι μαθητές και οι μαθήτριες, έστω και αν είναι στο δημοτικό, δεν πρόκειται να συμφιλιωθούν με αυτή την άθλια κανονικότητα, με αυτή την άθλια κανονικότητα που θεωρεί δεδομένο ότι θα υπάρχουν κενά και κόφτες στις σύγχρονες μορφωτικές τους ανάγκες.

Να είστε σίγουρος ότι θα συνεχίσουν να σας στριμώχνουν, να αναδεικνύουν τα προβλήματα, πολύ περισσότερο, Υπουργέ, να παλεύουν για το σχολείο των σύγχρονων αναγκών και δυνατοτήτων, για ένα σχολείο στο μπόι των ανθρώπων και των ονείρων.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βλάση, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία Δάγκα, μπορεί να προσπαθείτε να λέτε ότι οι γονείς, οι εκπαιδευτικοί ή τα παιδιά είναι απέναντι από εμάς, αλλά εμείς δείχνουμε καθημερινά με τις πρακτικές μας ότι είμαστε μαζί και παλεύουμε μαζί για ένα καλύτερο εκπαιδευτικό σύστημα.

Αυτό το έχουμε δείξει επανειλημμένως, γιατί είμαστε η πρώτη Κυβέρνηση με τόσους μόνιμους διορισμούς, η πρώτη Κυβέρνηση που κάνουμε τόσα για το κτιριακό. Εδώ είναι ο Υπουργός. Ήδη 530 σχολεία έχουν ανακαινιστεί και ακολουθεί η δεύτερη φάση με 2.500 χιλιάδες σχολικά κτίρια, κάτι που κανείς ποτέ δεν είχε κάνει. Δείχνουμε πραγματικά ότι είμαστε δίπλα σε κάθε παιδί, σε κάθε γονιό, σε κάθε εκπαιδευτικό.

Επιτρέψτε μου τώρα, επειδή μιλήσατε για τα κενά, να σας πω ότι το Υπουργείο Παιδείας ποτέ δεν αποκρύπτει ούτε περιορίζει τα κενά. Αντίθετα λειτουργούμε με πλήρη διαφάνεια και συντονισμό με τις διευθύνσεις εκπαίδευσης.

Αναφέρατε έναν αριθμό. Ο αριθμός των 536 κενών που αναφέρατε στην ερώτησή σας, θα μου επιτρέψετε, αλλά είναι και πλασματικός και αβάσιμος. Τα πραγματικά κενά είναι πολύ λιγότερα, περίπου στα 400.

Δεν λέμε ότι όλα είναι καλώς καμωμένα. Σαφώς υπάρχουν ελλείψεις. Εμείς σας λέμε τους πραγματικούς αριθμούς και αυτούς τους οποίους θα έρθουμε να καλύψουμε, όπως το έχουμε κάνει όλο το προηγούμενο διάστημα έχοντας κάνει τους περισσότερους διορισμούς, επαναλαμβάνω, των τελευταίων χρόνων, και αυτό το κάνει πρώτη η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη. Κατά το ίδιο τον ίδιο τρόπο, θα σας πω ότι θα καλυφθούν και τα ολοήμερα, όπου δεν έχουν καλυφθεί έως σήμερα.

Ας δούμε τώρα όμως και την περιοχή που θίγετε με τη συγκεκριμένη επίκαιρη ερώτηση. Στη Γ΄ Αθήνας μόνο από το 2020 μέχρι σήμερα -και αυτό απορώ γιατί δεν το είπατε, κυρία συνάδελφε- έχουν έρθει 504 μόνιμοι εκπαιδευτικοί, 504 μόνιμοι διορισμοί. Ποτέ στο παρελθόν δεν είχε ακουμπήσει κάποια κυβέρνηση τόσο πολύ στα δυτικά προάστια όπως είπατε εσείς. Μόνο φέτος, 215 νέοι άνθρωποι μπήκαν στις τάξεις και ήδη από τις δύο πρώτες φάσεις 1.161 αναπληρωτές έχουν προσληφθεί και υπηρετούν στα σχολεία της περιοχής.

Διότι πίσω από όλα αυτά δεν υπάρχουν μόνο αριθμοί, κυρία συνάδελφε, υπάρχουν πρόσωπα. Εγώ έρχομαι εδώ και επαναλαμβάνω ότι το Υπουργείο θα κάνει και με την τρίτη φάση, δηλαδή τέλος του μήνα με το καλό, όλες τις απαραίτητες κινήσεις για να κλείσουμε και όλα τα κενά όπου υπάρχουν.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Εισερχόμαστε στην τέταρτη με αριθμό 48/13-10-2025 επίκαιρη ερώτηση δεύτερου κύκλου του Προέδρου της Κ.Ο. ΝΕΑ ΑΡΙΣΤΕΡΑ και Βουλευτή Μεσσηνίας κ. Αλέξανδρου (Αλέξη) Χαρίτσηπρος τον Υπουργό Υποδομών και Μεταφορών με θέμα: «Στις κυβερνητικές καλένδες ο οδικός άξονας Πύργος - Καλό Νερό – Τσακώνα».

Κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κύριε Υπουργέ, πρέπει να σας πω ότι έχω σταματήσει πια να μετράω πόσες ερωτήσεις, και απλές ερωτήσεις και επίκαιρες ερωτήσεις, έχω κάνει για αυτό το ζήτημα τα τελευταία έξι χρόνια. Έχουν παρελάσει από εδώ πάρα πολλοί Υπουργοί, Αναπληρωτές Υπουργοί, Υφυπουργοί, έχουν πει για μελέτες, έχουν πει για προμελέτες, έχουν πει για χρηματοδοτήσεις, οι οποίες οσονούπω εγκρίνονται, και μέχρι στιγμής, κύριε Υπουργέ, δεν έχουμε δει απολύτως τίποτα. Αυτή δυστυχώς είναι η πραγματικότητα.

Και δεν νομίζω ότι χρειάζεται να επιχειρηματολογήσω γιατί ο υφιστάμενος δρόμος, το υφιστάμενο οδικό δίκτυο, είναι ο ορισμός αυτού που λέμε δρόμος καρμανιόλα. Με μία λωρίδα κυκλοφορίας ανά κατεύθυνση, με αφύλακτες διασταυρώσεις και ελλιπή σήμανση, με συχνή κυκλοφορία φορτηγών και αγροτικών μηχανημάτων και ειδικά κατά τη θερινή περίοδο ο φόρτος του τμήματος Τσακώνα-Καλό Νερό αυξάνεται εκθετικά γιατί προστίθενται βεβαίως και χιλιάδες παραθεριστές στην περιοχή της Δυτικής Μεσσηνίας και στην Ηλεία.

Και βεβαίως, κύριε Υπουργέ, το χειρότερο από όλα, ο φόρος αίματος που πληρώνουμε, που πληρώνει η περιοχή, είναι πάρα πολύ βαρύς. Άνθρωποι χάνουν τη ζωή τους, άλλοι άνθρωποι τραυματίζονται σοβαρά. Δεν νομίζω ότι χρειάζεται να υπενθυμίσω ότι μόλις πέρυσι το καλοκαίρι είχαμε ένα τραγικό δυστύχημα, το οποίο στέρησε τη ζωή σε τέσσερις συνανθρώπους μας μεταξύ των οποίων ένα βρέφος και ένα κορίτσι δεκατριών ετών.

Και τι έχει γίνει λοιπόν για αυτό το έργο, αυτό το πολύπαθο έργο; Τον Αύγουστο του 2022 το έργο απεντάσσεται από την παραχώρηση της Ολυμπίας Οδού. Έπρεπε να φτάσουμε στον Δεκέμβριο του 2023, επαναλαμβάνω Δεκέμβριο του 2023, κύριε Υπουργέ, για να ανακοινώσει ο τότε Υπουργός ότι ανατέθηκε στον παραχωρησιούχο η εκπόνηση μελετών και από τότε -κλείνουμε σε λίγο δύο χρόνια- δεν έχει υπάρξει η παραμικρή εξέλιξη.

Στις 18 Οκτωβρίου 2024, πριν από έναν χρόνο ακριβώς, ήμουν και πάλι εδώ με επίκαιρη ερώτηση προς τον Υφυπουργό, τον κ. Ταχιάο τότε, και στην ερώτησή μου αυτή, αν υπάρχει δηλαδή μελέτη, απαντάει ο κ. Ταχιάος -και διαβάζω από τα Πρακτικά για να είμαι ακριβής- «Ναι, θα υπάρξει προμελέτη σε δύο εβδομάδες από τώρα. Σε δύο εβδομάδες λοιπόν θα κατατεθεί η προμελέτη απ’ όσο έχω πληροφορηθεί από τον παραχωρησιούχο. Τι περιλαμβάνει αυτή; Αυτή περιλαμβάνει τρία διαφορετικά εναλλακτικά σενάρια ειδικά για τη Λίμνη Καϊάφα». Αυτό είναι στις 18 Οκτωβρίου 2024, πριν από δύο χρόνια.

Στις 14 Νοεμβρίου του 2024 επανέρχομαι, κύριε Υπουργέ, και κάνω αίτηση κατάθεσης εγγράφων και ζητάω να προσκομιστούν στη Βουλή οι σχετικές προμελέτες. Μέχρι σήμερα, έναν χρόνο μετά, δεν έχω λάβει απολύτως τίποτα, κύριε Υπουργέ, και αναρωτιέμαι γιατί συμβαίνουν όλα αυτά, γιατί συνεχίζεται αυτή η κοροϊδία και αυτός ο εμπαιγμός.

Γνωρίζετε πολύ καλά, το αντιλαμβάνεστε νομίζω, ότι αυτό το θέμα δεν είναι προσωπικό, δεν αφορά εμένα, ούτε αφορά τον εκάστοτε Υπουργό. Αυτό το θέμα αφορά μια ολόκληρη περιοχή, αφορά δύο νομούς, τη Μεσσηνία και την Ηλεία. Αφορά χιλιάδες ανθρώπους που μετακινούνται καθημερινά σε αυτόν το δρόμο. Αφορά χιλιάδες παραθεριστές ειδικά τους θερινούς μήνες. Αφορά την ανάκαμψη και την ανάπτυξη μιας ολόκληρης περιοχής η οποία έχει πολύ μεγάλες δυνατότητες, αλλά αυτήν τη στιγμή είναι αποκομμένη. Και βεβαίως δεν είναι το πρόβλημα του Καϊάφα, η δικαιολογία η οποία χρησιμοποιείται όλα αυτά τα χρόνια. Σε αυτήν τη χώρα έχουν κατασκευαστεί αυτοκινητόδρομοι όλα αυτά τα χρόνια, υπάρχει τεχνογνωσία για να παρακαμφθεί αυτό το πρόβλημα.

Αυτήν τη στιγμή λοιπόν και εσείς ως Υπουργός, αλλά και εγώ, ως ερωτών Βουλευτής, λογοδοτούμε προς τους πολίτες της Μεσσηνίας και της Ηλείας, κύριε Υπουργέ, και γι’ αυτό περιμένω και περιμένουν κυρίως αυτοί οι πολίτες πολύ συγκεκριμένες απαντήσεις, κύριε Υπουργέ. Πείτε μου λοιπόν, σας παρακαλώ, συγκεκριμένα τι έχει γίνει από πέρυσι τον Οκτώβρη όταν δεσμευόταν ο Υφυπουργός ότι θα υπάρχουν προμελέτες μέσα σε δύο εβδομάδες και δεν έχει γίνει τίποτα. Τι έχει γίνει μέχρι τώρα; Τι έχει γίνει με τις μελέτες και τις προμελέτες; Σας έχουν παραδοθεί από τον παραχωρησιούχο; Έχετε καταλήξει κάπου μεταξύ των εναλλακτικών σεναρίων; Και βεβαίως, υπάρχει χρονοδιάγραμμα υλοποίησης; Και το πιο σημαντικό, υπάρχει διασφαλισμένη χρηματοδότηση για το συγκεκριμένο έργο; Θέτω πολύ σαφείς ερωτήσεις, κύριε Υπουργέ, και θα παρακαλούσα για αντίστοιχα σαφείς απαντήσεις από την πλευρά σας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Υποδομών και Μεταφορών, ο κ. Χρίστος Δήμας, για τρία λεπτά.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ πολύ, κυρία Πρόεδρε.

Κύριε συνάδελφε, σας ευχαριστώ πολύ για την ερώτηση γιατί αφενός μου δίνετε την ευκαιρία να αντικρούσω την αβάσιμη συλλογιστική σας αφετέρου να αποδείξω με στοιχεία ότι το έργο Πύργος-Καλό Νερό-Τσακώνα κάθε άλλο παρά στις καλένδες, όπως υποστηρίζετε εσείς, βρίσκεται. Και το λέω αυτό διότι για πρώτη φορά μετά από δεκαετίες έχουν δρομολογηθεί όλες οι απαιτούμενες ενέργειες για να ξεπεραστούν τα νομικά και τεχνικά εμπόδια που κρατούσαν το έργο στάσιμο.

Καταρχάς θα ήθελα να σταθώ στο πολύ σημαντικό έργο της ολοκλήρωσης και της παράδοσης στην κυκλοφορία το αμέσως επόμενο χρονικό διάστημα των τελευταίων δέκα χιλιομέτρων του αυτοκινητόδρομου Πάτρα-Πύργος. Ξέρετε, το γεγονός ότι δεν έχουν παραδοθεί τα 10 χιλιόμετρα του τμήματος Μιντιλόγλι-Αλισσός δεν σημαίνει ότι το έργο είναι ημιτελές. Αντιθέτως, εξασφαλίζουμε ότι θα παραδοθεί και αυτό, όπως παραδόθηκαν και τα πρώτα 65 χιλιόμετρα, πλήρως ασφαλές για χρήση στους οδηγούς.

Και γιατί επιλέξαμε ως Κυβέρνηση να διαφοροποιηθεί χρονικά και σε δύο τμήματα η παράδοση του Πάτρα-Πύργος; Γιατί το τμήμα αυτό των 10 χιλιομέτρων χρησιμοποιείτο, ήταν δηλαδή σε κυκλοφορία από τους οδηγούς, και από τις 15 Σεπτεμβρίου έχει γίνει παράκαμψη, ώστε να μπορέσει η κατασκευαστική εταιρεία να αφοσιωθεί απρόσκοπτη, προκειμένου να παραδοθεί το έργο εντός χρονοδιαγράμματος. Πρόκειται για ένα σημείο που επί σειρά δεκαετιών είχε δυσκολέψει χιλιάδες Έλληνες πολίτες και που ως Κυβέρνηση είμαστε υπερήφανοι που βάζουμε τέλος σε αυτό.

Από εκεί και πέρα στο πλαίσιο των αρμοδιοτήτων του Υπουργείου Υποδομών και Μεταφορών ως προς την ερώτησή σας σας ενημερώνω για τα εξής: Η κατασκευή του οδικού άξονα Πύργος-Καλό Νερό-Τσακώνα αποτελεί ένα ώριμο αίτημα των τοπικών κοινωνιών κρίσιμο για την οδική ασφάλεια και τη συνδεσιμότητα της Δυτικής Πελοποννήσου με τον υπόλοιπο εθνικό κορμό. Ασφαλώς, γνωρίζουμε πλήρως τη σημασία και την πολυπλοκότητα του έργου, το οποίο παραμένει σε προτεραιότητα για το Υπουργείο μας.

Πρώτον, αναφορικά με την εξέλιξη του έργου, τις μελέτες, το χρονοδιάγραμμα και τις ενέργειες του Υπουργείου να σας πω ότι ο συγκεκριμένος άξονας αποτελεί τμήμα της αρχικής παραχώρησης της Ολυμπίας Οδού, είναι ο ν.3621/2007, η οποία τροποποιήθηκε με το ν.4219/2013 και το ν.4876/2021. Με βάση τις συμβατικές υποχρεώσεις το Υπουργείο έχει ήδη δώσει εντολή στον παραχωρησιούχο να προβεί στην εκπόνηση των απαραίτητων μελετών για το σύνολο του τμήματος εισόδου Πύργου-Αλφειός-Καλό Νερό-Τσακώνα και ειδικότερα έχουν εγκριθεί προμελέτες οδοποιίας από τον ανεξάρτητο μηχανικό για τα υποτμήματα Αλφειός- Σαμικό, Σαμικό-Ζαχάρω, Ζαχάρω-Ελιά και Ελιά-Καλό Νερό. Οι μελέτες αυτές επικαιροποιούνται με σκοπό την υποβολή του τελικού σχεδιασμού.

Ωστόσο, λόγω της απόφασης του Συμβουλίου της Επικρατείας υπ’ αριθμόν 2473/2010 με την οποία ακυρώθηκαν οι περιβαλλοντικοί όροι διέλευσης εντός των ορίων του Δήμου Ζαχάρως, η διοίκηση εξετάζει εναλλακτικές λύσεις χάραξης, όπως είναι η ανατολική χάραξη μέσω του ορεινού όγκου Λαπίθα με σήραγγα στην περιοχή του Καϊάφα και παράκαμψη της Ζαχάρως ή τη λεγόμενη μηδενική λύση, δηλαδή βελτίωση της υφιστάμενης χάραξης, διαφοροποιώντας την τεχνικά όπου απαιτείται. Όταν ολοκληρωθούν οι εναλλακτικές μελέτες θα υποβληθεί ανάλυση κόστους-οφέλους και επικαιροποιημένο κυκλοφοριακό μοντέλο. Η τελική λύση θα υποβληθεί για τη νέα περιβαλλοντική αδειοδότηση.

Όσον αφορά στο τμήμα Καλό Νερό-Τσακώνα έχει ήδη εκπονηθεί και εγκριθεί η οριστική μελέτη οδοποιίας, άρα με την ολοκλήρωση των μελετών θα υποβληθεί σχετικός φάκελος διαχείρισης στις αρμόδιες ευρωπαϊκές αρχές που θα εμπεριέχει αντίστοιχο μηχανισμό υλοποίησης του συνόλου του έργου Πύργος-Καλό Νερό-Τσακώνα ως επέκταση της παραχώρησης της Ολυμπίας Οδού.

Αναφορικά με τον προϋπολογισμό και τη χρηματοδότηση, ο εκτιμώμενος προϋπολογισμός του έργου, σύμφωνα με τις υφιστάμενες προμελέτες και λαμβάνοντας υπόψη την πιθανή υιοθέτηση της μηδενικής λύσης για το τμήμα της Ζαχάρως, ανέρχεται σε περίπου 700 εκατομμύρια ευρώ. Ωστόσο, σημειώνω ότι ο τελικός προϋπολογισμός θα οριστικοποιηθεί με την ολοκλήρωση των οριστικών μελετών.

Συνεπώς, όπως αντιλαμβάνεστε το έργο δεν έχει εγκαταλειφθεί, όπως εσφαλμένα υποστηρίζετε στην ερώτησή σας. Η πολυπλοκότητα, όμως, του έργου τόσο από πλευράς μελετών όσο και λόγω των παρεμβάσεων του ΣτΕ, επιβάλλει προσεκτική και τεκμηριωμένη προσέγγιση, προκειμένου να εξασφαλιστεί ότι η υλοποίησή του θα γίνει με περιβαλλοντική συμμόρφωση, τεχνική επάρκεια και χρηματοδοτική βιωσιμότητα.

Άρα, το Υπουργείο μας συνεχίζει να εργάζεται με σχέδιο, ρεαλισμό και αίσθημα ευθύνης, ώστε ένα έργο που για χρόνια ταλανίζεται από ασάφειες και ακυρώσεις, να αποκτήσει σαφές χρονοδιάγραμμα και τεχνική ωριμότητα.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν σας δώσω τον λόγο, κύριε Χαρίτση, να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα οχτώ μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Λαμίας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Κύριε Χαρίτση, έχετε τον λόγο για την δευτερολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Υπουργέ, μου είπατε ότι είναι αβάσιμη η λογική μου. Δεν καταλαβαίνω πού είναι το αβάσιμο όταν έρχεται εδώ ένας Υφυπουργός, πριν από ένα χρόνο, να δεσμεύεται ότι σε δύο εβδομάδες θα κατατεθούν οι προμελέτες, να έχει περάσει ένας ολόκληρος χρόνος, να μην έχει γίνει απολύτως τίποτα, να έρχομαι εγώ -να επανέρχομαι- και να ρωτάω ξανά «τι ακριβώς έχει γίνει» και πάλι εσείς να μην έχετε να μου δώσετε μία απάντηση. Σας ρωτάω για το Πύργος-Καλό Νέρο-Τσακώνα κι εσείς μου απαντάτε για το Πάτρα-Πύργος.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Για το Πάτρα – Πύργος απάντησα;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Έτσι δεν ξεκινήσατε την απάντησή σας; Έτσι την ξεκινήσατε, κύριε Υπουργέ, την απάντησή σας. Αρχίσατε να μου λέτε για τα δέκα χιλιόμετρα που απομένουν για το Πάτρα-Πύργος.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Μάλλον δεν ακούτε καλά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αυτό δεν μου λέγατε;

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Θα το δείτε στα Πρακτικά τότε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Παρότι λοιπόν, έχουν γίνει τόσες πολλές ερωτήσεις όλα αυτά τα χρόνια κι εγώ πραγματικά ήρθα με διάθεση να δούμε αν μπορεί να βρεθεί μια λύση και αν μπορούμε να επικοινωνήσουμε στις τοπικές κοινωνίες ότι όντως το έργο προχωράει -γιατί εμένα αυτό με ενδιαφέρει- ήρθατε πάλι εδώ να επαναλάβετε τα όμορφα λόγια περί του ρεαλισμού και του σχεδιασμού του Υπουργείου σας, χωρίς επί της ουσίας να μου απαντήσετε σε μία ερώτηση από αυτές τις οποίες σας έθεσα.

Επαναλάβατε, για παράδειγμα, αυτό που είχε πει ο κ. Ταχιάος ότι ο προϋπολογισμός είναι 700 εκατομμύρια ευρώ. Από πού προκύπτει αυτό το τερατώδες ποσό των 700 εκατομμυρίων ευρώ; Θα μας το εξηγήσετε; Θα μας το τεκμηριώσετε;

Είπατε και εσείς πάλι αυτό που είχε πει και πέρυσι και ο κ. Ταχιάος για τα τρία εναλλακτικά σενάρια. Ποια είναι αυτά τα τρία εναλλακτικά σενάρια; Έχετε προκρίνει κάποιο από τα τρία αυτά σενάρια ή ακόμα είμαστε στη φάση της μελέτης των διαφορετικών σεναρίων;

Έχω ακούσει διάφορα όλα αυτά τα χρόνια, για το συγκεκριμένο έργο, πρέπει να σας πω. Ελπίζω κι εσείς να μην επαναλάβετε το αμίμητο που είχα ακούσει στην προηγούμενη ερώτησή μου, ότι ως προς το σκέλος της χρηματοδότησης το Υπουργείο είναι σε συνεννόηση με την Ευρωπαϊκή Ένωση, αλλά έχει καθυστερήσει το ζήτημα της χρηματοδότησης λόγω γραφειοκρατίας.

Έχω ρωτήσει, έχω ξαναρωτήσει, απάντηση δεν έχω πάρει: Ποιες είναι οι πηγές της χρηματοδότησης, κύριε Υπουργέ; Έχετε, επικοινωνήσει τουλάχιστον με τη Διαχειριστική Αρχή του ΕΣΠΑ; Και αν δεν μπορεί να ενταχθεί στο ΕΣΠΑ, υπάρχουν άλλες πηγές χρηματοδότησης, τις οποίες μελετάτε; Ποιες είναι αυτές οι πηγές χρηματοδότησης;

Σας είπα και πριν και το επαναλαμβάνω, γιατί θεωρώ ότι είναι το πιο κρίσιμο από όλα: Αυτή η συζήτηση, την οποία κάνουμε και η ευθύνη που έχω εγώ, ως Βουλευτής, να ασκώ κοινοβουλευτικό έλεγχο και η ευθύνη που έχετε εσείς, ως Υπουργός, να απαντάτε στον κοινοβουλευτικό έλεγχο, δεν είναι μια συζήτηση, η οποία αφορά εμάς τους δύο. Είναι μια συζήτηση που αφορά τις τοπικές κοινωνίες. Αφορά τον κόσμο στη Μεσσηνία και στην Ηλεία. Αφορά τους χιλιάδες πολίτες, οι οποίοι βιώνουν αυτήν τη μεταφορική απομόνωση και μιλάμε μάλιστα για περιοχές -είστε και από την Πελοπόννησο, πρέπει να τα γνωρίζετε αυτά- οι οποίες κατατάσσονται στις πιο φτωχές σε ολόκληρη την Ευρωπαϊκή Ένωση.

Να σημειώσω, επίσης, κύριε Υπουργέ, ως προς τη σημασία του έργου, ότι το έργο αυτό είναι τμήμα του συνολικού «Μπλε Διαδρόμου», της λεγόμενης «Αδριατικής Οδού», η οποία ξεκινάει από την Τεργέστη και καταλήγει νοτίως στην Καλαμάτα.

Έχει κουραστεί η τοπική κοινωνία από υποσχέσεις, κύριε Υπουργέ, έχει κουραστεί ειλικρινά και πρέπει να σας πω ότι το τελευταίο διάστημα -και αυτό είναι κάτι θετικό και ελπιδοφόρο από όλη αυτή την ιστορία- οι ίδιοι οι τοπικοί φορείς, η αυτοδιοίκηση, τα επιμελητήρια, οι τοπικές κοινωνίες, οι ίδιοι οι πολίτες έχουν πάρει την υπόθεση στα χέρια τους και κινητοποιούνται -μαζί μάλιστα, η Μεσσηνία με την Ηλεία και υπεράνω κομματικών περιχαρακώσεων- γι' αυτό το πολύ σημαντικό έργο και για να σταματήσουμε να θρηνούμε θύματα σε αυτόν το δρόμο.

Περιμένω, λοιπόν, έστω και στη δευτερολογία σας, να μας πείτε: Ποιο είναι πραγματικά το σχέδιο, με ποιο σενάριο θα υλοποιηθεί αυτός ο δρόμος, ποιο είναι το χρονοδιάγραμμα, ποια είναι η πηγή χρηματοδότησης και πότε θα μπορέσουμε να έχουμε στα χέρια μας συγκεκριμένες μελέτες, για να δούμε πώς τελικά θα υλοποιηθεί;

Κλείνω, με το εξής, κυρία Πρόεδρε: Η υλοποίηση ενός τέτοιου έργου δεν αποτελεί ένα προνόμιο ή μια παραχώρηση εκ μέρους της Κυβέρνησης. Αποτελεί συνταγματική υποχρέωση της πολιτείας, κύριε Υπουργέ. Αποτελεί συνταγματική υποχρέωση της πολιτείας απέναντι στους πολίτες, απέναντι στις τοπικές κοινωνίες, για να σταματήσουμε να θρηνούμε θύματα και για να έχει η περιοχή την αναπτυξιακή προοπτική που της αξίζει.

Θα περιμένω, λοιπόν, στη δευτερολογία σας πιο σαφείς απαντήσεις.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε συνάδελφε, είπατε επί λέξει «Έχετε ευθύνη ως Υπουργός να απαντάτε στον κοινοβουλευτικό έλεγχο.». Και θέλω εδώ πέρα ​​να αναδείξω πραγματικά την υποκρισία σας και θα σας πάω πίσω στο μακρινό -ευτυχώς είναι μακρινό- 2018.

Τότε, κύριε Χαρίτση, ήσασταν Αναπληρωτής Υπουργός στο Υπουργείο Ανάπτυξης και Επενδύσεων. Εγώ ήμουν αναπληρωτής τομεάρχης της Νέας Δημοκρατίας για θέματα ανάπτυξης.

Σας είχα καταθέσει μια ερώτηση και την έχω εδώ ​​μάλιστα την ερώτηση που σας είχα απευθύνει. Είναι από το 2018 και διαβάζω: «Τους τελευταίους είκοσι μήνες έχω καταθέσει συνολικά δεκαέξι γραπτές ερωτήσεις συμπεριλαμβανομένων και των επίκαιρων προς το Υπουργείο Οικονομίας και Ανάπτυξης για ζητήματα που αφορούν τη διαχείριση των κοινοτικών πόρων ΕΣΠΑ ενδεικτικά σας παραθέτω τις παρακάτω ερωτήσεις και τις επίκαιρες ερωτήσεις με αριθμό πρωτοκόλλου…»

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Όλες οι ερωτήσεις έχουν απαντηθεί και το ξέρετε.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Θα σας το δώσω, κύριε Χαρίτση, έστω και μετά από τόσα χρόνια καθυστέρηση.

Συνεχίζω να διαβάζω: «Σε καμία από αυτές τις ερωτήσεις δεν έχω λάβει απάντηση. Καταφανώς πια η άρνηση αυτή να παρέχετε στοιχεία για την πορεία απορρόφησης και αξιοποίησης των ευρωπαϊκών κονδυλίων γίνεται σκόπιμα, γεγονός που υποβαθμίζει τη λειτουργία και τη σημασία του κοινοβουλευτικού ελέγχου. Δεν τιμά τον ρόλο και την αποστολή όσων αυτούς τους μήνες είχαν τη σχετική ευθύνη και εγείρει πολλά ερωτηματικά για τη σκοπιμότητα της».

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Λέτε ψέματα!

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Προχωρώ: «Ευελπιστώ όμως σύντομα αυτή η πραγματικότητα να αλλάξει. Σε κάθε περίπτωση σεβόμενος το ρόλο μου ως μέλος του Ελληνικού Κοινοβουλίου θα συνεχίσω να θέτω ερωτήματα για έναν παραγωγικό κοινοβουλευτικό έλεγχο».

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Λέτε ψέματα! Ήρθα εδώ να κάνω μια συζήτηση επί της ουσίας…

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε Χαρίτση, είστε υποκριτής.

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε τους χαρακτηρισμούς.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν έχετε να πείτε τίποτα απολύτως. Είστε ένας κοινός ψεύτης.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ήρθατε εδώ να λάβετε απαντήσεις, αλλά θέτετε ερωτήματα ενώ όταν ήσασταν εσείς Υπουργός αρμόδιος γι’ αυτά, δεν απαντούσατε ποτέ.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν έχετε να πείτε τίποτα επί της ουσίας. Ντροπή σας!

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Αυτή είναι η υποκρισία σας, αυτή είναι η Νέα Αριστερά.

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ σταματήστε και οι δύο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Αυτό προσπαθείτε να κάνετε; Δεν δέχεστε καν την κοινοβουλευτική διαδικασία. Θα το καταθέσω στα Πρακτικά με τους αριθμούς πρωτοκόλλου των ερωτήσεων.

**ΠΡΟΕΔΡΕΥΟΥΣΑ (Όλγα Γεροβασίλη):** Μείνετε στο θέμα.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Όλες οι ερωτήσεις έχουν απαντηθεί! Δεν έχετε τίποτα να πείτε επί της ουσίας!

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Προκαλώ τον κ. Χαρίτση να μου βρει τις απαντήσεις! Προκαλώ τον κ. Χαρίτση που λέει ότι απαντάει και ψεύδεται, τώρα, στο Κοινοβούλιο, να μου δώσει τις απαντήσεις.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν έχετε να πείτε τίποτα επί της ουσίας. Είστε ένας κοινός ψεύτης.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Συνεχίζουμε λοιπόν.

Η Κυβέρνηση της Νέας Δημοκρατίας έθεσε τέλος στην αδράνεια και επανασχεδίασε το έργο…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ντροπή σας!

(Στο σημείο αυτό αποχωρεί από την Αίθουσα ο Πρόεδρος της Κοινοβουλευτικής Ομάδας της Νέας Αριστεράς)

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Εγώ θα συνεχίσω να απαντώ διότι σέβομαι το Κοινοβούλιο και θα το καταθέσω και στα Πρακτικά. Το αν κάποιοι αποχωρούν, διότι δεν έχουν το θάρρος να μείνουν στην αίθουσα είναι δικό τους ζήτημα.

Πάμε λοιπόν, παρακάτω. Η Κυβέρνηση της Νέας Δημοκρατίας έθεσε τέλος στην αδράνεια. Επανασχεδίασε το έργο, το ενέταξε εκ νέου ως σύμβαση παραχώρησης στην Ολυμπία Οδό το 2021 και εντός τριών ετών με τεχνική αρτιότητα και διοικητική συνέπεια, το οδηγεί σε ολοκλήρωση εντός του χρονοδιαγράμματος. Με την ίδια λοιπόν, αποφασιστικότητα και προσήλωση θα οδηγήσουμε και τον άξονα Πύργος - Καλό Νερό - Τσακώνα στην τελική του φάση, ολοκληρώνοντας όλες τις αναγκαίες μελέτες, αδειοδοτήσεις και διαδικασίες, προκειμένου να ενταχθεί ομαλά στην παραχώρηση της Ολυμπίας Οδού και να ξεκινήσει η υλοποίησή του με όρους διαφάνειας, ασφάλειας και ανάπτυξης για τη δυτική Πελοπόννησο.

Όπως γνωρίζετε το Πάτρα - Πύργος είχε βρεθεί σε πλήρη αδιέξοδο το 2019 εξαιτίας των χειρισμών της κυβέρνησης Τσίπρα από το 2015 και της κατάτμησής του σε οκτώ εργολαβίες με σύμβασιοποίηση μερικών εξ αυτών με κατασκευαστική πρόοδο από 0,5% έως 0,9%.

Συγκεκριμένα, θέλω να θυμίσω ότι τα 75 χιλιόμετρα κατατμήθηκαν και δημοπρατήθηκαν…

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία και ολοκληρώστε, γιατί έχετε ξεπεράσει τον χρόνο κατά πολύ.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Με διέκοψε, όπως είδατε, για δυο λεπτά.

**ΠΡΟΕΔΡΕΥΟΥΣΑ (Όλγα Γεροβασίλη):** Διέκοψε, αλλά με αυτά που έγιναν, δεν χρειάζεται και να απαντήσετε περαιτέρω. Έχει αποχωρήσει ο κ. Χαρίτσης.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Όχι, για τα Πρακτικά οφείλω να απαντήσω.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, απαντήστε, αλλά ολοκληρώστε.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Να υπενθυμίσω, λοιπόν, στο Σώμα ότι τα 75 χιλιόμετρα κατατμήθηκαν και δημοπρατήθηκαν σε οκτώ εργολαβίες, από τις οποίες δύο δεν υπογράφηκαν ποτέ καθότι κηρύχτηκε οριστικά έκπτωτος ο ανάδοχος λόγω αδυναμίας προσκόμισης των εγγυητικών επιστολών καλής εκτέλεσης, μία δεν υπογράφηκε διότι κατατέθηκαν αιτήσεις ακύρωσης του διαγωνισμού ενώπιον του Συμβουλίου της Επικρατείας, ενώ από τις υπόλοιπες πέντε, που συμβασιοποιήθηκαν με ανύπαρκτη πρόοδο υλοποίησης κατασκευής, οι τέσσερις συμβάσεις διαλύθηκαν και στη μία σύμβαση κηρύχθηκε έκπτωτος ο ανάδοχος το 2021. Άρα, ο απολογισμός είναι οκτώ εργολαβίες, μηδενική πρόοδος και μία Κυβέρνηση που κατάφερε να μετατρέψει 75 χιλιόμετρα σε δεκαετή ανοικτή υπόθεση.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κυρία Πρόεδρε, θα μου επιτρέψετε να ολοκληρώσω.

**ΠΡΟΕΔΡΕΥΟΥΣΑ (Όλγα Γεροβασίλη):** Θα πείτε όλη την ιστορία του ελληνικού κράτους; Δεν γίνεται, κύριε Δήμα. Δεν είναι για τον κοινοβουλευτικό έλεγχο αυτό.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Είναι μεγάλη ιστορία. Ολοκληρώνεται τώρα.

Είναι, συνεπώς, τουλάχιστον οξύμωρο να κατηγορείτε την Κυβέρνησή μας για αδράνεια και καθυστερήσεις. Αντιλαμβανόμαστε όλοι ότι ο αυτοκινητόδρομος Πάτρα-Πύργος με τα συγκεκριμένα δεδομένα δεν θα τελείωνε ποτέ. Έτσι, το 2020 το Υπουργείο Υποδομών και Μεταφορών προχώρησε άμεσα σε όλες τις ενέργειες με τον παραχωρησιούχο της Ολυμπίας Οδού. Και το μόνο που θα πω είναι ότι σε λίγες…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε ερωτηθεί για όλα αυτά. Κλείστε παρακαλώ. Το θέμα το διαβάζω: «Πύργος-Καλό Νερό-Τσακώνα».

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Αν σας ενοχλεί κι εσάς ότι μια κυβέρνηση πεντέμισι χρόνια δεν έκανε τίποτα, για να ολοκληρωθεί ο αυτοκινητόδρομος…

**ΠΡΟΕΔΡΕΥΟΥΣΑ (Όλγα Γεροβασίλη):** Με ενοχλεί που ξεπερνάτε τον χρόνο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** …ενώ η άλλη κυβέρνηση σε λιγότερο από τρεισήμισι χρόνια τον ολοκλήρωσε, είναι δικό σας ζήτημα. Για τα Πρακτικά, όμως…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν σας ζητήθηκε να πείτε όλη την ιστορία του οδικού δικτύου της χώρας.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Λέω τι συνέβη στον αυτοκινητόδρομο επί ημερών Αλέξη Τσίπρα και τι συνέβη επί ημερών Κυριάκου Μητσοτάκη.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

Η δεύτερη με αριθμό 24/7-10-2025 επίκαιρη ερώτηση πρώτου κύκλου του Βουλευτή Κορινθίας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Γεώργιου Ψυχογιού προς τον Υπουργό Μετανάστευσης και Ασύλου με θέμα «Διασφάλιση συνέχειας των Συμβάσεων Ορισμένου Χρόνου της Υπηρεσίας Ασύλου στη νέα προγραμματική περίοδο έως 31/10/2025 - Κίνδυνος λειτουργικού κενού στην Υπηρεσία» και η τρίτη με αριθμό 53/13-10-2025 επίκαιρη ερώτηση δεύτερου κύκλου της Βουλευτού Β΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Μετανάστευσης και Ασύλου με θέμα «Να μην απολυθεί κανένας εργαζόμενος από την Υπηρεσία Ασύλου του Υπουργείου Μετανάστευσης και Ασύλου και να καλυφθούν πλήρως οι ανάγκες με μόνιμο προσωπικό», επειδή αναφέρονται στο ίδιο θέμα, θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Επομένως, έχετε τα επόμενα δύο λεπτά, κύριε Ψυχογιέ για το ερώτημα.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κυρία Πρόεδρε.

Κύριε Υπουργέ, ο λόγος της επίκαιρης ερώτησής μας -με την κυριολεξία της έννοιας «επίκαιρη»- είναι ότι παραμένει σε εκκρεμότητα η προφανής και αυταπόδεικτη ανάγκη της άμεσης εξασφάλισης συνέχισης των συμβάσεων ορισμένου χρόνου στην Υπηρεσία Ασύλου για τη νέα χρηματοδοτική προγραμματική περίοδο. Το Υπουργείο δεν έχει προβεί σε ενημέρωση για τις ενέργειες που έχει κάνει, προκειμένου να μην απολεσθεί η κρίσιμη και πολυετής εμπειρία των χειριστών υποθέσεων και λοιπών ειδικοτήτων, αλλά και να αποφύγουμε μεσοδιαστήματα χωρίς στελέχωση, που υπονομεύουν τόσο την εύρυθμη λειτουργία της υπηρεσίας με άμεσες επιπτώσεις στη δίκαιη, αντικειμενική και εξατομικευμένη κρίση των αιτημάτων ασύλου.

Είναι, λοιπόν, επιτακτική η ανάγκη ολοκλήρωσης έως το τέλος Οκτωβρίου 2025 όλων των αναγκαίων διοικητικών και χρηματοδοτικών ενεργειών από πλευράς σας, ώστε να μεταφερθούν χωρίς κενό οι υφιστάμενες συμβάσεις στη νέα προγραμματική περίοδο, να διασφαλιστεί η αδιάλειπτη και απρόσκοπτη λειτουργία της υπηρεσίας και να μη βρεθεί τον Μάρτη του 2026 που λήγουν οι τρέχουσες συμβάσεις χωρίς το απαραίτητο προσωπικό για τον χειρισμό των αιτημάτων ασύλου.

Επειδή, λοιπόν, αν συμβούν όλα αυτά, θα οδηγηθούμε σε συσσώρευση εκκρεμοτήτων, καθυστερήσεις και κινδύνους μη συμμόρφωσης με θεμελιώδεις εγγυήσεις δίκαιης διαδικασίας -άλλη μια, δηλαδή, παραβίαση διεθνών κανόνων και εγγυήσεων- επειδή η άμεση ένταξη και μεταφορά στη νέα περίοδο είναι ο μόνος ρεαλιστικός τρόπος, για να προληφθεί το λειτουργικό κενό που θα προκύψει το Μάρτη του 2026 και επειδή η ενίσχυση κρίσιμων υποστηρικτικών λειτουργιών αποτελεί κρίσιμο συμπλήρωμα για τη θεσμική αξιοπιστία της διαδικασίας και οι ΣΟΧ, οι συμβασιούχοι εδώ και εννιά χρόνια καλύπτουν τις ανάγκες αυτές με άψογο τρόπο και γι’ αυτό και η Υπηρεσία Ασύλου της χώρας είναι από τις καλύτερες, αν όχι καλύτερη στην Ευρώπη λόγω ακριβώς προσφοράς και της τεχνογνωσίας των ανθρώπων αυτών επί εννέα χρόνια, ερωτάσθε: Θα δεσμευτείτε δημόσια ενώπιον της Ελληνικής Βουλής ότι μέχρι 31 Οκτώβρη του 2025 θα έχετε ολοκληρώσει την ένταξή τους στη νέα προγραμματική περίοδο, ώστε και να μη χάσουν τη δουλειά τους προφανώς και να αναγνωριστεί η προϋπηρεσία τους; Είναι υποχρέωσή σας, αλλά είναι και κάτι ακόμα, ότι καλύπτουν σταθερές ανάγκες του Υπουργείου και θα πρέπει να υπάρξει και προκήρυξη για τη μοριοδότηση τους και κάλυψη με μόνιμο και σταθερό δυναμικό.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Ξέρετε καλά, κύριε Υπουργέ, ότι το 60% των εργαζομένων που απασχολείτε είναι με ελαστικές σχέσεις εργασίας στο Υπουργείο σας, με τη συντριπτική πλειοψηφία να είναι εργαζόμενοι με συμβάσεις ορισμένου χρόνου που χρονολογούνται από το 2016, δηλαδή από τότε που δημιουργήθηκε το Υπουργείο. Λήγουν τον Μάρτιο του 2026. Τι σημαίνει αυτό; Αποψίλωση της Υπηρεσίας Ασύλου από εργαζόμενους με τεράστια εμπειρία. Δεν σας συμφέρει κάτι τέτοιο σε καμία περίπτωση. Έχουν εκπαιδευτεί στο αντικείμενο εργασίας τους και έχουν οι ίδιοι εκπαίδευση με τη σειρά τους τους νεότερους, ενώ αρκετοί από αυτούς κατέχουν καίρια πόστα που αφορούν τη διασφάλιση και την ποιότητα της διαδικασίας του ασύλου. Δηλαδή, τόσο χρήσιμοι είναι. Όμως, τόσο η σημερινή Κυβέρνηση όσο και οι προηγούμενες αρνούνται να στελεχώσουν το Υπουργείο Μετανάστευσης με μόνιμο προσωπικό. Ποια είναι η δικαιολογία; Αδυναμία του κρατικού προϋπολογισμού. Κι όμως, έχετε πλεονάσματα. Ή επικαλούνται λόγους προσωρινότητας αναγκών. Όμως, η αδιάλειπτη απασχόληση των ίδιων των εργαζομένων από το 2016 με επαναλαμβανόμενες ανανεώσεις των συμβάσεων τι αποδεικνύει; Ότι μόνο προσωρινές ανάγκες δεν καλύπτουν, αλλά αντίθετα μόνιμες και σταθερές.

Εξάλλου, ποια είναι η κατάσταση; Είχαμε συζήτηση προ ημερησίας διάταξης για τις εξωτερικές σχέσεις. Οι ιμπεριαλιστικοί ανταγωνισμοί συνεχίζονται, οι πολεμικές εστίες, οι πολεμικοί προϋπολογισμοί στην Ευρωπαϊκή Ένωση και οι πολεμικές προετοιμασίες. Δηλαδή, τι σημαίνουν αυτά; Διαρκή αύξηση στα καραβάνια των ξεριζωμένων, οι οποίοι πρέπει να προστατεύονται με βάση τη Συνθήκη της Γενεύης για τους πρόσφυγες και το Διεθνές Δίκαιο.

Ταυτόχρονα, αποδεικνύεται ότι είναι ταξικό το κριτήριο των ελαστικών σχέσεων εργασίας. Ο κίνδυνος της απόλυσης τους θα έχει συνέπειες όχι μόνο στο αντικείμενο του Υπουργείου, αλλά και στην ίδια τη ζωή τους και των οικογενειών τους.

Τι ζητάμε; Ζητάμε να μην απολυθεί κανένας εργαζόμενος του Υπουργείου Μετανάστευσης και Ασύλου και να μονιμοποιηθούν όλοι οι συμβασιούχοι και ταυτόχρονα να στελεχωθεί πλήρως το Υπουργείο με μόνιμο προσωπικό με πλήρη εργασιακά και ασφαλιστικά δικαιώματα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Πλεύρη, έχετε τον λόγο για έξι λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Σας ευχαριστώ, κυρία Πρόεδρε, κα ευχαριστώ και τους συναδέλφους Βουλευτές για την ερώτηση την οποία θέτουν.

Πράγματι, η ερώτηση αφορά μια σειρά από συμβάσεις ορισμένου χρόνου σε ένα Υπουργείο, που είναι λίγο-πολύ, όπως έγινε η περιγραφή, το Υπουργείο το οποίο σε πολύ μεγάλο ποσοστό καλύπτει τις ανάγκες του από συμβάσεις ορισμένου χρόνου. Χαρακτηριστικά, να πω -και για να δούμε και την ουσία του προβλήματος και πώς θα μπορούσαμε στην πορεία να το αντιμετωπίζαμε στο σύνολό του και όχι μόνο με ετήσιες ανανεώσεις όπως γινόταν έως τώρα- ότι από το σύνολο των 476 οργανικών θέσεων καλύπτονται σήμερα 347. Συνεπώς, υπήρχε μια αύξηση γύρω στα 25 άτομα και συνολικά γύρω στα 40 άτομα από το προεδρικό διάταγμα του 2020 για την κάλυψη των θέσεων. Τότε ήταν 306 και έχουν γίνει 27 διορισμοί μόνο το 2025.

Ο αριθμός των συμβάσεων ιδιωτικού δικαίου στο κομμάτι του ασύλου ανέρχεται στους πεντακόσιους τρεις υπαλλήλους, που είναι σε μια σειρά προκηρύξεων ΣΟΧ, που ξεκινούν από το 2016 και φτάνουν μέχρι και το 2020. Και πράγματι, ένα από τα προβλήματα τα οποία υπάρχουν αυτή τη στιγμή και δεν είναι θέμα τακτικού προϋπολογισμού, είναι ότι πρέπει να γίνουν και αλλαγές στο οργανόγραμμα, καθώς αυτή τη στιγμή και να μπορούσε το Υπουργείο να προκηρύξει όλες τις θέσεις, δεν έχει τις αντίστοιχες θέσεις στο οργανόγραμμά του. Όπως σας είπα, δηλαδή, οι οργανικές θέσεις είναι τετρακόσιες εβδομήντα έξι και έχουμε με καλυμμένες τις τετρακόσιες σαράντα επτά, πεντακόσιους τρεις υπαλλήλους, οι οποίοι είναι συμβάσεις ορισμένου χρόνου, δηλαδή πάνω από τις οργανικές θέσεις.

Τι γίνεται αναφορικώς με τη χρηματοδότηση; Αναφορικώς με τη χρηματοδότηση των συγκεκριμένων συμβάσεων ορισμένου χρόνου, μέχρι την προτελευταία ανανέωση η οποία είχε γίνει και αφορούσε αυτή την τρέχουσα περίοδο που μιλάμε, μέχρι τον Μάρτιο του 2026, αναλόγως της σειράς ΣΟΧ και της προκήρυξης, η κάλυψη γινόταν ή από τον τακτικό προϋπολογισμό ή από το πρόγραμμα το οποίο είχε μπει από το Υπουργείο Μετανάστευσης με κωδικό ΟΠΣ 5223700 στο Τομεακό Πρόγραμμα Μετανάστευσης και Ασύλου 2021-2025. Η τελευταία ανανέωση καλύφθηκε εξ ολοκλήρου από τον τακτικό προϋπολογισμό.

Πράγματι, εδώ πέρα τέθηκε ένα θέμα που συνδυάζεται περισσότερο με το θέμα που έθεσε και ο κ. Ψυχογιός, οι ανανεώσεις συμβάσεων να περνούσαν στην Προγραμματική Περίοδο 2021-2027, δεν κατέστη εφικτή, διότι μεταξύ άλλων υπήρξε μια σειρά από τεχνικά θέματα. Οφείλω να πω ότι μακάρι να μπορούσε να περάσει σε μια τέτοια χρηματοδότηση, γιατί θα ήταν και προτιμότερο, υπό την έννοια ότι δεν υπήρχε η πλήρης χρηματοδότηση από τον τακτικό προϋπολογισμό.

Μεταξύ άλλων, υπήρχε και το θέμα ότι τα έργα αυτά θα έπρεπε να είχαν ολοκληρωθεί μέχρι τις 15 Φεβρουαρίου του 2024, ενώ οι συγκεκριμένες συμβάσεις θα κάλυπταν και το επόμενο στάδιο.

Τι θα κάνουμε τώρα; Αυτή τη στιγμή, το Υπουργείο Μετανάστευσης έχει ξεκινήσει τη διαδικασία με βάση τις τρέχουσες ανάγκες, που είναι ανάγκες οι οποίες πρέπει να καλύπτονται, προκειμένου να υπάρξει νέα ανανέωση στις συμβάσεις ορισμένου χρόνου και ετήσια, δηλαδή, πλέον ανανέωση.

Όμως, η πραγματικότητα είναι, όπως το έθεσαν και οι συνάδελφοι, ότι θα πρέπει να δούμε και τη διαδικασία πώς θα υπάρχει μια στελέχωση του Υπουργείου με θέσεις μόνιμες. Όπως γνωρίζετε, αυτό δεν μπορεί να γίνει σε καμία περίπτωση και βάσει της αλλαγής του Συντάγματος, με αυτόματη μονιμοποίηση θέσεων. Αυτό μπορεί να γίνει μέσω προκηρύξεων, αλλά προϋποθέτει μεταξύ άλλων ότι θα πρέπει να γίνει και αύξηση των οργανικών θέσεων.

Κατά την εκτίμησή μου -και το θέτω στην Εθνική Αντιπροσωπεία- επειδή και τον Ιούλιο του 2026 θα μπει σε εφαρμογή το νέο Σύμφωνο Μετανάστευσης, το οποίο προϋποθέτει αυστηρές προϋποθέσεις για τις χώρες πρώτης υποδοχής, όπως είναι η Ελλάδα δηλαδή ως προς τους χρόνους που θα πρέπει να εξετάζεται το άσυλο -διότι, στην πραγματικότητα, στην εφαρμογή του Συμφώνου θα γίνεται πολύ γρήγορη εξέταση ειδικά των μεταναστών που είναι να απορριφθεί το άσυλό τους, προκειμένου να παραμένουν σε διοικητική κράτηση και να ακολουθείται η διαδικασία επιστροφής τους- είναι βέβαιο ότι η συγκεκριμένη υπηρεσία θα χρειαστεί και τις θέσεις αυτές τις οποίες έχει αυτή τη στιγμή και ενδεχομένως, στην πορεία εφαρμογής του νέου Συμφώνου Μετανάστευσης και περαιτέρω θέσεις.

Οπότε ο σχεδιασμός μας είναι να δούμε πώς θα γίνει η αλλαγή και του οργανογράμματος, για να υπάρξουν κενές θέσεις που να μπορούν να προκηρυχθούν και εν συνεχεία, πάντοτε στο ανεκτό συνταγματικό τοπίο που υπάρχει, να μπορέσει να υπάρξει εκτίμηση μιας εμπειρίας που κανείς δεν αμφισβητεί ότι υπάρχουν άνθρωποι οι οποίοι βρίσκονται έως και σχεδόν δέκα χρόνια, ως εργαζόμενοι στην Υπηρεσία Ασύλου, προκειμένου με τη συνταγματικά ανεκτή διαδικασία να μπορέσουν να γίνουν και αντίστοιχες προκηρύξεις.

Για το άμεσο, όμως, το οποίο ρωτάτε, ήδη έχει ξεκινήσει η διαδικασία από το Υπουργείο Μετανάστευσης, προκειμένου να υπάρξει η παράταση, την οποία μάλιστα και σε συναντήσεις που είχα με τα σωματεία των εργαζομένων που εκπροσωπούν τους εργαζόμενους με συμβάσεις ορισμένου χρόνου, τους έχουμε ανακοινώσει. Άρα, θα ακολουθηθεί η διαδικασία, προκειμένου να υπάρξει η ετήσια επέκταση με κάλυψη του τακτικού προϋπολογισμού.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Ως προς το αν μπορούσε να γίνει, κύριε Ψυχογιέ, επειδή είδα ότι το θέσατε, θα προσπαθήσουμε να δούμε αν μπορεί να υπάρξει μετάβαση. Και για τους ίδιους θα ήταν σημαντικό, για να αισθανθούν και την ασφάλεια, με βάση το πρόγραμμα. Όμως, δεν είμαι έτοιμος να σας απαντήσω για αυτό.

Ο στόχος μας είναι, όπως σας παρουσίασα, κυρία Μανωλάκου, να μπορέσουν να αυξηθούν οι μόνιμες θέσεις με αλλαγή οργανογράμματος, αλλά όχι με την αυτόματη μονιμοποίηση για την οποία μιλάτε, γιατί αυτό δεν προβλέπεται από το Σύνταγμα, αλλά με προκηρύξεις που θα εκτιμούν ιδιαιτέρως την αυξημένη προϋπηρεσία που υπάρχει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή την απάντησή σας. Νομίζω ότι πρέπει να προσπαθήσετε να γίνετε λίγο πιο σαφής. Δηλαδή έχετε ξεκινήσει τις ενέργειες; Να γίνετε λίγο πιο σαφής, γιατί οι άνθρωποι ακούνε και περιμένουν. Αξίζουν να ανανεωθούν και το ξέρετε.

Πού βρισκόμαστε με τα χρονοδιαγράμματα; Τι δικλίδες βάζουμε; Τι δεσμευόμαστε απέναντί τους για να ξέρουν ακριβώς τι περιμένουν και εμείς τι διεκδικούμε, ως Αντιπολίτευση και ως άνθρωποι που γνωρίζουμε το στοιχείο εδώ και χρόνια. Ποιες ενέργειες έχουν γίνει μέχρι τώρα και ποιες άμεσες παρεμβάσεις θα γίνουν;

Κατά τη γνώμη μου -αυτό είναι προσωπική μου άποψη- πρώτον, πρέπει να σταματήσει άμεσα η αβεβαιότητά τους και να ανανεωθούν. Δεύτερον, πρέπει να γίνουν μόνιμοι πλέον, διότι μετά από τόσα χρόνια και εμπειρία έχουν και τεχνογνωσία και δεν πρέπει να χάσουμε αυτό το δυναμικό. Και τρίτον, θα πρέπει να απαιτήσουμε να μπουν στην Προγραμματική Περίοδο, διότι αυτά που έχει προσφέρει η συγκεκριμένη υπηρεσία και στην Ευρώπη και στη χώρα μάς δίνουν κάθε δικαίωμα, ακόμα και πριν το Σύμφωνο Μετανάστευσης, να απαιτήσουμε να περάσει ως την επόμενη Προγραμματική Περίοδο, γιατί το προσφυγικό δεν σταματάει. Συνεχίζει και έχει ανάγκες.

Άρα, αυτή η προσωπική μου άποψη και μια πρόταση η οποία μπορεί να δώσει λύση. Όμως, η βασική λύση είναι αυτή την οποία και εσείς είπατε και την έχουμε υλοποιήσει και εμείς στο παρελθόν, ως Κυβέρνηση, όταν χρειάστηκε με την προκήρυξη 3Κ/2018, με οκτώ χιλιάδες εκατόν εξήντα έξι θέσεις εργασίας στις καθαριότητες των δήμων, όπου εκεί πήγαν με την προϋπηρεσία τους οι άνθρωποι και προσλήφθηκαν με μόνιμες θέσεις ή με το «Βοήθεια στο Σπίτι», που το ξεκινήσαμε εμείς, το χρηματοδοτήσαμε και το εξασφαλίσαμε και ήρθε η 4Κ/2020, με δύο χιλιάδες εννιακόσιες εννιά θέσεις, στους δήμους και πάλι.

Μάλιστα, το 2023, υπήρξε άρθρο για αυτή την προκήρυξη που ξεπερνάει τον σκόπελο των αντιρρήσεων που υπάρχουν στα θέματα αυτά. Άρα, υπάρχουν εργαλεία να το κάνετε και νομίζω ότι είναι το ελάχιστο που έχουμε να κάνουμε και απέναντι σε αυτούς τους ανθρώπους ηθικά, που έχουν σηκώσει πολύ μεγάλο βάρος όλα αυτά τα χρόνια.

Θέλω να σταθώ και σε κάτι άλλο, στις συνθήκες. Είναι εκτός ερώτησης, αλλά η Υπηρεσία Ασύλου λειτουργεί και δουλεύουν οι άνθρωποι σε κάποιες υπηρεσίες. Πρέπει, λοιπόν, να βελτιωθούν και οι συνθήκες πανελλαδικά, δηλαδή οι χώροι για να έχουμε καλύτερο περιβάλλον εργασίας, καλύτερη αποτελεσματικότητα, αξιοπρέπεια και των υπαλλήλων, αλλά και των αιτούντων άσυλο σε δομές οι οποίες αυτή τη στιγμή βρίσκονται σε μια κατάσταση η οποία διαρκώς επιδεινώνεται. Άρα και οι υποδομές των υπηρεσιών ασύλου πανελλαδικά θα πρέπει να ενισχυθούν και να βελτιωθούν για την καλύτερη λειτουργία και την εξυπηρέτηση όλων.

Με την ευκαιρία της ερώτησης και επειδή μιλάμε για τις δομές, κύριε Πρόεδρε -και δεν θα μακρηγορήσω- θα ήθελα να ρωτήσω εάν υπάρχει στη διάθεση του Υπουργού κάτι σχετικά με μια άλλη κατηγορία εργαζομένων -διότι, πραγματικά, το προσφυγικό-μεταναστευτικό δυστυχώς έχει πάρα πολλές ταχύτητες εργαζομένων- τους εργαζόμενους του Προγράμματος Κοινωφελούς Χαρακτήρα, οι οποίοι από τον Αύγουστο που έχουν ανοίξει συμβάσεις, έχουν μείνει χωρίς δουλειά. Έχουν κοινοποιήσει τις επιστολές τους και τα αιτήματά τους για να παραμείνουν στις θέσεις τους, στο Υπουργείο Εργασίας, προφανώς, αλλά επειδή στο δικό σας Υπουργείο είναι αυτό στο οποίο παρέχουν την εργασία τους και είναι πάρα πολύ χρήσιμοι για τη λειτουργία των δομών, για την εύρυθμη παροχή υπηρεσιών εκεί και έχουν βοηθήσει σε πάρα πολλούς τομείς και πέρα από τις αρμοδιότητές τους, θα ήθελα να εστιάσω στο εάν υπάρχει κάτι που μπορείτε να μας πείτε σήμερα. Έχουν θέσει το θέμα και Βουλευτές της Νέας Δημοκρατίας σε σχέση με αυτούς τους εργαζόμενους οι οποίοι είναι από ευάλωτες κοινωνικές ομάδες ως επί το πλείστον και οι οποίοι επί πολλούς μήνες προσέφεραν τις υπηρεσίες τους.

Είναι κρίσιμοι για τις δομές -επαναλαμβάνω- και υπάρχει τρόπος, όπως λένε, και με την παράταση μέσω τροποποιητικής ΚΥΑ. Αντίστοιχες περιπτώσεις και παρόμοια παραδείγματα υπάρχουν. Θέλουμε να τα δείτε, να τα αξιοποιήσετε, προκειμένου να υπάρχει η καλύτερη δυνατή στελέχωση στις δομές.

Κακά τα ψέματα, υπήρχαν προγράμματα που είχαν και μόνιμες θέσεις, αλλά και συμβασιούχους, το PHILOS I, το PHILOS II, άλλοι οι οποίοι είχαν συμβάσεις με το Υπουργείο και οι οποίοι δεν υπηρετούν πια. Χάσαμε πολύ δυναμικό. Τουλάχιστον να κρατήσουμε ένα μέρος από αυτούς τους ανθρώπους, οι οποίοι προσέφεραν και πάρα πολλά και μέσα στον covid.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ψυχογιό.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Υπουργέ, δεν απαντάτε στην ανάγκη μονιμοποίησής τους και το ερώτημά μας ήταν πολύ συγκεκριμένο. Είναι έμπειροι άνθρωποι και ερχόμαστε σχεδόν κάθε χρόνο να κάνουμε ερωτήσεις όχι μόνο για ανανέωση ή παράταση σύμβασης και για μόνιμους υπαλλήλους, αλλά ακόμα και για απληρωσιά και προβλήματα ακόμα και στη διερμηνεία. Οι άνθρωποι αυτοί δεν χρειάζονται εκπαίδευση, αλλά εκπαιδεύουν. Ξέρουμε ότι όταν πληρώνονται από τον κρατικό προϋπολογισμό και όχι από τα ευρωπαϊκά προγράμματα -το είπατε και εσείς- εκεί υπάρχουν δύο γραμμούλες, οι οποίες λένε ότι είναι για είκοσι τέσσερις μήνες και δεν επιτρέπεται η μονιμοποίησή τους. Θυμίζω ότι το Προεδρικό Διάταγμα του Παυλόπουλου. Απαράδεκτο!

Εμείς λέμε ότι πρέπει να βρεθεί τρόπος να το πάρετε πίσω. Δεν σας συμφέρει να χάσετε έμπειρους εργαζόμενους. Είναι αντιπαραγωγικό το να κάνετε ως Κυβέρνηση -και οι άλλες κυβερνήσεις- τέτοιες μνημονιακές υποχωρήσεις. Όμως, το προωθείτε γιατί θέλετε τον κάθε εργαζόμενο ξεκρέμαστο, μέσα στην ανασφάλεια και να σκύβει το κεφάλι στην αντιλαϊκή πολιτική σας. Δεν το κάνετε μόνο εσείς, αλλά και οι άλλες κυβερνήσεις.

Επίσης, ζητάμε να στελεχωθεί πλήρως το Υπουργείο με μόνιμο προσωπικό. Παραδεχθήκατε ότι χρειάζεται περισσότερο, γιατί με τον αντιμεταναστευτικό νόμο που περάσατε, το Σύμφωνο Μετανάστευσης και Ασύλου, οι προθεσμίες έχουν τραγικά συντομευτεί, δηλαδή «fast track».

Δεν βγαίνει, λοιπόν, η δουλειά. Δεν μπορεί να βγει μόνο με αυτό το προσωπικό. Οι υποχρεώσεις του Υπουργείου έχουν ανέβει πολλαπλώς. Ο Οργανισμός του Υπουργείου εμείς ξέρουμε ότι προβλέπει δύο χιλιάδες προσωπικό και όχι αυτά τα νούμερα που είπατε. Και σήμερα, με μόνιμους και συμβασιούχους φτάνουν τους χίλιους.

Υπάρχει και κάτι άλλο, αν θέλετε. Στις 14 Οκτώβρη έληξε το απαράδεκτο καθεστώς της αναστολής πρόσβασης στο άσυλο, οι τρεις μήνες φυλακή και η μη καταγραφή. Δεν ξέρω αν ήταν και παιδιά ακόμα, αλλά έτσι είναι. Οπότε όλοι αυτοί οι ξεριζωμένοι θα κάνουν αίτηση ασύλου. Είναι περίπου τρεις χιλιάδες νέες υποθέσεις. Ποιος θα τα επεξεργαστεί; Είναι οι παλιότεροι και φυσικά θα προηγηθούν.

Ξέρουμε καλά ότι η Ελλάδα είναι πύλη εισόδου και όσο κρατάει η εκμετάλλευση, η φτώχεια, οι πόλεμοι, τότε τα καραβάνια θα έρχονται. Αυτή είναι η βαρβαρότητα του καπιταλιστικού συστήματος, η σαπίλα, η αγριότητα, η απανθρωπιά, η φτώχεια, οι πόλεμοι.

Άρα, τι αναμένουμε από εσάς στη δευτερολογία σας; Περιμένουμε συγκεκριμένο χρονικό σχεδιασμό, συγκεκριμένα πόσες θέσεις, τι αλλαγές σκεφτόσαστε στο οργανόγραμμα και πώς θα νομιμοποιηθούν αυτοί οι άνθρωποι που είναι χρήσιμοι μέσα από τη δουλειά τους.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μανωλάκου.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):**  Νομίζω ότι παρ’ όλες τις διαφορές που υπάρχουν, στη βάση υπάρχει ένα σημείο συζήτησης. Ποιο είναι το σημείο της συζήτησης; Οι συγκεκριμένοι άνθρωποι οι οποίοι αυτή τη στιγμή εργάζονται στην Υπηρεσία Ασύλου, εργάζονται σε μια αντικειμενικά καλή Υπηρεσία ως προς τους χρόνους της. Δηλαδή, οι χρόνοι που έχει αυτή τη στιγμή η χώρα μας είναι χρόνοι από τους καλύτερους στην Ευρώπη, ειδικά στον πρώτο βαθμό που αφορά αυτήν την Υπηρεσία.

Και θα σας πω κάτι που για εμένα είναι ιδιαιτέρως σημαντικό. Η ανατροπή των αποφάσεων στον δεύτερο βαθμό όπου υπάρχουν δικαστές, είναι μόλις στο 5%- 6%. Άρα, αυτό δείχνει ότι σε μεγάλο βαθμό, από την πρώτη στιγμή η Υπηρεσία Ασύλου βρίσκεται πάρα πολύ κοντά σχεδόν στο 100% της εκτίμησης. Και πολλές φορές, επειδή γίνεται και μια παρερμηνεία ως προς τα ποσοστά ασύλου και φαίνονται ότι είναι υπέρογκα τα ποσοστά, εδώ υπάρχει ένα λάθος. Δεν λογίζονται ως αρνητικές αποφάσεις οι αποφάσεις των ατόμων που τελικά δεν πάνε να υποστηριχθούν και ουσιαστικά απορρίπτονται ως απαράδεκτες διοικητικά. Το ποσοστό ασύλου σε μεγάλο βαθμό κυμαίνεται στο ίδιο ποσοστό που κυμαίνεται και σε άλλες χώρες. Μιλώ για τις χώρες που είναι πρώτης υποδοχής, γιατί οι δευτερογενείς ροές που υπάρχουν απορρίπτουν το άσυλο ως χώρες στις οποίες είχε υποβληθεί άσυλο στη χώρα πρώτης υποδοχής.

Όμως, σε κάθε περίπτωση προς αυτήν την κατεύθυνση είμαστε ήδη σε συνεννόηση και με τον Γενικό Γραμματέα και με τον Διοικητή Ασύλου, προκειμένου να πούμε σε μια συζήτηση που γίνεται κεντρικά ευρωπαϊκά ότι θα πρέπει να υπάρχει πιο συσταλτική ερμηνεία των κριτηρίων της Συνθήκης της Γενεύης. Και αυτή είναι μια συζήτηση που γίνεται σε ένα κεντρικό ευρωπαϊκό επίπεδο, γιατί η Συνθήκη της Γενεύης δεν είχε μια λογική όταν κάποιος μπορεί να παίρνει από δέκα χώρες και να κάνει αίτηση ασύλου σε άλλες χώρες, να επιλέγει πού θα πάει να αγοράσει το άσυλο. Είναι κάτι που ξέρω ότι δεν σας αρέσει, αλλά οφείλω να σας πω ότι θα είναι στις επόμενες αλλαγές οι οποίες θα υπάρξουν στο άσυλο.

Όμως, στη συγκεκριμένη Υπηρεσία -και πολύ σωστά λέτε ότι οι προθεσμίες θα είναι ασφυκτικές και η χώρα θα είναι πάρα πολύ προετοιμασμένη- οι συμβάσεις θα ανανεωθούν. Σας είπα ότι κάνουμε τη διαδικασία στο Υπουργείο Μετανάστευσης και από 1η Απριλίου θα ισχύουν πάλι οι συμβάσεις του 2026 με κάλυψη από τον τακτικό προϋπολογισμό. Άρα, δεν κινδυνεύει κανένας άνθρωπος από αυτούς που αναφέρατε να χάσει τη δουλειά του.

Ο σχεδιασμός, τον οποίο ήδη ξεκίνησα αυτόν τον μήνα, αφορά το να μπορέσει να γίνει η αντίστοιχη αύξηση οργανικών θέσεων με τις αλλαγές που θα υπάρξουν στο Υπουργείο. Εσείς, κυρία Μανωλάκου, αναφερθήκατε στο σύνολο των οργανικών θέσεων. Εμείς λέμε ότι τα στοιχεία τα οποία σας έδωσα είναι μόνο για την Υπηρεσία Ασύλου, προκειμένου να μπορέσουν να υπάρξουν και αντίστοιχες προκηρύξεις.

Αναφορικά τώρα με αυτό που είπατε για την τρίμηνη αναστολή και την επιβάρυνση η οποία θα υπάρξει, επιβάρυνση δεν υπήρχε γιατί υπήρχε κενό που έπρεπε να καλύψει η Υπηρεσία Ασύλου. Ποτέ δεν έχεις «μηδέν αιτήσεις». Υπήρχαν ροές και από τα νησιά, οπότε γινόταν η διαδικασία ασύλου.

Για τον πληθυσμό που αναφέρατε, πρώτα από όλα από την πρώτη μέρα υπήρχε εγκύκλιος για τον ευάλωτο πληθυσμό, παιδιά και γυναίκες, που εξαιρούνταν και γινόταν κανονικά καταγραφή. Πλέον, στον διαχωρισμό που έχει γίνει, ήδη όταν μπήκαμε στον τελευταίο μήνα και δεδομένου ότι έπρεπε να προετοιμάσουμε την Υπηρεσία Ασύλου, υπήρξε εξαίρεση και γι’ αυτούς που είχαν έντονο προσφυγικό προφίλ, όπως ήταν οι άνθρωποι που έρχονταν από το Σουδάν. Όμως, αντίστοιχα έμειναν στη Σιντική και στο σύνολο της Σιντικής αυτή τη στιγμή, άτομα με μη προσφυγικό προφίλ, από Αίγυπτο, Μπανγκλαντές, Πακιστάν.

Οφείλω να σας πω, λοιπόν, ότι αυτοί με βάση τον νέο νόμο θα παραμείνουν σε διοικητική κράτηση. Θα εξεταστεί το άσυλό τους και μόλις απορριφθεί το άσυλό τους, γιατί σε αυτές τις περιπτώσεις το ποσοστό απόρριψης είναι στο 95%, αυτομάτως με την ενημέρωση που τους έχει γίνει -και σήμερα, μάλιστα, βγήκε και μια εγκύκλιος για το πώς ακριβώς θα ενημερώνονται- θα ξέρουν αυτοί οι άνθρωποι ότι ή θα ακολουθήσουν τη διαδικασία της επιστροφής αφού δεν είναι πρόσφυγες και δεν κινδυνεύουν ή διαφορετικά θα υποστούν τις συνέπειες του νέου νόμου και θα οδηγηθούν στη φυλακή.

Άρα, δεν υπάρχει καμία πίεση στο σκέλος το οποίο αναφέρατε με την Υπηρεσία Ασύλου και ήδη σήμερα που μιλάμε όλο αυτό το διάστημα στους μεν που έχουν προσφυγικό προφίλ ακολουθείται η διαδικασία, αλλά και σε αυτούς που δεν έχουν, θα γίνει όλη η διαδικασία προκειμένου να επιστρέψουν.

Σε αυτό που αναφέρατε για την κοινωφελή εργασία -το θέσατε και εσείς, κύριοι συνάδελφοι- είναι ένα θέμα που άπτεται άλλου Υπουργείου. Εμείς στον βαθμό που θα υπάρξουν ή θα συνεχιστούν αυτά τα προγράμματα, είναι θέματα που ενδιαφέρουν το Υπουργείο. Είναι, προφανώς, άνθρωποι οι οποίοι βρέθηκαν. Είμαστε σε μια συνεννόηση, αλλά δεν έχω να δώσω κάποια απάντηση γιατί δεν είναι της δικής μας αρμοδιότητας.

Και για τον συνολικό σχεδιασμό που είπατε, πράγματι το Υπουργείο Μετανάστευσης μπορεί να ξεκίνησε ως ένα σχετικά νέο Υπουργείο, αλλά πια δεν είναι. Είναι ένα Υπουργείο που σίγουρα θα πρέπει να ξέρουμε ότι δεν έχει προσωρινό χαρακτήρα. Είναι πολύ σημαντικό -και εκεί δεν θα διαφωνήσω- να υπάρξει μια καλύτερη αναλογία. Εγώ θυμάμαι ότι και ως Υπουργός Υγείας είχαμε βάλει ως αυξημένη μοριοδότηση το σκέλος της εμπειρίας καθώς υπήρχε Covid και μια σειρά από προκηρύξεις που αφορούσαν νοσηλευτές και άλλο προσωπικό και μπόρεσε να υπάρχει αυτή η εκτίμηση. (RG)

Ειδικά για τους συμβασιούχους τους οποίους αναφέρατε στο κομμάτι του ασύλου, πράγματι δεν νομίζω ότι μπορεί κανείς να παραγνωρίσει ότι μια συσσωρευμένη εμπειρία ετών στο κομμάτι διαχείρισης του πεδίου και εξέτασης φακέλων, σίγουρα θα μπορεί να θεωρηθεί και συνταγματικά ανεκτή σε όλα τα επίπεδα. Τα βήματα, όμως, είναι όπως σας τα είπα. Πρώτα πρέπει να διασφαλίσουμε τις θέσεις, για να μπορέσουμε να συζητήσουμε για οτιδήποτε παραπάνω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό, ελπίζω να ικανοποιήθηκαν οι συνάδελφοι.

Θα συνεχίσουμε με τη συζήτηση της έβδομης, της υπ’ αριθμόν 68/13-10-2025 επίκαιρης ερώτησης του πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας ΠΛΕΥΣΗ ΕΛΕΥΘΕΡΙΑΣ κ. Γεωργίας (Τζώρτζιας) Κεφαλά προς τον Υπουργό Μετανάστευσης και Ασύλου, με θέμα: «Σοβαρές ελλείψεις και αβεβαιότητα στην παροχή υπηρεσιών και διερμηνείας και διαπολιτισμικής μεσολάβησης σε πρόσφυγες και μετανάστες».

Ορίστε, κυρία Κεφαλά, έχετε τον λόγο για την πρωτολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριε Πλεύρη, παρακολούθησα και την προηγούμενη ερώτηση εδώ των συναδέλφων και επιτρέψτε μου, παρ’ όλο που θέλω να μιλήσω για την έλλειψη ερμηνείας -αυτή είναι η επίκαιρη- να το πω κάπως περιφερειακά, γιατί όλα έχουν σχέση στο συγκεκριμένο Υπουργείο και στον τρόπο που έχει επιλέξει να αντιμετωπίζει το μεταναστευτικό.

Θα ήθελα να ξεκινήσω από την εισήγησή σας για την τρίμηνη αναστολή των αιτημάτων ασύλου και την τροπολογία που φέρνετε. Η Αντιπολίτευση του προοδευτικού χώρου τουλάχιστον, αλλά και πάνω από εκατό οργανώσεις δικαιωμάτων στην Ελλάδα και στην Ευρώπη, σας είπαν ότι εκτός του ότι παραβιάζετε κατάφορα το διεθνές προσφυγικό δίκαιο, μια τέτοια προσπάθεια θα ήταν αδύνατο να εφαρμοστεί, τουλάχιστον χωρίς να εκθέσει ακόμη περισσότερο την Ελλάδα και πιστεύουμε ότι έτσι ακριβώς έγινε τελικά. Φορτώθηκαν οι υπηρεσίες, φορτώθηκε η Αστυνομία, η οποία απείχε από την απέλαση, εφόσον τα διοικητικά πρωτοδικεία διατάσσουν τη διοίκηση να απέχει από οποιαδήποτε ενέργεια απομάκρυνσης πριν την ολοκλήρωση της διαδικασίας καταγραφής και εξέτασης αιτημάτων διεθνούς προστασίας.

Η ΕΛΑΣ διαβεβαιώνει ότι δεν υπήρξε καμία παρέκκλιση από την αρχή της μη επαναπροώθησης και επιπρόσθετα θα δοθεί η δυνατότητα υποβολής αιτήματος στα άτομα που εισήλθαν στη χώρα το προηγούμενο τρίμηνο, κάτι που είπατε και εσείς πριν από λίγο. Δηλαδή, ουσιαστικά δεν διώχθηκαν οι άνθρωποι, όπως είχατε πει ότι θα γίνει, απλά τους κρατάμε μέχρι να γίνει η εξέταση των αιτημάτων τους -που είναι το 95% των εισροών, είπατε, αυτοί οι άνθρωποι- που σημαίνει ότι θα πάτε πόσους στη φυλακή, σε περίπτωση που δεν θέλουν να γυρίσουν πίσω; Οι φυλακές είναι γεμάτες, πώς θα γίνει αυτή η αντιμετώπιση;

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Ας προχωρήσω, όμως, για να μην καταχραστώ και τον χρόνο. Τι είπε, λοιπόν, ο Συνήγορος του Πολίτη; Ελλιπής επιχειρησιακή ετοιμότητα για τη δημιουργία έκτακτων κατάλληλων δομών. Με λίγα λόγια, η Κυβέρνηση θα έπρεπε να είχε λάβει μέτρα πολύ πριν από την κρίση εισροών στην Κρήτη και εν κατακλείδι δεν έχουμε κανένα όφελος από τα μέτρα. Αντί, λοιπόν, να εφευρίσκουμε τρόπους επικοινωνιακούς για να λύσουμε ένα θέμα, καλύτερα να ενδυναμώσουμε τις υπηρεσίες, για να έχουμε το αποτέλεσμα που όλοι θέλουμε. Γιατί το μήνυμα «η ζωή σας θα γίνει κόλαση, αν έλθετε στην Ελλάδα», δεν είναι πολιτική στάση, δυστυχώς. Είναι αντιμετώπιση πεζοδρομίου και ουσιαστικά υπονομεύει κάθε προσπάθεια να έχουμε αποτέλεσμα στο μεταναστευτικό και κάνει τη δική μας ζωή κόλαση και των μεταναστών.

Ποτέ, λοιπόν, δεν ήμασταν έτοιμοι επιχειρησιακά και ποτέ δεν τηρήσαμε τους νόμους. Γραφειοκρατικές καθυστερήσεις, περιορισμένη πρόσβαση σε κοινωνικές παροχές, δυσανάλογη χρήση κράτησης. Με καταγγελίες όλα αυτά. Και ερχόμαστε στο τεράστιο θέμα της έλλειψης υπηρεσιών διερμηνείας και διαπολιτισμικής μεσολάβησης. Δεν μπορούμε καν να συνεννοηθούμε με αυτούς τους ανθρώπους. Το θέμα άρχισε να με απασχολεί από τα παιδιά που ήλθαν σε επίσκεψη στη Βουλή στις 3 Σεπτεμβρίου, αν δεν κάνω λάθος -τον Σεπτέμβρη, δηλαδή, που μας πέρασε- με πρωτοβουλία της κ. Κωνσταντοπούλου και με την ευγενική παραχώρηση του κ. Κακλαμάνη, για να τα λέμε όλα και δεν είχαν διερμηνεία.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ολοκληρώνω, κύριε Πρόεδρε.

Ήλθαν οι άνθρωποι, δηλαδή, τους είπαμε τόσα ωραία πράγματα, θα μπορούσαν και αυτοί να έλθουν σε μια επαφή μαζί μας και δεν ήλθαν ποτέ. Γιατί δεν υπήρχε διερμηνεία.

Υπάρχει ένα τετράπτυχο αποτυχίας που αφορά το άσυλο, την υγεία, την εκπαίδευση και την υποδοχή και δεν υπάρχει…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία συνάδελφε, ολοκληρώσατε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Μισό λεπτό, κύριε Πρόεδρε, ένα τελευταίο ακόμη θέλω να πω.

Υπάρχει η ΜΕΤΑδραση η οποία είναι ένας φορέας που έχει αναλάβει όλα αυτά τα καθήκοντα κατά 80%. Πραγματικά, μας ανησυχεί γιατί ένας φορέας μόνο έχει αναλάβει τις τριάντα δύο δομές με εξήντα εννιά διερμηνείς. Η ΜΕΤΑδραση έχει πάρει αρκετά λεφτά, γύρω στα 20 εκατομμύρια ευρώ και σταμάτησε η συνεργασία με την Κυβέρνηση από τον Μάιο του 2024 που άρχισε να διακόπτεται σταδιακά η παροχή υπηρεσιών.

Θέλουμε να σας ρωτήσουμε: Σε ποιο στάδιο βρίσκονται η διακήρυξη-πλαίσιο για τη διερμηνεία μέσω ΕΣΗΔΗΣ του 2021; Γενικά, φωτίστε μας λίγο με την όλη υπόθεση, τι γίνεται στην υγεία στα νοσοκομεία; Είμαστε χωρίς διερμηνείς στην παιδεία. Το πρόγραμμα διερμηνείας στα σχολεία σε συνεργασία ΜΕΤΑδραση-UNICEF θα συνεχιστεί;

Απαντήστε μας σε όλα αυτά και επιφυλάσσομαι για τη συνέχεια.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία συνάδελφε, αλλά τα δύο λεπτά δεν μπορεί να γίνονται έξι, σας παρακαλώ.

Ο κύριος Υπουργός έχει τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):**  Σας ευχαριστώ, κύριε Πρόεδρε.

Πρώτα απ’ όλα, λίγα πράγματα για το πρώτο που θέσατε εκτός ερώτησης, αλλά ζωντανός διάλογος είναι και λογικό είναι να τεθεί, για το τρίμηνο στο οποίο αναφέρεστε. Αυτή τη στιγμή υλοποιείται πλήρως η πολιτική που έχουμε πει και μην ανησυχείτε καθόλου αυτοί που βρίσκονται στη Σιντική είναι από την Αίγυπτο, το Πακιστάν και το Μπαγκλαντές. Με τις συγκεκριμένες χώρες είμαστε σε συνεννόηση και δέχονται αναγκαστικά πίσω. Είναι από τις χώρες που δέχονται, το πρόβλημα το έχουμε στις χώρες που δεν δέχονται να πάρουν αναγκαστικά. Άρα, οι συγκεκριμένοι, μόλις γίνει απόρριψη ασύλου -γιατί δεν πρόκειται να βγουν από τη συγκεκριμένη δομή όσο θα διαρκεί η εξέταση, ήδη τίθενται σε διοικητική κράτηση ως έχουμε δικαίωμα με τον νέο νόμο- είτε αναγκαστικά είτε με τη θέλησή τους θα επιστρέψουν. Το πιο πιθανό είναι ότι θα επιστρέψουν με τη θέλησή τους, γιατί μπαίνουν και στα «οικειοθελή αποχώρηση» που έχουν κάποια ευεργετήματα, διαφορετικά οδηγούνται στη φυλακή, αλλά και σε κάθε περίπτωση σας λέω -επειδή αναφέρετε αυτό με τις φυλακές- ότι είναι χώρες που δέχονται πίσω τους μετανάστες τους. Άρα, θα είμαστε σε μια συνεννόηση -και είμαστε και με τις τρεις χώρες- προκειμένου να γίνουν οι αναγκαστικές επιστροφές τους. Και δεν έγινε καμία επιβάρυνση παραπάνω στο άσυλο για τον λόγο που σας εξήγησα. Γιατί από την πρώτη στιγμή εξαιρέσαμε ομάδες και στην πορεία, όταν πια φθάναμε στο τέλος της εφαρμογής του μέτρου και δεδομένου ότι είχαμε αποφασίσει να μην υπάρξει περαιτέρω παράταση, γι’ αυτόν τον λόγο από τις 15-20 Σεπτεμβρίου αρχίζαμε άτομα με προσφυγικό προφίλ να τα βγάζουμε από τη διαδικασία, για να γίνει ομαλή η όλη διαδικασία εξέτασης του ασύλου.

Επιπλέον -γιατί έχει μία σημασία- στην Κρήτη -και το έχω πει πολλές φορές- το πρώτο δεκαήμερο του Ιουλίου που υποχρεωθήκαμε να πάρουμε αυτό το οπωσδήποτε σκληρό και σωστό μέτρο είχαμε δύο χιλιάδες εξακόσιες σαράντα δύο αφίξεις και όλον τον Αύγουστο και όλον τον Σεπτέμβριο είχαμε κάτω από δύο χιλιάδες εξακόσιες. Άρα, όσοι μπήκαν σε δέκα μέρες, δεν μπήκαν σε δύο μήνες. Ήταν ένα μέτρο και τώρα θα εμφανίσω κάποια στιγμή και τα στοιχεία, για να δούμε πως μετά την εφαρμογή του νόμου έχουμε μείωση συνολικά στις ροές, που οι ροές βέβαια είναι μια δυναμική κατάσταση. Γίνεται κάτι και μετά μπορεί να υπάρχει μια μεγαλύτερη αύξηση. Το σημαντικό όμως είναι ότι σιγά-σιγά φαίνεται ότι γινόμαστε αρκετά αποτρεπτικοί, ειδικά από χώρες που γνωρίζουν ότι δεν έχουν πιθανότητα να πάρουν άσυλο.

Για την ερώτησή σας που είναι πάρα πολύ σημαντική και που έχει να κάνει με το σκέλος της διερμηνείας -και είναι ένα από τα πράγματα που με έχει απασχολήσει- ειλικρινά σας λέω, πάρα πολύ έντονα, λόγω δυσλειτουργιών που υπάρχουν, αυτή τη στιγμή έχουν δοθεί στο κομμάτι των εκτελεστικών συμβάσεων που υπάρχουν και συμμετέχει η ΜΕΤΑδραση την οποία λέτε, σε δύο συμβάσεις και συνολικά είναι 20 εκατομμύρια ευρώ.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού)

Κύριε Πρόεδρε, όσο χρόνο πάρω τώρα, θα τον αφαιρέσω από τη δευτερολογία μου. Δεν θα τη χρειαστώ, γιατί θα δώσω απάντηση τώρα, επειδή ασχολήθηκα πολύ με το τρίμηνο.

Είναι, λοιπόν, δύο μεγάλες συμβάσεις -και εκτελεστικές που γίνονται- και εκκρεμούν τιμολόγια πληρωμών, γύρω στο 1,5 εκατομμύριο ευρώ. Υπήρχαν κάποια θέματα με τα πρακτικά παραλαβής και προσπάθησα να κινηθούν όσο πιο γρήγορα, προκειμένου να πληρωθεί η συγκεκριμένη ΜΚΟ, όπου παρέχει αυτή την υπηρεσία- και μάλιστα οι τελευταίες εκτελεστικές συμβάσεις δεν έχουν υλοποιηθεί, γιατί η ίδια η ΜΚΟ έχει δηλώσει αδυναμία να προσκομίσει τα χαρτιά, πράγμα που είναι πάρα πολύ κρίσιμο, γιατί είναι η τελική εκτελεστική σύμβαση η οποία υπάρχει.

Παράλληλα, ήρθαμε σε συνεργασία με τον EUAA και αυτή τη στιγμή έχουμε διακόσιους εξήντα τρεις διερμηνείς και καλύπτεται πλήρως η διαδικασία της διερμηνείας. Όμως, θα πρέπει να λυθεί το συγκεκριμένο πρόβλημα, που αναδεικνύετε, προκειμένου στη συνέχεια, αφού ολοκληρωθεί η συνεργασία μας με τον EUAA, να μην υπάρξει περαιτέρω πρόβλημα.

Το Υπουργείο, λοιπόν, κινείται στην πληρωμή και θα συνεχίσει να πληρώνει. Προσπαθούμε, επειδή υπάρχουν και οι δυσκολίες της συγκεκριμένης ΜΚΟ, να ανταποκρινόμαστε ακόμα περισσότερο στις πληρωμές, για να προχωρήσουμε. Όμως, παράλληλα θα υπάρξει και νέα διαγωνιστική διαδικασία. Δεν θα διαφωνήσω με αυτό που είπατε. Σε μια τέτοια υπηρεσία καλό είναι, όταν κάνεις κάποια διαγωνιστική διαδικασία, να βρίσκεις και παραπάνω παρόχους, για να παρέχουν υπηρεσία, ώστε να μην δημιουργούνται κενά είτε ευθύνης του Υπουργείου είτε αδυναμίας να παρασχεθεί υπηρεσία.

Παράλληλα, και στο σκέλος και της διερμηνείας με τεχνητή νοημοσύνη, που ψηφίσαμε το τελευταίο διάστημα -δεν αφορά στην εξέταση ασύλου, στη συνέντευξη, που πρέπει να έχει φυσική παρουσία, αλλά αφορά μια σειρά από άλλες δραστηριότητες-, αλλά και στο σκέλος της τηλεδιερμηνείας η διαχειριστική προωθεί όλο το κομμάτι των διαγωνισμών, προκειμένου να μπορέσουν το συντομότερο δυνατό να υλοποιηθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επειδή ρωτάτε πάρα πολλά πράγματα, θα επανέλθω στη δευτερολογία μου. Όμως, θα σας προσκομίσω, για να μην σας λέω μία προς μία τις γλώσσες και τις δομές που αναφέρετε, ένα πλήρες ενημερωτικό σημείωμα, που πιστεύω ότι απαντά σε όλα τα επιμέρους θέματα, τα οποία θέσατε.

Το καταθέτω στα Πρακτικά.

(Στο σημείο αυτό ο Υπουργός Μετανάστευσης και Ασύλου κ. Αθανάσιος Πλεύρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό.

Κυριά Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Νομίζω, κύριε Υπουργέ, ότι επιβεβαιώνομαι στην πρώτη μου εκτίμηση, ότι δηλαδή ουσιαστικά το μέτρο δεν χρειαζόταν. Εννοώ το μέτρο της τριμηνίας. Είχαμε είκοσι πέντε χιλιάδες αφίξεις το πρώτο επτάμηνο του 2024 και περίπου είκοσι πέντε χιλιάδες -πάνω-κάτω, άντε να είναι δυο χιλιάδες άτομα η διαφορά- το πρώτο επτάμηνο του 2025.

Αυτό το μέτρο δεν δικαιολογεί, λοιπόν, αυτή τη λήψη μέτρων που πήρατε, γιατί έτσι και αλλιώς οι πρακτικές επιστροφών λειτουργούσαν πάντα, είτε το παραδέχονται οι αρχές και η Κυβέρνηση είτε όχι. Δεν τα λέμε εμείς αυτά. Υπάρχουν καταγγελίες από την Ύπατη Αρμοστεία του ΟΗΕ, από τη Διεθνή Αμνηστία, από το Συμβούλιο της Ευρώπης, σχετικά με τις πρακτικές επιστροφών. Πάντα υπήρχαν αυτές οι πρακτικές και πάντα θα συνεχίσουν να υπάρχουν.

Φαντάζομαι ότι δεν εννοείτε ότι φοβήθηκαν οι άνθρωποι και δεν ήρθαν, γιατί δεν νομίζω να ισχύει αυτό. Έτσι και αλλιώς φοβόντουσαν, έτσι και αλλιώς ερχόντουσαν από δύσκολες συνθήκες, έτσι και αλλιώς διαπραγματεύονται τη ζωή τους κάθε φορά, για να έρθουν.

Αυτό που θέλουμε να πούμε εμείς και που θα επιμείνουμε, είναι η τήρηση των νόμων. Νομίζουμε ότι με την τήρηση των νόμων και με σωστά στελεχωμένους φορείς και συνεργάτες θα μπορέσουμε να έχουμε τα επιθυμητά αποτελέσματα, τα αποτελέσματα που θέλουμε όλοι, χωρίς να είμαστε δηλαδή ταυτοχρόνως και απάνθρωποι και εκτός διεθνούς δικαίου.

Θα ήθελα να τονίσω την επικινδυνότητα. Ένα νοσοκομείο που δεν έχει διερμηνείς, έχει αδυναμία λήψης ιστορικού και παροχής οδηγιών. Αυτό είναι μια υγειονομική βόμβα για όλο τον κόσμο. Δεν είναι μόνο για τους μετανάστες.

Να πούμε για την EUAA, που αναφέρατε και εσείς, ότι το 2024 μείωσε τη συμμετοχή της, ενισχύοντας τη λειτουργική γύμνια των δημόσιων υπηρεσιών. Εννοείτε ότι έχουν λυθεί τα προβλήματα εντελώς; Εάν θέλετε, να μας απαντήσετε στη δευτερολογία σας.

Εν τέλει, εκτός από τη θέση μας που είναι πάγια, εμείς διαφωνούμε με όλα αυτά που ετοιμάζεστε να φέρετε, με τα ενοίκια που θέλετε να τους πετάξετε -δεν ξέρω πού θα τους βάλετε τους ανθρώπους-, που θέλετε να δώσετε τα σπίτια στους Αθηναίους, όπως είπατε. Μιλούμε για μερικές δεκάδες σπίτια, που δεν θα λύσουν το πρόβλημα των Αθηναίων σαφώς, αλλά θα επιτείνουν το πρόβλημα των μεταναστών. Διαφωνούμε με τις νέες εθνικές θεωρήσεις, που έχετε πει ότι θα προσελκύσετε άτομα υψηλής εξειδίκευσης και εισαγόμενων σπουδαστών, κάτι το οποίο ξέρουμε ότι δεν ισχύει. Αυτό που χρειαζόμαστε ή, μάλλον, που χρειάζεστε είναι φτηνά εργατικά χέρια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος πάντων, θα ήθελα να κλείσω παρακαλώντας σας να μην μας διαβάσετε «Ρατατούιγ». Ξέρω ότι διαβάσατε. Πάντα εκτιμώ τις αναφορές αυτές, αλλά εγώ θα ήθελα να κλείσω με κάτι άλλο. Επειδή το να συγχέει κάποιος τα ποντίκια με την πολιτική, δεν είναι καλό πράγμα, θα ήθελα να κάνω μια αναφορά στο έργο «Άνθρωποι και ποντίκια» και στο νόημά του. Διάβασα μια εξαιρετική κριτική, που λέει ότι η πιο φανερή μορφή δύναμης που χρησιμοποιείται, για να καταπιέζει τους άλλους, πηγάζει από την ίδια την αδυναμία. Είστε αδύναμοι και καταφεύγετε στη σκληρότητα και στην παρανομία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Κεφαλά.

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ευχαριστώ πολύ.

Ο Ρατατούιγ ήταν, βέβαια, συμπαθέστατος. Κυρίως, όμως, η αναφορά είχε να κάνει με το ότι πολλές φορές κρίνουμε πολύ αυστηρά αυτούς που είναι στο πεδίο. Αυτή ήταν και η λογική της αναφοράς μου, ότι ο κριτής της γευσιγνωσίας ήταν πάρα πολύ αυστηρός προς αυτούς που έφτιαχναν το φαγητό, αλλά μετά αντιλήφθηκε και ο ίδιος ότι πολλές φορές το να είσαι πολύ αυστηρός είναι εύκολο, ενώ τελικά είναι σημαντικό να βλέπεις τη δουλειά που κάνει ο άλλος. Βλέπω, πάντως, ότι παρακολουθείτε τις αναφορές και ήταν πολύ ενδιαφέρουσα προς τον Συνήγορο του Πολίτη.

Τώρα, έρχομαι στο βασικό σκέλος που αναφερθήκατε, στη διερμηνεία. Στη διερμηνεία, πράγματι, αναφέρθηκα και δεν διαφώνησα με το σκεπτικό σας. Κανονικά, έχω να σας πω ότι ακόμα και το γεγονός ότι αυτό το Υπουργείο έχει τόσο μεγάλη εξάρτηση από μη κυβερνητικές οργανώσεις σε νευραλγικής φύσεως θέματα, όπως είναι η διερμηνεία, εγώ θα περίμενα ότι εκεί θα έπρεπε να ήταν αυτή η βοήθεια συμπληρωματική. Δυστυχώς, όμως, είναι κεντρική. Και όταν παρουσιάζονται κάποιες φορές δυσλειτουργίες, που μπορεί να ευθύνεται και το Υπουργείο σε καθυστέρηση πληρωμών, αλλά μπορεί να υπάρχει και αδυναμία ενός φορέα να παράξει την υπηρεσία, τότε υπάρχει πρόβλημα.

Δεν έχει παρουσιαστεί αυτή τη στιγμή το πρόβλημα, γιατί, όπως σας είπα, με την EUAA έχουμε καταφέρει και δεν έχουμε καθυστερήσει ούτε μια ημέρα. Η δε μείωση, στην οποία αναφέρεστε, ήταν μείωση διοικητικού προσωπικού. Στα άτομα που σχετίζονται με την έρευνα των αιτήσεων και τους διερμηνείς δεν έχει υπάρξει καμία μείωση. Όμως, και με την καλυτέρευση των πληρωμών στη συγκεκριμένη ΜΚΟ, τη «ΜΕΤΑδραση, για τη διερμηνεία και με τη νέα διαγωνιστική διαδικασία πιστεύω ότι δεν θα έχουμε άλλο τέτοιας φύσεως πρόβλημα, όπως αυτό το οποίο αναδείξατε.

Δύο, τρία πράγματα γι’ αυτά τα οποία είπατε. Και αυτά συνδέονται και με το νέο νομοσχέδιο για τη νόμιμη μετανάστευση, που θα έρθει και θα το συζητήσουμε. Εδώ θέλω να γίνει αντιληπτό κάτι, που νομίζω ότι επί βάσει αρχών δεν θα έπρεπε να υπάρχει διαφωνία. Αυτή τη στιγμή όσοι παίρνουν άσυλο έχουν δικαίωμα να παραμείνουν στη χώρα. Έχουμε και μια αδυναμία κάλυψης εργατικού δυναμικού και πολλές φορές αυτοί που λαμβάνουν άσυλο προέρχονται από χώρες, που οι ίδιοι δηλώνουν -γιατί έχουμε ζητήσει να δηλώνουν τώρα όσοι προσέρχονται και έχουν προσφυγικό προφίλ- ότι μπορούν να κάνουν αυτές τις εργασίες.

Είναι λογικά να έρθεις, λοιπόν, και να κάνεις μια σύνδεση, η οποία θα είναι ότι αντί να σου επιδοτώ ενοίκια, έρχομαι και σου δίνω κατεύθυνση να σου επιδοτήσω μια καλύτερη εξοικείωση σε αυτές τις εργασίες. Αντί να βρίσκεσαι στο κέντρο της Αθήνας, που τελικά δεν μπορείς να κάνεις τίποτα, καθώς υπάρχουν εβδομήντα περίπου δομές στο κέντρο της Αθήνας για ασυνόδευτο πληθυσμό που είναι στα δεκαεπτά και στα δεκαέξι έτη, το μπορείς να πας σε σημεία, που πραγματικά χρειάζονται αυτή την εργασία, εγώ θεωρώ ότι είναι μια πολιτική που θα βοηθήσει πραγματικά και τις τοπικές κοινωνίες και θα δώσει τη δυνατότητα σε αυτούς που παίρνουν άσυλο να μπορέσουν να βρίσκουν εργασία και να μην ζουν εις βάρος του Ευρωπαίου και του Έλληνα φορολογούμενου. Είναι πάρα πολύ λογικό. Πήρες το άσυλο; Από τη στιγμή που πήρες το άσυλο, θα σου δώσω τη δυνατότητα της εργασίας. Δεν θα βρίσκεσαι σε ένα καθεστώς να ζεις από επιδόματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτό το πλαίσιο, λοιπόν, πράγματι θα αλλάξει.

Όσο δε για το τρίμηνο -και κλείνω κύριε Πρόεδρε-, που αναφέρατε και πριν, εάν δείτε τα στοιχεία του Αυγούστου, έχουν πολύ μεγάλο ενδιαφέρον. Μιλήσατε για το επτάμηνο. Εάν δείτε τα στοιχεία του Σεπτεμβρίου και του Οκτωβρίου που τρέχει, έχουν πολύ ενδιαφέρον. Θα σας πω ότι ενώ, παραδείγματος χάριν, τον Ιούλιο 2024 είχαμε 4.056 αφίξεις από τη θάλασσα, τον φετινό Ιούλιο είχαμε 6.109 αφίξεις. Είχαμε μια άνοδο. Κοιτάξτε, όμως, μετά τα μέτρα, πόση διάφορα έχουμε σε αυτό. Οι 6.938 αφίξεις του Σεπτεμβρίου 2024 έγιναν 4.140 τον Σεπτέμβριο 2025. Οι 5.928 αφίξεις του Αυγούστου 2024 έγιναν 2.874 τον Αύγουστο του 2025. Τον Οκτώβριο 2024είχαμε 7.413 αφίξεις. Στο δεκαπενθήμερο του Οκτωβρίου 2025 έχουμε 1.298.

Και θα σας πω κάτι που έχει μία αξία. Είπατε αν φοβούνται ή δεν φοβούνται. Κάποιος που ξέρει ότι έχει μεγάλες πιθανότητες να πάρει άσυλο, πράγματι λέει «αφού θα πάρω άσυλο, δεν κινδυνεύω από τα σκληρά μέτρα». Βλέπουμε, όμως, μία μείωση και μεταφορά από χώρες που δεν παίρνουν άσυλο και ενώ τον Ιούλιο στην Κρήτη το 70% ήταν Αίγυπτος, Μπαγκλαντές, Πακιστάν και 30% Σουδάν, η μείωση που είχε επιτευχθεί και oι 3.000 του Ιουλίου έγιναν 700 τον Αύγουστο και 1.600 τον Σεπτέμβριο έχει μία τρομακτική μείωση σε αυτόν τον κόσμο που δεν έχει προσφυγικό προφίλ. Άρα έρχεται και ξέρει ότι επειδή δεν θα πάρει άσυλο θα μπει στις αυστηρές κυρώσεις. Ένας που ξέρει ότι θα πάρει άσυλο γιατί το δικαιούται, γνωρίζει ότι δεν κινδυνεύει. Οπότε βλέπετε ότι η μείωση συνδέεται ακριβώς με τον πληθυσμό που λέμε ότι δεν έχει δικαίωμα να έρχεται και εκμεταλλεύεται την προσφυγική ιδιότητα, ενώ θέλει να έρθει για οικονομικούς λόγους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε, ορισμένες ανακοινώσεις προς το Σώμα:

Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 21 έως 24 Οκτωβρίου 2025, λόγω των υποχρεώσεών του ως Προέδρου της Κοινοβουλευτικής Συνέλευσης του Συμβουλίου της Ευρώπης.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Επίσης, ο Βουλευτής κ. Χρήστος Στυλιανίδης ζητεί άδεια ολιγοήμερης απουσίας στο εξωτερικό από 21 έως 22 Οκτωβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Δεν θα συζητηθούν κατόπιν συνεννόησης οι εξής επίκαιρες ερωτήσεις:

Η δωδέκατη με αριθμό 41/12-10-2025 επίκαιρη ερώτηση δεύτερου κύκλου του Βουλευτή Ηλείας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Κατρίνη προς τον Υπουργό Εθνικής Οικονομίας και Οικονομικών με θέμα: «Εγκλωβισμένες οι πυρόπληκτες επιχειρήσεις της Ηλείας».

Η πέμπτη με αριθμό 42/12-10-2025 επίκαιρη ερώτηση δεύτερου κύκλου του Βουλευτή Αχαΐας της Κ.Ο. ΝΙΚΗ κ. Σπυρίδωνα Τσιρώνηπρος την Υπουργό Παιδείας, Θρησκευμάτων και Αθλητισμούμε θέμα: «Υπερκοστολογημένα κιτ ρομποτικής».

Η δέκατη τέταρτη με αριθμό 59/13-10-2025 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Ασημίνας (Σεμίνας) Διγενή προς την Υπουργό Εργασίας και Κοινωνικής Ασφάλισης με θέμα: «Να αναγνωριστεί η ειδικότητα του βοηθητικού ηθοποιού με παράλληλη απόδοση επαγγελματικού κωδικού».

Η ένατη με αριθμό 54/13-10-2025 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη, προς την Υπουργό Παιδείας, Θρησκευμάτων και Αθλητισμού με θέμα: «Καταρρέει ο Υγρός Στίβος στη Θεσσαλονίκη».

Η όγδοη με αριθμό 37/10-10-2025 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Ανάγκη μελέτης υλοποίησης έργου μέσου σταθερής τροχιάς στην Κρήτη - Διερεύνηση δυνατοτήτων ευρωπαϊκής χρηματοδότησης στο πλαίσιο της νέας ευρωπαϊκής στρατηγικής βιώσιμων μεταφορών και τουρισμού».

Η έβδομη με αριθμό 35/10-10-2025 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Οδυσσέα Κωνσταντινόπουλου προς τον Υπουργό Προστασίας του Πολίτη με θέμα: «Επείγουσα ανάγκη ενίσχυσης της Διεύθυνσης Αστυνομίας Αρκαδίας με προσωπικό».

Η πέμπτη με αριθμό 39/10-10-2025 επίκαιρη ερώτηση πρώτου κύκλου του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική ανάγκη επικαιροποίησης του σχεδίου διαχείρισης των λεκανών απορροής ποταμών του υδατικού διαμερίσματος Θράκης (Άρδας - Έβρος) και σύνταξης κοινού σχεδίου διασυνοριακής διαχείρισης υδάτων με τη Βουλγαρία για την περιοχή του Έβρου».

Η δέκατη όγδοη με αριθμό 64/13-10-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Μιλτιάδη (Μίλτου) Ζαμπάρα προς τον Υπουργό Περιβάλλοντος και Ενέργειας με θέμα: «Συνεχίζονται τα σκάνδαλα με την ανακύκλωση».

Δεν θα συζητηθούν λόγω κωλύματος Βουλευτών οι εξής επίκαιρες ερωτήσεις:

Η έκτη με αριθμό 40/11-10-2025 επίκαιρη ερώτηση πρώτου κύκλου του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Εθνικής Άμυνας με θέμα: «Απουσία κυρώσεων για τους ανυπότακτους».

Η ένατη με αριθμό 58/13-10-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Για τη μεταφορά της λέσχης σίτισης 3 Σχολών του ΕΚΠΑ σε μεγάλη απόσταση από τις Σχολές».

Δεν θα συζητηθούν λόγω αναρμοδιότητας οι εξής επίκαιρες ερωτήσεις:

Η ενδέκατη με αριθμό 55/13-10-2025 επίκαιρη ερώτηση δεύτερου κύκλου του Βουλευτή Λαρίσης της Κ.Ο. ΝΙΚΗ κ. Γεώργιου Ρούντα προς την Υπουργό Κοινωνικής Συνοχής και Οικογένειας με θέμα: «Ενέργειες για την επίλυση σημαντικού κοινωνικού προβλήματος που απορρέει από ελλιπή/κακή νομοθεσία και ταλαιπωρεί τα στελέχη των Ενόπλων Δυνάμεων και τις οικογένειές τους».

Η δέκατη έκτη με αριθμό 51/13-10-2025 επίκαιρη ερώτηση δεύτερου κύκλου του Βουλευτή Μαγνησίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Αλέξανδρου Μεϊκόπουλου προς τον Υπουργό Υποδομών και Μεταφορών με θέμα: «Έργο “φάντασμα” η λιμνοδεξαμενή Αλοννήσου».

Θα ολοκληρώσουμε τώρα με την έβδομη με αριθμό 66/13-10-2025 επίκαιρη ερώτηση πρώτου κύκλου της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλουπρος τον Υπουργό Προστασίας του Πολίτη με θέμα: «Αστυνομική αυθαιρεσία και κατάχρηση εξουσίας στην Άνδρο, προς καταστολή ειρηνικής διαμαρτυρίας πολιτών για την υπόθεση του εγκλήματος των Τεμπών».

Θα απαντήσει ο Υπουργός Προστασίας του Πολίτη, ο κ. Μιχάλης Χρυσοχοΐδης.

Κυρία Πρόεδρε, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, δεν είναι η πρώτη, δεν είναι η δεύτερη, δεν είναι η δέκατη, είναι η πολλοστή επίκαιρη ερώτηση που απευθύνω σε εσάς και στο Υπουργείο σας στην τρέχουσα Κοινοβουλευτική Περίοδο, κατά την οποία ξέρετε ότι έχουν σημειωθεί πολλαπλά περιστατικά ακραίας αστυνομικής βίας, ακόμη και δολοφονικής αστυνομικής βίας, ακόμη και αστυνομικής βίας ασκηθείσης πέρσι τέτοια εποχή στις 31 Οκτωβρίου κατά των εποχικών πυροσβεστών και εναντίον μου με ρίψη κρότου λάμψης επάνω μου, περιστατικά καταδιώξεων που οδηγούν στον θάνατο, περιστατικά θανάτων σε αστυνομικά τμήματα και χώρους κράτησης, περιστατικά παρείσφρησης σε διαδηλώσεις και σε κινητοποιήσεις παρακρατικών στοιχείων, ασφαλώς εν γνώσει του Υπουργείου, που είχαν στόχο να διαλύσουν τις συγκεντρώσεις. Τέτοια στοιχεία εντοπίστηκαν και στις μεγάλες διαδηλώσεις που έγιναν, στα τεράστια, πρωτοφανή και παλλαϊκά συλλαλητήρια του Γενάρη και του Φλεβάρη του 2025, τα οποία προσπάθησαν να διαλύσουν και «γνωστοί άγνωστοι» με πολιτικά και αστυνομικοί με πολιτικά και αστυνομικοί ένστολοι που επιτέθηκαν σε πολίτες.

Είμαστε σε ένα πολύ κρίσιμο σημείο και είμαι σίγουρη ότι αντιλαμβάνεστε πολύ καλά ποια είναι η διακύβευση. Αυτήν τη στιγμή αυτό που διακυβεύεται είναι η δημοκρατία και η πρόσβαση των ανθρώπων στην πλήρη προστασία των δικαιωμάτων τους, η δυνατότητα άσκησης των πιο θεμελιωδών δικαιωμάτων, όπως είναι το δικαίωμα της ελεύθερης ανάπτυξης της προσωπικότητας, όπως είναι το δικαίωμα λόγου, σκέψης και έκφρασης, όπως είναι η ελευθερία συνείδησης, όπως είναι το δικαίωμα του συνέρχεσθαι, το δικαίωμα του πολίτη να διαδηλώνει. Και είναι εξαιρετικά επίκαιρο βέβαια το δικαίωμα αυτό, αφού περιμένουμε από στιγμή σε στιγμή -η ώρα έχει πάει 18.50΄ και δεν έχει κατατεθεί- τη διαβόητη και αναμενόμενη τροπολογία, με την οποία περιμένουμε νέα περιστολή δικαιωμάτων αντισυνταγματική εντελώς και απαγόρευση διαδηλώσεων μπροστά στο Μνημείο του Αγνώστου Στρατιώτη.

Τι υποκρισία! Δεν έχει καταλάβει ο Πρωθυπουργός ότι αυτοί που διαδηλώνουν μπροστά από το Μνημείο του Αγνώστου Στρατιώτη διαδηλώνουν μπροστά από τη Βουλή, διαδηλώνουν δηλαδή απευθυνόμενοι σε εμάς όλους εδώ και στις εξουσίες, διαδηλώνουν όπως διαχρονικά έπραξε ο ελληνικός λαός στην Πλατεία Συντάγματος και γι’ αυτό και λέγεται Πλατεία Συντάγματος, διότι τον προπροηγούμενο αιώνα στις 3 Σεπτέμβρη απαίτησαν σύνταγμα οι πολίτες από την Πλατεία αυτήν εδώ.

Και τώρα περιμένουμε να περισταλεί αυτό το οποίο δεν τόλμησε να περιστείλει ούτε η Μοναρχία! Είναι, λοιπόν, πολύ σκοτεινές οι εποχές και δύσκολοι οι καιροί.

Και μέσα σε όλα αυτά έρχεται η συμπεριφορά του Διοικητή του Αστυνομικού Τμήματος Άνδρου, ο οποίος στις 10 Σεπτεμβρίου του 2025, δηλαδή πριν από έναν μήνα και δέκα μέρες, επ’ αφορμή της επίσκεψης στο νησί του σημερινού Προέδρου Δημοκρατίας και πρώην Προέδρου Βουλής κ. Τασούλα, προέβη σε αδιανόητες πράξεις, οι οποίες έχουν βιντεοσκοπηθεί -ελπίζω να μη μου πείτε ότι δεν έχετε δει τα βίντεο- προέβη, λοιπόν, σε αδιανόητες πράξεις εναντίον πολιτών οι οποίοι διαδήλωναν ειρηνικά κατά την έλευση Τασούλα. Είχαν στα χέρια τους ένα πανό, το οποίο έλεγε «Στέγνωσαν τα δάκρυα και έγιναν οργή, η νέα γενιά δεν σας συγχωρεί».

Αυτό, λοιπόν, το πανό ο συγκεκριμένος αστυνομικός, που ήταν επικεφαλής των μέτρων τάξεως προφανώς εκείνη την ώρα -θα μου πείτε αν αυτό δεν ισχύει-, το αφαίρεσε βίαια επελαύνοντας εναντίον των πολιτών. Απ’ ό,τι είδα στο βίντεο, ήταν κυρίως γυναίκες που κρατούσαν το πανό, αλλά και απλοί πολίτες με τα παιδιά τους, με ανήλικα παιδιά, εκείνη την ημέρα. Επέλασε, λοιπόν, άρπαξε το πανό, το τσαλάκωσε και το έσκισε. Τους το αφαίρεσε, το τσαλάκωσε και το έσκισε. Και στις διαμαρτυρίες τους απαντούσε με έναν αντίστοιχο τρόπο με αυτόν που απαντούσε ο κ. Τασούλας όταν προέδρευε εδώ στη Βουλή, που έλεγε «φέρτε μια ντουντούκα, δεν σας ακούω». Ο αστυνομικός ο συγκεκριμένος έλεγε «Δεν είμαι κουφός, μην φωνάζετε».

Αυτή είναι συμπεριφορά αστυνομικού; Υπήρχε τέτοια εντολή από το Υπουργείο, κύριε Υπουργέ, να συμπεριφερθεί η Αστυνομία με βία και λογοκρισία κατά την έλευση του Προέδρου της Δημοκρατίας, που είναι συνδεδεμένη η παρουσία του και η διαδρομή του με μια σειρά από γεγονότα συγκάλυψης που αφορούν το έγκλημα των Τεμπών, συμπεριλαμβανομένης της απόκρυψης ποινικών δικογραφιών και συγκεκριμένης ποινικής δικογραφίας που αφορούσε το έγκλημα των Τεμπών και δεν την ανακοίνωσε; Είναι η δικογραφία για την οποία αυτή τη στιγμή ελέγχεται ο Τριαντόπουλος.

Κατά την έλευση Τασούλα, λοιπόν, όπως είχαν δικαίωμα, οι πολίτες διαμαρτυρήθηκαν. Διαμαρτυρήθηκαν για τα Τέμπη, διαμαρτυρήθηκαν ζητώντας δικαιοσύνη, φώναξαν συνθήματα που αφορούν τη δικαιοσύνη, δηλαδή προέβησαν στην άσκηση των πιο θεμελιωδών δικαιωμάτων του πολίτη κατά το Σύνταγμα και υπέστησαν αστυνομική βία. Υπήρξε μάλιστα πολίτης ο οποίος συνελήφθη και έχει βιντεοσκοπηθεί και η σύλληψή του. Φαίνεται ένας αδύναμος άνθρωπος, που τον κρατάνε δύο. Και αυτός προσήχθη και δικάστηκε για αντίσταση κατά της Αρχής, τις γνωστές δηλαδή προβοκατόρικες μεθόδους αντιστροφής της πραγματικότητας, όπου ο αμυνόμενος πολίτης ο οποίος υφίσταται αστυνομική βία και αυθαιρεσία εμφανίζεται να καταγγέλλεται ως βιαιοπραγών, αντιστεκόμενος και ούτω καθεξής.

Τελικώς, κύριε Υπουργέ, σε ποια συνθήκη καλούμαστε να συνεχίσουμε εν έτει 2025; Διότι ξεκινούν εκστρατείες, διαδικασίες, καθ’ υπόδειξη του Πρωθυπουργού, περιστολής του δικαιώματος λόγου μέσα στη Βουλή -πρωτοφανή πράγματα!-, διαδικασίες απαγόρευσης του ιερού δικαιώματος της διαμαρτυρίας, με το πρόσχημα ότι θίγεται δήθεν το Μνημείο του Αγνώστου Στρατιώτη -όχι, το Μνημείο του Αγνώστου Στρατιώτη θίγεται από αυτούς οι οποίοι καταπατούν τα ιερά και τα όσια της πατρίδας μας και της δημοκρατίας!- και κατά τόπους και επ’ αφορμή της επισκέψεως του κ. Τασούλα υπάρχει αστυνομική βία και αυθαιρεσία.

Σας ρωτώ, λοιπόν, και περιμένω την απάντησή σας. Ξέρετε ότι έχω επικοινωνήσει μαζί σας κατ’ επανάληψη για περιπτώσεις τέτοιες και συνήθως μου λέτε «δεν είμαι εγώ αρμόδιος, τα διαβιβάζω στον Συνήγορο του Πολίτη. Πάρτε τον Αρχηγό της Αστυνομίας» και ούτω καθεξής. Έχουμε βία κατά των πολιτών που διαμαρτύρονται σε ένδειξη αλληλεγγύης στην Παλαιστίνη, συλλήψεις απλών πολιτών και αστυνομική βία εναντίον τους. Μαθαίνουμε για παρακολουθήσεις παρακρατικού τύπου στη Σούδα εναντίον των πρωτοβουλιών πολιτών και πάλι, για αλληλεγγύη στην Παλαιστίνη.

Ο Πάνος Ρούτσι, ο εμβληματικός πατέρας, απεργός πείνας, που χρειάστηκε να βάλει μπροστά το σώμα του και τη ζωή του, υπέστη -και σας το ανέφερα και στην επικοινωνία μας- από τη μία πλευρά παρακολούθηση του μικρού γιού του, που επέζησε, που ζει, και υπέστη και ο ίδιος δολοφονικού τύπου επίθεση από αυτοκίνητο χωρίς πινακίδες και με φιμέ τζάμια, πριν από τέσσερις μέρες.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, ολοκληρώστε κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Σε ποια χώρα, τελικώς, ζούμε; Οι εντολές της Αστυνομίας ποιες ήταν; Ο Διοικητής του Τμήματος της Άνδρου εφάρμοζε τις εντολές σας; Εάν ναι, πού τις βασίσατε αυτές τις εντολές; Και αν όχι, τον έχετε ελέγξει; Τι έχετε πράξει και για τη βίαιη αφαίρεση του πανό και τη λογοκρισία και για την παράνομη σύλληψη πολίτη κατά την άσκηση του δικαιώματος διαμαρτυρίας; Είναι υποχρέωσή σας, κύριε Υπουργέ, από τη θέση σας ως πολιτικού προϊσταμένου όλου αυτού του οικοδομήματος του οποίου προΐστασθε εδώ και πάρα πολλά χρόνια, εκ περιτροπής, αλλά εδώ και πάρα πολλά χρόνια. Είστε ο μακροβιότερος Υπουργός στη θέση αυτή και υπάρχουν εμπεδωμένες πρακτικές μέσα στην Ελληνική Αστυνομία που παραπέμπουν, δυστυχώς, στην Αστυνομία Πόλεων και τη Χωροφυλακή και όχι στη μεταρρύθμιση συνένωσης και κατάργησης των προηγούμενων μορφών.

Η ερώτηση, λοιπόν, είναι ποιες ενέργειες έχετε κάνει, εάν δικαιολογείτε αυτές τις συμπεριφορές, εάν καλύπτετε αυτόν τον αστυνομικό ή εάν τον έχετε ελέγξει και τελικώς ποια προστασία παρέχει αυτού του είδους η συμπεριφορά αστυνομικών προς τον πολίτη. Διότι μεταρρυθμίστηκε το Υπουργείο και ονομάζεται «Υπουργείο Προστασίας του Πολίτη» και ο πρώτος ο οποίος αισθάνεται ανασφάλεια και έλλειψη προστασίας είναι ο πολίτης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε.

Να ξεκινήσω από το κύριο αντικείμενο της ερώτησης της κυρίας Προέδρου της Πλεύσης Ελευθερίας που αφορά το περιστατικό στην Άνδρο. Θέλω να σας επαναλάβω, επειδή σας το έχω πει και ιδιωτικά, τηλεφωνικά, όταν έχουμε την ευκαιρία να επικοινωνούμε, ότι ο δικός μου ρόλος δεν είναι ο ρόλος του Αρχηγού της Αστυνομίας ούτε του διοικητή κάποιου τμήματος. Είμαι ο πολιτικός προϊστάμενος της Αστυνομίας, διαμορφώνοντας το πολιτικό πλαίσιο -τους νόμους, τους θεσμούς- πάνω στο οποίο πρέπει να κινείται η συνολική συμπεριφορά της Αστυνομίας. Με αυτή την έννοια θα μιλήσω πάλι.

Στην Άνδρο συνέβη ένα περιστατικό, όπου κάποιοι πολίτες, σε μια εκδήλωση την οποία πραγματοποιούσε ο Πρόεδρος της Δημοκρατίας για τα εγκαίνια μιας προτομής του Αλέξανδρου Γουλανδρή, κάποιου ευεργέτη στο νησί της Άνδρου, θέλησαν να αντιδράσουν και διαδήλωσαν για το θέμα των Τεμπών.

Πολύ καλά, μια χαρά, κανένα πρόβλημα. Κάποιος όμως κινήθηκε εναντίον του Προέδρου και αυτός ο οποίος κινήθηκε εναντίον του Προέδρου συνελήφθη και αυτός ο οποίος κινήθηκε εναντίον του Προέδρου και συνελήφθη καταδικάστηκε σε οκτάμηνη φυλάκιση. Για ποιον λόγο καταδικάστηκε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ποιο αδίκημα;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Θα το καταθέσω να το δείτε.

Για ποιον λόγο καταδικάστηκε αυτός, αφού ήταν ένας αθώος πολίτης, ο οποίος μάλιστα υπέστη και επίθεση από τον επικεφαλής των μέτρων τάξης της Αστυνομίας; Δηλαδή και ο Εισαγγελέας και ο Δικαστής και μάλιστα, η Εισαγγελέας πρότεινε επτάμισι μήνες και η Δικαστής αποφάσισε οκτώ μήνες. Για ποιο θέμα καταδικάστηκε;

Το καταθέτω, κύριε Πρόεδρε, στη Βουλή.

(Στο σημείο αυτό ο Υπουργός Προστασίας του Πολίτη κ. Μιχαήλ Χρυσοχοΐδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα λοιπόν με αφορμή αυτό, κυρία Πρόεδρε, και με αφορμή όσα ακούστηκαν προηγουμένως από την κ. Κωνσταντοπούλου, θέλω λίγο να αποκαταστήσω την τάξη των πραγμάτων, παρά τις επανειλημμένες και επίμονες προσπάθειες από τη μια πλευρά να εμφανιστούν τα πράγματα όπως δεν είναι και από την άλλη, η δική μας προσπάθεια να περιγράφουμε την πραγματικότητα.

Αστυνομική αυθαιρεσία. Είμαστε η μοναδική χώρα στην Ευρώπη -ναι, θα σας το πω και πάλι- όπου ο Συνήγορος του Πολίτη έχει συστήσει ειδικό μηχανισμό ελέγχου έρευνας αστυνομικής αυθαιρεσίας και έτσι λοιπόν όλες οι καταγγελίες δεν πάνε στη διοίκηση, αλλά στον Συνήγορο του Πολίτη, ο οποίος εξετάζει αντικειμενικά, υποθέτω, και όπως και εσείς υποθέτω ότι υποθέτετε και πιστεύετε, για να εξετάζονται αυτές οι καταγγελίες και να μην υπάρχει καμία συγκάλυψη και κανένα κουκούλωμα από την πλευρά της υπηρεσίας.

Έτσι όλο και περισσότερο αποδίδεται δικαιοσύνη στα φαινόμενα αυτά, αλλά θα μου δοθεί η ευκαιρία σε επόμενη, κυρία Πρόεδρε, εδώ παρουσία μου να σας δώσω όλα τα στοιχεία και μάλιστα, τα συγκριτικά στοιχεία γιατί εδώ επιχειρείτε να παρουσιάσετε την Ελληνική Αστυνομία ότι αυθαιρετεί καθημερινά και αυτό δεν ανταποκρίνεται στην πραγματικότητα, λέγοντάς σας το εξής.

Το 2025 μόνο εδώ στην Αθήνα έχουμε περίπου 2.600 συγκεντρώσεις, πορείες, διαμαρτυρίες. Πού είναι η απαγόρευση, ο περιορισμός του δικαιώματος του συνέρχεσθαι; Εκτός ελαχίστων, ελαχιστοτάτων περιπτώσεων που αφορούν κυρίως κάποιες ακραίες ακροδεξιές φασιστικές οργανώσεις που υπήρχε απαγόρευση για να μην δημιουργηθούν προβλήματα.

Η Ελληνική Αστυνομία προστατεύει τις πορείες, τις συγκεντρώσεις, τις διαμαρτυρίες, προστατεύει με πίστη στο Σύνταγμα και το νόμο τα δικαιώματα όλων των Ελλήνων πολιτών σχετικά με το δικαίωμα του συνέρχεσθαι. Και μάλιστα εδώ και τέσσερα χρόνια υπάρχει μια ειδική ομάδα, άοπλοι, κυρίως με γυναίκες αστυνομικούς, οι οποίες γυναίκες αστυνομικοί βρίσκονται μπροστά σε κάθε διαδήλωση, άοπλες επαναλαμβάνω, για να οριοθετούν κάθε φορά κάθε συγκέντρωση.

Πού είναι λοιπόν η βία; Έγιναν 450 διαδηλώσεις για το παλαιστινιακό. Ασκήθηκε πουθενά βία; Έχουμε κάποιον τραυματία διαδηλωτή; Να σας πω πόσους αστυνομικούς έχουμε; Ξέρετε ότι τρεις φορές μπροστά στη διασταύρωση της οδού Κηφισίας με την οδό Πανόρμου είχαμε ευθείες βολές από φωτοβολίδες και βόμβες μολότοφ εναντίον αστυνομικών οι οποίοι τραυματίστηκαν; Αυτοί δεν είναι παιδιά Ελλήνων πολιτών; δεν είναι οι εργαζόμενοι; Τι είναι αυτοί; Παρακρατικοί, όπως λέτε;

Μα, για όνομα του Θεού, πού απευθύνεστε; Απευθύνεστε σε Έλληνες πολίτες, σε νοήμονες ανθρώπους, όταν λέτε αυτές τις θεωρίες συνωμοσίας εδώ μέσα, ότι δήθεν οι αστυνομικοί ντύνονται με μαύρα, ντύνονται προβοκατόρικα, δέρνουν τους συναδέλφους τους και μετά βγαίνουν έξω και ξαναπαριστάνουν τους αστυνομικούς; Για όνομα του Θεού!

Θα έχετε όμως απάντηση και σε αυτό σύντομα. Να είστε βέβαιη, με αφορμή την 28η Φεβρουαρίου και τα επεισόδια που έγιναν, θα έχετε απάντηση. Αλλά ας αφήσουμε πια αυτά. Ξέρετε, αυτά ανήκουν σε κάποιες εποχές οι οποίες ήταν τόσο μαύρες για την ελληνική δημοκρατία και δεν υφίστανται σήμερα. Δεν υπάρχουν αστυνομικοί, εργαζόμενοι δηλαδή των 1.200 ευρώ, οι οποίοι παριστάνουν τους προβοκάτορες και δέρνουν τους συναδέλφους τους. Τόσο απλά τα περιγράφετε και τόσο απλά σας απαντώ.

Σε ό,τι αφορά αυτό το οποίο αναφέρατε προηγουμένως, ότι ο γιος του κ. Ρούτσι παρακολουθείται από κάποιους. Ποιους; Πείτε μας ποιους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς θα το πούμε;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ναι. Όταν θα μου δώσετε καταγγελία ή θα γίνει καταγγελία στην αστυνομία, η αστυνομία θα τον βρει. Θα τον βρει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία. Έγινε!

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Αλλιώς είναι και εδώ θεωρίες συνωμοσίας. Θα τον βρει, επαναλαμβάνω.

Και όσο για το αυτοκίνητο που επιχείρησε να δολοφονήσει τον κ. Ρούτσι, θα μας πείτε ποιο ήταν το αυτοκίνητο, περιγράψτε το και θα το βρούμε και αυτό. Όπως επίσης σας είπα και σας το ξαναλέω εδώ μέσα με κάθε ειλικρίνεια και καθαρότητα, εάν ο κ. Ρούτσι αισθάνεται ανασφάλεια, ας επιλέξει αυτός αστυνομικούς να τον καλύπτουν σε ό,τι αφορά την ασφάλειά του και τη ζωή του. Μην απευθύνεστε, συνεπώς, σε μένα όταν τα λέτε αυτά. Αν υπάρχουν στοιχεία, παρακαλώ πολύ να κατατεθούν.

Επίσης, αναφερθήκατε στο ζήτημα του Αγνώστου Στρατιώτη. Κυρία Κωνσταντοπούλου, κυρία Πρόεδρε, με πολύ σεβασμό θέλω να σας πω ότι ο Άγνωστος Στρατιώτης, το μνημείο των πεσόντων, υπήρχε και πριν από εμάς, εσάς, εμένα και θα υπάρχει και μετά από εμάς, γιατί αυτά τα μνημεία έρχονται από πολύ παλιά, κυρία Κωνσταντοπούλου. Το μνημείο των πεσόντων έρχεται από τον Επιτάφιο του Περικλή, άρα είναι κάτι πολύ σημαντικό. Υποθέτω συμφωνείτε και εσείς.

Στην Ακρόπολη από εκείνη την εποχή, την κλασική εποχή, δεν πάμε να στήνουμε τσαντίρια, υποθέτω, ε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια είναι τα τσαντίρια;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Θα συμφωνήσετε κι εσείς.

Όπως επίσης στις εκκλησίες, τους ναούς δηλαδή, δεν κάνουμε γκράφιτι. Άρα λοιπόν, ας συμφωνήσουμε ότι στα πράγματα που είναι και ιερά και κοινά οφείλουμε τον μέγιστο σεβασμό ως πολίτες και ως έθνος διαχρονικά, πέρα από εσάς και εμένα και πέρα από τον καθένα από εμάς και η κάθε γενιά νομίζω ότι πρέπει να συμβάλει στο να βελτιώνει αυτό που λέγεται ιερά και κοινά.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Τελειώνω, κύριε Πρόεδρε.

Κυρία Πρόεδρε, είμαστε εδώ στο πλαίσιο της δημοκρατικής διαδικασίας και της διαβούλευσης στη Βουλή και πολύ καλά κάνετε. Εγώ σέβομαι το δικαίωμά σας να υποβάλετε οποιαδήποτε ερώτηση για οποιοδήποτε θέμα. Εμείς είμαστε υποχρεωμένοι να απαντούμε.

Μπορούμε να διαφωνούμε, αλλά ας συμφωνήσουμε σε κάτι, ότι και εσείς και εγώ -δεν είναι προσωπικό ούτε σε εσάς απευθύνεται προσωπικά- όλοι μας εδώ, οι Βουλευτές, οι εκπρόσωποι των πολιτών, έχουμε μια υποχρέωση: κάθε μέρα να προάγουμε και να διασφαλίζουμε περαιτέρω τη δημοκρατία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έχουμε την ευκαιρία και αύριο. Ελπίζω να είστε εδώ, κύριε Υπουργέ. Αν κατατεθεί αυτή η τροπολογία, δεν ξέρω αν θα την υπογράψετε, αλλά αν κατατεθεί και αν θα την υπογράψετε, ελπίζω να είστε εδώ, γιατί θα μιλήσουμε εν εκτάσει και αύριο για το μνημείο του Αγνώστου Στρατιώτη.

Πάντως θέλω να σας ενημερώσω ότι οι τελευταίες δυνάμεις που φύλαξαν το Μνημείο του Αγνώστου Στρατιώτη, οι πρώτες και τελευταίες δυνάμεις που φύλαξαν το Μνημείο του Άγνωστου Στρατιώτη ήταν οι κατοχικές δυνάμεις απέναντι στην αυθόρμητη διαμαρτυρία των Αθηναίων στην πρώτη επέτειο της 28ης Οκτωβρίου.

Άρα καλό είναι οι εμπνευστές διαφόρων τέτοιων σχεδίων, να φέρουμε τον στρατό να φυλάει το Μνημείο του Άγνωστου Στρατιώτη ή κάποτε κάποιοι εισηγούνταν στον Κώστα Καραμανλή να εφαρμόσει στρατιωτικό νόμο απέναντι στις διαδηλώσεις που έγιναν μετά τη δολοφονία του δεκαπεντάχρονου Αλέξανδρου Γρηγορόπουλου από αστυνομικό, ειδικό φρουρό, τον Επαμεινώνδα Κορκονέα, και έτερο ειδικό φρουρό, τον Βασίλειο Σαραλιώτη, που δεν ξέρω αν τον έχετε πάρει και πίσω στην αστυνομία -θα έχει ενδιαφέρον να το μάθουμε- αυτοί που εισηγούνται τέτοιου είδους σχέδια αυτά νοσταλγούν.

Όσο για τους νεκρούς, κύριε Υπουργέ, όταν η ελληνική πολιτεία θα ενδιαφερθεί να συλλέξει ό,τι έχει απομείνει από τους νεκρούς μας στην Αλβανία και να τιμήσει προσηκόντως τους πεσόντες της Ελληνικής Δύναμης Κύπρου, που για χρόνια δεν αναγνώριζαν ούτε τη θυσία τους και οι συγγενείς τους δίνουν αγώνα μέχρι και σήμερα, όταν η ελληνική Κυβέρνηση η σημερινή αναλάβει τις ευθύνες της για τον τρόπο που μεταχειρίστηκε τους νεκρούς -και τους μεταχειρίζεται ακόμα- του εγκλήματος των Τεμπών αλλά και τους νεκρούς του εγκλήματος στο Μάτι, όταν όλα αυτά γίνουν, τότε θα μπορούμε να μνημονεύουμε την αρχαία ελληνική γραμματεία, τον Επιτάφιο του Περικλή αλλά και τις τραγωδίες, που αποτελούν κομμάτι της συλλογικής μας κληρονομιάς, ταυτότητας και ύπαρξης και περιγράφουν ποια ύβρη διαπράττει εκείνος ο οποίος προσβάλλει τους νεκρούς, εκείνος ο οποίος αρνείται την οφειλόμενη τιμή στους νεκρούς και εκείνος ο οποίος προσπαθεί να επιβάλει την ισχύ του έναντι των ανθρώπων που παλεύουν για το δίκιο.

Αυτά πολύ εισαγωγικά. Διαβάζοντας τις ανορθόγραφες αναρτήσεις και τοποθετήσεις του Πρωθυπουργού και του έτερου Υπουργού Γεωργιάδη αισθάνομαι ότι θα έχουμε πολλά να πούμε αύριο.

Πάντως είναι χυδαίο από πλευράς του κ. Μητσοτάκη ότι επινόησε αυτήν την τροπολογία, που θα φέρει σε άσχετο νομοσχέδιο -αν και σχετικό- του Υπουργείου Υποδομών και Μεταφορών για να εκδικηθεί τον κ. Δένδια, επειδή τόλμησε να πει το αυτονόητο από την θέση του Υπουργού Εθνικής Άμυνας. Τόλμησε δηλαδή να πει ότι δεν υπάρχει τίποτε που να δικαιολογεί το να αρνείσαι σε έναν πατέρα να μάθει πώς πέθανε το παιδί του.

Αυτό είναι το αμάρτημα του κ. Δένδια, ότι από τη θέση του Υπουργού τα είπε αυτά και τα επανέλαβε και η εκδικητική, ρεβανσιστική νοοτροπία του Πρωθυπουργού, που δεν μπορεί αυτό να το συγχωρέσει, τον οδήγησε σε αυτήν τη διαστροφική σύλληψη, να βάλει στην ευθύνη του Υπουργείου Εθνικής Άμυνας τη φύλαξη του Μνημείου του Αγνώστου Στρατιώτη, που ειρήσθω εν παρόδω ούτε το ακούμπησε κανείς, ούτε το πλησίασε κανείς, ούτε με οποιονδήποτε τρόπο εθίγη το Μνημείο του Αγνώστου Στρατιώτη από τη διαμαρτυρία-κατάθεση ψυχής του Πάνου Ρούτσι, που λυπάμαι πάρα πολύ που θελήσατε να τη χαρακτηρίσετε «τσαντίρι».

Πάντως να ξέρετε ότι άνθρωποι που μπορεί να ζουν σε καταυλισμούς, και άνθρωποι που μπορεί να μην έχουν στέγη, και άνθρωποι που είναι πρόσφυγες έχουν πολύ περισσότερη μπέσα και ανθρωπιά και ψυχή από εκείνους που ζουν στα παλάτια, για τα οποία προσφυώς ένας καλλιτέχνης είπε προσφάτως ότι όταν ένας κλόουν μπαίνει σε ένα παλάτι δεν γίνεται βέβαια ο κλόουν βασιλιάς, γίνεται το παλάτι τσίρκο. Και αν ήταν εδώ βέβαια ο Σπύρος Μπιμπίλας θα μας έλεγε αυτό που αισθάνομαι και εγώ την ανάγκη να πω, ας μην προσβάλλουμε τα τσίρκα.

Γι’ αυτά που μου απαντήσατε τώρα, κύριε Υπουργέ, και θέλησα έτσι με ενδιαφέρον να λάβω αυτό το έγγραφο που καταθέσατε, που βλέπω ότι είναι ένα ενημερωτικό της Εισαγγελίας Πρωτοδικών Σύρου προς τον Εισαγγελέα Εφετών Αιγαίου. Δεν ξέρω αυτό πώς το έχετε στα χέρια σας, αλλά με ενδιαφέρον το διαβάζω και λέει: «Απόφαση επί της τάδε δικογραφίας. Κατόπιν προφορικού σας αιτήματος βεβαιώνουμε ότι ελλείψει αποσπάσματος τις εκδοθείσης επί της τάδε ποινικής δικογραφίας απόφασης του αυτοφώρου Μονομελούς Πλημμελειοδικείου Σύρου της 25-9-2025 με κατηγορούμενο τον τάδε για το αδίκημα της βίας κατά υπαλλήλων ο ανωτέρω κρίθηκε…» κ.λπ. Συνεχίζει, «Η παρούσα βεβαίωση χορηγείται εκ του τηρουμένου πινακίου της Εισαγγελίας Πρωτοδικών Σύρου καθόσον δεν έχουμε εισέτι πρόσβαση στην εκδοθείσα απόφαση επ’ αυτής», και το υπογράφει η γραμματέας Ελένη Κεραμίδα ή Κεραμιδά.

Σε ποια χώρα ζούμε; Τι είναι αυτό ακριβώς; Τι είναι αυτό; Εσωτερική ενημέρωση με προφορικά αιτήματα επί ποινικών υποθέσεων και αποφάσεων, που το φέρνετε εδώ και το καταθέτετε στα Πρακτικά της Βουλής; Και λέτε για έναν πολίτη που συνελήφθη διαμαρτυρόμενος ότι άσκησε βία κατά του Προέδρου της Δημοκρατίας; Αυτό λέτε; Κατηγορήθηκε γι’ αυτό το αδίκημα;

Γιατί εγώ είναι η πρώτη φορά που ακούω κάτι τέτοιο. Γι’ αυτό θέλησα με ενδιαφέρον να δω τι καταθέσατε. Εγώ αντιθέτως βλέπω «Άνδρος-Τέμπη/Σύλληψη διαδηλωτή σε εκδήλωση με τον Πρόεδρο Δημοκρατίας. Τον συνέλαβαν. Δεν ξεχνάμε, δεν συγχωρούμε το έγκλημα των Τεμπών. Σύλληψη ενός από τους διαδηλωτές παρουσία των παιδιών του. Τον συνέλαβαν επειδή φώναξε συνθήματα, λέει η σύντροφός του στο tvxs, συμπληρώνοντας πως οι πολίτες πήγαν να διαδηλώσουν ειρηνικά μαζί με τα παιδιά τους και κατέληξαν να σπρώχνονται από τις αρχές, ενώ αστυνομικοί άρπαζαν τα πανό από τα χέρια τους, όπως φαίνεται στο βίντεο που δημοσιεύει αποκλειστικά το tvxs.».

Το έχετε δει, κύριε Υπουργέ, το βίντεο; Γιατί δεν μου απαντήσατε τίποτε γι’ αυτό. Καταθέτω στα Πρακτικά το έγγραφο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επέδραμε ο αστυνομικός, ο διοικητής, επί των ανθρώπων που είχαν το πανό και το κρατούσαν ειρηνικά, τους το βούτηξε, το άρπαξε, το αφαίρεσε και το τσαλάκωσε και το έσκισε. Ο πολίτης έμεινε στα κρατητήρια της Άνδρου και στις 12.30΄ ενημερώθηκαν οι οικείοι του ότι θα πάει με τη διαδικασία του αυτοφώρου στη Σύρο με την κατηγορία της αντίστασης κατά της αρχής. Αυτή είναι η ενημέρωση που υπάρχει στα μέσα ενημέρωσης. Εσείς τώρα μας λέτε ότι έκανε επίθεση στον Πρόεδρο Δημοκρατίας. Δηλαδή πήγε ο κ. Τασούλας και κατέθεσε;

The TOC, άλλο δημοσίευμα, «Καταγγέλλουν σύλληψη άνδρα που φώναξε σύνθημα για τα Τέμπη μπροστά στον Τασούλα. Αστυνομικός άρπαξε το πανό.». Επίσης η ίδια ακριβώς περιγραφή, το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, να σας διακόψω για ένα λεπτό να αναγγείλω τα παιδιά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως τα παιδιά μας.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, οκτώ μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Κάρλας Στεφανοβικείου Μαγνησίας.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Ευχαριστώ πολύ, κυρία Πρόεδρε. Παρακαλώ, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλωσήρθατε παιδιά. Μακάρι να μην ήταν άδεια η Βουλή, αλλά θα δείτε λίγη κοινοβουλευτική διαδικασία και μετά από λίγα χρόνια, πιστεύω, θα έχουμε γεμάτη τη Βουλή.

Τα ίδια, διαδηλώτρια: «Έχει το δικαίωμα ο κόσμος να διαμαρτυρηθεί». Αστυνομικός διοικητής: «Σας έχουν πει πως είμαι κουφός;» Διαδηλώτρια: «Γιατί το κάνετε;». Αστυνομικός: «Γιατί φωνάζετε; Ακούω, πιο σίγα, δεν είμαι κουφός». Διαδηλώτρια: «Πείτε μου γιατί το κάνετε». Αστυνομικός: «Έτσι». Διαδηλώτρια: «Έτσι; Αυτό τι είναι; Χουντικό είναι αυτό τώρα που κάνετε;», και ούτω καθ’ εξής. Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι απλοί πολίτες γνωρίζουν τα δικαιώματά τους. Γνωρίζουν ότι έχουν δικαίωμα να διαμαρτυρηθούν. Γνωρίζουν ότι είναι χουντικού περιεχομένου οι αστυνομικές ενέργειες αφαίρεσης ενός πανό. Η λογοκρισία απαγορεύεται τελεία, κύριε Υπουργέ.

Αποφύγατε όχι ευσχήμως, θα έλεγα, να αναφερθείτε σε αυτό το περιστατικό. Άρα να συναγάγω ότι αυτόν τον αστυνομικό εσείς τον έχετε κρατήσει ως είχε και δεν τον έχετε ελέγξει για αυτές τις ενέργειες; Να συναγάγω από την τοποθέτησή σας ότι λέτε ότι ο πολίτης καλώς συνελήφθη γιατί επιτέθηκε στον Πρόεδρο της Δημοκρατίας; Αυτό το ακούμε πρώτη φορά. Έχετε βγάλει κάποια ανακοίνωση, έχει βγει κάποια ανακοίνωση του Υπουργείου; Γιατί είναι πολύ σοβαρό γεγονός η επίθεση στον Πρόεδρο της Δημοκρατίας. Έχει υπάρξει τέτοιο περιστατικό και δεν το μάθαμε ή πρόκειται για άλλη μία απέλπιδα προσπάθεια να δικαιολογηθούν τα αδικαιολόγητα;

Γιατί, ξέρετε, όταν από τη θέση του Υπουργού εσείς μετέρχεστε αυτές τις δικαιολογίες που δεν στέκονται -έχουν καταργηθεί τα πταισματοδικεία- ούτε στο μονομελές πλημμελειοδικείο δεν στέκονται αυτά και όταν δικαιολογείτε αυτές τις συμπεριφορές στέλνεται μήνυμα στους αστυνομικούς που παραβιάζουν τον όρκο τους.

Και εγώ καθόλου δεν τους τσουβαλιάζω, κύριε Υπουργέ, με τους αστυνομικούς που είναι ευσυνείδητοι, γιατί υπάρχουν πολλοί ευσυνείδητοι αστυνομικοί. Είναι αυτοί οι οποίοι δουλεύουν για τρεις και εξήντα, που για να τους δώσει η Κυβέρνηση το επίδομα επικινδύνου χρειάστηκε εγώ να φωνάζω πάνω από έναν χρόνο για το θέμα αυτό. Και το δώσατε, νομίζω, για να μην σας λένε ότι τα λέει η Κωνσταντοπούλου και δεν τα κάνετε εσείς.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρόκειται για τους αστυνομικούς λοιπόν οι οποίοι όταν βλέπουν, αντί να τιμωρούνται οι επίορκοι συνάδελφοί τους, να επιβραβεύονται και να καλύπτονται από την πολιτική ηγεσία το μήνυμα το οποίο παίρνουν είναι ότι αυτό πρέπει να κάνουν και αυτοί. Το χέρι του Κορκονέα το όπλισαν και όλες οι προηγούμενες περιπτώσεις δολοφονικής αστυνομικής βίας που είχαν τύχει και υπηρεσιακής, και πολιτικής ανοχής, και δικαστικής ευαρέσκειας με ποινές χάδια.

Εν προκειμένω λοιπόν, κύριε Υπουργέ, εγώ δεν δέχομαι αυτή την απάντηση που δώσατε και σας καλώ να διευκρινίσετε, αν λέτε ότι υπήρξε περιστατικό επίθεσης στον Πρόεδρο Δημοκρατίας ή αν θέλετε να το ανακαλέσετε. Γιατί, αν υπήρξε τέτοιο περιστατικό, θα έπρεπε να έχει ενημερωθεί το πανελλήνιο. Αν δεν υπήρξε τέτοιο περιστατικό και το χρησιμοποιείτε αυτήν τη στιγμή για να δικαιολογήσετε την αστυνομική βία και αυθαιρεσία, είναι πάρα πολύ σοβαρό γεγονός συμβατό βέβαια με όλα αυτά που συμβαίνουν.

Όσο για την ειρωνεία απέναντι στις παρακρατικές μεθόδους και τους γνωστούς-αγνώστους, τους γνωστούς-αγνώστους τους ονομάζουν γνωστούς-άγνωστους γι’ αυτόν ακριβώς τον λόγο. Γιατί είναι γνωστότατοι και καθόλου άγνωστοι, αλλά ποτέ δεν εξιχνιάζονται οι περιπτώσεις όπου γνωστοί-άγνωστοι προβαίνουν σε αξιόποινες πράξεις. Τις περιπτώσεις αυτές σας έχουμε καταγγείλει και για τον Γενάρη και για τον Φλεβάρη του 2025 με συγκεκριμένες περιπτώσεις αστυνομικών, οι οποίοι προέβησαν σε καταστροφές, σε συνεννοήσεις με συναδέλφους τους με πολιτικά, οι οποίοι είχαν την περιβολή του γνωστού-άγνωστου, αλλά και σε πράξεις εκφοβισμού πολιτών, που είναι καταγεγραμμένα σε βίντεο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Για όλα αυτά δε δεν είμαστε βεβαίως η μόνη χώρα που ο Συνήγορος του Πολίτη έχει συστήσει μηχανισμό για την παρακολούθηση της αστυνομικής βίας και αυθαιρεσίας. Είναι υποχρέωση της χώρας κατά τις σχετικές συμβάσεις που υπερνομοθετικώς ισχύουν να ορίσει ποια αρχή θα παρακολουθεί τα περιστατικά βίας και αυθαιρεσίας. Και ο νομοθέτης έχει ορίσει, η Βουλή όρισε, ότι αυτό θα το κάνει ο Συνήγορος του Πολίτη προς μεγάλη δυσαρέσκεια του κ. Μητσοτάκη, που θέλησε να αλλάξει τον Συνήγορο του Πολίτη και βρήκε μπροστά του εμάς. Ήρθε στη Βουλή και είπε «τι θέλετε να κάνουμε, να αναθεωρήσουμε το Σύνταγμα για να ορίζουμε μόνοι μας τις ανεξάρτητες αρχές;». Τα ξέρετε αυτά, τα θυμάστε. Ήταν όταν ερευνούσε το έγκλημα της Πύλου ο Συνήγορος του Πολίτη, ο κ. Ποττάκης.

Κύριε Υπουργέ, συνεπώς η σύλληψη διαδηλωτή μπροστά στα παιδιά του, επειδή διαδήλωσε και διαμαρτυρήθηκε, και διατράνωσε την αντίθεσή του στις μεθόδους συγκάλυψης, και ζήτησε δικαιοσύνη για τα Τέμπη, αποτελεί πράξη αντισυνταγματική και βαρέως απάδουσα τις αρχές της δημοκρατίας. Η επίθεση αστυνομικού σε διαδηλωτές, η αφαίρεση πανό που λέει «Στέγνωσαν τα δάκρυα και έγιναν οργή. Η νέα γενιά δεν σας συγχωρεί», και δεν σας συγχωρεί, η αφαίρεση αυτού του πανό οπωσδήποτε δεν αφαιρεί ούτε την οργή ούτε τη διαμαρτυρία, αλλά αφαιρεί ένα θεμελιώδες σε μία δημοκρατία και στο κράτος δικαίου ανθρώπινο δικαίωμα, που είναι το δικαίωμα της διαμαρτυρίας.

Επειδή λοιπόν δεν μου απαντήσατε στο κομμάτι αυτό της ερώτησης, σας το επαναλαμβάνω ακριβώς όπως είναι γραμμένο και έχετε έρθει προετοιμασμένος: Οι ανωτέρω πράξεις του Διοικητή Αστυνομίας Άνδρου έγιναν κατόπιν εντολής ή κατά παράβαση των εντολών; Έχουν δοθεί επιχειρησιακές εντολές προς τους αστυνομικούς για παρεμπόδιση διαμαρτυρίας, άσκηση βίας, λογοκρισία, εκφοβισμό και προληπτικές συλλήψεις όταν προσέρχεται σε δημόσιους χώρους ο Πρόεδρος της Δημοκρατίας Κωνσταντίνος Τασούλας;

Και δεύτερον, σε ποιες ενέργειες ελέγχου και επιβολής κυρώσεων κατά του δράστη αστυνομικού Διοικητή του ΑΤ Άνδρου έχει προβεί ή πρόκειται να προβεί το Υπουργείο για τα ανωτέρω περιστατικά; Περιμένω τις απαντήσεις σας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την Πρόεδρο.

Πριν σας δώσω τον λόγο, κύριε Υπουργέ, έχω μια ανακοίνωση προς το Σώμα. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Και μία διευκρίνιση στα παιδιά για ένα λεπτό μόνο να κάνω. Παρακολουθείτε μία κοινοβουλευτική διαδικασία στην οποία συμμετέχει ένας Βουλευτής, ο όποιος κάνει μία ερώτηση, και ο Υπουργός που απαντάει. Γι’ αυτόν τον λόγο η Βουλή όσον αφορά τους υπόλοιπους είναι άδεια.

Κύριε Υπουργέ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι για αυτόν τον λόγο άδεια.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, στη συγκεκριμένη διαδικασία η Βουλή λογικά είναι άδεια. Είσαστε η τελευταία που κάνετε ερώτηση. Οπότε διευκρίνιση έκανα στα παιδιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθόλου λογικό. Μην δικαιολογείτε τα αδικαιολόγητα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

Κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ας ξεκινήσουμε και πάλι από την Άνδρο. Εσείς αναφέρεστε στο TVXS, αναφέρεστε σε διάφορα sites, και εγώ αναφέρομαι σε γεγονότα. Τα γεγονότα είναι ότι ο κύριος αυτός κινήθηκε προς την κατεύθυνση του Προέδρου της Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάρχει δελτίο συμβάντος και μήνυση;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ακριβώς, και αν θέλετε να το αναζητήσετε, παρακαλώ πολύ, να το αναζητήσετε.

Ακριβώς όπως σας το λέω, κινήθηκε προς την κατεύθυνση που μιλούσε ο Πρόεδρος της Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προχώρησε δηλαδή;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Δεύτερον, εν πάση περιπτώσει, εκεί είχε είκοσι άτομα, γιατί συνελήφθη ένας, ο οποίος καταδικάστηκε κιόλας, και δεν συνελήφθησαν άλλοι δεκαεννέα; Άρα λοιπόν αυτός ο συγκεκριμένος πολίτης, στον οποίο δόθηκε η δυνατότητα να διαδηλώσει σε μια συγκέντρωση που αφορούσε άλλο ζήτημα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του δόθηκε η δυνατότητα;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Βεβαίως, του δόθηκε το δικαίωμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατά παραχώρηση είναι η δυνατότητα;

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Επαναλαμβάνω, του δόθηκε η δυνατότητα χωρίς να ειδοποιήσουν και χωρίς να ενημερώσουν την Αστυνομία ως όφειλαν με βάση το νόμο ότι θα συνέλθουν. Εν πάση περιπτώσει ο άνθρωπος αυτός διαδήλωνε και κάποια στιγμή μαζί με τους υπόλοιπους την ώρα που διαδήλωνε κινήθηκε προς την κατεύθυνση του Προέδρου της Δημοκρατίας και υπάρχουν θέματα ασφάλειας.

Από εκεί και πέρα, υπάρχει η καταδίκη, η καταδίκη την οποία σας κατέθεσα εδώ. Δεν έχω άλλο τεκμήριο πιο σημαντικό και πιο επίσημο να καταθέσω στη Βουλή των Ελλήνων από την καταδίκη του συγκεκριμένου προσώπου για τα συγκεκριμένα αδικήματα για τα οποία καταδικάστηκε.

Έρχομαι στο δεύτερο ζήτημα και σε ό,τι αφορά τα θέματα του Αγνώστου Στρατιώτη. Κοιτάξτε, επειδή αναφερθήκατε στη δική μου τη φράση ότι «δεν στήνουμε τσαντίρια στην Ακρόπολη», εγώ γεννήθηκα στα τσαντίρια και μέσα στα χωράφια, στο χώμα κάτω και γνωρίζω πολύ καλά από αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άρα να μην τα χλευάζετε.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Γνωρίζω πολύ καλά από αυτά και γνωρίζω τι σημαίνει σκληρή δουλειά και κόπος και τι σημαίνει βάσανο από τους λαϊκούς ανθρώπους και γι’ αυτό το σέβομαι και τιμώ τους λαϊκούς ανθρώπους και είμαι Βουλευτής μιας περιοχής που έχει κατ’ εξοχήν λαϊκό κόσμο.

Θέλω να σας πω, να σας θυμίσω, ότι είμαι ο πρώτος που βγήκε και είπε ότι είναι παραδεκτό το αίτημα του πατέρα να ζητάει να απαντηθούν μια σειρά από θέματα που αφορούν το νεκρό σώμα του παιδιού του. Το είπα πρώτος, την τρίτη μέρα -αν θυμάμαι καλά- και το επαναλαμβάνω και τώρα.

Τελικώς, μέσα από τη διαδικασία που κύλησε, δόθηκε το δικαίωμα -όπως εσείς καλύτερα από εμένα ξέρετε- να διερευνηθούν όλα όσα ο πατέρας του παιδιού αναζητά και όχι μόνο αυτός αλλά και οι υπόλοιποι γονείς και συγγενείς των νεκρών.

Τρίτον, κυρία Πρόεδρε, πάλι επανήλθατε στο θέμα των γνωστών-αγνώστων. Δεν είναι γνωστοί-άγνωστοι. Είναι πολύ γνωστοί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε εσάς είναι γνωστοί.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Εσείς μας λέτε για γνωστούς-αγνώστους και διάφοροι άλλοι, καλλιεργώντας χρόνια τώρα θεωρίες συνωμοσίας. Είναι πολύ γνωστοί και εγώ θα σας τους καταδείξω σε λίγο. Θα έρθει η ώρα πολύ σύντομα να δείξουμε έναν-έναν, να δείξουμε ότι είναι πάρα πολύ γνωστοί. Είναι πάρα πολύ γνωστοί, είναι πάρα πολύ παραβατικοί και είναι πάρα πολύ δραστήριοι στο να προκαλούν ζημιές σε βάρος των πολιτών, στις περιουσίες τους, μέχρι και να ζημιώνουν το δικαίωμα του συνέρχεσθαι, όταν κάνουν αυτές τις γνωστές δραστηριότητες στο Σύνταγμα και αλλού, όπως έκαναν την 28η Φεβρουαρίου. Εδώ είμαστε και θα τα δούμε.

Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για το πανό, κύριε Υπουργέ, δεν μας είπατε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.33΄ λύεται η συνεδρίαση για αύριο, ημέρα Τρίτη 21 Οκτωβρίου 2025 και ώρα 10.00΄, με αντικείμενο εργασιών του Σώματος: α) νομοθετική εργασία, σύμφωνα με την ημερήσια διάταξη που θα σας διανεμηθεί και β) ειδική ημερήσια διάταξη: αίτηση άρσης ασυλίας Βουλευτή.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**